
Numele meu este Anna. 


Numele meu este Anna şi n-ar trebui să fiu aici. Nici n-ar trebui 
să exist. 


Totuşi, aceasta e realitatea. 


Nu e vina mea că mă aflu aici. Nu eu am vrut să mă nasc. Dar 
asta nu schimbă cu nimic situaţia. Totuşi, m-au capturat 
devreme, ceea ce a fost bine. Oricum, aşa spune doamna 
Pincent. Ea conduce Grange Hall. Îi spunem Matroana Casei. 
Grange Hall e locul unde trăiesc eu. Unde oamenii ca mine sunt 
crescuți pentru a deveni Folositori - „partea bună dintr-o situație 
rea”, spune doamna Pincent. 

Alt nume nu am. Nu ca doamna Pincent. Numele ei este 
Margaret Pincent. Unii oameni îi spun Margaret, dar cei mai mulţi 
îi spun doamna Pincent, iar noi îi spunem Matroana Casei. De 
curând am început să-i spun şi eu doamna Pincent, dar nu de 
față — nu sunt proastă. 


Cei care sunt în legalitate - sau Oamenii Legali - au cel puțin 
două nume, uneori şi mai multe. 


Eu nu. Eu sunt doar Anna. Oamenii ca mine nu au nevoie de 
mai multe nume, spune doamna Pincent. Unul e destul. 


De fapt, ei nici măcar nu-i place numele Anna — mi-a spus că 
a încercat să-l schimbe când am venit aici. Dar am fost un copil 
încăpățânat, zice ea, şi n-am răspuns la niciun alt nume, aşa că 
până la urmă a cedat. Sunt încântată — mie îmi place Anna, 
chiar dacă acesta e numele pe care mi l-au dat părinții mei. 

Îi urăsc pe părinţii mei. Au încălcat Declaraţia şi nu le-a păsat 
de nimeni, decât de ei. Acum sunt la închisoare. Nu ştiu unde. 
Niciunul dintre noi nu mai ştie nimic despre părinţii lui. Ceea ce e 
foarte bine pentru mine — oricum, nici n-aş avea ce să le spun. 


Niciunul dintre fetele sau băieții de aici nu are mai multe 
nume. Acesta e unul dintre lucrurile care ne fac diferiţi, zice 
doamna Pincent. Nu e cel mai important lucru, desigur — să ai 
un singur nume e în realitate doar un amănunt. Dar uneori nu 
pare un amănunt. Uneori îmi doresc să fi avut încă un nume, 
chiar şi unul oribil, orice nume. Odată chiar am întrebat-o pe 
doamna Pincent dacă n-aş putea să fiu Anna Pincent, să-mi 
adaug numele ei. Asta a înfuriat-o foarte tare şi m-a lovit cu 
putere peste cap, apoi m-a pedepsit să mănânc mâncare 
neîncălzită, timp de o săptămână. Doamna Larson, cea care ne 
predă cursul de croitorie, mi-a explicat mai târziu că a fost o 
insultă să sugerez că cineva ca mine ar putea avea acelaşi nume 
ca doamna Pincent. Asta ar însemna că mi-e rudă! 


De fapt, mai am încă un nume, dar e prenume, nu un nume de 
familie. Şi tuturor de aici li se spune la fel, aşa că în realitate nu 
pare să fie un nume. Pe lista pe care doamna Pincent o poartă 
întotdeauna la ea, eu sunt trecută drept: 


Surplus Ana. 


Totuşi, e mai mult o descriere, decât un nume. La Grange Hall 
toți suntem Surpluşi. Surplus faţă de ce s-a aprobat. Surplus față 
de necesar. 


De fapt, sunt foarte norocoasă că mă aflu aici. Am şansa să 
răscumpăr Păcatele Părinților mei, dacă muncesc din greu şi 
devin aptă pentru a fi angajată. Doamna Pincent spune că nu 
toată lumea are o astfel de şansă. In unele ţări, Surpluşii sunt 
ucişi; ceilalți se descotorosesc de ei ca de nişte animale. 

Desigur, aici niciodată nu se face aşa ceva. In Anglia, Surpluşii 
sunt ajutați să devină Folositori altor oameni, aşa că nu e chiar 
aşa de rău că m-am născut. In Anglia, au înființat Grange Hall din 

nevoia de a crea servitori pentru Oamenii Legali şi de aceea 
trebuie să muncim din greu — să ne arătăm recunoştinţa. 


Dar nu în toată lumea pot exista adăposturi pentru Surpluşi, 
pentru toți Surpluşii care s-au născut. E ca un balot de paie pe 
spatele unei cămile, zice doamna Pincent. Oricare dintre Surpluşi 
ar putea fi ultimul pai, cel care frânge spatele cămilei. Probabil 
că a fi suprimat e ceva convenabil pentru toată lumea - cine ar 
vrea să fie paiul care frânge spinarea Mamei Natură? De aceea 
îmi urăsc părinţii. E vina lor că mă aflu aici. Nu le-a păsat decât 
de ei înşişi. 


Uneori îmi pun întrebări în legătură cu copiii suprimați. Mă 
întreb cum fac asta Autorităţile şi dacă îi doare. Apoi mă întreb 
cum mai fac rost de servitoare şi de menajere în ţările acelea 
dacă îi suprimă pe Surpluşi? Sau de bărbaţi buni la toate. 
Prietena mea Sheila spune că uneori şi aici sunt ucişi copiii. Dar 
eu nu cred. Doamna Pincent spune că imaginația Sheilei e mult 
prea bogată şi că asta n-o s-o ajute în viață. Nu ştiu dacă 
imaginaţia ei e prea bogată, dar sunt convinsă că născoceşte 
unele lucruri, cum a fost atunci când a fost adusă aici şi jura că 
părinții ei n-au semnat Declaraţia, că ea era Legală şi că se 
comisese o greşeală, deoarece părinţii ei spuseseră Nu 
Longevității. Insista întruna că vor veni şi o vor scoate de aici, 
odată ce totul avea să se lămurească. 


N-au făcut-o niciodată, desigur. 


Suntem cinci sute de Surpluşi aici, la Grange Hall. Eu fac parte 
dintre cei mari şi mă aflu aici de cel mai mult timp. Sunt aici de 
când aveam doi ani şi jumătate - aceasta era vârsta mea când 
m-au găsit. Eram ţinută într-un pod—puteţi să vă imaginati? Se 
pare că vecinii m-au auzit plângând. Știau că nu trebuie să fie 
niciun copil în casă şi au chemat Autorităţile. Doamna Pincent 
mi-a spus că trebuie să le fiu recunoscătoare acestor vecini. 
Copiii au un fel al lor de a cunoaşte adevărul, a mai spus ea, aşa 
că eu, probabil, am plâns pentru că voiam să fiu găsită. Ce 
altceva puteam să fac — să-mi petrec toată viaţa într-un pod? 

Nu-mi amintesc nimic despre pod sau despre părinții mei. 
Parcă ceva am reuşit totuşi — dar nu sunt chiar sigură. S-ar 
putea să fi fost doar un vis. De ce ar fi încălcat cineva Declarația 
şi ar fi avut un copil, doar pentru ca să-l țină în poa? E de-a 
dreptul stupid. 

Nu-mi amintesc prea multe nici despre sosirea la Grange Hall, 
dar asta nu e ceva surprinzător - cine are amintiri de la vârsta de 
doi ani şi jumătate? Imi amintesc doar cât de frig era, îmi 
amintesc că am plâns după părinţii mei până am răguşit, 
deoarece pe atunci nu înțelegeam cât de egoişti şi de proşti 
fuseseră. Imi mai amintesc şi că dădeam de necazuri, indiferent 
ce făceam. Dar asta e tot. 


Acum stau departe de probleme. Am învățat totul despre 
responsabilitate, zice doamna Pincent, care se pare că s-a 
hotărât să facă din mine un Bun Preţios. 


Bun Preţios Anna. Îmi place mult mai mult decât Surplus Anna. 


Motivul pentru care s-a stabilit să devin Bun Preţios este faptul 
că învăţ repede. Pot să gătesc cincizeci de feluri de mâncare la 
cele mai înalte standarde şi încă patruzeci de nivel mediu. Nu 
sunt aşa de bună la preparatul peştelui, cum sunt la gătitul 
cărnii. Dar sunt o bună croitoreasă şi sunt pe cale să ajung o 
foarte reuşită menajeră, conform ultimei evaluări. Dacă atenția 
mea pentru detalii se îmbunătăţeşte, data viitoare voi obține un 
calificativ şi mai bun. Ceea ce înseamnă că în şase luni, când 
părăsesc Grange Hall, pot fi angajată de una dintre cele mai 
bune case. Peste şase luni împlinesc cincisprezece ani. Atunci va 
veni timpul să mă bazez pe mine însămi, zice doamna Pincent. 
Am avut noroc că am primit o pregătire atât de bună, care m-a 
ajutat să-mi cunosc locul, pentru că asta le place oamenilor din 
cele mai bune case. 


Nu ştiu ce să simt în legătură cu plecarea de la Grange Hall. 
Cred că emoție, dar şi teamă. Cel mai depărtat loc unde am fost 
vreodată e la o casă din sat, unde am lucrat ca internă timp de 
trei săptămâni, când menajera proprietăresei a fost bolnavă. 

Doamna Kean, cea care ne preda cursul de gătit, m-a dus acolo 
într-o noapte de vineri şi m-a adus înapoi după trei săptămâni. Şi 
când ne-am dus şi când ne-am întors era întuneric, aşa că n-am 
văzut prea multe din sat. 


Totuşi, casa în care am muncit era frumoasă. Nu semăna 
deloc cu Grange Hall - camerele erau zugrăvite în culori 
strălucitoare, calde, cu covoare groase pe jos, pe care puteai să 
îngenunchezi fără să-ţi răneşti genunchii, şi cu sofale uriaşe, care 
te făceau să-ţi doreşti să te ghemuieşti în ele şi să dormi o 
veşnicie. 


Avea şi o curte mare, pe care o puteai vedea de la toate 
geamurile, şi era plină de flori minunate. In spatele curții era 
ceva ce se numea un teren viran arendat, unde doamna Sharpe 
cultiva uneori legume, deşi cât am fost eu acolo n-a crescut 
nimic pe el. Ea spunea că florile erau o Favoare, pe care 
Autoritățile nu o vedeau cu ochi buni. Acum, când alimentele nu 
puteau fi aduse cu avionul din toată lumea, fiecare trebuia să-şi 
cultive cele necesare. Doamna Sharpe spunea că ea una 
consideră că şi florile sunt importante, dar că Autorităţile nu sunt 
de acord cu asta. Eu cred că avea dreptate - uneori florile sunt la 
fel de importante ca mâncarea. Cred că asta depinde de cât de 
foame îti este. 


În casă, doamna Sharpe avea calorifere, aşa că nu era 
niciodată frig. lar ea era cea mai drăguță, cea mai amabilă 
femeie — odată când făceam curăţenie în dormitorul ei s-a oferit 
să mă lase să încerc rujul ei de buze. Eu am refuzat, deoarece 
am crezut că s-ar putea să-i spună doamnei Pincent, dar mai 
târziu am regretat. Doamna Sharpe vorbea cu mine de parcă n- 
aş fi fost un Surplus. Spunea că e bine să aibă iar o prezență 
tânără prin preajmă. 

Mi-a plăcut să muncesc acolo - mai ales pentru că doamna 
Sharpe era aşa de drăguță, dar şi pentru că îmi plăcea să mă uit 
la fotografiile pe care le avea pe toţi pereţii, făcute în locuri 
incredibile. In fiecare fotografie se afla doamna Sharpe zâmbind, 


8 


ținând în mână un pahar sau stând în fața unei clădiri minunate 
sau a unui monument. Ea spunea că fotografiile erau amintiri de 
vacanţă. Pleca în călătorie prin lume de trei ori pe an cel puțin, 
aşa mi-a spus. Zicea că înainte zbura cu avionul, dar acum prețul 
energiei o silea să meargă cu vaporul sau cu trenul, totuşi se 
ducea, pentru că trebuie să vezi lumea, altfel ce rost mai are? 
Am vrut să o întreb „ce anume să aibă rost? ” dar n-am făcut-o, 
pentru că nu trebuie să pui întrebări, nu e politicos. Ea spunea că 
a fost în o sută cincizeci de tări, în unele de mai mult de două ori, 
iar eu am încercat să nu rămân cu gura căscată, deoarece nu 
voiam să ştie că eu nici măcar nu ştiam că există atât de multe 
țări pe Pământ. La Grange Hall nu învăţăm despre țări. 


Până acum, probabil că doamna Sharpe a fost în o sută 
cincizeci şi trei de țări, deoarece eu am fost la ea acasă acum 
mai bine de un an. Aş vrea să mai fiu menajera ei. Nu m-a lovit 
nici măcar o dată. 


Trebuie să fie minunat să călătoreşti prin ţări străine. Doamna 
Sharpe mi-a arătat o hartă a lumii şi unde e situată Anglia. Mi-a 
povestit despre deşertul din Orientul Mijlociu, despre munții din 
India şi despre oceane. Cred că locul meu favorit ar fi deşertul, 
deoarece acolo se pare că nu există oameni. Ar fi greu să fii 
Surplus în deşert - chiar dacă ai şti că în realitate asta eşti, n-ar 
exista nimeni în jur care să-ţi amintească. 


Totuşi, probabil că nu voi vedea niciodată deşertul. Doamna 
Pincent spune că totul va dispărea cu repeziciune, deoarece 
acum se construieşte şi acolo. Deşertul e un lux pe care 
omenirea nu şi-l mai poate permite, zice ea. Mai bine m-aş gândi 
ce rufe mai am de călcat, decât să visez la locuri unde nu voi 
putea ajunge niciodată. Nu sunt sigură dacă are prea mare 
dreptate în legătură cu asta, deşi nu i-am spus-o niciodată. 
Doamna Sharpe zicea că a avut odată o menajeră care obişnuia 
să meargă cu ea în călătoriile din jurul lumii, făcându-i bagajul şi 
ocupându-se de bilete şi de alte lucruri de genul acesta. A fost 
menajera ei timp de patruzeci de ani, mi-a spus, şi a fost foarte 
tristă când a plecat, deoarece noua ei menajeră nu poate 

suporta temperaturile înalte, aşa că trebuie să o lase acasă când 
pleacă în voiaj. Dacă aş putea să obtin o slujbă la o doamnă care 
călătoreşte mult, nu cred că mi-ar păsa de temperaturile înalte. 
Deşertul este cel mai fierbinte loc şi sunt sigură că mi-ar plăcea 
acolo. 


— Anna! Anna! Vino odată! 

Anna ridică ochii de pe micul jurnal pe care i-l dăruise doamna 
Sharpe la plecare şi îl strecură în ascunzătoarea lui, împreună cu 
pixul. 

— Da, doamnă Pincent! strigă ea grăbită şi ieşi alergând din 
Baia Fetelor Numărul 2, apoi mai departe pe coridor, roşind. 

De când o striga doamna Pincent? Cum de n-o auzise? 

Adevărul e că nu-şi dăduse seama cât de absorbită era când 
scria. Primise jurnalul de la doamna Sharpe în urmă cu un an. Era 
un caiet mic şi gros cu coperta din piele roz şi conţinea nişte 
pagini groase bej, ce arătau atât de frumos, încât nu-şi 
imaginase vreodată că le-ar putea murdări, nici măcar cu un 
singur semn făcut pe foile acelea minunate. De atunci îl scosese 
adesea şi se uitase la el. Il răsucea în mâini, bucurându-se 
vinovată de textura moale a copertei ce-i atingea degetele, 
înainte de a-l ascunde din nou. Dar nu scrisese niciodată în el - 
până atunci. În acea zi, dintr-un motiv oarecare, l-a scos, a luat 
un pix, şi fără să se mai gândească a început să scrie. Şi odată 
ce a început, a descoperit că nu mai voia să se oprească. 
Gândurile şi sentimentele, înăbuşite de griji şi de epuizare, au 
ţâşnit deodată la suprafaţă de parcă simțeau nevoia de aer. 

Ceea ce era foarte bine, dar dacă ar fi fost descoperită ar fi 
fost bătută. În primul rând, nu avea voie să accepte cadouri de la 
nimeni. În al doilea rând, jurnalele şi scrisul erau interzise la 
Grange Hall. Surpluşii nu se aflau acolo pentru a citi şi a scrie, ci 
pentru a învăţa şi a munci, spunea adesea doamna Pincent. Tot 
ea zicea şi că lucrurile ar fi fost mult mai uşoare, dacă nici măcar 
n-ar fi trebuit să-i înveţe să scrie şi să citească, deoarece scrisul 
şi cititul erau ocupaţii periculoase; te făceau să gândeşti, şi 

Surpluşii care gândeau prea mult nu erau folositori, ci dificili. Dar 
oamenii voiau servitoare şi menajere educate, aşa că doamna 
Pincent nu avusese de ales. 

Dacă Anna ar fi fost cu adevărat un material demn de a deveni 
Bun Preţios, s-ar fi descotorosit pentru totdeauna de jurnal, ştia 
asta. „Tentaţia e un test”, zicea adesea doamna Pincent. lar ea 
eşuase deja de două ori în faţa tentaţiei - prima dată acceptând 
cadoul, şi acum scriind în el. Un adevărat Bun Preţios nu cedează 
astfel în faţa tentaţiei, nu-i aşa? Un Bun Preţios pur şi simplu nu 
încalcă regulile. 

Dar Anna, care nu încălcase niciodată nicio regulă, care 
considera că regulamentele există pentru a fi respectate literă cu 
literă, a descoperit până la urmă o tentaţie căreia nu i-a putut 
rezista. Acum, când jurnalul conţinea scrisul ei, îşi dădea seama 
că zăgazurile fuseseră rupte şi că n-ar suporta să-l piardă, 
indiferent de preţ. 

„Va trebui doar să mă asigur că nu va fi găsit niciodată”, 
hotărî ea în timp ce alerga spre biroul doamnei Pincent. Dacă 
nimeni nu-i afla secretul vinovat, putea să-şi încredinţeze 
sentimentele jurnalului, convingându-se totodată că nu făcea 
ceva rău, că acel mic izvor de pace, pe care şi-l crease pentru ea 
însăşi la Grange Hall, nu se afla în pericol. 

Inainte de a intra în biroul doamnei Pincent, Anna îşi reluă 
înfăţişarea obişnuită şi-şi netezi salopeta. Surpluşii trebuiau să 
arate tot timpul curaţi şi ordonaţi şi ultimul lucru pe care-l voia 
Anna era să o supere degeaba pe doamna Pincent. Acum 
devenise Prefect, ceea ce însemna că primea încă o porţie la 
cină, când rămânea suficientă mâncare, precum şi o pătură în 
plus, iar asta făcea diferenţa dintre un somn bun şi o noapte 
petrecută dârdâind de frig. Nu, ultimul lucru pe care-l voia era să 
dea de vreun necaz. 

Inspirând adânc şi adunându-se, în aşa fel încât să poată 
apărea în faţa doamnei Pincent la fel de calmă şi de îngrijită ca 
de obicei, Anna bătu la uşă. 

Biroul doamnei Pincent era o cameră rece şi întunecoasă, cu 
duşumea de scânduri, pereţi îngălbeniţi acoperiţi de o 
zugrăveală scorojită şi de o lumină crudă ce cădea din tavan, 
părând că se reflectă în praful din aer. Cu toate că Anna era 

mare de-acum - avea aproape cincisprezece ani - continua să 
simtă o frică instinctivă de fiecare dată când trecea pragul, din 
cauză că intrase în această cameră de destule ori pentru a fi 
bătută sau pentru a primi altă pedeapsă. 

— lată-te, Anna! rosti doamna Pincent nervoasă. Sper că e 
ultima dată când mă mai faci să aştept. Vreau să pregăteşti patul 
pentru un băiat nou. 

Anna dădu din cap. 

— Da, Matroană a Casei, zise ea respectuoasă. Un Micuţ? 

Internii de la Grange Hall erau împărţiţi în trei categorii: 

Micuţi, Mijlocii şi Promiţători. 

Cei aduşi de obicei aici erau Micuţi - de la prunci şi copilaşi 
care de abia începeau să meargă, până la cei de cinci ani. 
Intotdeauna ştiai când sosea un nou Micuţ, din cauza plânsetelor 
şi a ţipetelor ce continuau zile întregi, până ce se obişnuia cu 
noua lui „casă” - de aceea dormitoarele Micuţilor erau plasate la 
mansardă, unde nu puteau să deranjeze pe nimeni. Oricum, 
aceasta era intenţia; în realitate însă, nu puteai niciodată să 
scapi complet de tipetele lor. Pătrundeau peste tot - atât vaietele 
nou-veniţilor, cât şi sunetele trezite de amintire în toţi ceilalţi; 
anii de plânsete pluteau în aer ca nişte fantome care bântuie. 
Foarte puţini dintre ei uitau cu adevărat primele săptămâni la 
Grange Hall; puţini erau şi cei cărora le făcea plăcere să-şi 
amintească momentul în care fuseseră smulşi de lângă părinţii 
lor disperaţi şi aduşi în toiul nopţii în noua lor casă dezolantă şi 
înregimentată. De fiecare dată când sosea un nou Micuţ, ceilalţi 
făceau tot ce puteau pentru a-şi astupa urechile şi a ignora 
amintirile, care inevitabil îşi găseau drumul în conştiinţele lor. 
Nimănui nu-i era milă de ei - dacă cineva simţea ceva pentru ei, 
era resentiment şi furie. Incă un Surplus le îngreuna celorlalţi 
viaţa la Grange Hall. 

Mijlociii erau cei de la şase până la aproximativ unsprezece 
sau doisprezece ani. Din când în când soseau şi Mijlocii, dar 
aceştia nu erau de obicei plângăcioşi, ci mai degrabă liniştiţi şi 
retraşi.  Mijlociii învățau mai repede cum funcţiona viaţa 
instituţionalizată, îşi dădeau seama că lacrimile şi nervii nu erau 
tolerate şi nu meritau bătaia care li se aplica. Dar, deşi erau mai 
uşor de stăpânit decât Micuţii, creau şi ei tot felul de probleme. 

Pentru că veneau mai târziu, pentru că petrecuseră atât de mult 
timp cu părinţii lor, aveau adesea idei foarte greşite despre unele 
lucruri. Unii îşi contraziceau profesorii la cursurile de ştiinţă şi 
natură; alţii, ca Sheila, continuau să creadă că părinţii lor vor 
veni după ei. Mijlociii puteau fi uneori de-a dreptul idioţi, 
refuzând să accepte că erau norocoşi că fuseseră aduşi la 
Grange Hall. 

Anna făcea parte dintre Promiţători. Cei promişi să fie 
angajaţi. Deveneau Promiţători când începeau pregătirea, când 
se aştepta de la ei să înveţe tot ce trebuiau să ştie pentru a-şi 
sluji viitorii angajatori. Deveneau Promiţători şi atunci când 
începeau testele, când începeau discuţiile despre lucruri ca 
medicamentele pentru Longevitate, sau despre părinţi şi 
Surpluşi, doar pentru a se vedea dacă îşi cunoşteau locul sau nu, 
dacă erau potriviţi pentru Lumea de Afară. Anna era mult prea 
inteligentă pentru a cădea în cursă. Nu voia să fie unul dintre 
proştii care, cu prima ocazie, îşi dezvăluiau gândurile, începând 
să critice Declaraţia. Obţineau două minute de glorie, apoi erau 
expediaţi într-un centru de detenţie. Muncă silnică, aşa îi spunea 
doamna Pincent. Anna se cutremură la acest gând. Oricum, ea îşi 
cunoştea locul şi nu voia să se ridice împotriva ştiinţei, a naturii 
şi a Autorităţilor. Se simţea suficient de rău că exista, şi fără să 
mai devină pe deasupra o sursă de neplăceri pentru ceilalţi. 

Doamna Pincent se încruntă. 

— Nu, nu un Micuţ. Fă patul în dormitorul Promiţătorilor. Ochii 
Annei se deschiseră mari. Nimeni nu venise vreodată la Grange 
Hall ca Promiţător. Probabil că era o greşeală. Doar dacă nu 
fusese pregătit deja în altă parte, desigur. 

— Vine... vine de la un alt cămin de Surpluşi? se trezi 
întrebând. 

Doamna Pincent nu era de acord să i se pună întrebări decât 
dacă acestea implicau clarificarea unei sarcini anume. Ochii 
doamnei Pincent se îngustară uşor. 

— Asta e tot, Anna, zise ea dând repede din cap. Va trebui să 
fie gata într-o oră. 

Anna dădu la rândul ei tăcută din cap şi se întoarse să plece, 
încercând să nu-şi trădeze imensa curiozitate care o măcina. Un 
Surplus Promiţător însemna că avea cel puţin treisprezece ani. 

Cine era? Unde să fi fost în tot acest timp? Şi acum, de ce venea 
aici? 

CAPITOLUL 2 


Peter nu se ivi decât o săptămână mai târziu. Îşi făcu apariţia 
în timpul cursului de ştiinţă şi natură, şi Anna încercă să nu se 
uite la el, pentru că asta făceau toţi, şi pentru că ea nu voia să 
pară curioasă. Fără îndoială, îşi închipuia despre el că e deosebit, 
dar nu voia să admită acest lucru. 

Oricum, ştia ceva ce nimeni altcineva nu aflase. Ştia că el nu 
sosise chiar atunci; ci cu o săptămână în urmă, exact aşa cum 
spusese doamna Pincent. Doar că venise noaptea târziu şi că 
fusese dus, probabil, în altă parte, deoarece a doua zi, când Anna 
verifică, văzu că în patul lui nu dormise nimeni. 

Era cam pe la miezul nopţii când îl auzise venind, cu şapte zile 
în urmă. Toţi ceilalţi adormiseră, dar Anna se afla la etajul doi 
scriind în jurnal, înainte de a-l ascunde în locul unde era sigură 
că nu va fi găsit. In Grange Hall era linişte; doar câteva robinete 
picurau şi se auzeau obişnuitele plânsete slabe de la mansardă, 
situaţie ce-i convenea perfect Annei, deoarece însemna că e în 
siguranţă, că nimeni nu o va descoperi. 

Când revenise din biroul doamnei Pincent, mai devreme, în 
acea seară îşi spusese că va arunca jurnalul, ruşinată că cedase 
atât de uşor tentaţiei. 

Dar gândul de a-l pierde o făcu să se înfioare de tristeţe şi de 
durere şi imediat fu asaltată de argumente pentru a-l păstra, cel 
mai convingător fiind acela că, dacă îl arunca, jurnalul avea să fie 
cu siguranţă găsit. Nu era posibil ca un jurnal cu o copertă aşa de 
frumoasă din piele roz să zacă neobservat într-un coş de gunoi 
şi, chiar dacă îl împăturea într-un ziar vechi, cineva tot l-ar fi 
găsit şi atunci ar fi descoperit şi ce scrisese Anna în el. 

Nu, hotărî ea, era mult mai în siguranţă ascuns, şi Baia Fetelor 
Numărul 2 era singurul loc la care putea să se gândească. 
Aceasta era situată la etajul al doilea şi acolo existase un loc 

secret cu mult înainte ca jurnalul Annei să fi apărut la Grange 
Hall - în spatele unei căzi era o cavitate mică. Anna o 
descoperise cu mulţi ani în urmă, când scăpase din greşeală 
săpunul. Ştiind că ar fi fost bătută dacă îl pierdea - săpunul 
trebuia să dureze patru luni, şi a fi risipitoare era considerată o 
formă de subversiune, pedepsită cu o noapte de muncă - aşa că 
reuşise să se răsucească într-o poziţie în care braţul ei să ajungă 
până jos unde căzuse săpunul. Îl găsi pe o mică bordură pe care 
nu aveai cum să o vezi dacă nu ştiai că e acolo. 

Nu se gândise prea mult la locul acela atunci - era aşa de 
încântată că-şi recuperase săpunul, încât oprise apa şi alergase 
în dormitor pentru Jurămintele de Seară. Dar mai târziu îşi dădu 
seama că de fapt găsise o mică ascunzătoare şi asta o făcu să se 
simtă pe cât de neliniştită, pe atât de emoţionată, în acelaşi 
timp. Era micul ei secret. Şi, deşi nu putea să o ia de acolo şi să o 
ducă cu ea, era primul lucru pe care-l posedase vreodată - în 
afară de salopetele Grange Hall, de periuţa de dinţi şi de 
prosopul de faţă. 

Surpluşilor nu li se permitea să aibă bunuri proprii; nu aveau 
dreptul să posede nimic, în această lume în care intraseră prin 
fraudă, după cum zicea doamna Pincent. Şi, deşi Anna nu credea 
că acea cavitate secretă era cu adevărat proprietatea ei, în 
săptămânile care urmară, parcă încurajată de această primă 
treaptă pe scara posesiunilor, începu să adune obiecte care 
constituiau bunuri preţioase mai tangibile. Asemenea unei 
coţofane adunase o bucată de pânză ruptă dintr-o bluză de la 
spălătorie, o linguriţă pentru ceai care fusese uitată de cineva în 
Camera Casei, şi le pusese pe amândouă în ascunzătoarea ei 
secretă, extatică la gândul că ea ştia ceva ce nimeni altcineva nu 
ştia. Desigur, asta se întâmplase cu multă vreme în urmă. Intre 
timp crescuse şi de mulţi ani abandonase jocul acela copilăresc. 

Cel puţin aşa credea. Spera să fie aşa. 

Oricum, în noaptea în care sosise noul Surplus, jurnalul o 
aştepta acolo. Anna se dusese în Baia Fetelor Numărul 2 pentru 
a-şi face toaleta de seară, dar mai ales pentru a verifica dacă 
jurnalul era în siguranţă, pentru a-l mai ţine o dată în mână şi a 
vedea cuvintele pe care ea însăşi le gândise şi le scrisese. 
Fusese o zi lungă, cu pregătirea şi cu ora de gătit, apoi trebuise 

să facă patul pentru noul Surplus în dormitorul băieţilor 
Promiţători. Terminase toate treburile menajere şi îi aranjase 
meticulos patul noului Surplus, cu un cearşaf şi o pătură, 
aşezând deasupra prosopul de faţă, săpunul, peria şi pasta de 
dinţi, exact aşa cum voia doamna Pincent. 

In timp ce tremura în baia rece (Surpluşilor le erau interzise 
băile calde - nu le era permis să folosească resursele omenirii, 
decât dacă era absolut necesar), Anna îndoi braţul şi-l strecură 
cu atenţie în jos pe lângă cadă, considerând jurnalul o răsplată 
pentru comportamentul ei corect. Ştia că greşeşte, dar influenţa 
lui asupra ei era prea puternică şi, în timp ce-l trăgea afară, 
simţea cum tremură de emoție. Pielea moale şi roz ce-i atingea 
degetele, ca şi vestea despre noul Surplus de la Grange Hall îi 
inundară trupul cu adrenalină, făcând degetele de la picioare să i 
se chircească şi stomacul să i se strângă. Un Surplus Promiţător 
de Afară - el ştia cum arată lumea, nu era pregătit să trăiască 
închis. Era... Anna începu să tremure, pe măsură ce scria. 
Adevărul era că nu avea nicio idee cu ce putea să semene - era 
probabil periculos şi dificil - dar ştia că, atunci când va sosi, 
situaţia va fi alta. Cum să nu fie? 

In timp ce aceste gânduri o asaltau, se uită la ceasul de pe 
perete şi observă cu un suspin că mai erau doar cinci minute 
până la ora douăsprezece. La Grange Hall mai existau ceasuri în 
multe camere, deşi Surpluşii nu aveau nevoie de ele. „Sunt fixate 
în pereţi, o auzise ea pe doamna Pincent spunându-i unuia dintre 
Instructori, şi îmi amintesc de vremuri mai bune.” Anna nu era 
sigură dacă doamna Pincent se referea la ceea ce fusese cu mult 
timp în urmă, sau dacă timpul însuşi era mai bun pe un astfel de 
ceas, însă, indiferent ce înţelegea ea, ei îi plăcea să privească 
arătătoarele mişcându-se încet pe cadranele mari şi rotunde şi o 
convinsese pe doamna Dawson, unul dintre Instructori, să o 
înveţe cât e ceasul, cu toate că nu avea nevoie să ştie. Surpluşii 
aveau timpul implantat la încheietura mâinii; ceasurile 
Surpluşilor erau digitale. Timpul Implantat fusese una dintre 
ideile noi, când căminele de Surpluşi erau încă la început. 
„Timpul nu e de partea Surpluşilor, zicea doamna Pincent. Timpul 
e unul dintre lucrurile pe care Surpluşii nu le merită.” Legalii 
stăpâneau timpul, Surpluşii erau sclavii lui, aşa cum le reamintea 

întruna sunetul ascuţit al soneriei de la Grange Hall, care anunţa 
ora de masă, ora de sculare sau ora de culcare. 

— Timpul Implantat e una dintre puţinele Idei Noi adoptate, i-a 
spus odată doamna Kean, care nu ştia că Anna trage cu urechea, 
doamnei Dawson. Nu prea mai apar Idei Noi, adăugase ea, 
deoarece toată lumea e mulţumită aşa. Nimeni nu-şi bate capul 
să vină cu ceva nou, pentru asta ar fi nevoie de prea multă 
muncă. 

lar doamna Dawson clătinase din cap şi zisese: 

— Ce uşurare! 

Doamna Kean o privise un moment, ca şi cum ar fi vrut să 
spună ceva, dar se mulţumi să dea şi ea din cap şi astfel se 
încheiase discuţia lor. 

Timpul Implantat se afla sub piele, la încheietura mâinii, şi 
fiecare mişcare făcută de Surplus determina funcţionarea 
mecanismului, aşa că nu exista nici risipă, nici consum de 
energie. Şi, cu Timpul în permanenţă asupra lor, argumentau 
Autorităţile, niciun Surplus nu putea fi nicicând în întârziere şi 
nici nu-şi putea abandona îndatoririle menajere înainte de 
vreme. Anna nu-şi amintea să-i fi lipsit vreodată de la mână 
Timpul Implantat, deşi nu înţelegea de ce nu-l aveau toţi. 
Oamenii Legali - cum erau Instructorii - nu-l aveau; ei purtau 
ceasuri de mână, care făceau acelaşi lucru, doar că pe dinafara 
încheieturilor. 

Anna se uită la mână şi observă că, în ciuda eforturilor făcute 
de Autorităţi, ea era în întârziere, chiar dacă numai cu somnul. 
Trebuia să iasă din baie şi să se calmeze, astfel încât să poată să 
cadă într-un somn profund. Altfel, ziua de mâine avea să fie o 
tortură. Pentru moment era sigură că jurnalul e bine ascuns şi că 
nu era cazul să se mai gândească la noul Surplus. Deci, nu avea 
niciun motiv să fie agitată. 

leşind repede din cadă, luă micul prosop de pe bara din faţa ei 
şi se şterse mecanic, bumbacul aspru şi uscat fiind bine-venit 
după apa rece şi plină de săpun. Şi chiar atunci, îl auzi sosind. 
Zgomotele erau înăbuşite şi, la un moment dat, avu impresia că 
aude scâncetele pline de suferinţă ale unui câine rănit, dar apoi 
înţelese că era probabil o imitație. Uneori se foloseau aceste 
imitații, dacă Surpluşii erau deosebit de zgomotoşi. Uniunile de 

transport insistaseră asupra acestui lucru, zicea doamna Pincent 
- căci membrii acestora erau supăraţi. Era destul de neplăcut că 
existau Surpluşi, zicea ea, fără să mai cauzeze şi alte neplăceri, 
deranjându-i astfel pe Oamenii Legali. 

Apoi Anna auzi ceva zornăind şi, după câteva secunde, un 
trosnet şi un zgomot ce sunase ca şi cum ceva greu, dar moale, 
se izbise de pardoseală. Apoi desluşi voci înăbuşite, şi un minut 
mai târziu era din nou linişte. 

Se furişă afară din baie şi-şi ţinu răsuflarea câteva clipe, 
încercând să audă şi altceva - eventual zgomotul făcut de 
Surplusul care era urcat pe scări spre dormitorul băieţilor 
Promiţători, dar până la urmă renunţă. „Probabil că s-a dus în 
biroul doamnei Pincent”, hotărî ea. Oricum, avea să afle a doua 
zi. Acum era timpul să meargă la culcare. 

Dar dimineaţa, când - înainte de micul dejun - făcu un ocol 
pentru a-l vedea pe noul intern şi poate pentru a se prezenta, 
descoperi că în patul Surplusului cel nou nu dormise nimeni. 
Ceilalţi băieţi Promiţători ridicară pur şi simplu din umeri, când îi 
întrebă despre el; doamna Pincent nici măcar nu le spusese că 
trebuia să vină cineva nou şi în mod cert nu aveau intenţia să-şi 
facă griji din cauza unui pat gol. Un pat gol însemna o pătură în 
plus şi nimeni nu intenţiona să se plângă de asta. 

Pentru că nu existase nici urmă de băiat nici a doua zi, nici în 
ziua următoare, Anna îşi închipuise că probabil îl duseseră la alt 
cămin de Surpluşi, sau poate la un centru de detenţie; poate că 
hotărâseră că pentru un Promiţător era prea târziu să fie adus la 
Grange Hall. 

Dar, o săptămână mai târziu, apăru. 

Sosi îmbrăcat în salopeta reglementară, de culoare albastră, 
aşa cum aveau toţi ceilalţi Surpluşi - informă, solidă şi practică 
- Exact când domnul Sargent le repeta pentru a cincizecea oară 
povestea medicamentelor pentru Longevitate. Domnul Sargent 
era profesorul de ştiinţă şi natură şi nu se plictisea niciodată de 
această istorie; nu obosea niciodată să le vorbească despre 
savanții în ştiinţele naturii care găsiseră modul de a vindeca 
bătrâneţea. Inainte de asta, oamenii mureau. Tot timpul. Din 
cauza unor boli oribile. Şi arătau îngrozitor. 

Anna cunoştea foarte bine istoria medicamentelor pentru 

Longevitate şi, asemenea domnului Sargent, nu se plictisea 
niciodată de ea. Longevitatea era modul în care omenirea 
împlinise aspiraţiile Naturii. Ea dovedea că fiinţele umane erau 
superioare, în toate privinţele. Dar odată cu superioritatea 
apăruse şi responsabilitatea, obişnuia să spună domnul Sargent. 
Nu poţi abuza de încrederea şi de darurile Mamei Natură. 

Inainte de Longevitate, oamenii mureau din diferite cauze: 
cancer, boli de inimă, SIDA. De asemenea, unii erau atinşi de 
ceea ce se numea invaliditate - ceva nu funcţiona bine şi nici nu 
putea fi dres. Ca de exemplu, dacă cineva îşi pierdea un picior 
într-un accident, trebuia să-şi petreacă restul vieţii într-un scaun 
cu rotile, deoarece nu i se putea face alt picior. Reînnoirea nu 
exista şi antrenamentul creierului nu fusese încă inventat, aşa că 
odată ajunşi în jurul vârstei de şaptezeci de ani, oamenii mureau. 
Asta cu excepţia câtorva norocoşi, care la urma urmei nici nu 
erau prea norocoşi, pentru că erau în permanenţă obosiţi şi nu 
mai auzeau bine, aşa că mai bine ar fi murit, categoric! 

Apoi savanții în ştiinţele naturii descoperiseră Reînnoirea: 
puteai obţine celule noi şi proaspete, pentru a le înlocui pe cele 
vechi şi pentru a le drege pe celelalte. La început vindecaseră 
cancerul. Apoi bolile de inimă. Le luase ceva timp până să 
vindece SIDA, dar până la urmă învinseseră şi această boală, 
chiar dacă pentru asta era nevoie de mai multe celule noi. 

Apoi, doctorul Fern, şi el om de ştiinţă, a descoperit altceva. A 
aflat că Reînnoirea acţionează şi împotriva bătrâneţii. A luat el 
însuşi câteva medicamente, să vadă ce se întâmplă, şi pur şi 
simplu a încetat să mai îmbătrânească. Doar că o perioadă de 
timp n-a spus nimănui nimic. Şi când a facut-o, Autorităţile (care 
în mod obişnuit se numesc guverne) au declarat ilegală luarea de 
medicamente dacă n-aveai SIDA sau cancer, deoarece erau 
îngrijorate de probleme cum ar fi pensia şi de faptul că oamenii 
deveneau astfel o Povară pentru Stat. 

Până la urmă, doctorul Fern a murit, deoarece nu i s-a mai 
permis să ia medicamente. Dar câţiva ani mai târziu, Autorităţile 
au înţeles că, luând medicamente pentru Longevitate, oamenii 
nu mai trebuiau să iasă la pensie. Astfel încât, dacă nu 
îmbătrâneau şi nici nu se îmbolnăveau, guvernul economisea o 
mulţime de bani. Pe atunci medicamentele pentru Longevitate 

începuseră să fie luate de unii oameni, deşi încă ilegal. Erau 
multe voci care spuneau că medicamentele pentru Longevitate 
trebuie legalizate şi astfel, în 2030, Prim-Ministrul a constituit o 
comisie de investigare. Şi când s-a văzut că nu existau efecte 
secundare şi că acum oamenii puteau să trăiască veşnic, a 
hotărât că aceasta era o schimbare în bine. Cele mai mari 
companii farmaceutice din Anglia au fuzionat şi au început să 
producă medicamentele pentru Longevitate pentru toată lumea. 

Astfel s-au stopat decesele, mai întâi în Europa, America şi 
China şi apoi, încet-încet, peste tot în lume. Unele ţări au aderat 
mai târziu, deoarece medicamentele erau scumpe, dar apoi 
teroriştii au început să atace Anglia, pentru că nu dădea 
medicamente tuturor, dar în curând preţul acestora a scăzut, aşa 
că toată lumea putea să-şi facă rost. 

— Şi ce credeţi voi că s-a întâmplat atunci? întreba 
întotdeauna domnul Sargent, cu ochii lui bulbucaţi, căutând pe 
cineva din clasă care putea să rezume defectul fundamental al 
programului. 

De cele mai multe ori, Anna ridica mâna. 

— Oamenii s-au înmulţit, spunea ea serioasă. Dacă nimeni nu 
moare, dar copiii continuă să se nască, nu va mai exista loc pe 
Pământ pentru toţi. 

— Exact, spunea domnul Sargent. 

Apoi le vorbea despre Declaraţie, care fusese introdusă în 
2065 şi care stabilea că oamenii nu pot avea decât un singur 
copil. Dacă încercau să mai aibă unul, acesta era suprimat. 

Apoi, câţiva ani mai târziu, şi-au dat seama că şi un copil era 
prea mult. Aşa că în 2080 noua Declaraţie stipula că nimeni nu 
putea avea copii, cu excepţia celor care spuneau Nu Longevităţii 
- aceştia erau Neoptanţii. Toate ţările au semnat Declaraţia, şi 
Poliţia Surpluşilor, sau Capturatorii cum au început să fie numiţi, 
a fost însărcinată cu prinderea oricui o încălca. 

Familiile de Neoptanţi aveau dreptul să crească un copil. „Un 
copil pentru fiecare familie Neoptantă”, sau „O viaţă pentru o 
viaţă”, cum stabilea Declaraţia. Dar asta însemna că până la 
urmă te îmbolnăveai şi apoi mureai, aşa că Nelongevitatea nu 
era prea populară. 

— Neoptanţii sunt priviţi cu suspiciune, spunea domnul 

21 


Sargent. Cine ar vrea să moară, doar pentru a avea un copil, 
când nici măcar nu ştii dacă acesta va fi bun sau rău? 

Desigur, erau şi oameni egoişti şi criminali, care cu toate că nu 
erau Neoptanţi făceau totuşi copii, care sugeau resursele 
naturale ale omenirii şi distrugeau ceea ce aparţinea Oamenilor 
Legali. Surpluşii ştiau asta, nu-i aşa? De aceea exista Grange Hall 
- pentru a le da un scop Surpluşilor care rezultau din asemenea 
acte criminale; pentru a-i ajuta să înveţe care le sunt 
responsabilităţile şi să-i antreneze pentru a asigura servicii 
folositoare  Legalilor.  Surpluşilor nu le erau permise 
medicamentele pentru Longevitate. 

— De ce să prelungeşti agonia? întreba domnul Sargent. 

Şi exact în acel moment apăru Peter. Uşa se deschise, şi 
doamna Pincent intră, urmată de el. Atunci Anna nu ştia că 
băiatul se numeşte Peter. Când l-a văzut intrând pe uşa 
laboratorului, ştia doar că acesta era, în sfârşit, Surplusul 
Promiţător. Că până la urmă nu fusese dus în altă parte. 

Toată lumea se uita la el, pe furiş. Deşi nu lăsă pe nimeni să-şi 
dea seama că şi ea îşi arunca ochii spre el, Anna observă că era 
înalt şi solid şi avea o piele foarte palidă, pe care existau nişte 
pete întunecate, care puteau fi vânătăi, dar puteau fi şi pete de 
murdărie. Avea nişte ochi cu totul ieşiţi din comun. Erau căprui, 
ceea ce nu era ceva deosebit de interesant, dar diferiţi de ochii 
celorlalţi Surpluşi. Privirea lui săgetă încăperea: băiatul se uită 
fix, apoi ochii îi sclipiră, înainte de a face din nou ocolul încăperii, 
ca şi cum căutaseră ceva şi acum digerau informaţia. Doamna 
Pincent nu încuraja contactul privirilor şi, dacă erai prins uitându- 
te la ceva sau la cineva când se presupunea că trebuie să faci 
treabă, erai tras de urechi, ceea ce însemna că în general 
Surpluşii petreceau cel mai mult timp cu ochii plecaţi. „Ochii 
noului Surplus sunt cercetători şi sfidători, gândi Anna, şi asta nu 
poate decât să dea naştere la neplăceri.” 

— Stai acolo! îl instrui doamna Pincent indicându-i un loc gol. 
Lângă Anna. 

In timp ce băiatul se îndrepta spre ea, Anna încercă să se uite 
drept înainte, dar ochii îi erau atraşi de el şi când îl privi simţi 
cum inima începe să-i bată cu putere. El o fixa cu privirea de 
parcă nu-i era frică de nimic şi nu şi-ar fi cunoscut locul. 

Şi imediat ce doamna Pincent plecă, demonstrând clar că 
nimeni nu trebuia să-i dea atenţie noului Surplus, el se aplecă 
spre Anna, ca şi cum ar fi fost absolut normal să vorbeşti cu 
cineva în timpul unei ore de pregătire. 

— Eşti Anna Covey, nu-i aşa? întrebă el atât de încet, încât 
Anna crezu că doar şi-a închipuit. li cunosc pe părinţii tăi. 

CAPITOLUL 3 


Pe loc, Anna hotărî că noul Surplus e pe cale să aibă neplăceri 
cu acomodarea şi cu cunoaşterea locului ce i se cuvenea. Şi dacă 
el credea că e nostim sau inteligent să spună minciuni despre 
părinţii oamenilor, ca şi cum n-ar fi fost nişte criminali egoişti, 
atunci avea să afle în scurt timp că astfel de fapte duceau la 
Solitudine sau la bătaie. 

După comentariul lui nepotrivit în legătură cu părinţii ei, îl 
ignoră cu desăvârşire, ceea ce le provocă amândurora iritare şi 
disconfort. Dar tocmai când să iasă din laboratorul de ştiinţe 
apăru şi el, privind-o cu ochii aceia provocatori şi făcând-o să se 
simtă prost, deşi el era cel nou şi, dacă cineva trebuia să se 
simtă prost, el era acela. 

Aşa că nu fu deloc încântată câteva zile mai târziu, când se 
îndrepta spre Magazia Fetelor Numărul 2 şi îl descoperi 
aşteptând-o pe coridorul din faţa sanatoriului, care se afla tot la 
etajul al doilea, lângă dormitoarele fetelor. 

Coridoarele de la Grange Hall erau lungi, întinse pe toată 
lăţimea clădirii. Existau cinci niveluri inclusiv subsolul — etajul O 
găzduia sălile de pregătire, Centrul Alimentar şi biroul doamnei 
Pincent; etajul 1 găzduia dormitoarele băieţilor, cu camere mari 
în care erau cazaţi între zece şi doisprezece ocupanţi de fiecare 
(într-un dormitor puteai să cazezi mai mulţi Mijlocii decât 
Promiţători, mai ales dintre cei mai tineri) şi două băi; etajul 2 
găzduia fetele, în acelaşi fel; etajul 3 îi găzduia pe Micuţi şi pe 
Slujbaşi, Oameni Legali care făceau curăţenie, aveau atribuţii cu 
gătitul, dintre acelea de care nu se ocupau Surpluşii şi aveau 
grijă de Micuţi, deşi „grijă” nu era tocmai cuvântul potrivit. Toate 
camerele şi toate coridoarele erau zugrăvite la fel - pereţii 
cenuşiu-deschis, pardoseala de ciment de un cenuşiu mai închis, 
lumină fluorescentă şi calorifere subţiri, care funcționau pe 
vremea când Grange Hall servise altor scopuri; acum însă erau în 
permanenţă închise, deoarece Surpluşii, zicea doamna Pincent, 
nu aveau dreptul la încălzire centrală. Tavanele joase şi 
ferestrele cu trei rânduri de geamuri, toate acoperite cu un stor 

vertical lung şi cenuşiu, păstrau o temperatură puţin mai ridicată 
decât Afară; apoi existau camere de supraveghere care 
înregistrau fiecare vizitator de la Hall şi din cauza cărora nimeni 
nu putea pleca neobservat. 

Când Anna îl întâlni pe Peter, se afla în drum pentru a 
reaproviziona dulapul, una dintre atribuţiile ei de Prefect, şi 
ducea în mână o listă detaliată a tuburilor de pastă de dinţi şi de 
bucăţi de săpun folosite în luna care tocmai se încheiase de către 
Surpluşii din dormitorul ei. Un tub sau o bucată de săpun în plus, 
şi ar fi fost pedepsite toate să muncească ore suplimentare, 
pentru a compensa risipa resurselor de bază. Dormitorul Annei 
nu-şi depăşea niciodată cotele, pentru că avea grijă ea de asta. 

Îl privi pe Peter, îngustându-şi uşor ochii în timp ce-l depăşea, 
şi numai când el îi rosti numele se opri, în silă. 

— Anna, şopti. Anna Covey! 

Se uită la el furioasă. 

— Surplus Anna, îl corectă ea. Te rog, nu folosi la Grange Hall 
cuvinte de Afară şi nu te preface că-mi cunoşti părinţii, deoarece 
- în ce mă priveşte - eu n-am aşa ceva. 

Peter se uită la ea incapabil să înţeleagă, ochii lui făcând-o să 
joace de pe un picior pe altul stânjenită, pentru că nu era 
obişnuită ca cineva să o studieze în felul acesta. 

— Dar acolo înăuntru ce se întâmplă? întrebă el privind uşa 
sanatoriului. 

— Controlul medical, răspunse Anna scurt. Eşti verificat pentru 
orice slăbiciune şi eşti vaccinat împotriva bolilor. Şi cântărit. 
Surpluşii au datoria să se menţină sănătoşi, astfel încât să nu 
mai împovăreze Pământul cu bolile lor. 

Peter ridică din sprâncene. 

— Am crezut că Surpluşilor nu li se dau medicamente. Că 
Oamenii Legali nu vor decât să scape de noi cât mai repede. 

Vocea lui era joasă şi tonul o încălzi pe Anna. 

— Sigur că Surpluşii nu pot beneficia de medicamente, zise ea 
îmbufnată. Vaccinările sunt preventive, nu curative. Descoperi 
că-şi îndreptase ochii spre Peter, spre ochii lui întunecaţi şi vioi, 
spre pielea palidă şi spre bărbia lui sfidătoare. Repede făcu 
efortul de a privi în lateral. Să fii Surplus înseamnă că trebuie să- 
ţi limitezi influenţa asupra Pământului, adăugă ea cu un oftat. Nu 

vor să murim. Şi nici nu vor să răspândim boli, sau să fim prea 
slabi pentru a fi Folositori. 

— Şi tu eşti „Folositoare”? întrebă Peter încet. 

Anna se încruntă. 

— Sigur că da. Sunt programată să fiu Bun Preţios. Aceştia 
sunt cei mai Folositori Surpluşi. 

Peter dădu din cap în tăcere privind în jos, apoi ochii îi sclipiră 
din nou spre Anna. 

— Aveţi computere pe aici? Sau bibliotecă? 

Anna îl privi fix. 

— Computere? întrebă ea prudentă. 

Ştia ce sunt computerele. Doamna Sharpe le deschidea pe ale 
ei timp de două ore pe zi, pentru a privi programele de 
televiziune şi a afla veşti noi. Şi doamna Pincent avea unul, dar 
Anna nu folosise niciodată vreunul. Cum ar fi putut, când tot ce 
consuma electricitate fără să fie strict necesar era interzis la 
Grange Hall? Nu-i plăcea ideea că acest nou Surplus ar putea să 
ştie mai multe decât ea. 

— Nu avem nevoie de computere, continuă ea în defensivă. Şi 
oricum, consumă prea multă energie. Toată lumea ştie asta. 

— Sigur că da. Prostul de mine! zise Peter cu un oftat. 

Bătea nerăbdător din picior şi Anna îşi simţi din nou privirea 
atrasă de silueta lui puternică, dar subţire. Părea atât de plin de 
încredere, de energie şi de curiozitate: Asta o intriga şi o enerva. 
Surpluşii erau pregătiţi să fie pasivi, supuşi, şi numai licărul din 
ochii lui Peter o făcea pe Anna să simtă că privea ceva la care nu 
trebuia să se uite, ca şi cum era atrasă într-un vârtej şi suspecta 
că acest curent putea fi prea puternic, mai ales că era conştientă 
că nu ştie să înoate. 

— Acum trebuie să plec, zise ea repede. Am de adunat 
materiale. 

Porni, dar se opri din nou când auzi vocea lui Peter. 

— Tu... ţie îţi place aici, Anna? întrebă el încet şi cu o privire 
provocatoare. 

Anna se întoarse şi se încruntă. Ce fel de întrebare era asta? 
îşi muşcă buzele şi descoperi că roşeşte, în timp ce Peter îi 
zâmbea, cu o mică scăpărare a ochilor ce o făcu pe Anna să se 
simtă de parcă deja o prinsese vârtejul şi se îneca. 

— Mă aflu aici, răspunse ea cu vocea brusc răguşită. Şi tot aşa 
şi tu. Surpluşii nu sunt aici pentru a le plăcea ceva, Peter, sunt 
aici ca să facă ceva. Lucruri folositoare. Şi cu cât vei învăţa asta 
mai repede, cu atât va fi mai bine pentru toată lumea. 

Imediat, Anna se întoarse şi plecă grăbită pe coridor, 
încercând să-şi alunge din minte zâmbetul acela şi să se 
concentreze asupra numărului de tuburi de pastă de dinţi de 
care avea nevoie luna următoare. 

Anna nu-l văzu pe Peter la niciunul dintre cursurile de 
pregătire din ziua aceea. Surpluşii masculi şi femele participau 
împreună numai la unele ore - ştiinţă şi natură, bune maniere, 
gospodărie - dar cele mai multe materii erau specializate. 
Acestea se desfăşurau în camere mici, cu pupitrele strâns 
înghesuite unele într-altele, aşa că în rarele zile călduroase de 
vară nu era ceva neobişnuit ca Surpluşii mai slabi să leşine din 
cauza căldurii epuizante. Dar în acea zi era amarnic de frig şi, în 
timp ce îi asculta pe Instructori, Anna îşi încorda şi-şi destindea 
cu disperare muşchii picioarelor pe sub bancă, pentru a încerca 
să se încălzească. 

Când veni ora mesei, îi era atât de frig şi era atât de hămesită 
încât nu-l observă pe Peter strecurându-se în tăcere în spatele ei, 
la coada pentru supă. Il văzu abia când, cu bolul fierbinte în 
mâini, se îndrepta spre una dintre mesele lungi şi înguste ce 
umpleau Centrul Alimentar. Il văzu şi îşi dădu seama că Peter 
voia să se aşeze lângă ea. 

— De obicei băieţii stau împreună, rosti ea cu greu, în timp ce- 
şi punea bolul pe masă şi ducea la gură lingura cu amestecul plin 
de cocoloaşe. 

Se simţea obosită şi iritată şi nu voia decât să stea liniştită şi 
să mănânce; ultimul lucru de care avea nevoie era Peter, cu 
comentariile lui prosteşti şi cu nesfârşitele lui întrebări. 

— Dar nu întotdeauna? întrebă Peter punându-şi castronul lui 
pe masă şi împingând cu zgomot banca, pentru a se putea 
aşeza. Anna îl ignoră şi continuă să mănânce, în timp ce masa se 
ocupa încet-încet. Mâncarea asta e dezgustătoare, adăugă Peter 
câteva clipe mai târziu. Ce este? Are un gust scârbos. 

Nimeni nu spuse nimic, şi după câteva secunde de tăcere, 
Anna puse cu părere de rău lingura jos. 

27 


— E bună, e hrană nutritivă, rosti obosită. 

— Ce e bun şi nutritiv în aşa ceva? întrebă Peter. Nici măcar 
nu are carne. Parcă e rumeguş. 

Anna înghiţi ce avea în gură. 

— E carne reciclată, zise ea. Cu faină, pentru îngroşare. Mie mi 
se pare delicioasă. 

— Atunci poţi s-o iei şi pe a mea, zise Peter împingând 
castronul spre ea. 

Anna îl privi fix. 

— Trebuie să-ţi mănânci mâncarea, Peter. E datoria noastră să 
rămânem puternici şi... 

— Puternici şi sănătoşi, nu? o întrerupse Peter. Ei bine, eu nu 
voi fi niciuna şi nici alta dacă mănânc aşa ceva. 

Anna îşi simţi inima zbătându-i-se în piept. Toţi ceilalţi Surpluşi 
de la masă priveau sârguincioşi în farfurii, dar asta nu însemna 
că nu ştiau ce se întâmplă. Nu erau multe ocaziile când cineva îţi 
oferea porţia lui, şi ochii Annei măsurau deja lacomi bolul lui 
Peter. Dar, dacă doamna Pincent afla că Peter n-a mâncat, îl 
putea pedepsi aspru. 

Privind înjur pe furiş, Anna apucă bolul lui Peter şi turnă 
jumătate din conţinut în castronul ei, apoi i-l înapoie. 

— Trebuie să mănânci ce a mai rămas, zise ea cu voce joasă. 
Trebuie să mănânci ceva. 

Peter ridică din umeri. 

— Există lucruri şi mai rele decât foamea, să ştii, rosti el blând. 
Nu eşti de acord, Anna? 

Putea să-i simtă ochii fixaţi asupra ei şi hotărî să-l ignore, 
înfulecându-şi repede supa. Voia să plece de lângă el, voia ca 
Peter să-şi ţină gura şi să nu se mai uite la ea ca şi cum ar fi 
crezut că ea era interesată de tot ce povestea el. 

Dar, în loc de asta, Peter îşi apropie mai mult capul. 

— Mama ta e o bucătăreasă minunată, Anna. Face cele mai 
delicioase mâncăruri. Pot să ţi le descriu? 

Anna îşi duse mâinile la urechi, astfel încât lingura îi căzu pe 
pardoseală. 

— Nu! şuieră ea. Nu face asta! Nu vreau să-mi mai spui nimic. 

Se aplecă să-şi ridice lingura, dar, când să o atingă, un picior 
mare şi greu i se aşeză pe degete, şi ea scânci. 

— Ţi-a căzut ceva? întrebă o voce, şi Anna se strâmbă. 

Era Surplus Charlie, alt Promiţător, înalt şi voinic ca şi Peter, 
dar silueta lui lată întindea la maximum cusăturile salopetei. 

— Dă-te jos de pe mâna mea, zise Anna furioasă, împingându-i 
piciorul cu mâna liberă. Te voi raporta... 

— Imi faci plecăciuni, Surplus Anna? o luă Charlie peste picior. 
Mi se pare că în sfârşit ai învăţat care ţi-e locul. 

Anna scrâşni din dinţi şi încercă din nou să-l dea la o parte cu 
mâna, dar înainte de a reuşi, Charlie se rostogoli pe jos. Fata îşi 
trase mâna şi se ridică, aşa încât îl văzu pe Peter deasupra lui 
Charlie, apăsându-i pieptul cu piciorul. 

— Poate că tu ai nevoie să înveţi care-ţi e Locul, mormăi Peter. 
Poate că tu ai nevoie să înveţi să te porţi. Se uită la Anna 
schiţând un zâmbet. Ce să fac cu ăsta, Anna Covey? Şuierase 
întrebarea, iar ea îl privea îngrozită. Bătăile între Surpluşi erau 
tolerate în dormitoare, dar în Centrul Alimentar nu erau încurajați 
nici măcar să vorbească unii cu alţii; dacă unul dintre Instructori 
ar fi văzut ce se petrece, toţi trei ar fi putut mânca bătaie. Ceea 
ce făcea ca lucrurile să fie şi mai rele era faptul că Peter îl 
doborâse pe Charlie pentru a o apăra pe ea, şi asta o făcu pe 
Anna să se simtă vulnerabilă, senzaţie pe care încerca din greu 
să o înlăture. 

— Nu am nevoie de protector, Surplus Peter, rosti ea furioasă. 
Şi dacă nu-l laşi pe Surplus Charlie să plece chiar acum, vom 
ajunge toţi la Solitudine. S-ar putea ca tu să te simţi confortabil 
acolo, dar eu nu, mulţumesc foarte mult. 

Peter se încruntă uşor, apoi dădu din umeri şi ridică piciorul. 

Târându-se, Charlie se ridică în picioare şi îl privi ameninţător. 

— Ai să regreţi asta, lepădătură de Afară, zise el cu 
amărăciune. 

Charlie plecă pentru a se alătura cozii de la mâncare şi Peter 
se aşeză din nou lângă Anna, făcând-o să se tragă mai departe 
de el. Toată lumea îi privea şi ea îşi simţi inima bătând mai 
violent, când ochii lui Peter se opriră din nou asupra ei. 

— Nu încercam decât să te ajut, murmură el punându-şi 
coatele pe masă şi sprijinindu-se pe ele. 

— Surpluşii nu se ajută între ei; suntem aici pentru a-i ajuta pe 
Legali, rosti Anna cu tărie. Şi pot să-mi rezolv treburile şi singură, 

mulţumesc foarte mult. 

— Bine, rosti Peter iritat. Atunci, regret că te-am plictisit, am 
crezut doar... 

— Ei bine, n-o mai face, zise Anna. 

Ochii ei sclipiră spre Peter şi cei doi copii se priviră fix câteva 
secunde, înainte ca Anna să reuşească să-şi ia ochii de la el. 

CAPITOLUL 4 


11 februarie 2140 


Noul Surplus e „dificil”. Se crede mai bun decât ceilalţi 
Surpluşi, mai bun decât mine. Şi nu este. De fapt, este de-a 
dreptul prost şi minte tot timpul. A fost deja de două ori la 
Solitudine şi, sinceră să fiu, cred că ar trebui să fie ținut acolo tot 
timpul. 


Nu-şi cunoaşte locul şi crede că e bine să şuşoteşti tot felul de 
lucruri în timpul orelor de pregătire, când de fapt nu e. Zice că nu 
e Surplus Peter; că se numeşte Peter Tomlinson, ca şi cum ar fi 
un Legal, sau aşa ceva. Şi mi-a mai spus că numele meu e Anna 
Covey şi că îi cunoaşte pe părinții mei. Ce tâmpenie mai e şi 
asta? Toată lumea ştie că Surpluşii nu au mai mult de un nume, 
iar eu ştiu că părinții mei se află la închisoare, acolo unde le este 
locul. Ce, a crescut şi el la închisoare împreună cu ei? Da de 
unde! E doar un scandalagiu, aşa cum mă aşteptam. Şi minte, 
doar pentru a atrage atenția. Cum făcea Sheila la început, când a 
venit. 


xxx 


Asta arată ce se întâmplă când nu-i capturezi pe Surpluşi 
suficient de devreme. Demonstrează ce noroc am avut eu că am 
venit la Grange Hall atunci când am venit. După felul în care 
merge, ai putea să crezi că într-adevăr e un Legal. Ai putea crede 
că omenirea îi aparţine şi că nu trebuie să fie aici, ca noi ceilalţi. 


Înainte, a mai existat un băiat care nu s-a acomodat. Numele 
lui era Patrick şi când a fost adus plângea tot timpul, deşi era un 
Mijlociu şi ar fi trebuit să se poarte mai matur. Tot timpul era 
trimis la Solitudine sau bătut, deoarece, în afară de faptul că 

plângea, se certa cu Instructorii, le spunea că vrea să se ducă 
acasă, că părinţii îl vor găsi şi că atunci doamnei Pincent îi va 
părea rău pentru ceea ce face. Am încercat să-i insuflu puțin bun 
simţ, dar refuza să asculte. Doamna Pincent spune că uneori 
Surpluşilor le e greu să se acomodeze şi refuză să accepte 
„adevărul”. Şi ea observase că Patrick se credea mai bun decât 
ceilalți. A stat doar câteva săptămâni şi apoi l-au luat de aici. 
Doamna Pincent spunea că l-au dus la un centru de detenție, 
acolo unde se ocupă mai bine de oamenii ca el şi că nu se va mai 
amesteca niciodată în pregătirile noastre. Dacă Peter nu are 
grijă, va sfârşi prin a fi dus şi el acolo. Doamna Pincent spune că 
la un centru de detenție trebuie tot timpul să munceşti din greu. 
Și că băieții nu primesc nici măcar o pătură, chiar dacă e frig. A 
fost pentru binele lui Patrick că s-a dus acolo, aşa zicea doamna 
Pincent. 

Dacă nu va învăța cum să fie Surplus, nu va găsi niciodată o 
ocupație, şi atunci ce va face? 


leri, Peter a fost băgat la Solitudine, deoarece i-a spus 
domnului Sargent că bătrânii sunt de fapt Surpluşi, nu noi. Nici 
nouă nu ne venea să ne credem urechilor şi nu l-am văzut 
niciodată pe domnul Sargent atât de furios. Nici măcar nu s-a 
înroşit — a albit brusc şi venele de pe frunte au început să i se 
zbată. Cred că era gata să-l bată, dar apoi a hotărât să o cheme 
pe doamna Pincent şi Peter a fost dus la Solitudine. Cel mai rău 
lucru dintre toate a fost că, atunci când l-au luat, mi-a făcut cu 
ochiul. Ca şi cum ar fi fost grozav să fii dus la Solitudine. 

A ieşit în seara asta, dar nu sunt sigură că a învățat ceva din 
toată povestea, pentru că a continuat să rânjească prosteşte la 
mine în Centrul Alimentar, ca şi cum am fi prieteni sau ceva 
asemănător. Peter nu e prietenul meu. Aş vrea ca doamna 
Pincent să-l trimită de aici, astfel ca lucrurile să revină la normal. 
Sau, şi mai bine, aş vrea ca doamna Sharpe să mă ia menajeră 
permanentă, să călătoresc în lume împreună cu ea şi să-i fac 
curățenie lună în casă. Aş vrea să mă ducă departe de aici. 


Anna închise cu grijă jurnalul şi îl puse din nou în 
ascunzătoarea secretă, pe muchia din spatele căzii. II considera 


32 


un prieten apropiat, un confident. Când era mică, ea şi ceilalţi 
Surpluşi din dormitorul ei obişnuiau să stea de vorbă unii cu alţii, 
uneori până noaptea târziu, împărtăşindu-şi secrete şi gânduri. 
Apoi însă doamna Pincent a numit-o Monitorul Dormitorului ei, 
ceea ce însemna că trebuia să raporteze orice secret al fetelor 
din cameră şi orice neregulă. Nu le-a trebuit mult timp fostelor ei 
prietene pentru a înceta să-i mai facă confidenţe şi, de obicei, 
când intra în cameră, vedea cum grupurile se împrăştiau şi 
conversațiile şoptite încetau. „Nu-mi pasă, îşi spunea ea cu 
mândrie; e mult mai important să fii un Surplus bun.” Oricum, 
Surpluşii nu trebuiau să-şi piardă timpul şuşotind tot felul de 
prostii. Obligaţia lor era să nu iasă din cuvântul Oamenilor Legali. 
Anna era hotărâtă să fie cel mai bun Surplus care existase 
vreodată. Era însă foarte singură, pentru că nu avea pe nimeni 
cu care să vorbească, mai ales acum, cu Surplus Peter, care o 
făcea să se simtă agitată şi confuză. Acesta se afla la Grange 
Hall de trei săptămâni şi, de fiecare dată când îl zărea pe coridor, 
Anna simţea că roşeşte, se trezea privind în altă parte, dar se 
întorcea să se uite după el. O răvăşea încercând să vorbească cu 
ea, când tot ce voia ea era să o lase în pace. Anna se simţea ca 
şi cum ar fi privit-o întruna, cu zâmbetul acela uşor ironic pe 
figură, facând-o stângace şi confuză. Era hotărâtă să nu-l lase să- 
şi dea seama că-l studiază. 

După ce ieşi din baie şi se şterse rapid, Anna aruncă o ultimă 
privire căzii, pentru a se asigura că jurnalul e bine ascuns şi se 
înapoie în dormitor, derulând în minte programul zilei care urma. 
Gospodărirea eficientă a proviziilor la 8.30, urmată de bune 
maniere la 9.30 şi apoi demonstraţia de lustruire, cu argint 
adevărat. Doamna Sharpe avea o mare cantitate de argint în 
casa ei - tacâmuri, sfeşnice, rame şi altele - aşa că Anna era 
convinsă că va impresiona pe toată lumea cu abilitatea ei de a 
da un luciu grozav. 

— E o treabă pe care nu o poţi face în grabă, îi spusese 
doamna Sharpe. Şi nici nu trebuie să doreşti asta. Lustruitul 
argintului e o terapie. 

Anna era de acord. Argintul era frumos când strălucea şi ea 
spera că într-o zi va sluji într-o casă cu multă argintărie, aşa cum 
avea doamna Sharpe. 

Când Anna ajunse în dormitor, toată lumea dormea. În tăcere, 
îşi scoase hainele şi se strecură sub cearşaful şi păturile subţiri, 
băgând marginile sub ea pentru a menţine căldura şi a-i permite 
astfel să cadă repede într-un somn epuizant. 

Era aşa de obosită încât, când - douăzeci de minute mai târziu 
- simţi o bătaie uşoară pe umăr, aproape că îşi continuă somnul. 
Dar bătaia deveni insistentă şi o smulse din somnul fără vise, 
aducând-o înapoi în dormitorul rece şi întunecat. Deschise ochii 
fară un cuvânt, apoi tresări, nevenindu-i să-şi creadă ochilor: era 
Peter, ghemuit pe patul ei. 

Se încruntă. 

— Tu... Cum... Ce faci aici? şuieră ea. 

Era furioasă şi nu-i păsa dacă el îşi dădea seama de asta. Era 
aproape miezul nopţii şi ea avea nevoie de aceste ore preţioase 
de somn. Peter stătea în faţa ei şi privea îngrijorat; încălcase atât 
de multe reguli intrând în dormitorul fetelor, încât amândoi 
puteau fi osândiţi la muncă grea timp de săptămâni întregi, dacă 
nu de luni. Băieţii nu ajungeau niciodată în apropierea 
dormitoarelor fetelor. 

— Ce faci aici? repetă Anna supărată, înainte ca el să poată 
răspunde la prima întrebare. 

O deranja faptul că Peter încălcase cu bună ştiinţă atâtea 
reguli, de parcă lui nu i s-ar fi aplicat. 

Peter duse un deget la buze, pentru a o face să păstreze 
tăcerea, apoi îşi roti ochii repede prin dormitor, de la un pat la 
altul. După care se aplecă şi îi luă mâna. 

— Anna Covey, trebuie să-ţi vorbesc despre părinţii tăi, şopti 
el. Ei au vrut să te găsesc. Trebuie să pleci de lângă această 
diabolică doamnă Pincent. Am venit să te iau acasă, Anna. 

Anna îl împinse şi-şi îngustă privirea. 

— Nu-i cunoşti pe părinţii mei şi eu nu am casă, şuieră ea. 
Părinţii mei sunt la închisoare. Numele meu e Anna. Anna şi atât. 
Sunt un Surplus. Şi tot aşa eşti şi tu. Obişnuieşte-te cu asta şi 
lasă-mă în pace. 

Peter se încruntă uşor, dar nu făcu nicio mişcare pentru a 
pleca. 

— Ai un semn din naştere pe abdomen, şopti el blând. 
Seamănă puţin cu un fluture. 

Anna încremeni şi simţi cum i se ridică părul pe ceafă. Cum de 
ştia asta? Cine era el? De ce îi spunea aşa ceva? 

— Trebuie să mă duc înapoi, adăugă Peter, înainte ca ea să 
poată spune ceva. 

Şi plecă, strecurându-se tăcut afară din dormitor şi dispărând 
pe coridor. „Ca o fantomă”, îşi spuse Anna, în timp ce se întinse 
din nou în pat, cu dorinţa bruscă şi copleşitoare de a izbucni în 
plâns. Incet, îşi strecură mâna în jos spre stomac, unde simţi 
semnul roşu din naştere, exact deasupra ombilicului. Semnul din 
naştere care nu-i provocase decât ruşine, semnul din naştere pe 
care-l ascundea cu disperare, pentru a evita batjocura şi 
poreclele, pe care inevitabil le-ar fi generat, dacă ar fi fost văzut. 

„Cum de ştie Peter de el? Cine i-a spus că are formă de 
fluture?” se minună ea. Când doamna Pincent îl văzuse prima 
oară, comentase că semnul ei arată ca o molie moartă şi mai 
spusese că acela era modul în care Mama Natură îi marcase 
Annei destinul. 

— Moliile rod lucrurile ce aparţin altor oameni, i-a spus ea, şi 
abuzează de gazdele lor. Ce semn potrivit! a adăugat ea. 

Acum, descrierea lui Peter răscolise ceva în Anna, un fel de 
amintire, ca un sentiment vag că la un moment dat şi ea se 
gândise că semăna cu un fluture. Era sigură că-şi aduce aminte 
că, atunci când era foarte mică, crezuse că înseamnă că într-o zi 
îi vor creşte aripi care o vor purta departe de Grange Hall. Dar 
doamna Pincent avusese dreptate - nu era un fluture, era o 
molie. Era o molie roşie, urâtă, pe care o ura. 

Cum îndrăznea Peter să vină şi să-i amintească toate astea? 
Cum îndrăznea să se strecoare până la ea, derutând-o şi 
pretinzând că ştie lucruri pe care de fapt nu le ştia, spunându-i 
că doamna Pincent e diabolică? Poate că totul făcea parte dintr- 
un test minuţios elaborat, îi trecu prin minte. Poate că Peter îi 
raporta totul doamnei Pincent chiar în acest moment şi născocea 
noi moduri de a o prinde în capcană, de a o face să spună ceva 
greşit. „Poate că ar fi trebuit să-i spun că doamna Pincent nu e 
diabolică, reflectă ea îngrijorată, în timp ce broboane de 
transpiraţie îi apăruseră pe frunte, în ciuda frigului. Dar n-am 
avut timp, nu-i aşa?” 

Apoi se scutură; era o idee greşită. Doamna Pincent nu s-ar 

folosi niciodată de cineva ca el, drept spion. Nu avea niciun pic 
de încredere în Peter; Anna putea să vadă asta din felul cum nu- 
şi lua niciodată ochii de la el. 

Deci, dacă nu era spion, exista altă explicaţie. Cineva îi 
vorbise despre semnul ei din naştere. Probabil că toţi râdeau de 
ea, chiar în acel moment. 

Dar asta n-avea nicio importanţă. Indiferent cine spunea el că 
este, nu avea să-l asculte. Ea era Prefect şi asta însemna că nu 
trebuie să accepte ceva atât de lipsit de sens. 

Intorcându-se, Anna închise ochii şi încercă să adoarmă. Dar fu 
un somn lipsit de odihnă, bântuit de coşmaruri în care copii 
plângeau, o femeie ţipa, şi un fluturaş se zbătea într-o închisoare 
rece şi cenuşie. 

CAPITOLUL > 


Grange Hall era o clădire modernă, stil George al IV-lea, 
construită în anul 2070. Arhitectura ei avea ca model Sutton 
Park, o veche clădire din Yorkshire, construită în 1730 şi 
demolată de mult. Însă fotografiile rămăseseră şi vechiul stil 
arhitectural era admirat foarte mult de Autorităţi, care 
hotărâseră ca toate clădirile guvernamentale să fie construite 
astfel, dar să aibă faţade cenuşii, nu crem, pentru că această 
culoare rezista mai bine la intemperii, şi să aibă tavane joase. 
Tavanele joase însemnau mai puţină nevoie de căldură iarna. 
Având în vedere tarifele uriaşe pentru energie pe care 
Autorităţile fuseseră silite să le impună, tavanele înalte erau un 
lux pe care puţini şi-l puteau permite. 

La început, Grange Hall găzduise Departamentul de Venituri şi 
Beneficii, dar la scurt timp după aceea fusese declarat prea mic 
şi rămăsese părăsit ani de zile, până la intrarea în vigoare a 
Actului Surpluşilor, când s-a pus în discuţie crearea Căminelor 
pentru Surpluşi. Iniţial s-a stabilit construirea de clădiri noi, 
speciale pentru Surpluşi, cu instalaţii de ultimă generaţie din 
punct de vedere tehnologic şi de învăţământ, care să creeze 
forţe de muncă docile, conştiincioase şi care să muncească din 
greu; dar, din cauza numărului în creştere al Surpluşilor din toată 
ţara, Grange Hall fusese transformat la repezeală în cămin. De-a 
lungul anilor, planurile şi schiţele fuseseră periodic revăzute de 
Departamentul de Longevitate şi Surpluşi - de obicei când 
sarcina de micşorare a numărului lor era încredinţată cuiva nou - 
şi se făceau planuri de clădiri, pentru contopirea celor trei 
Cămine de Surpluşi din Regatul Unit într-unul singur, după moda 
europeană a deportării. 

Dar nu se făcea nimic niciodată, deoarece schimbările 
provocau instabilitate, iar tehnologie nouă însemna să foloseşti 
energie prețioasă şi pentru că până la urmă nimănui nu-i păsa. 
Astfel, nepăsarea a triumfat şi Grange Hall era acum cel mai 
vechi Cămin de Surpluşi, cu covoarele şi culoarea pereţilor 

neschimbate de pe vremea când era clădire guvernamentală, cu 
mirosul de ceară roşie şi de frustrare încă îmbibat în materialele 
vechi. 

Margaret Pincent ura tavanele joase de la Grange Hall. Fusese 
crescută de tatăl ei să creadă că poziţia socială are influenţă 
directă asupra înălţimii tavanelor cuiva. Cei care puteau să tragă 
suficiente sfori pentru a pune mâna pe cupoane suplimentare de 
energie se bucurau de tavane înalte; toţi ceilalţi erau siliţi să 
accepte tavanele joase, să se ghemuiască, să se aplece şi să se 
târască pentru a menţine căldura în interior. Tatăl doamnei 
Pincent nu se pleca în faţa nimănui, după cum obişnuia să-i 
spună, de ce să fie atunci silit să se aplece în propria casă? 

Desigur, tatăl ei nu vizitase niciodată Grange Hall şi nici nu 
arătase vreun interes faţă de ea. Nimic surprinzător; doamna 
Pincent şi tatăl ei nu-şi mai vorbeau de fapt de peste paisprezece 
ani. De când... 

Ei bine, nu trecuse atât de mult de atunci. Doamna Pincent 
simţi obişnuita furie răscolindu-i stomacul şi greaţa ridicându-i-se 
în gât, în timp ce amintirile, pe care luptase din greu să le 
şteargă, îşi croiau din nou drum în mintea ei. Nedreptatea. 
Ruşinea. 

„Ce rost are să-ţi aminteşti? N-are rost să regreţi laptele 
vărsat”, îşi spuse cu amărăciune. Exact acestea fuseseră 
cuvintele pe care le folosise tatăl ei când descoperise adevărul. 
Şi când soţul o părăsise, tatăl ei îi dăduse de înţeles fără echivoc 
că nu va putea să-i ofere niciun sprijin financiar; niciun ajutor, de 
niciun fel. Ea a înţeles asta, mai ales când el n-a mai încercat s-o 
revadă. 

Margaret Pincent fusese lăsată să supravieţuiască singură şi 
asta şi făcuse. Văzuse oferta de serviciu de la Grange Hall şi, 
ignorând ironia sorții, solicitase postul. Se pare că puţini oameni 
erau interesaţi să lucreze cu Surpluşii; aşa că, în ciuda lipsei ei 
totale de calificare şi de entuziasm, funcţia îi fusese oferită 
imediat. Şi de atunci acolo rămăsese, făcând tot ce putea pentru 
a înăbuşi orice urmă de voinţă, pe care Surpluşii din grija ei ar fi 
fost tentaţi să o demonstreze; considera a fi de datoria ei să-i 
trateze cât mai dur posibil, fără să-i facă totuşi complet 
nefolositori. Nu conducea o tabără de vacanţă şi nu se afla acolo 

pentru a fi o mamă-surogat. Aceşti copii nu meritau să existe pe 
lume şi dacă totuşi existau, atunci trebuiau puşi la treabă. 
Trebuiau să compenseze astfel faptul că existau, trebuiau să 
poarte cu ei povara vinovăţiei, oriunde se duceau. Asta îşi 
promisese Margaret Pincent şi fusese o promisiune pe care până 
în acel moment o respectase. 

Adevărat, până în acel moment! Până la sosirea lui Peter. Nici 
nu trecuse o săptămână, că şi observase nişte semne cu care nu 
îndrăznise nici măcar să-şi închipuie că se va confrunta, în rolul 
ei de Matroană a Casei. Expresia lui sfidătoare. Refuzul de a-i da 
ascultare. Lipsa de respect. Doamna Pincent ura multe lucruri, 
dar mai mult decât orice ura să nu fie respectată. 

„Aşa se întâmplă când Surpluşii nu sunt capturați suficient de 
devreme”, reflectă ea furioasă. In ce-i privea pe Capturatori, era 
probabil un triumf să găsească un Surplus atât de târziu, când 
părinţii credeau că reuşiseră să se sustragă legilor. Fără îndoială 
că acum începuseră deja o campanie de publicitate orchestrată 
cu grijă, pentru a celebra acest mare succes. Dar cu ea cum 
rămânea? Cum se presupunea că va pregăti la Grange Hall pe 
cineva care stătuse Afară atât de mult timp? Şi nici nu-i 
spuseseră nimic. Doar un telefon cu câteva ore înainte de sosire, 
ce-i aducea la cunoştinţă faptul că un nou Surplus se afla pe 
drumul spre Grange Hall, asta fusese tot. Să-i spună ceva? Nicio 
întrebare dacă totul era în regulă, nici nu-i ceruseră părerea, o, 
nu! 

— Trebuie să i se pregătească un pat, i-au spus ei. Acesta se 
pare că necesită un tratament special, au mai adăugat. A fost 
Afară prea mult timp. A fost găsit într-un loc părăsit şi nu ştim de 
unde vine. Vrem să stai cu ochii pe el. 

— De ce să stau cu ochii pe el? ar fi vrut să întrebe Margaret 
Pincent. De ce l-aţi găsit atât de târziu? Unde credeţi că a stat 
ascuns până acum? 

Dar, desigur, nu întrebase nimic. Şi chiar dacă ar fi făcut-o, nu 
ar fi primit niciun răspuns. După atâta amar de vreme, tot nu 
aveau încredere în ea. Nu, deloc. Şi asta însemna că nici ea nu 
avea încredere în nimeni. Nicio fărâmă. 

Deci, pentru o perioadă de timp, prioritatea ei trebuia să fie 
acest nou Surplus, să dovedească că-l poate stăpâni. Necazul era 

39 


că el nu reacţiona ca ceilalţi Surpluşi. Existaseră întotdeauna 
unul sau doi care îşi închipuiau că sunt speciali; unul sau doi care 
credeau că pot trece de ea, că pot înşela sistemul. Surpluşi care 
aveau impresia că sunt mai buni decât ceilalţi. 

Dar existaseră şi mijloace şi tehnici verificate şi de încredere 
care să-i pună la locul lor. Bătăi. Umilinţe. Pedepse care să-i facă 
atât de nefericiţi, încât să înceapă să-şi urască părinţii pentru că-i 
puseseră în situaţia aceea, pentru că-i aduseseră pe această 
lume îngrozitoare. Trebuia să-i faci să-şi urască părinţii; asta era 
cheia. 

Băiatul acela, Patrick, fusese ultimul Surplus care crease 
probleme reale, dar furia lui fusese mai mult bravadă; 

Cedase destul de repede, imediat ce fusese pus la treabă! Era 
amuzant că Anna, cel mai supus Surplus al ei, era disperat de 
dornică să meargă unde fusese trimis Patrick, să muncească 
până la epuizare. Nimic nu se poate compara cu a construi în 
arşiţa deşertului, ceva care să-i dea unui Surplus rebel puţină 
perspectivă asupra a ceea ce-l aşteaptă. Autorităţile nu ştiau 
nimic, desigur! Să vinzi Surpluşi drept sclavi de muncă nu era 
oficial aprobat, şi nici să fii implicat pe piaţa neagră a 
medicamentelor pentru  Longevitate nu făcea parte din 
descrierea funcţiei ei. Dar poate că ar fi trebuit să-i dea un 
salariu mai bun, dacă nu voiau ca ea să-şi suplimenteze venitul, 
din când în când. Şi oricum, nimeni nu-i simţise lipsa lui Patrick. 
Raportase că dosarul lui fusese pierdut şi nimeni nu ceruse alte 
informaţii. 

Desigur, uneori sistemul făcea şi greşeli. Era cazul Surplusului 
cu numele Sheila, cea care se dovedise a fi de fapt progenitura a 
doi Neoptanţi. Cretinii plecaseră în weekend lăsând copilul în 
grija bunicilor. Vecinii îl auziseră plângând şi, închipuindu-şi că 
era un Surplus, chemaseră Capturatorii, pentru a-şi putea încasa 
recompensa. Sigur, părinţii făcuseră apel, dar doamna Pincent se 
ţinuse tare. Bunicii nu aveau licenţă; deci, tehnic vorbind, 
Capturatorii respectaseră legea ridicând-o pe Sheila. Tehnic 
vorbind, în timpul şederii la bunici, Sheila era într-adevăr un 
Surplus. 

Adevărul e că nu puteai să te apuci să-i trimiţi înapoi, la 
fiecare mică greşeală a Autorităţilor; nu s-ar mai fi terminat 

niciodată. Dacă Sheila ar fi fost returnată părinţilor, aceasta i-ar 
fi stârnit şi pe ceilalţi Surpluşi. Le-ar fi dat speranţe. Speranţa e 
ultimul lucru pe care vrei să-l încurajezi la un Surplus. Nu, a făcut 
ce trebuia să facă. Părinţii Sheilei au venit de cinci ori să o vadă - 
nu la Grange Hall desigur, ci la biroul din Londra; nimeni n-avea 
voie să se apropie la mai mult de doi kilometri de un Cămin de 
Surpluşi, din motive de securitate. De cinci ori, mama fetei 
căzuse la picioarele doamnei Pincent, îmbrăţişându-i gleznele şi 
implorând-o să-i dea fetiţa înapoi - o situaţie întru totul 
stânjenitoare şi neplăcută. 

Dar doamna Pincent nu cedase. De ce ar fi făcut-o? Sheila 
avea vârsta potrivită. Incă mai putea deveni un Bun Preţios, fără 
doar şi poate. Şi mai mult decât un Bun Preţios, dacă doamna 
Pincent avea mână liberă, Sheila, ca toţi Surpluşii-femele şi într-o 
oarecare măsură şi cei masculi, ar fi ajuns la o valoare de care 
părinţii nici n-aveau habar. Celule tinere stem! Tinerete în fiecare 
atom al trupului, după care plângeau laboratoarele din toată 
lumea. Asta nu le puteai explica părinţilor, mai ales când erau 
Neoptanţi. Dar ceilalţi ar fî fost recunoscători. Reînnoirea e o 
fiară flămândă; are nevoie să fie în permanenţă hrănită! 

In ce-l privea pe Peter, el era altfel. Când sosise, părea foarte 
încântat de el însuşi, mica javră arogantă! O privea direct în ochi 
şi avea o figură ironică. Ca şi cum i-ar fi spus: „Te cunosc. Ştiu 
totul despre tine.” Probabil că asta era doar în mintea ei; cum ar 
fi putut şti tot un Surplus? Peter era inteligent, dar atât. 
Observase o slăbiciune şi o folosea în avantajul lui. 

Totuşi, imaginaţie sau nu, asta o făcea să-l urască. Şi, mai 
mult chiar, o făcea să-i fie teamă să-l lase să plece, până nu va 
dispărea privirea aceea din ochii lui. Să-l trimită în deşert ar fi 
fost prea periculos; ce se întâmpla dacă ştia totuşi ceva (oricât 
de greu i-ar fi fost să accepte o astfel de variantă)? Nici să-i 
piardă dosarul nu s-ar fi putut; nu, dacă ei stăteau cu ochii pe el! 

Una peste alta, situaţia era de netolerat. Ar fi vrut să se poată 
ocupa singură de el. Şi dacă Peter îşi închipuia că Margaret 
Pincent e slabă, nu ştia ce-l aşteaptă! Dacă săptămâna de bătăi 
şi flămânzire de la începutul şederii lui aici n-a dat rezultate, mai 
existau şi alte metode, mai interesante. Privarea de somn. O 
şedere mai îndelungată la Solitudine. Doamna Pincent voia să-l 

ţină închis în celulă, până ce băiatul ajungea atât de disperat de 
nevoia de companie, încât ar fi strigat după ea. 

Se gândi o clipă, apoi zâmbi scurt. Poate că totuşi, pentru 
început, ar trebui să folosească drept armă amabilitatea. Şi 
acesta era un mod de a răpune un Surplus: să-l faci să creadă că 
îl iubeşti, înainte de a abuza de încrederea lui, atât de desăvârşit, 
încât niciodată să nu mai aibă încredere în altă fiinţă omenească. 
Da, reflectă ea dând satisfăcută din cap, îl va răpune pe Peter în 
felul acesta. Şi, când va fi total distrus, se va descotorosi de el. 
Autorităţile vor trebui să-l ia de acolo. N-ar fi o pierdere prea 
mare. Distrus, Peter nu va mai putea fi de niciun folos nimănui. 

Anna stătea cu ochii-n farfurie. Nu voia să-l vadă pe Peter. Nu 
voia nici măcar să ştie de existenţa lui. Totuşi, când scrută rapid 
Centrul Alimentar şi descoperi că, în mod ciudat, Peter nu se afla 
acolo, simţi un soi de dezamăgire, deoarece asta însemna că 
astfel nu va putea să vadă cu câtă putere încerca ea să-l ignore. 
Oftând de iritare, de parcă şi absent Peter o putea plictisi, Anna 
îşi termină terciul din fulgi de ovăz de la micul dejun şi se ridică 
să plece. 

Dar chiar în momentul în care era gata să-şi spele bolul şi 
ceaşca de plastic, Peter apăru în uşă flancat de doamna Pincent, 
statura lui bine făcută dominând-o pe Matroana Casei. Doamna 
Pincent descoperi privirea Annei şi-i făcu semn să se apropie. 

— Vreau să ai grijă de Peter, zise ea imediat ce Anna ajunse 
lângă ei. A venit la noi târziu şi se pare că-i e greu să se 
acomodeze. Vreau să-i arăţi toate rosturile de pe aici, să-l ajuţi 
să înveţe. Şi să te asiguri că are pe pat o pătură în plus. Acum, 
Peter, bănuiesc că eşti flămând. Anna, poţi să faci în aşa fel încât 
Peter să primească nişte terci, înainte de a începe pregătirea din 
dimineaţa asta? 

Annei îi sări inima, dar nu reacţionă; se mulţumi să dea 
aprobator din cap. O pătură în plus era ceva nemaiauzit, aveau 
acces la aşa ceva doar Prefecţii, şi doamna Pincent folosise un 
limbaj aproape familiar: „arată-i toate rosturile de pe aici, ajută-l 
să înveţe”. Era ceva deosebit şi ciudat. Dar Anna ştia că e mai 
bine să nu comenteze. Oricum, nu atâta timp cât doamna 
Pincent se afla prin apropiere. 

Odată Matroana plecată, Anna se întoarse spre Peter. 

— Nu ştiu ce ai făcut, dar acum se pare că doamna Pincent te 
place, e clar. Incă mai crezi că e diabolică? rosti ea cu trufie. 
Peter ridică încet capul şi tremură uşor, făcând-o pe Anna să se 
îmblânzească. Am să-ţi aduc micul dejun, continuă prudentă, şi 
am să-ţi arăt toate rosturile. Dar fără alte probleme. Fără să te 
mai furişezi noaptea prin dormitoare. Eu sunt Prefect şi te voi 
ajuta să reuşeşti să înveţi care ţi-e locul. 

Peter dădu din cap împăciuitor. 

— Mulţumesc, rosti el de-abia şoptit. Mulţumesc, Anna Covey. 

Anna oftă iritată. Se anunţa o zi lungă. 

CAPITOLUL 6 


Peter se dovedi a fî un băiat care prindea repede. Învăţă 
imediat amplasamentul de la Grange Hall şi, când Anna îl testă în 
legătură cu programul zilnic, fu impresionată să descopere că 
reuşise să-l înveţe pe dinafară, într-o singură zi. Nu ştia dacă el 
era atent şi la orele de pregătire ale băieţilor, dar la cursurile pe 
care le aveau împreună se comporta bine şi politicos. Dacă n-ar 
fi fost obstinaţia lui de a-i spune Anna Covey, ar fi fost ca oricare 
alt Surplus. Participase chiar la cursul de ştiinţă şi natură fără să-l 
contrazică pe instructor, deşi 

— După aceea — când el şi Anna rămaseră singuri, explodă: 

— Toate sunt minciuni! mormăi el aruncând o privire în jur, 
pentru a vedea dacă nu ascultă cineva. Anna, trebuie să mă 
crezi. Nu aşa ceva a vrut Mama Natură... 

Anna scutură din cap. 

— Crezi asta doar pentru că părinţii tăi au vrut să mănânce 
prăjitura, dar să o şi păstreze, zise ea fermă. Nu trebuie să fii 
furios pe domnul Sargent - fii furios pe părinţii tăi! Ei sunt cei 
care au încălcat Declaraţia. Ei sunt cei care te-au făcut să vii aici. 

Desigur, el nu era de acord. Niciodată nu fusese. Pe coridoare, 
la Centrul Alimentar, oriunde puteau să vorbească fară a fi 
surprinşi, el critica Grange Hall, îi acuza pe Instructori - după cât 
îşi dădea seama Anna, nu-i convenea nimic. De cele mai multe 
ori, ea îi cerea să tacă şi să arate mai mult respect faţă de Mama 
Natură şi faţă de Autorităţi, dar uneori curiozitatea punea 
stăpânire pe ea şi se trezea întrebând pe furiş despre viaţa lui 
dinainte de Grange Hall, prefacându-se totodată că nu e cu 
adevărat interesată. În realitate, Peter era o fereastră prin care 
Anna putea să zărească Lumea de Afară şi tentaţia de a continua 
să se uite era copleşitoare. 

— Am locuit la Londra, i-a spus Peter, într-o casă din 
Bloomsbury; un loc unde cu mulţi ani în urmă obişnuiau să 

locuiască scriitorii faimoşi. 

Asta o interesa pe Anna, care tot se mai ascundea cât de des 
putea în Baia Fetelor Numărul 2, pentru a scrie în grabă în 
jurnalul ei, savurând momentele în care încerca să dea un sens 
lumii ei şi să scape de frustrări. Casa unde crescuse Peter avea 
un apartament la subsol; acolo îşi petrecuse o mare parte din 
copilărie. Acolo învățase să scrie, să citească, să folosească 
computerul şi să-şi pună întrebări. Citise cărţi şi ziare şi fusese 
încurajat „să-şi formeze o opinie”. Insăşi ideea de a i se permite 
să citească istorii, care nu aveau nicio legătură cu transformarea 
într-o Fiinţă Folositoare, i se părea Annei incredibil de palpitantă, 
ei, căreia i se permisese să citească doar cărţi cu texte aprobate, 
despre medicamentele pentru Longevitate şi despre gospodărit, 
alături de lucrări vaste şi plictisitoare cum erau Rușinea 
Surplusului şi tratatul Surplusul: o povară pentru Natură, cărţi ce 
proslăveau realizările medicamentelor pentru Longevitate şi 
explicau în paragrafe lungi şi detaliate Problema Surpluşilor şi 
Abordarea Umană  Luminată, ce permitea Surpluşilor să 
muncească pentru a-şi ispăşi Păcatul Existenţei. Anna citise 
astfel de cărţi iar şi iar, delectându-se cu acele cuvinte frumoase 
şi cu argumente bine structurate, care o convinseseră mai mult 
decât orice spunea doamna Pincent că viaţa ei e o impostură şi 
că tot ce putea să facă era să muncească din greu, în speranţa 
că până la urmă va putea deveni suficient de valoroasă pentru 
ca Păcatul Existenţei ei să poată fi iertat. 

In ce-l privea, Peter nu ştia nimic despre aceste cărţi, dar le 
compensa prin cunoştinţele lui despre Lumea de Afară, despre 
lucruri pe care Anna nu visase niciodată să le vadă sau să le 
atingă. O dată pe an, îi spusese el, mergea la ţară, unde exista 
un câmp atât de mare încât putea să alerge pe el, fară ca cineva 
să-l vadă sau să-l audă strigând. Cu ocazia acestor scurte 
excursii, putea să ţipe cât îl ţinea gura, ştiind că tot restul anului 
era obligat să se ascundă şi să vorbească numai în şoaptă. 

Peter nu vorbea prea mult despre părinţii lui - de fapt, nu 
vorbea deloc. li spusese Annei doar că adulţii pe care îi cunoştea 
făceau toţi parte din Mişcarea Subterană, întemeiată pentru a 
lupta împotriva Autorităţilor şi pentru a contesta Declaraţia. Când 
părinţii Annei ieşiseră din închisoare, se alăturaseră Mişcării 

Subterane, iar Peter se dusese să locuiască cu ei. Spunea că 
aceştia încercaseră să afle cât mai multe despre cum erau 
folosiţi Surplugşii. 

Anna nu-l lua în serios, iar ura lui împotriva sistemului sau 
poveştile lui despre presupuşii ei părinţi n-o interesau. Dar 
resimțea o plăcerea vinovată ascultându-l vorbind despre viaţa 
lui de Afară, bucurându-se de ideea de a alerga pe câmp, 
strigând şi râzând. Se gândea că şi ei i-ar plăcea asta foarte 
mult. 

Într-o seară, exact la o lună după ce sosise la Grange Hall, 
Peter îi şopti Annei una dintre aceste poveşti de Afară. 
Terminaseră amândoi de făcut curăţenie după cină în Centrul 
Alimentar şi şedeau la una dintre mese ştergând tacâmuri. 

In timp ce lua în mână vechile furculiţe şi cuțite de oţel 
inoxidabil, ştergându-le metodic cu cârpe vechi, el îi descria cum 
stătea la ţară lângă un foc de tabără, făcut din lemne pe care le 
adunaseră pe furiş de pe râu, prăjind nalbă-de-mare şi jucând 
ceva ce se numea joc de cărţi. Apoi i-a povestit de Virginia Woolf, 
o scriitoare care trăise în Bloomsbury cu mulţi, mulţi ani în urmă 
şi care-şi publicase prima carte în 1915. „A scris tot timpul, 
spunea Peter, dar nici scrisul n-a putut să o facă fericită şi până 
la urmă s-a sinucis.” 

Anna asculta în tăcere, în timp ce răzuia grăsimea încleiată de 
pe cuțitul pe care-l ţinea în mână - spălarea tacâmurilor cu apă 
de-abia călduţă arareori reuşea altceva decât înlăturarea 
bucăţilor mari de mâncare; doamna Pincent nu considera 
necesare sau disponibile soluţiile de curăţat. Dacă Virginia Woolf 
fusese un Legal, ce o determinase oare să se omoare? se întreba 
ea. Virginia Woolf putea probabil să facă zgomot cât dorea şi nu 
cunoştea ruşinea de a fi Surplus. Anna se încruntă şi observă că 
Peter o privea fix. Incă mai găsea deconcertant modul cum 
privea el oamenii, în ochi, fără ruşine. 

— Ce este? întrebă ea. Să ştii că n-ar trebui să te uiţi la 
oameni în felul acesta. E lipsit de politeţe. 

Peter rânji, ca şi cum nu i-ar fi păsat dacă era lipsit de politeţe 
sau nu, apoi figura lui deveni serioasă. 

— Chiar îţi urăşti părinţii? o întrebă el. 

Anna răspuse fără să ezite: 

— Sigur că îi urăsc. Ei poartă toată vina. 

— Toată vina pentru ce? 

Anna oftă. Uneori Peter era aşa de prost! 

— Pentru că mă aflu aici. Că sunt răspunzătoare. Că plătesc 
Mamei Natură pentru Păcatele lor. Indiferent ce spui tu, 
Declaraţia a fost făcută cu un motiv întemeiat, şi părinţii mei au 
abuzat de bunăvoința Mamei Natură. Mă fac să vărs! 

— Şi tu chiar crezi că ei greşesc şi că Autorităţile au dreptate? 

Anna dădu din cap. 

— Sigur că asta cred, zise ea categorică. Acesta e adevărul. 
Chiar dacă tu îi cunoşti, nu-mi pasă. Merită să se ducă înapoi la 
închisoare şi să stea acolo tot restul vieţii. Acum, te rog să nu 
mai vorbeşti despre asta. 

Peter o privi, apoi îi luă ferm mâinile într-ale lui. 

— Părinţii tăi te iubesc, declară el cu voce joasă. Nu eşti niciun 
fel de Surplus al nimănui, eşti Anna Covey şi n-ar fi trebuit să fii 
închisă aici niciodată. Doamna Pincent a ta e fiinţa pe care 
trebuie să o urăşti. Ea e cea care îţi spală creierul, cea care te 
bate şi te înfometează, exact cum a încercat să facă şi cu mine. 
Exact cum o va face din nou, când îşi va da seama că n-a 
câştigat bătălia. Trebuie să plecăm de aici. Trebuie să ne 
întoarcem la Londra. 

Anna îl privi fix, cu buzele strânse. 

— Imi spală creierul! rosti ea dispreţuitoare. Nici măcar nu 
există o astfel de expresie. 

Peter zâmbi sarcastic. 

— Presupun că nu e o expresie care se foloseşte aici la Grange 
Hall, dar e clar că e o expresie, Anna. Şi înseamnă îndoctrinare. 
Să te facă să gândeşti lucruri care nu sunt adevărate, să te facă 
să crezi că nu meriţi să trăieşti Afară, că eşti norocoasă că stai în 
închisoarea asta. 

Anna se dădu înapoi, cu ochii usturând-o de lacrimi. De obicei 
îi plăcea să înveţe expresii noi, considerându-le nişte bunuri 
emoţionante, pe care le putea folosi când voia - în jurnalul ei, sau 
în conversaţie - delectându-se cu noutatea şi frumuseţea 
fiecăreia. Dar nu era nimic frumos în expresia „spălarea 
creierului”. Să-ţi curețe creierul. Să-l lase gol! 

— Dacă vreun creier are nevoie de spălare, acela este al tău! 

rosti ea furioasă. Nu ştii nimic! Eşti plin de minciuni, Peter! 

— Nu, răspunse Peter imediat strângând-o de mână. Nu eu 
sunt cel care minte, Anna. Tu şi cu mine putem ieşi de aici. 
Amândoi. Există o întreagă lume acolo Afară, Anna, o lume 
întreagă pe care să o explorăm. Şi o casă care te aşteaptă la 
Londra. 

O privi încordat şi ea se simţi mai slabă, simţi că doreşte să-l 
creadă măcar o clipă, dar apoi îşi smulse mâna. Nu putea să-l 
asculte. Nu trebuia să-l asculte. Fiecare paragraf din Ruşinea 
Surplusului dezminţea argumentele lui, explicând într-o proză 
vastă şi detaliată de ce anume greşea. 

— Nu vreau să merg la Londra. Şi oricum, vorbeşti numai 
prostii, zise ea înflăcărată. Părinţii mei nu mă iubesc. Dacă m-ar 
fi iubit, nu m-ar fi avut niciodată. Doamna Pincent e cea care mi- 
a cerut să am grijă de tine, aşa că nu ştiu de ce o urăşti atât. Te 
bate doar pentru binele tău, să te facă să-ţi dai seama de 
adevăr... îşi simţi vocea tremurând de emoție şi încercă să se 
stăpânească, ştergându-şi ochii iritată. Aş vrea ca doamna 
Pincent să fi rugat pe altcineva să aibă grijă de tine, continuă ea 
cu voce blândă şi joasă. Nu vreau decât să mă laşi în pace. 

Peter o privi fix, cu ochi strălucitori. 

— Nu cred că asta vrei cu adevărat, Anna Covey, dar, dacă 
insişti, atunci am să te las în pace, zise el cu amărăciune. Totuşi, 
greşeşti în privinţa părinţilor tăi, şi de asemenea greşeşti şi în 
legătură cu Grange Hall şi cu doamna Pincent. Intenţionez să 
plec într-un fel de aici şi tu va trebui să vii cu mine. Aici nu eşti în 
siguranţă. 

Anna îl privi cu dispreţ. 

— Sigur că sunt în siguranţă aici, afirmă ea. Mai în siguranţă 
decât să încerc să scap plecând Afară, când nu vor face decât să- 
i trimită pe Capturatori după mine şi să mă bage într-o tabără de 
muncă silnică. Problema ta este că-ţi închipui că eşti mai bun 
decât ceilalţi Surpluşi, că îţi imaginezi că regulile nu ţi se aplică şi 
ţie. Ei bine, realitatea e alta, şi m-am săturat să te ascult vorbind 
despre părinţii mei şi despre toate celelalte treburi. Nu vreau să 
mai aud nimic. Şi nu te aştepta să continui să am grijă de tine. 

Peter ridică din umeri, dar ochii lui întunecaţi erau în 
continuare pironiţi asupra Annei, făcând-o să se simtă prost. 

— Bine, continuă tot aşa, rosti el cu un ton egal. Stai aici şi 
transformă-te într-o servitoare bună. Permite-le doamnei Pincent 
şi celorlalţi să-ţi spună ce să faci, ce să gândeşti - sau mai bine, 
ce să nu gândeşti. Ai să vezi dacă îmi pasă! Chiar dacă am fost 
capturat doar pentru a putea să te găsesc, pentru a putea să te 
duc înapoi la părinţii tăi! Asta-i problema mea. Sunt sigur că vei fi 
foarte fericită, Anna Covey! 

— Nu-mi mai spune aşa! strigă Anna ducându-şi mâinile la 
urechi. N-am cerut eu să vii... 

— Nu, n-ai făcut-o, ai dreptate, rosti Peter încet. Privi în lături 
şi-şi încrucişă braţele în defensivă. Ştii, n-a fost uşor să te 
descopăr aici la Grange Hall. Şi am ştiut că şederea aici se va 
dovedi o treabă foarte grea. Dar niciodată n-am crezut că tu vei 
fi atât de dificilă. Am crezut că vei fi încântată că am venit. 

— Sunt încântată că ai venit, zise Anna repede, surprinsă ea 
însăşi de ce spusese. Dar greşeşti în legătură cu tot restul. E mai 
bine să pleci, e categoric mai bine. Totuşi, n-ai putea să rămâi şi 
să fii prietenul meu? Peter dădu din cap şi Anna îşi roti ochii 
iritată. Ascultă, aş putea să dau de necaz numai vorbind cu tine 
despre asta, continuă ea. Adevărul e că doamnei Pincent pare 
să-i placă acum de tine. Ai putea să trăieşti bine aici, în loc să-ţi 
petreci toată viaţa ascunzându-te. 

— Pot să te asigur că doamna Pincent nu mă place, zise Peter 
sarcastic. Nu-i place de niciunul dintre noi. O persoană care 
poate să bată pe cineva în felul în care m-a bătut ea pe mine nu 
e capabilă de astfel de sentimente. 

Anna îşi plecă ochii în pământ. Se aştepta la o astfel de 
replică. 

— N-ai fi fost bătut, dacă n-ai fi încălcat regulile, zise ea 
calmă. 

— Te-ai lăsat pur şi simplu înşelată de toate aiurelile ei, nu-i 
aşa? zise Peter oftând. Crezi fiecare cuvânt cu care te-a hrănit 
femeia asta. Ei bine, eu nu, Anna! Avem acelaşi drept să existăm 
pe această planetă, ca şi doamna Pincent. Chiar mai mult decât 
ea. Ei sunt cei care au abuzat devenind nemuritori, şi acum ne 
acuză pe noi. Ochii lui Peter sclipiră şi Anna îl privi terorizată. 
Ceea ce tocmai spusese era o blasfemie. Dacă l-ar fi auzit 
cineva, ar fi fost biciuit pe loc. Şi ea de asemenea, doar pentru 

49 


că îl ascultase vorbind. Fii atentă, continuă el cu un suspin. Am 
să ies de aici şi, dacă tu nu vrei să vii cu mine, treaba ta. Dar nu 
pot aştepta o veşnicie. Trebuie să te hotărăşti, Anna Covey. 
Trebuie să hotărăşti dacă ai de gând să fii toată viaţa o sclavă 
sau nu. 

Anna îl privi fix pe Peter, apoi se ridică descoperind astfel că 
picioarele îi tremurau. Cum îndrăznea Peter să-i spună că era o 
sclavă? Sprijinindu-se cu o mână de masă pentru a-şi reveni, 
inspiră adânc şi se strădui să-l privească în ochi. 

— M-am hotărât deja, şuieră ea. Tu eşti cel care crede în 
aiureli, Peter. Eu sunt Prefect. Prefect. In şase luni devin Bun 
Preţios. Tu poţi să-ţi distrugi viaţa, dar n-ai să o distrugi şi pe a 
mea. Incearcă să scapi dacă vrei, dar eu nu vreau să am nimic 
de-a face cu asta. De altfel, nu vreau să am nimic de-a face nici 
cu tine. 

Şi cu asta se întoarse şi plecă, lăsându-l pe Peter singur în 
vasta sală a Centrului Alimentar. leşi pe uşă fără să mai 
gândească, traversă curtea acoperită ce separa sala de mese de 
clădirea principală, apoi se îndreptă şi mai repede spre scări. 
Numai când ajunse la etajul al doilea îşi dădu seama unde se 
ducea şi astfel în curând alerga spre Baia Fetelor Numărul 2. 
Odată ajunsă acolo, se asigură că nu era nimeni altcineva 
înăuntru şi că uşa era închisă în spatele ei, apoi izbucni în sfârşit 
în plâns, în timp ce se prăbuşea pe pardoseală, sufocată de 
suspine. 

— Nu sunt Anna Covey, îşi zise pe când îşi ştergea lacrimile. 
Nu sunt Anna Covey. Sunt Surplus Anna. Asta sunt. Ştiu că asta 
sunt. Te rog, fă ca lucrurile să revină la normal. Te rog, fă ca 
totul să fie din nou în ordine. 

CAPITOLUL 7 


3 martie 2140 


Peter spune că sunt o sclavă şi că ar trebui să cer mai mult de 
la viață. Mă înfurie atât de tare! Nu sunt sclavă. Sunt un Surplus 
bun. Nu eu am ales să fiu — pur şi simplu s-a întâmplat şi nu văd 
de ce Peter trebuie să mă facă să mă simt atât de prost în 
legătură cu asta. 


EI spune că e prietenul meu şi totuşi mă supără atât de rău. 
Când vorbeşte despre Lumea de Afară simt că nu mai am aer: 
mă face să-mi imaginez cum ar fi să trăiesc acolo, iar asta e o 
pierdere de timp, pentru că eu sunt Surplus, aşa că n-o să văd 
niciodată Lumea de Afară. 


Dacă era într-adevăr prietenul meu, ar fi spus lucruri atât de 
prosteşti şi de oribile? 


Lui Peter nu-i e frică, aşa cum ne este nouă celorlalti. Şi asta îl 
face periculos. E periculos şi să stau lângă el, deoarece nu ştiu 
niciodată ce urmează să mai spună şi, indiferent ce zice, e ceva 
ce n-ar putea niciodată repeta de față cu doamna Pincent. Uneori 
însă spune lucruri drăguțe sau se uită la mine şi nu pare prea 
periculos, pare emoționat, deşi probabil e acelaşi lucru. Şi mi-e 
teamă şi pentru că, dincolo de toate astea, eu nu sunt de fapt 
material pentru un Bun Preţios, sunt doar un Surplus, şi, 
indiferent cât de mult aş munci şi m-aş strădui să fie totul bine, 
voi sfârşi întotdeauna prin „a mă prăbuşi”, pentru că îmi plac 
lucruri care n-ar trebui să-mi placă şi fac lucruri pe care n-ar 
trebui să le fac. Chiar acum, n-ar trebui să scriu. N-ar trebui să 
am un jurnal. Poate chiar nu sunt mai bună decât Peter. Poate că 
până la urmă eu sunt cea periculoasă. 

La Grange Hall diferenţierea între sexe se făcea în diverse 
moduri: în primul rând prin poziţionarea dormitoarelor, care se 
aflau la etaje diferite; în al doilea rând prin orarul cursurilor de 
pregătire - cel puţin jumătate dintre orele unei zile erau 
specializate, numai pentru fete sau numai pentru băieţi, şi aveau 
ca scop câştigarea de experienţă în diverse domenii, experienţă 
pe care Surpluşii să o folosească în beneficiul viitorilor lor 
angajatori; iar, în al treilea rând, băieţii şi fetele se deosebeau 
prin modul în care abordau detenţia şi prin subterfugiile la care 
apelau pentru a-şi face vieţile suportabile, perspectivele mai 
puţin deprimante. 

Fetele, cu una sau două excepţii, petreceau fiecare zi 
întrecându-se una pe alta, în încercarea de a-şi dovedi adevărata 
valoare în faţa Mamei Natură. Intre ele nu prea existau 
sentimente de prietenie, chiar dacă dădeau impresia că se 
înţeleg foarte bine şi, de multe ori, în loc să muncească, vorbeau 
despre Lumea de Afară şi despre cum ar fi fost să se fi născut 
Oameni Legali, să aibă viaţa aşternută înainte ca un covor 
minunat şi moale, plin de plăceri şi speranţe. Mila, simpatia şi 
empatia erau calităţi de care Surpluşii femele nu-şi permiteau 
luxul de a da dovadă; mila sau simpatia arătate faţă de cineva 
puteau să scoată în evidenţă propriile slăbiciuni, propriul destin. 
Aşa că, în schimb, fetele trăiau una lângă alta fără să coboare 
niciodată garda de tot, aproape întotdeauna înfrânându-şi 
instinctele,  nepunând întrebări şi  supraveghindu-se în 
permanenţă una pe alta, pentru cea mai mică abatere, chiar şi în 
momentele de recreere. Cu aproximativ o oră înainte de culcare, 
când arareori toate treburile menajere din ziua aceea erau 
terminate satisfăcător şi fetelor din dormitorul Annei le rămânea 
puţin timp liber, jucau întotdeauna acelaşi joc. Se numea Legal- 
Surplus, în care una dintre fete era proclamată „Legal” pe durata 
jocului şi alta era Surplusul ei. Fata „Legal” putea să-i ceară 
Surplusului ei să facă orice, de la a linge pardoseala, până la a 
mânca excremente. Cu cât mai creativă şi inventivă era Legala, 
în găsirea metodelor de umilire şi abuzare a Surplusului, cu atât 
celelalte fete aplaudau şi râdeau mai tare, până se anunţa 
Stingerea şi Surplusului din joc i se permitea să scape de cea 
care o chinuia. 

Pe de altă parte, băieţii nu-şi lăsau gândurile să rătăcească 
prea departe, nu-şi băteau capul cu probleme legate de vieţile 
lor neînsemnate de slujitori. Ei încercau mai degrabă să se 
obişnuiască cu frustrarea şi neliniştea, angajându-se în cât mai 
multe activităţi fizice. Regulile lor de angrenare în joc erau 
similare celor folosite în jocul Surpluşilor femele - unul împotriva 
altuia, cu ceilalţi Surpluşi drept spectatori, dar în versiunea 
băieţilor, victima şi bătăuşul nu erau aleşi prin rotaţie; mai 
curând, acelaşi băiat sau aceiaşi băieţi erau aleşi şi atacați de 
aceiaşi bătăuşi, ceilalţi stând şi privind, simțind indirect plăcerea 
fiecărei lovituri, imaginându-şi sentimentul puternic ce izvora din 
supunerea totală a altuia. Jocul putea să continue până ce 
Surpluşii spectatori nu se mai puteau controla şi se aruncau şi ei 
în încăierare, lovindu-şi victima cu picioarele şi cu pumnii, sau pe 
oricine considerau că e mai slab decât ei. Această acţiune le 
permitea, cel puţin pentru scurt timp, să se simtă invincibili, ca şi 
cum n-ar mai fi fost Surpluşi; sângele care se scurgea în jurul 
trupurilor lor făcea ca tot ce era dincolo de dormitor să nu aibă 
sens - trecutul, prezentul, viitorul. 

Doamna Pincent şi Instructorii ştiau de ambele jocuri şi 
arareori interveneau. De fapt, Anna o văzuse pe doamna Pincent 
zâmbind şi afirmând că în aceste jocuri Surpluşii îi făceau ei 
treaba; fetele învățau să se supună complet stăpânilor Legali, în 
timp ce băieţii îi selectau pe cei slabi de cei puternici şi se 
eliberau de ură. Astfel, niciun Legal nu avea motiv să se teamă 
că va fi victima unei răbufniri de furie din partea Surpluşilor. 
Băieţii erau angajaţi adesea în grup, câte doi sau trei: un băiat 
mai Slab şi doi mai puternici; acest lucru le permitea să-şi 
continue jocul până când băieţii deveneau bărbaţi şi nu mai erau 
stăpâniţi de nevoia de a lupta, de a domina. Cu mulţi ani în 
urmă, se făcuseră experienţe legate de hormoni, pentru a testa 
şi a anihila dorinţa şi nevoia de agresivitate a Surpluşilor masculi, 
dar se dovedise că acestea le diminuau puterea şi forţa brută, 
aşa că experienţele fuseseră abandonate la scurt timp după 
aceea. 

Anna nu mai participa la jocurile din dormitorul ei. La urma 
urmei, acum era Prefect şi era prea mare pentru astfel de lucruri. 
Dar nu acesta era motivul pentru care Anna nu mai putea asista 

la ororile la care cea care juca rolul Legalului o supunea pe cea 
din rolul Surplusului. Motivul real era că începuse să-şi piardă 
apetitul pentru provocarea durerii; nu se mai simţea bine să 
privească cum altcineva era schingiuit sau să chinuiască ea 
însăşi vreun Surplus; nu o mai încântau brutalitatea şi lipsa de 
sensibilitate. Pe vremuri, ţipetele stridente de plăcere, când 
Surplusul ales era obiectul unei pedepse noi şi oribile, o făcuseră 
să se simtă îmbărbătată şi uşurată, pentru că, indiferent ce orori 
o aşteptau în viaţă, nu aveau să fie niciodată la fel de 
îngrozitoare, nu avea să fie niciodată strivită aşa cum „Legalul” 
îşi strivea seara sclava. Insă Anna începuse de la o vreme să-şi 
dea seama că ororile care o aşteptau în viaţă nu constau din 
bătăi sau umilinţe. Ea însăşi era o oroare. Un Surplus. Un nedorit. 
O povară. Mai bine moartea. Şi nicio durere, nicio lipsă de 
sensibilitate nu puteau să schimbe acest adevăr, să-l facă mai 
suportabil. 

In seara aceea, când Anna ieşi din Baia Fetelor Numărul 2, 
jocul era în plină desfăşurare, cu Sheila ca Surplus şi Tania 
stăpâna ei. Vederea lor îi făcu imediat stomacul să se strângă de 
anxietate. Tania era cu un an mai mică decât Anna şi cu un an 
mai mare decât Sheila. Se afla la Grange Hall aproape de la 
naştere şi era o fată înaltă, cu oase mari, cu păr şaten întunecat 
şi ochi şi mai întunecaţi. O domina pe Sheila, care era atât de 
slabă, încât părea că o pală de vânt ar putea să o doboare în 
orice clipă. 

Părul Sheilei era arămiu-deschis, la fel şi pistruii care îi 
acopereau pielea delicată, aproape  albăstruie. Acestea, 
combinate cu statura ei fragilă şi ochii albaştri apoşi, faceau din 
ea o ţintă uşoară pentru bătăi şi insulte; iar fermitatea ei de oţel 
şi refuzul de a accepta pretenţiile celor ce o tiranizau făceau ca 
umilirea ei să fie şi mai atractivă pentru bătăuşi. Situaţia se 
schimbase în urmă cu câteva luni, când Anna începuse să o 
protejeze, mai ales pentru că Sheila se ţinea în permanenţă după 
ea, ceea ce făcea din bătăliile ei, bătăliile Annei. Până atunci 
Sheila fusese practic ţinta fiecărei bătăuşe de la Grange Hall. 

Când Anna trecu pe lângă fete îşi întoarse privirea, refuzând 
diversele invitaţii de a asista la distracţie şi încercând să se 
convingă că jocul nu avea legătură cu ea. Dar când ajunse în 

dreptul patului ei, auzi ţipetele şi batjocurile venind din partea 
cealaltă a dormitorului. Involuntar, îşi întoarse privirea. Apoi se 
încruntă. Spre surpriza ei, Sheila nu se afla pe pardoseală cu faţa 
în jos şi cu piciorul Taniei pe ceafă, sau într-o postură şi mai 
umilitoare. Pur şi simplu stătea lângă patul Taniei, cu lacrimile 
şiroindu-i pe faţă şi trupul tremurând, în timp ce dădea din cap. 

Anna îşi mută privirea, dar gălăgia făcută de Surpluşii 
spectatori deveni asurzitoare, şi până la urmă Anna întoarse iar 
ochii. Sheila stătea în continuare în faţa Taniei, având acum 
semne roşii pe obraji, fără îndoială urma unor palme. Alte urme 
de violenţă nu se vedeau pe trupul ei. 

Muşcându-şi buzele, se îndreptă spre grupul de Surpluşi. Tania 
o domina pe Sheila, sfredelind-o cu ochii şi repetând întruna cu 
voce joasă: 

— Spune! Spune! Spune! 

La care Sheila dădea mai departe din cap, cu pumnii ei mici 
încleştaţi. 

Anna le privi câteva secunde. 

— E timpul să mergeţi la culcare, zise ea. Opriţi jocul, acum! 

Câteva dintre fetele Surpluşi se întoarseră spre ea cu o privire 
ciudată în ochi, iar Tania, fără a-şi lua ochii de la Sheila, scutură 
din cap. 

— N-a făcut încă ceea ce i-am poruncit să facă. Jocul nu se 
poate opri, până nu se va supune. 

Ochii Annei se întoarseră spre Sheila. 

— Haide, Sheila, o îndemnă ea, fă ce ţi s-a spus, apoi ne 
ducem la culcare. 

— Nu. N-am s-o fac. 

Vocea Sheilei era calmă şi joasă, dar fermă, şi Anna îşi simţi 
stomacul strângându-i-se. Nu aveai voie să spui nu. Aceasta era 
regula. Trebuia să faci ce îţi cerea Legalul; asta era tot. Nimeni 
nu spusese vreodată nu. De ce trebuia Sheila să fie atât de 
nesupusă? 

— Sheila, e doar un joc. Trebuie să faci ce ţi s-a poruncit, zise 
Anna simțind tensiunea din jur, în timp ce celelalte priveau fix şi 
pline de surescitare scena care se desfăşura în faţa lor. 

— Nu vreau, răspunse Sheila simplu. Nu vreau. 

Anna se uită la Tania. 

— Ce i-ai spus să facă? întrebă ea. Pentru că dacă i-ai cerut să 
iasă din dormitor, sau să-i spună ceva doamnei Pincent, ştii bine 
că aşa ceva nu e permis. 

Tania zâmbi rece. 

— Nu i-am cerut decât să spună ceva, atât. Şi nu vrea s-o facă. 
Aşa că deocamdată, jocul nu se poate termina. Ai înţeles? 

— Să spună ceva? întrebă nesigură Anna. Asta e tot? Se uită la 
Sheila. Haide, Sheila, spune! Indiferent ce. Sheila dădu din cap. 
Faţa ei era albă de furie sau de frică - Anna nu-şi dădea seama 
care dintre ele. Ce i-ai cerut să spună? o întrebă apoi pe Tania. 

— l-am cerut să spună că-şi urăşte părinţii. Că părinţii ei sunt 
nişte lepădături de infractori şi că merită să moară, afirmă Tania 
triumfătoare. 

— N-am să spun asta niciodată, rosti Sheila încet. Nu-mi pasă 
ce-mi faci, n-am să spun. 

— Trebuie să spui, zise Tania furioasă. Sunt stăpâna ta. 
Trebuie să faci ceea ce-ţi poruncesc eu, altfel va trebui să te 
batem, toate. Şi dacă tot n-ai să vrei să spui, atunci am să-i spun 
doamnei Pincent că nu-ţi cunoşti locul. 

In timp ce Anna o privea pe Sheila stând dreaptă şi curajoasă 
în faţa Taniei, cu micul ei spate înţepenit şi pleoapele grele de 
lacrimi, descoperi că se gândeşte la Peter şi la vorbele lui care îi 
răsunau în minte: „Părinţii tăi te iubesc, Anna Covey. Te iubesc”. 

Incercă să se adune. 

— Sheila, trebuie să spui, rosti ea hotărâtă. La urma urmei, 
acesta e adevărul. 

Ochii Sheilei se îngustară, şi fata scutură cu mândrie din cap. 

— Nu-i adevărat, zise ea cu voce scăzută. Şi n-am să spun. 

Tania devenise roşie la faţă. 

— Imi subminează autoritatea, zise ea orgolioasă. Eu sunt 
stăpâna ei. Trebuie să facă tot ce-i cer. 

— Nu eşti stăpâna mea, răspunse brusc Sheila. Eu n-am 
stăpâni. Nu sunt un Surplus. Părinţii mei mă iubesc. Eu sunt un 
Legal şi te urăsc. Pe toate vă urăsc. 

Tania o privi fix cu gura căscată, apoi îşi trase mâna spre 
spate şi o plesni iar puternic peste faţă. După care o trânti pe 
pardoseală şi începu să dea în ea cu picioarele. 

— Nu aşa îi vorbeşti stăpânei tale! strigă ea. Ai să înveţi să ai 

respect! Eşti Surplus, Sheila. Ai auzit? Eşti o lepădătură. Nu 
meriţi să respiri acelaşi aer cu mine. Nu meriţi să te afli în 
aceeaşi cameră cu mine. Eşti o lepădătură, Sheila, n-ai nicio 
valoare. Tania privi în jur cu ochii strălucind. Voi toate sunteţi 
lipsite de valoare! continuă ea furioasă. Toate sunteţi nişte 
lepădături! Toate! 

Charlotte, o fată scurtă şi îndesată, care dormea în singurul 
pat de lângă al Annei, începu să înainteze spre ele cu paşi 
hotărâți. 

— Dacă cineva e o lepădătură, tu eşti aceea, zise ea 
încrucişându-şi braţele şi privind-o pe Tania amenințătoare. Nici 
nu eşti în stare să găteşti ca lumea. Eşti o lepădătură 
nefolositoare şi nimeni nu va dori vreodată să te angajeze. N-o 
să sfârşeşti bine, ascultă ce-ţi spun! 

— Pot să gătesc, ripostă Tania, care, îndreptându-se în toată 
înălţimea ei şi luându-şi ochii de la Sheila, o privi pe Charlotte. Și 
pot să cos mai bine decât tine. Pe tine nu va dori nimeni să te 
angajeze, deoarece eşti prea urâtă pentru a te ţine cineva într-o 
casă frumoasă. Nimeni nu va voi să se uite la tine toată ziua, 
chiar dacă vei fi o gospodină talentată şi supusă. Tot urâtă 
rămâi. 

Anna îşi plecă privirea şi o văzu pe Sheila târându-se departe 
de Tania, înfiorată de durere, dar cu figura tot sfidătoare. 
Charlotte nu renunţă. Se aruncă asupra Taniei şi, apucând-o de 
păr, o trânti la pământ. 

— Surplus prăpădit şi... nefolositor, scuipă ea cuvintele 
plesnind-o pe Tania peste faţă. 

Aceasta se răsuci într-o parte şi reuşi să-i dea un picior lui 
Charlotte, care căzu, ţipând de durere. Dar, înainte ca Tania să 
poată să se ridice, Sheila apăru de nicăieri şi se aruncă asupra ei 
bombardând-o cu pumnii ei mici. 

— Incetaţi! ţipă Anna. Jocul s-a terminat. E ora de culcare. 

— Nu vreau să mă culc, zise Charlotte privind-o pe Anna drept 
în ochi. N-am chef! 

Ochii Annei se îngustară. 

— Surplus Charlotte, cunoaşte-ţi locul, mormăi ea. Am spus că 
e ora de culcare, aşa că vei face ce spun eu. 

Tania o dădu pe Sheila deoparte şi se ridică. 

— Şi ce se întâmplă dacă n-o să te ascultăm? întrebă ea 
provocatoare. Ce urmează? 

— Vei fi pedepsită, zise Anna feroce. Sunt Prefect. 

— „Sunt Prefect!” o ironiză Tania şi vreo doi Surpluşi râseră. Ei 
bine, şi Prefecţii trebuie să înveţe care le este locul, continuă ea 
uitându-se la ceilalţi Surpluşi pentru a primi sprijin moral. Poate 
că e timpul să joci şi tu jocul, Anna. Poate că e timpul să încetezi 
să mai fi aşa măreaţă şi să-ţi aminteşti cine eşti. Ce eşti? Doar un 
Surplus, ca şi noi celelalte. 

Anna o privi fix. ă 

— Ştiu că sunt Surplus, zise ea furioasă. Imi cunosc locul. Cred 
că tu eşti cea care nu şi-l cunoaşte. 

— Nu, serios? Ei bine, poate că ai dreptate. Poate că locul meu 
nu e în acest dormitor, rosti Tania cu ochii strălucitori. Poate că 
locul meu e în alt dormitor. Sau pe coridor. Sau Afară. Poate că 
locul meu e în altă parte. Şi atunci? 

O privi fix pe Anna o clipă, apoi îşi aruncă capul pe spate şi se 
îndreptă spre uşă deschizând-o şi făcându-le celorlalte semn să i 
se alăture. Charlotte o urmă cu prudenţă, dar pe Sheila Anna o 
trase înapoi. 

— Tu rămâi aici! ordonă ea. Stai exact unde eşti. 

leşi pe coridor, pentru a supraveghea scena. Tania şi Charlotte 
mergeau de-a lungul coridorului bătând la uşile dormitoarelor şi 
strigând: 

— Cunoaşte-ţi locul, Surplusule. Cunoaşte-ţi locul! 

Una sau două uşi se deschiseră şi câteva fete îşi iţiră capul 
nervoase; fură imediat trase pe coridor de Charlotte sau de 
Tania. 

Anna izbi în uşa dormitorului pentru a le atrage atenţia. 

— Vă duceţi imediat înapoi, strigă ea, la culcare! Acum! 

Tania o privi şi râse. 

— Sau ce, Surplus Anna? Sau ce ne vei face? Vei alerga la 
doamna Pincent? 

— Sau am să te bat chiar eu, zise Anna îndârjită. Eşti un 
Surplus, Tania, şi trebuie să te comporţi ca un Surplus, să te 
supui regulilor şi să faci ce ţi se spune. Nu ai dreptul să exişti, 
Surplus Tania, şi dacă nu te comporţi în mod corespunzător, 
atunci... 

— Atunci ce? întrebă Tania. 

Avea ochii larg deschişi şi părea înnebunită de surescitare. 

— Atunci vei fi trimisă la Solitudine! 

Pe coridor se lăsă tăcerea, iar figura Taniei se albi. Doamna 
Pincent apăruse în faţa lor. 

— Şi vei fi bătută, continuă doamna Pincent, îndreptându-se 
spre Anna cu o faţă impasibilă. Anna, am auzit că te-ai oferit să o 
baţi pe Tania. Ţi-aş fi foarte îndatorată! Anna o privi pe doamna 
Pincent nesigură. Nu fusese niciodată pusă să bată un Surplus. 
Se presupunea că Surpluşii nu aveau voie să ridice mâna la 
nimeni, în afară de regulile impuse de joc. Acum! adăugă 
doamna Pincent apăsat. In felul acesta, fiecare poate să vadă ce 
i se întâmplă unui Surplus care-şi închipuie că e mai presus de 
reguli, care-şi închipuie că poate să facă ce-i place, să o insulte 
pe Mama Natură şi să subaprecieze omenirea, în generozitatea 
ei de a-i permite să trăiască. Anna se îndreptă ezitând spre 
Tania, care o privi sfidătoare. Loveşte-o! ordonă doamna Pincent, 
care acum se îndrepta la rândul ei spre ea. Fă-o să-şi recunoască 
Păcatele. Ajut-o să înveţe din greşeli şi să înţeleagă ce înseamnă 
să fii Surplus. Fă-o să vadă că nu e dorită, că e o povară; că 
fiecare pas făcut pe aceste coridoare e un pas furat. Fă-o să vadă 
că e lipsită de valoare, că, dacă moare, nu-i pasă nimănui, că de 
fapt lumea va fi mai bună dacă ea nu va mai abuza de 
ospitalitatea ei. Fă-o să înţeleagă toate astea, Anna! 

Vocea doamnei Pincent era joasă şi amenințătoare, şi Anna 
descoperi că tremură. „Tania trebuie să înţeleagă, îşi spuse ea. 
Tania trebuie să înveţe, de dragul ei însăşi. De dragul nostru, al 
tuturor.” 

Incet, îşi trase mâna în spate, pentru a o plesni peste faţă. 
Tania o privi o clipă, apoi ochii i se îndreptară spre doamna 
Pincent şi din nou la ea. Şi îi zâmbi, un zâmbet ironic, plin de ură 
şi de dispreţ. 

Anna îi susţinu privirea preţ de o secundă şi-şi trase din nou 
mâna. Frustrarea şi furia clocoteau în ea şi ar fi vrut să-şi lase 
turbarea să izbucnească, dar nu putea s-o facă. Indiferent cât de 
mult voia ca Tania să-şi cunoască locul, nu putea să o lovească. 
Şi înţelegerea acestui fapt o îngrozi, mai ales când un nou 
zâmbet ironic se aşternu pe chipul Taniei. 

— Hai, loveşte-mă, şuieră ea. Dă-i drumul. Sau nu eşti atât de 
dură pe cât te crezi, Surplus Anna? 

Anna o privi fix, incapabilă să se mişte. 

— Mulţumesc, Anna, rosti până la urmă doamna Pincent. 
Surplus Tania va sta restul nopţii la Solitudine, ca şi Surplus 
Charlotte, după ce vor trece prin biroul meu. Voi celelalte veţi 
sări peste micul dejun de mâine şi va trebui să îndepliniţi treburi 
menajere suplimentare, în fiecare seară din această săptămână. 

Imediat, privirea insolentă din ochii Taniei fu înlocuită de 
teamă, şi Anna privi tăcută când ea şi Charlotte fură duse de 
acolo, iar coridorul se goli rapid. 

— Duceţi-vă şi spălaţi-vă pe dinţi, după care vreau ca toate 
luminile să fie stinse, zise ea trecând pe pilot automat, în timp ce 
se îndrepta spre dormitorul ei, încercând să-şi dea seama de ce 
se simţea atât de prost, încercând să afle de ce nu fusese în 
stare să o pedepsească pe Tania. Surpluşii au nevoie de dinţi 
buni, continuă ea făcându-se ecoul cuvintelor spuse de doamna 
Pincent de nenumărate ori. Nimeni nu va suporta costurile 
tratamentului stomatologic al unui Surplus. 

Apoi se îndreptă agale spre Sheila, care stătea pe patul ei 
strângându-şi genunchii la piept. 

— Du-te şi spală-te pe dinţi, Surplus Sheila, rosti Anna 
categorică. Apoi se uită în jur la celelalte spectatoare. Şi să nu 
mai aud de niciun joc, până n-am să spun eu. A înţeles toată 
lumea? Toţi de aici suntem Surpluşi, şi poate că avem nevoie să 
ni se amintească asta timp de câteva zile. 

Fetele ridicară din umeri şi dădură din cap îndreptându-se în 
şir indian spre băi, pentru a se spăla pe dinţi. Anna le urmă şi în 
curând descoperi că Sheila se afla la bazinul de lângă ea. 

— Ştii Anna, eu nu sunt Surplus, şopti Sheila aproape fără 
glas, tresărind de durere în timp ce obrajii i se mişcau. Şi într-o zi 
îşi vor da seama şi voi fi liberă. Şi când se va întâmpla asta, am 
să o iau pe Surplus Tania menajeră şi am să o pedepsesc în 
fiecare zi. Şi te voi lua şi pe tine menajeră, Anna, dar pe tine n- 
am să te pedepsesc. În afară de cazul în care ai s-o meriti. 

Şi cu privirea aţintită înainte, Sheila apucă periuţa şi începu să 
se spele pe dinţi. 

CAPITOLUL 8 


A doua zi, Tania şi Charlotte reveniră de la Solitudine, la timp 
pentru cursurile de dimineaţă. Niciuna nu-şi băgă în seamă 
colegele. Urme roşii edificatoare erau evidente pe obrajii şi pe 
mâinile lor, şi Anna bănui că mai existau şi altele ascunse pe sub 
salopete. Ochii lor păstrau urmele unei nopţi nedormite - umbre 
negre şi pleoape umflate. 

Anna, care se simţea la fel de obosită, fară a mai menţiona 
foamea ce o chinuia pentru că nu primiseră micul dejun, nu se 
putu opri să nu observe că Peter lipsea de la ore - o înfuriase cu 
aluziile lui referitoare la părinţii ei, mai tare decât îşi dăduse 
seama. N-ar fi fost surprinsă să afle că şi el îşi petrecuse noaptea 
la Solitudine, pentru cine ştie ce vină. De fapt, se cam aşteptase 
să-l vadă venind odată cu Charlotte şi cu Tania. 

Dar Peter nu-şi făcu apariţia până la terminarea orei. 

După ce toată lumea remarcase apariţia Taniei şi a lui 
Charlotte, istoria jocului din seara aceea răspândindu-se repede 
la cursuri, Surpluşii începură să şuşotească în legătură cu 
absenţa lui Peter, făcându-şi semne unul altuia şi uitându-se cu 
subînţeles la pupitrul gol de lângă Anna, unde stătea el de obicei. 
Ea era însă prea mândră pentru a se implica în flecărelile lor. În 
schimb, privea hotărâtă drept înainte, încercând să-şi ignore 
bolboroseala din stomac şi ascultând-o cu atenţie pe doamna 
Dawson, care explica cum trebuie Surpluşii să stăpânească 
Invizibilitatea - abilitatea de a fi în permanenţă la îndemnă, fără 
să le fie simțită prezenţa. „Bine că nu e Peter aici, să o 
contrazică”, îi trecu prin cap. Doamna Dawson avea întotdeauna 
un aer dur, şi Peter nu rata niciodată ocazia de a se purta urât la 
acest curs, fiind pedepsit de fiecare dată. 

Dacă doamna Pincent era mai minionă, doamna Dawson era o 
femeie masivă - înaltă cam de 1,88 metri şi cu straturi de carne 
care se bălăbăneau când se mişca. Părul, deşi adunat în coc, ca 


61 


şi al doamnei Pincent, reuşea mereu să se desfacă, ceea ce 
însemna că trebuia în permanenţă să şi-l dea la o parte de pe 
faţă. 

Annei îi plăcea doamna Dawson şi era hotărâtă să fie 
conştiincioasă la ora ei. Cursul pe care îl preda ea - bunele 
maniere - era foarte important pentru Surpluşi. Doamna Pincent 
spunea că Legalii considerau bunele maniere una dintre cele mai 
atractive abilităţi ale Surpluşilor, masculi sau femele. 

— Trebuie să te porţi ca şi cum n-ai exista, spunea doamna 
Dawson răspicat. Când te ocupi de treburile menajere, trebuie să 
te confunzi cu decorul, dar când e nevoie de tine, trebuie imediat 
să apari. E o mare iscusinţă, pe care o veţi învăţa exersând... 

Anna dădu cu seriozitate din cap şi se imagină în casa 
doamnei Sharpe, apărând din umbră când aceasta avea nevoie 
de ea, şi confundându-se cu decorul când nu era necesară. 
Surplusul perfect. Un adevărat Bun Preţios. 

— Şi cum puteţi să faceţi în aşa fel ca prezenţa voastră să nu 
fie simțită? Tania? 

Anna îşi îngădui o privire rapidă spre Tania, care se uita drept 
înainte. 

— Ţinând ochii plecaţi, răspunse Tania cu o voce uşor 
tremurândă, care nu mai păstra nimic din obrăznicia din seara 
trecută. 

— Şi altceva? mai întrebă doamna Dawson. 

— Un Surplus nu are voie să vorbească sau să-şi exprime 
părerile, continuă Tania liniştită. Nu are voie să gândească, să 
citească sau să facă ceva ce l-ar putea distrage de la treabă. 

— Foarte adevărat, zise doamna Dawson privind-o gânditoare. 
Dar tu ce spui, Charlotte? Ai ceva de adăugat? 

Charlotte, care avea un ochi vânăt şi o expresie înfrântă, îşi 
muşcă buzele. 

— Un Surplus trebuie să anticipeze nevoile Legalilor, rosti ea 
ezitantă. Să se gândească în permanenţă la ce ar putea să aibă 
ei nevoie, sau să dorească... 

Doamna Dawson dădu afirmativ din cap. 

— Adevărat, Charlotte. Să vă gândiţi tot timpul ce ar putea să 
dorească Legalii. Dar ce spui de lucrurile pe care ai putea să le 
doreşti tu, Charlotte? Despre astea ce spui? 

62 


Charlotte lăsă privirea în jos. 

— Noi suntem Surpluşi, rosti hotărâtă. Noi nu dorim nimic. Nu 
avem dreptul la dorinţe. Existăm pentru a servi. 

— Buuun... zise doamna Dawson în final. Hai să vedem cum 
vom face asta practic. Vreau să traversaţi camera prin faţa mea, 
unul după altul. In linişte, aşa încât eu să nu aud absolut nimic. 
Anna, porneşte tu. 

Surpluşii se adunară într-un colţ al camerei, şi Anna lunecă de- 
a curmezişul pardoselii, cât de silențios putu, urmată de Sheila şi 
de Tania, toate primind de la doamna Dawson aprobări din cap. 
Următorul Surplus, Harry, îşi începu traseul ridicând picioarele şi 
încruntându-se de încordare. Harry era un băiat înalt, cu părul 
creţ, cu picioare mari şi o statură aproape scheletică. Sosise la 
Grange Hall în acelaşi an cu Anna, dar avea mai multe în comun 
cu Surpluşii care sosiseră când erau mai în vârstă - era tăcut, 
adesea distrat şi nu era bun de nimic, după cât putea să-şi dea 
seama Anna. 

— Te aud, îl repezi doamna Dawson. Treci înapoi şi porneşte 
din nou! 

Roşind uşor, Harry se întoarse în colţul camerei şi porni din 
nou, privindu-şi intens picioarele mari, în timp ce încerca să le 
facă să nu scoată niciun zgomot. 

— Nu! strigă doamna Dawson, după ce făcuse doar doi paşi. 
Băiat neîndemânatic! Repetă. 

Harry se retrase la loc şi îşi şterse broboanele de transpiraţie 
de pe frunte, după care păşi din nou, de data aceasta încercând 
să meargă în vârful picioarelor şi privind-o agitat pe doamna 
Dawson. Cam la jumătatea drumului, aceasta deschise gura, ca 
şi cum ar fi vrut să spună ceva. Ochii lui Harry se măriră 
anticipând o nouă admonestare şi astfel îşi pierdu echilibrul, 
apucându-se de o bancă, pe care o trase după el în timp ce 
cădea. 

Doamna Dawson se ridică în picioare. 

— Sus! scoase ea un țipăt strident. In picioare, Surplus 
nefolositor! Harry se ridică scuzându-se exagerat, dar doamna 
Dawson fu surdă la cuvintele lui. li trase mâinile în faţă, i le puse 
pe un scaun şi apoi apucă băţul pe care întotdeauna îl aducea cu 
ea, lovindu-l pe Harry peste degete. Neîndemânaticule! ţipă ea. 

Ai să înveţi să nu mai fii stângaci! Acum, repetă! 

Alb la faţă de durere şi din cauza şocului, Harry se înapoie la 
locul unde camarazii lui Surpluşi îşi aşteptau rândul. Unul dintre 
degete era îndoit în mod nefiresc, iar el părea dezorientat când 
începu să traverseze camera pentru a treia oară. Nu făcu decât 
un sfert din drum că se poticni din nou, aşteptând inevitabila 
pedeapsă, cu tot trupul chircit de frică. 

Doamna Dawson îl privi cu dezgust. 

— In seara asta nu primeşti cina şi vei exersa traversarea 
camerei toată noaptea, stabili ea. Şi dacă, înainte de micul 
dejun, nu vei putea să o faci în linişte, nu vei primi niciun fel de 
mâncare mâine şi vei repeta exerciţiile şi noaptea următoare, 
până vei putea să le execuţi corect. Ai înţeles? 

Harry dădu din cap şi se îndreptă clătinându-se spre locul 
unde se aflau Anna, Sheila şi Tania. Privea fix în pământ 
pipăindu-şi mâna însângerată, când veni rândul Surplusului 
Charlie. 

— Te-a bătut pentru că Surplus Peter nu e aici, îi şopti Charlie 
lui Harry câteva minute mai târziu, după ce traversase cu succes 
camera. Apoi o privi semnificativ pe Anna. Peter va plăti pentru 
asta! adăugă el. 

Anna se uită la el, apoi privi în altă parte. Nu-i păsa. Nu-şi 
dorea decât să fie un Bun Preţios. Şi era hotărâtă să nu-i pese de 
nimic altceva. Chiar dacă buza îi tremura uşor şi se simţea dintr- 
odată cuprinsă de frică şi de nesiguranţă, chiar dacă era aproape 
gata să cadă, era sigură că-şi va reveni. In general, aşa se 
întâmplau lucrurile la Grange Hall. 

Avea grijă doamna Pincent de asta! 

Restul zilei, Anna luă parte cu atâta conştiinciozitate la 
cursurile de pregătire şi la treburile casnice, încât doamna 
Pincent ar fi fost mândră. Lustrui pardoseala dormitorului şi apoi 
coridorul, pentru mai multă siguranţă. Se duse la Centrul 
Alimentar mai devreme, pentru a ajuta la pregătirea cinei şi nici 
nu clipi când i se încredinţă pregătirea cărnii. Ca Prefect, 
pregătirea cărnii era o treabă pe care avea dreptul să o delege 
unui Surplus mai tânăr. Era o muncă inferioară, îngreunată mult 
de faptul că unele cuțite de bucătărie erau atât de boante, încât 
de-abia zgâriau suprafaţa cărnii plină de zgârciuri, pe care o 

primeau o dată pe săptămână, rămăşiţe de la supermarketul 
local de unde îşi făceau Legalii cumpărăturile. Se apucă să 
scoată oasele şi să taie carnea şi tot timpul exersa invizi- 
bilitatea, ţinându-şi ochii plecaţi şi picioarele lejere. In timp ce 
lucra, îşi concentra atenţia doar asupra obligaţiei ei de moment, 
repetând Jurămintele de Seară: 


Jur să slujesc şi datoria să-mi plătesc 
In folosul unui Legal jur să muncesc. 
Sunt un Surplus şi jur să-mi fie ruşine, 
Naturii-Mamă recunoştinţă i se cuvine. 
Jur să ascult, nu să vorbesc, 

Dacă sunt slabă jur să mă-ntăresc. 
Jur să muncesc peste putere 

Să servesc Statul, dacă el o cere. 


Jurămintele de Seară erau spuse în fiecare noapte înainte de 
culcare. Acestea le reaminteau Surpluşilor care le era locul în 
viaţă, după cum spunea doamna Pincent. Nu că Surpluşii ar fi 
putut avea vreun ţel, categoric nu; o astfel de idee ar fi însemnat 
că aveau un motiv pentru a exista, când de fapt nu aveau. Dar 
Jurămintele le dădeau Surpluşilor o certitudine despre ce 
trebuiau să facă în viaţă, despre cum trebuiau să răsplătească 
Mama Natură şi Statul, care aveau grijă de ei, în loc să-i azvârle 
înapoi de unde veniseră. 

Anna nu reuşise niciodată să înţeleagă cum s-ar putea face 
asta; unde puteau fi azvârliţi? Dar n-o rugase niciodată pe 
doamna Pincent să-i explice, aştepta ziua când aceasta s-ar fi 
hotărât să-i arate. 

Se încruntă şi se îndreptă spre vana cea mare, în care trebuia 
să pună carnea pregătită pentru a fi gătită. ȘI 

Dar, făcând asta, simţi pe cineva în spatele ei. Întorcându-se 
brusc, văzu silueta Surplusului Charlie la doar câţiva zeci de 
centimetri de ea. Şi Surplus Charlie era Prefect, dar în timp ce 
Anna îşi exercita autoritatea prin cuvinte ferme, încredere în 
reguli şi mult discutata apropiere de doamna Pincent, autoritatea 
lui Charlie se baza mai ales pe dimensiunile lui. Nu era prea înalt 
pentru cei cincisprezece ani ai lui, dar compensa lipsa de 

înălţime prin volum, în parte datorită unei musculaturi naturale şi 
în parte pentru că obişnuia să-şi însuşească mâncarea celorlalţi 
băieţi de la masa lui, care renunţau bucuroşi la pâinea sau la 
supa lor, deşi sufereau mereu de foame, deoarece, altfel, ceea 
ce ar fi urmat ar fi fost mult mai rău decât foamea. Charlie putea 
să chinuie un băiat până ce acesta îşi pierdea cu totul capul; 
putea să împartă pedepse atât de oribile, încât Solitudinea părea 
un repaus binevenit. 

In acea zi avea faţa umflată; Anna observase asta şi în timpul 
orei de bune maniere, dar nu-i dăduse atenţie. In mod obişnuit, 
Surpluşii aveau contuzii şi răni - rezultatul pedepselor, al luptelor 
şi al jocurilor: nimeni nu întreba de ce un obraz era roşu, sau o 
mână înfăşurată într-un bandaj provizoriu şi, dacă rana nu era 
foarte serioasă, nu se cerea şi nici nu se dădea vreun tratament, 
niciodată. Doar în rare ocazii se trimitea după doctor. Se 
întâmplase doar de două ori, de când Anna se afla la Grange 
Hall: o dată pentru un băiat care-şi rupsese piciorul în mai multe 
locuri în timpul unui joc şi o dată când un Surplus nou-venit 
făcuse febră. Surpluşilor le era frică de boală. In lipsa 
medicamentelor pentru Longevitate, erau foarte vulnerabili, dar 
puţini recunoşteau că nu se simțeau bine, dacă semnele bolii nu 
erau evidente; doamna Pincent le dăduse de înţeles în repetate 
rânduri că boala era un semn de slăbiciune. Boala sugera că 
Mama Natură nu credea că vei fi vreodată Folositor şi voia să „te 
îndepărteze mai din vreme”. 

Asta i se întâmplase şi noului Surplus. Făcuse febră şi, după 
câteva zile, a murit. „Gene proaste, i-a spus doamna Pincent 
Annei, câteva săptămâni mai târziu. S-a întâmplat ce trebuia să 
se întâmple.” 

Anna îi aruncă o privire lui Charlie. Buzele îi erau însângerate 
şi ochiul stâng abia putea fi zărit, ascuns de obrazul care se 
umflase protector în jurul lui. „Ciudat, îşi zise Anna nervoasă, că 
Charlie arată mai ameninţător când e rănit.” 

— Deci acum ştiu pe cine să acuz dacă nu e bine gătită 
carnea, zise Charlie sarcastic în timp ce Anna îşi îngusta ochii 
privindu-l. 

— Ce vrei, Surplus Charlie? N-ar trebui să intri în bucătărie, 
zise ea străduindu-se cu greu să nu facă un pas înapoi. Se 

întoarse spre vană şi continuă să arunce carnea în ea, dar Îi 
putea simţi ochii sfredelindu-i ceafa, şi asta o neliniştea. 

— Micul tău prieten, zise el cu voce joasă. Unde e? 

Anna se încruntă şi-l privi nesigură. 

— Nu ştiu ce vrei să spui, rosti pe un ton neutru. Eu nu am 
prieteni, Charlie. 

Acesta se apropie şi mai mult, astfel încât Anna putea să-i 
simtă respiraţia în ceafa. 

— Surplus Peter, zise el rece. Unde e? 

Anna se opri. Charlie dormea în dormitorul lui Peter. Dacă el 
nu ştia unde este, atunci cine? 

Se întoarse prudentă. 

— De ce vrei să ştii unde e Peter? întrebă ea. 

Charlie zâmbi cu superioritate. 

— Ştiam eu! Deci a alergat la tine, nu-i aşa? Dădu încet din 
cap. Ştii că acest Surplus e o pacoste, nu-i aşa, Anna? Ştii că 
merită tot ceea ce primeşte. Şi tu la fel. 

Anna îşi încleştă mâna pe cuțitul pe care-l ţinea. 

— Nu ştiu ce vrei să spui, rosti hotărâtă, impunându-şi să se 
uite în ochii lui Charlie, să-i arate că nu o intimidează. 

„Nu mă poate ameninţa, îşi spuse. Eu sunt Prefect, nu un 
Surplus slab, pe care să-l bată el dacă are chef.” 

Charlie ridică din umeri. 

— Chiar dacă a alergat la tine, nu mai contează. A primit ce 
merita. Trebuie să înveţe ce înseamnă respectul. Doamna 
Pincent pricepe, să ştii, Anna. Ea ştie că Peter primeşte ceea ce 
merită, aşa că nu e cazul să-i spui nimic. Crezi că tu eşti 
Surplusul ei favorit, dar nu-i aşa. In realitate, îi e milă de tine. 

Anna simţi cum i se strânge stomacul de furie. 

— Nimănui nu-i e milă de mine, Surplus Charlie, mormăi ea. 

Charlie zâmbi superior şi se aplecă mai aproape de ea. 

— Toată lumea te compătimeşte, Surplus Anna. Mai ales Peter, 
rosti el cu voce amenințătoare. De ce crezi că încearcă să te 
protejeze? Pentru că îşi închipuie că eşti vrednică de milă, de 
asta. 

Anna îl privi fix, cu ochii larg deschişi. 

— Să mă protejeze? întrebă ea nesigură. Nu ştiu despre ce 
vorbeşti. 

— Despre asta vorbesc, mormăi Charlie  desfacându-şi 
salopeta şi dând la iveală o vânătaie verde-neagră, cât tot 
pieptul. E nebun. Şi totul din cauză că i-am spus că cel mai 
folositor lucru pe care l-ar putea face pentru tine ar fi să te 
suprime din nefericirea de a fi Surplus. Şi asta şi cred. Anna 
putea să-i simtă respiraţia pe frunte şi îşi scoase bărbia în afară, 
pentru a-i demonstra că nu era speriată. Indiferent unde e acum, 
continuă Charlie ameninţător, o să-l găsesc. L-am izbit cu 
picioarele în cap, deoarece asta a meritat, şi o s-o fac din nou. Íl 
voi ucide dacă va fi nevoie. Doamnei Pincent nu-i va păsa. Şi, n- 
ai grijă, voi face în aşa fel încât toul să pară un accident. 

Inainte ca Anna să mai poată spune ceva, Charlie plecă 
evitând o Slujbaşă care venea să controleze activitatea Annei. 

— Grăbeşte-te, strigă aceasta furioasă privind conţinutul vanei 
încă nefiert. Continuă-ţi treaba, Surplus leneş ce eşti! 

— Da, răspunse Anna cu voce egală, în ciuda gândurilor care-i 
galopau prin minte. Imi pare rău, o să fiu mai rapidă. 

Adăugă apă fiartă şi un pachet din ceva prăfos pentru a 
îngroşa tocana, dar pe când amesteca în ea, Jurămintele de 
Seară îi zburară din minte. Toate gândurile ei se îndreptau spre 
Peter. El avea probleme, iar datoria ei era să-l avertizeze, să-l 
pună la curent cu planurile lui Charlie. Ştia că nu ar fi avut voie 
să se implice în aşa ceva, că asta însemna să încalce toate 
regulile pe care le respectase şi le susţinuse cu atâta fervoare 
aproape toată viaţa. Dar ştia de asemenea că nu avea de ales. 
Peter era prietenul ei, indiferent cât de mult încerca s-o nege. Şi 
Anna, care nu-i permisese niciodată înainte inimii ei să se facă 
auzită, devenise acum, fără să vrea şi inevitabil, roaba acesteia. 

La ora 1.00 noaptea, Anna stătea întinsă în pat, trează, 
gândindu-se ce avea de făcut, imaginându-şi cât de mult timp îi 
va lua să se ducă până la Solitudine, să vadă dacă Peter e acolo, 
ce riscuri erau să o trezească pe vreuna dintre fetele din 
dormitorul ei, sau şi mai rău, să fie prinsă umblând pe coridoare. 
Nu mai existau camere de supraveghere la Grange Hall - la 
început fuseseră instalate, dar întreţinerea lor era prea scumpă 
şi nu erau bani prevăzuţi pentru aşa ceva. lar doamna Pincent n- 
avea nevoie de camere de supraveghere pentru a-i ţine pe 
Surpluşii de la Grange Hall noaptea în pat; prefera să se bazeze 

pe o bună şi demodată frică, prefera să patruleze ea personal 
coridoarele când nu putea să doarmă, ceea ce se întâmpla destul 
de des. Dacă Anna ar fi fost prinsă afară din camera ei ar fi fost 
bătută; dacă ar fi fost găsită îndreptându-se spre Solitudine, nici 
nu putea concepe o pedeapsă suficient de severă. 

Prudentă, se ridică şi privi în jur dormitorul mic şi înghesuit, 
care servise odată drept birou Directorului Operaţiunilor din 
Departamentul Venituri şi Beneficii. Existau acolo zece paturi în 
total, cu foarte puţin spaţiu între ele, fiecare pat fiind format 
dintr-un cadru de fier şi o saltea subţire. In nouă dintre ele 
dormeau celelalte fete Surpluşi, cu părul răsfirat pe perne şi 
mâinile strânse pumn, situaţie ce se repeta în tot căminul, la 
toate celelalte dormitoare şi la toţi ceilalţi Surpluşi. 

Incercând să nu se gândească prea mult la ceea ce facea, 
Anna cobori uşor din pat şi, când picioarele îi atinseră pardoseala 
tare şi rece, se înfioră. 

Incet, amintindu-şi exerciţiile de la orele de bune maniere, se 
strecură în tăcere din dormitor şi apoi de-a lungul coridorului. 
Grange Hall era ciudat de tăcut - chiar şi Micuţii păreau să fi 
adormit. O cuprinse un val de frică. Se simţea atât de expusă, 
atât de îngrozitor de vulnerabilă, singură în întuneric, cu 
degetele de la picioare chircite din cauza răcelii pardoselei. Cu 
cinci sute de Surpluşi şi treizeci de oameni din personal, arareori 
te simţeai singur la Grange Hall; dar ceea ce simţea acum era pe 
cât de terifiant, pe atât de emotionant. 

Strecurându-se pe uşi, în jos pe scări şi apoi de-a lungul 
coridorului rece, umed şi întunecos ce se întindea la subsolul 
clădirii, Anna se trezi în sfârşit aproape de celulele Solitudinii. 
Tremurând, îşi înconjură trupul cu braţele. 

— Ar fi bine să meriţi ce fac eu acum, Surplus Peter, murmură 
ea făcând o cotitură. 

Dar se opri brusc şi se lipi de perete. Acolo, în faţa uneia dintre 
celulele Solitudinii, se afla doamna Pincent împreună cu doi 
oameni, din care unul îl târa pe Peter prin uşa largă de metal, 
băgându-l în celulă. 

Anna se încruntă, încercând să-şi imagineze ce se întâmpla. 
Era bolnav? De unde îl aduceau? 

Işi simţi inima bătând cu putere şi îşi reţinu respiraţia, iţindu-şi 

capul de după colţ, pentru a vedea ce se mai întâmplă. N-o 
văzuseră, era sigură de asta, dar dacă doamna Pincent şi cei doi 
oameni intenționau să urce înapoi pe Scara 3, avea să fie prinsă 
ca într-o capcană. Nu exista niciun loc unde să se ascundă - pe 
coridorul cenuşiu şi dezolant nu se vedeau decât uşile încuiate 
ale încăperilor cu provizii şi nu exista nicio posibilitate de 
scăpare; iar ei se aflau doar la câţiva metri distanţă. 

Insă, spre imensa ei uşurare, imediat ce oamenii îl băgară pe 
Peter înăuntru şi încuiară uşa, se întoarseră şi o urmară pe 
doamna Pincent pe coridor, în direcţia opusă. 

— Primiţi banii sus, o auzi pe aceasta zicând pe când se 
depărtau. Şi dacă spuneţi cuiva un singur cuvânt despre cele 
întâmplate, Autorităţile vor afla micile voastre aventuri de pe 
piaţa neagră, aţi înţeles? 

Anna îi auzi pe oameni mârâind un răspuns şi aşteptă până ce 
nu mai auzi paşii pe hol, apoi ieşi tiptil de după colţ îndreptându- 
se spre uşa celulei lui Peter. 

— Peter, şopti ea. Peter, mă auzi? Sunt eu, Anna. 

CAPITOLUL 9 


Se scurseră cinci minute de chemări şoptite şi uşoare bătăi în 
uşa celulei, înainte ca Anna să primească un răspuns de la Peter 
şi chiar şi atunci nu era altceva decât un geamăt. 

— Peter, tu eşti? 

Câteva secunde nu se auzi nimic, apoi un hârşâit. Annei i se 
păru că Peter se apropia de uşă. Se simţi speriată, uşurată şi 
stânjenită în acelaşi timp. 

— Anna? 

Vocea lui era înăbuşită şi parcă adormită. 

— Da. Am vrut... Am vrut doar să mă asigur că eşti bine. Nu 
ştiam unde eşti, şi Surplus Charlie... Am vrut doar să văd dacă 
eşti aici, rosti Anna cu greutate. 

Tremura din tot corpul. Ar fi dorit să-i fi dat prin cap să-şi ia 
pătura cu ea. 

— Anna. Eşti aici! 

Anna se încruntă. 

— Eşti bine? şopti ea. Vorbeşti ciudat. Te-a rănit atât de rău 
Charlie? 

Il auzi pe Peter căscând. 

— Capul, spuse el apoi. Simt... Mi-au dat ceva. O injecție. Mă 
simt ameţit. De cât timp sunt aici? 

Anna se încruntă din nou. 

— Nu ţi s-a făcut nicio injecție, Peter. Surplus Charlie ţi-a dat 
cu picioarele în cap. Aşa mi-a spus. Dar de ce te afli la 
Solitudine? A dat doamna Pincent peste voi? 

— Nu ştiu, răspunse Peter vag. Îmi amintesc lupta. Dar 
doamna Pincent m-a luat din pat şi m-a adus aici mai târziu, în 
timpul nopţii. Mi-au făcut o injecție... Cât e ceasul? 

Anna îşi privi încheietura mâinii. 

— Unu şi jumătate, răspunse ea, şi tresări la gândul că-i mai 
rămăseseră doar câteva ore de somn. Ascultă, nu pot să mai 

rămân, adăugă repede. Trebuia doar să te avertizez în legătură 
cu Charlie. Vrea să te omoare, aşa mi-a spus. N-am ştiut unde te 
afli, aşa că... 

— Cu Charlie mă descurc eu, rosti Peter cu o voce care 
începuse să sune mai normal. Dar, Anna, nu pleca! Nu încă. Mai 
stai de vorbă cu mine. 

Anna îşi simţi faţa roşindu-se şi îşi muşcă buzele ruşinată. 
Pardoseala era îngheţată şi udă sub picioarele ei goale; totuşi, se 
aşeză. 

— Nu trebuie să mă aperi, să ştii, zise ea cu greutate. Nu 
trebuie să-l provoci pe Surplus Charlie. Pot să am grijă de mine 
însămi. Ai destule necazuri şi aşa. 

— Nu-mi pasă de necazuri, comentă Peter hotărât. 

— Nu spune asta! rosti Anna agitată. Când vei ieşi de aici... 
Trebuie să înveţi cum să te porţi. 

— Dacă voi ieşi, zise Peter întunecat. 

Anna oftă. 

— Sigur că vei ieşi, Peter. Trebuie doar să înveţi şi să-ţi înveţi 
lecţia, asta e tot. 

— Ce fel de lecţie e asta? întrebă Peter cu voce iritată. Că nu 
trebuia să mă fi născut? Că nu trebuie să am nicio părere? Să nu- 
i spun lui Charlie că e un bătăuş şi un bădăran? 

Anna deschise ochii mari. 

— Aşa i-ai spus? 

— Da, aşa. Şi atunci, el şi încă cinci s-au gândit să-mi 
folosească capul drept minge de fotbal. Presupun că de aceea 
sunt aici. Trebuie că după isprava asta s-a dus la doamna Pincent 
şi i-a spus că eu am început, sau ceva asemănător. 

Anna se încruntă. 

— Charlie nu mi-a zis că i-ar fi spus doamnei Pincent, afirmă 
ea. De fapt, nici nu ştia unde eşti. 

— Vrei să spui că nu ştia unde sunt? 

— Niciunul dintre noi nu ştia. Vreau să spun că eu nu eram 
sigură că eşti aici, jos. De aceea eu... vreau să spun... 

— Ai venit să mă cauţi? Vocea lui era veselă, parcă o tachina, 
şi Anna se simţi iar roşind. 

— Eu... Am vrut doar să ştiu unde eşti, spuse repede, îşi drese 
glasul. Deci, ce s-a întâmplat? Când ai fost adus aici jos? 

După o scurtă pauză, Peter începu să vorbească cu voce 
scăzută. 

— Nu ştiu... Au venit după mine astă-noapte. Destul de târziu, 
pentru că dormeam. Şi doamna Pincent continua să-mi pună 
întrebări şi să mă lovească când nu-i răspundeam. Apoi am fost 
adus aici, după care m-au scos iar - tot în noaptea asta, 
presupun. Mi-a pus din nou întrebări, apoi omul acela a scos un 
ac şi nu-mi mai amintesc nimic, până când nu m-au readus aici. 

Anna se încruntă. Peter nu părea să fi primit o pedeapsă 
obişnuită. 

Din câte văzuse ea în timp, doamna Pincent avea o mulţime 
de metode de a le da Surpluşilor „o lecţie”. Erau bătăile - de 
obicei cu o curea, uneori cu o riglă şi arareori cu mâinile goale; 
era reducerea raţiilor, de la hrana caldă până la toată mâncarea; 
luarea păturilor; totul în funcţie de infracţiune; apoi exista munca 
suplimentară, adesea noaptea târziu; şi mai era Solitudinea. 

— Ce fel de întrebări? se interesă ea. Te întreba de ce ai fost 
rău? Când face asta trebuie să spui: „Pentru că am fost prost şi 
n-am să mai fac niciodată.” 

— Nu, nu despre asta vorbea. Continua să mă întrebe ce 
anume ştiu. Cine sunt eu. De ce sunt aici. Voiau să ştie unde am 
locuit. Cred că voiau să le vorbesc despre părinţii tăi. Totuşi, n- 
am facut-o. N-am spus absolut nimic. Sunt mult prea deştept 
pentru doamna Pincent a ta. 

— Nu e doamna Pincent a mea, zise Anna în defensivă. Şi de 
ce ar fi vrut ea să ştie despre părinţii mei? 

Anna rosti cu greu cuvintele; nu-i era uşor să spună „părinţii 
mei” şi mai ales să accepte faptul că „întâlnirea” lui Peter cu 
doamna Pincent avea vreo legătură cu ei. 

Anna auzi ceva izbindu-se de perete. 

— Da, părinţii tăi. 

— Ce zgomot a fost ăsta? întrebă Anna. Şi de ce i-ar păsa ei de 
părinţii mei? De ce şi-a închipuit că i-ai cunoscut? Nu sunt decât 
nişte infractori... 

— Nu sunt infractori. Părinţii tăi te iubesc, Anna. Şi fac parte 
din Mişcarea Subterană. 

Anna auzi din nou izbitura. 

— Şşşşt, Peter, ce e zgomotul ăsta? întrebă nervoasă. O să 

trezeşti pe cineva. 

— Ne aflăm cu două etaje mai jos decât dormitoarele, Anna 
Covey. Nu voi trezi pe nimeni. Simt nevoia să mă izbesc cu capul 
de perete, pentru a mă trezi. Probabil că m-au drogat. 

Anna scutură din cap în timp ce-i dădu răspunsul logic. 

— Surpluşilor nu li se permite să ia droguri, zise ea imediat cu 
un ton autoritar. Toată lumea ştie asta. Scrie în Declaraţie. Şi 
încetează să-mi mai spui Anna Covey. 

— E numele tău. Anna Covey. Eu cred că e un nume frumos. Şi 
nu-mi pasă dacă Surpluşilor li se permite să ia droguri sau nu - în 
mod cert mie mi-au injectat ceva. Se vede înţepătura pe braţ. 

Neştiind ce să mai spună, Anna începu să-şi maseze unul din 
picioare, pe care le simţea acum ca pe nişte sloiuri de gheaţă, 
încercând să impulsioneze sângele să circule puţin mai bine. 

— Trebuie să mă duc în pat, Peter, zise îngrijorată. Am vrut 
doar să mă asigur că eşti bine, şi se pare că eşti. Nu face vreo 
prostie. Doamna Pincent te va elibera în curând, ştiu că aşa va 
face. Aşteptă un răspuns, dar Peter rămase tăcut. Peter? Am 
spus că mă duc la culcare. Eu... 

— Nu cred că mă va lăsa să ies, zise deodată Peter. A spus 
ceva despre suprimarea mea. Când veneam încoace, pe coridor. 
L-a întrebat pe unul dintre oameni dacă e calificat să suprime... 

Anna scutură neîncrezătoare din cap. 

— Nu fi prost, Peter, rosti fermă. Charlie e singurul care te-a 
ameninţat. Oricum, erai adormit când ai fost adus aici, pe 
coridor. Probabil că ai visat, asta e tot. Probabil că mâine vei ieşi 
de aici. Şi dacă nu ieşi, poate că am să vin din nou aici la noapte, 
să văd dacă eşti bine... 

Regretă ce spusese imediat ce vorbele îi ieşiră din gură, dar 
înainte de a putea să le retragă, Peter spuse: 

— Te rog, vino! 

Vocea lui era aşa de tristă şi de vulnerabilă! 

— Am să fac tot ce pot, promise ea. Dar nu trebuie să te mai 
baţi cu Charlie. Dacă ieşi. Vreau să spun... când vei ieşi. 

— Mulţumesc Anna. Eşti... eşti cel mai bun prieten al meu. 

Anna roşi. 

— Şi tu eşti prietenul meu, rosti ea ezitând, cuvintele auzindu- 
se ciudat din gura ei. 

— Atunci, ai să evadezi împreună cu mine? 

Anna scutură din cap. 

— Peter, nu fi ridicol! Nimeni nu evadează de aici. De cenute 
concentrezi doar asupra ieşirii de la Solitudine? 

— De fapt sunt mai bine aici, zise Peter ursuz. Solitudinea e 
calea spre evadare. Făcu o pauză, apoi vorbi din nou, de data 
aceasta cu o voce mai animată. Anna, ascultă-mă, am văzut 
planurile de la Grange Hall şi există un tunel secret. lese afară 
lângă sat. Aş putea să plec chiar acum dacă aş vrea - pot să văd 
grilajul după care e ascuns. Dar trebuie să vii şi tu cu mine. 
Trebuie să evadezi odată cu mine, Anna Covey! 

Vocea lui Peter devenise din nou neclară, dar parcă se auzea 
mai de aproape şi Anna înţelese că probabil Peter se lipise de 
uşă, fiind la numai câţiva centimetri de ea. O clipă îşi imagină 
cum ar fi să părăsească Grange Hall împreună cu Peter, cum să-i 
lase pe doamna Pincent, pe Tania şi pe Charlie în urmă şi să 
simtă iarba sub picioare, într-un loc magic şi sigur. Dar, exact 
când astfel de gânduri îi treceau prin minte, îşi dădu seama că 
nu erau decât fantezie, una de-a dreptul periculoasă. 

Odată, într-o după-amiază de iarnă, când Anna trebuia să 
curețe cuptoarele mari din bucătărie, doamna Pincent o prinsese 
uitându-se pe furiş pe după un stor. Ningea şi întregul peisaj de 
afară era acoperit de un strat minunat de zăpadă, chiar şi zidul 
înalt şi cenuşiu care despărţea Grange Hall de Lumea de Afară, 
unde trăiau Legalii. Prin porţi, putea să-i vadă pe Slujbaşi şi pe 
Instructori plecând acasă, înfăşuraţi şi mai strâns în hainele lor. 
Se uită cu tristeţe după ei, gândindu-se ce minunat trebuia să fie 
să simţi vântul şi zăpada pe obraji. Surpluşilor nu li se permitea 
să iasă afară, dacă nu era absolut necesar. Doamna Pincent 
spunea că erau mai uşor de controlat înăuntru. Anna îşi apăsase 
nasul pe geamul rece, pentru a admira fulgii de nea 
învolburându-se, fascinată în timp ce-i privea venind spre ea şi 
adunându-se în vârtej pe pervazul ferestrei, ţesând un voal alb 
splendid şi proaspăt, ce acoperea cenuşiul şi murdăria. Se 
întreba cum ar fi să atingă ceva atât de fermecător, să ţină fulgii 
în palmă şi să simtă cum se topeşte zăpada scurgându-se printre 
degete, când doamna Pincent o văzuse şi o smulsese furioasă de 
la geam. 

— Zăpada nu cade pentru tine! strigase ea. Apoi o trăsese de 
păr spre biroul ei şi o trântise pe pardoseală, căutându-şi 
cureaua. Cum îndrăzneşti chiar şi să te uiţi la ea? Cum 
îndrăzneşti să petreci măcar o clipă din viaţa ta privind ceva 
minunat, când ar trebui să munceşti? Nimic bun din această 
lume nu există pentru tine, continuase să ţipe la Anna şi să o 
pălmuiască. Cunoaşte-ţi locul, Anna! Cunoaşte-ţi locul! Eşti un 
nimic şi nimic nu ţi se cuvine. Nu vei simţi niciodată zăpada în 
mâinile tale sau soarele pe pielea ta! Nu eşti dorită pe acest 
pământ şi cu cât mai repede accepţi asta, cu atât mai bine va fi 
pentru toţi. 

— Accept, scâncise Anna în timp ce strângea din ochi de 
durere. Imi pare rău, doamnă Pincent. Am cedat Tentaţiei. Nu se 
va mai întâmpla. Imi cunosc locul. Nu am niciun loc. Sunt un 
nimic... 

Alungând din minte amintirea, Anna privi din nou uşa de metal 
ce-l ţinea prizonier pe Peter. 

— Nu vorbi de evadare, zise ea agitată. De ce nu poţi să 
accepţi situaţia? De ce nu poţi să fii doar prietenul meu, aici la 
Grange Hall? 

— Pentru că nu avem destul timp, răspunse Peter cu vocea 
pierdută din nou. Nu avem o veşnicie, Anna. Nu ca ceilalţi. 
Trebuie să ieşim, înainte de a fi prea târziu. 

Anna privea fix uşa rece de metal care o despărţea de Peter şi 
dădu în tăcere din cap. „Prea târziu pentru ce? ar fi vrut să 
întrebe. Ce contează timpul, când oricum fiecare clipă e furată?” 

Dar se ridică fără un cuvânt şi îşi apăsă mâna uşor pe uşă, 
înainte de a-şi determina picioarele îngheţate să o ducă în linişte 
înapoi, în dormitorul cenuşiu şi trist. 

A două zi, când Anna se trezi, vizita ei de noapte părea mai 
mult un vis, ca o viziune ireală care ar fi putut să i se fi întâmplat 
altcuiva. „Nimic nu se compară cu aerul îngheţat al dimineţii pe 
trupul tău şi cu faptul că ai doar cinci minute să te îmbraci şi să 
cobori la micul dejun, pentru a privi lucrurile în perspectivă”, îşi 
spuse, în timp ce-şi punea salopeta şi şosetele trei sferturi. 
„Nimic nu se compară cu ameninţarea bătăii, ca să te determine 
să scapi de gândurile periculoase şi să le califici drept minciuni, 
aşa cum sunt de fapt.” Se simţea vinovată, stânjenită şi plină de 

teamă că cineva ar fi putut să o vadă strecurându-se în toiul 
nopţii pe scări în jos, spre Solitudine. Nu-i venea să creadă cât de 
nesăbuită fusese, nu-i venea să creadă că de fapt îi spusese lui 
Peter că îl va vizita din nou, chiar în seara aceea. 

In linişte, le scoase pe celelalte fete din dormitor, în şir indian 
ca de obicei, şi mai departe în jos spre Centrul Alimentar, pentru 
micul dejun. Când se apropiară de sală, la opri şi le inspectă 
repede ţinuta, spunându-i uneia să-şi tragă mai bine şosetele, 
alteia să-şi netezească părul. Apoi îşi opri privirea asupra 
salopetei Sheilei şi se încruntă. 

Sheila nu fusese niciodată în concordanţă cu Grange Hall, nu 
fusese niciodată în stare să se adapteze vieţii instituţionalizate. 
În plus, nimic nu-i ieşea cum trebuie - strica orice atingea, 
indiferent dacă gătea sau curăța, sau cosea. De fiecare dată 
avea o privire neajutorată, ca şi cum nu era în stare să înţeleagă 
cum de plăcinta era necoaptă, sau cusătura strâmbă, sau 
pardoseala acoperită în continuare cu pete de grăsime. La 
început Anna încercase să o înveţe, facând-o să repete treaba iar 
şi iar, până ce ieşea bine, dar mai târziu începuse să ia asupra ei 
totul, incapabilă să suporte expresia chinuită a Sheilei şi 
contuziile veşnic prezente. 

Acum totuşi, Anna nu era dispusă să suporte neglijenţa 
Sheilei. Căuta un pretext pentru a-şi reafirma autoritatea asupra 
Surpluşilor din sarcina ei. Pe salopeta Sheilei un nasture atârna şi 
toată lumea ştia că salopetele trebuie să fie întotdeauna bine 
întreţinute. 

— O să-ţi pierzi nasturele ăla, rosti ea aspru. Du-te şi coase-l. 
Nu poţi intra în Centrul Alimentar în halul ăsta! 

— Imi pare rău, Anna, n-am observat, zise liniştită Sheila. 
Zgârieturile de pe faţa ei erau de un roşu aprins, şi Anna putea 
cu greu să la privească. N-aş putea să mănânc mai întâi, şi să-l 
cos după aceea? 

Anna îi întâlni privirea şi preţ de o secundă se gândi să fie de 
acord cu cererea Sheilei; micul dejun era cea mai consistentă 
masă a zilei, când vane mari cu terci de ovăz stăteau în capătul 
sălii, astfel încât fiecare putea să ia cel puţin două porţii. Sheila 
era şi-aşa slabă; o masă lipsă i-ar fi făcut obrajii şi mai scofâlciţi. 

Apoi însă se cutremură. Ingustându-şi ochii, o privi pe Sheila. 

— Coase-l acum! o repezi ea. Dacă pierzi micul dejun, e din 
vina ta. Nu vreau să-mi faci de râs dormitorul. 

Sheila o privi fix şi, fără un cuvânt, urcă înapoi scările, lăsând- 
o pe Anna cu o senzaţie reconfortantă de control. „Ordinea e 
bună, îşi spuse fermă în timp ce se apropia de vanele cu terci. 
Regulile există pentru a fi respectate.” 

Dar, deşi îşi spunea cât de bine procedase, nu se simţea deloc 
bine. Punându-şi castronul pe masă, duse mâncarea la gură, dar 
descoperi că-i era imposibil să mănânce. Terciul se simţea uscat 
ca rumeguşul şi, în cele din urmă, după ce aproape se sufocă la 
prima înghiţitură, Anna renunţă. 

„Sunt obosită, hotărî ea. Asta e tot.” 

— Grăbeşte-te! Adu-ţi aminte că în dimineaţa aceasta trebuie 
să faci curat. Vreau Centrul Alimentar lună, înainte de a începe 
cursurile de pregătire. 

Când Anna ridică privirea şi o văzu pe doamna Pincent 
dominând-o, dădu repede din cap. 

— Da, Matroană a Casei, îmi amintesc. Mă apuc imediat. Puteţi 
avea încredere în mine, mai adăugă ea, fără să fie necesar, şi 
doamna Pincent ridică o sprânceană. 

— Da? Ei bine, sper să pot, rosti ea încruntându-se uşor în 
timp ce trecu mai departe, cu pantofii ei solizi cu toc jos 
bocănind sonor pe pardoseala dură şi rece. 

Anna ridică ochii şi o văzu pe Sheila stând nervoasă în uşă. 
Tocmai se auzise fluierul final, ceea ce însemna că nu mai avea 
voie să mănânce. Şi deodată Anna nu mai putu să suporte. 

— Sheila, vino înăuntru, e rândul nostru să facem curăţenie, 
rosti tare privind atentă în jur, în timp ce Sheila dădea din cap 
supusă îndreptându-şi ochii pe furiş spre capătul sălii, unde 
vanele mari cu terci erau ridicate pentru a fi duse la bucătărie. 
Anna îşi luă castronul încă plin şi se îndreptă spre Sheila. Poftim, 
adăugă ea încet asigurându-se că nu le vedea nimeni. Mănâncă-l 
repede şi nu spune nimănui, bine? 

Faţa Sheilei se lumină, şi luă recunoscătoare castronul în 
mâini. 

— Mulţumesc Anna, zise ea cu voce mică şi blândă. Şi, îmi 
pare rău de nasture. 

Anna dădu din cap şi plecă mai departe, întrebându-se dacă 

ea i-ar fi cerut scuze doamnei Pincent. „Să nu spui niciodată că-ţi 
pare rău, nici unui Surplus, îi repetase de nenumărate ori 
Matroana Casei, de când ea devenise Prefect. Regretele implică 
un anumit nivel de înţelegere, de comportament, şi Surpluşii nu 
se bucură de astfel de lucruri. Surpluşii nu trebuie să întrebe de 
ce sau cum - ei nu fac decât ceea ce li se spune şi atâta tot. 
Uneori în acel moment făcea o pauză şi se încrunta uşor. Viaţa e 
foarte lipsită de complicaţii pentru un Surplus, zicea ea aproape 
melancolică. Nu ai absolut nimic la care să te gândeşti.” 

CAPITOLUL 10 


Mai târziu, în aceeaşi dimineaţă, Anna se afla la Spălătorie, 
deoarece în ziua aceea trebuia să calce toate rufele pe care le 
primiseră de la familiile din localitate care nu aveau menajere. 
Venitul de la Grange Hall crescuse constant de-a lungul anilor, 
era întotdeauna mândră să sublinieze doamna Pincent. Acum 
spălau regulat rufele pentru aproximativ cincizeci de familii şi 
două hoteluri locale, iar acestea erau foarte mulţumite de munca 
Surpluşilor. Asta le spunea doamna Pincent tuturor, mai ales 
celor care reprezentau Autorităţile. 

Annei îi plăcea să spele, deoarece putea astfel să admire 
cearşafurile fine şi îmbrăcămintea frumoasă pe care o purtau 
oamenii din sat - pulovere moi de lână, bluze subţiri din mătase 
şi rochii frumoase de bumbac, pe care uneori îi plăcea să-şi 
imagineze că le poartă, ca şi cum viaţa nu era altceva decât o 
vacanţă minunată. Totuşi, în acea zi nu era aşa. In acel moment 
nu voia decât să spele - să înlăture murdăria, să alunge 
slăbiciunea şi toate gândurile despre Peter şi despre întâlnirea 
lor din cursul nopţii. Se oferi chiar să spele lenjeria de corp, iar 
asta era considerată cea mai neplăcută treabă. 

Lenjeria era aspră şi plină de sârme - denumite „oase” - şi era 
greu de curăţat cum trebuie. 

Anna nu putea să înţeleagă de ce ar dori cineva să îmbrace o 
lenjerie atât de lipsită de confort; cel puţin n-a înţeles până când 
n-a lucrat la doamna Sharpe. 

— Din păcate, Longevitatea nu te vindecă de efectele 
gravităţii, i-a spus doamna Sharpe când Anna a fost prinsă 
uitându-se încruntată la ceva deosebit de neplăcut la vedere, 
despre care află apoi că se numea corset. Până ce nu vor găsi un 
medicament care să regenereze pielea şi trupul, a continuat 
doamna Sharpe, e nevoie să purtăm corsete pentru a arăta bine. 

Atunci Anna a dat din cap, cu toate că nu ştia cu adevărat ce 
voia să spună doamna Sharpe, dar, câteva zile mai târziu, 
stăpâna ei a strigat-o din baie, pentru că avea nevoie de un 

prosop. Annei i s-ar fi tăiat răsuflarea când a intrat şi a văzut-o 
pe doamna Sharpe goală dacă n-ar fi fost toate antrenamentele 
acelea ce o deprinseseră să nu privească niciodată fix şi nici să 
nu aibă reacţii, să dea doar din cap şi, dacă era cazul, să facă un 
compliment. 

Adevărul era că Anna nu văzuse niciodată un astfel de trup. 
îmbrăcată, doamna Sharpe era aşa de drăguță, cu o piele aurie, 
cu părul blond-deschis şi cu umbre albastre frumoase în jurul 
ochilor, dar trupul ei gol era aşa de... veştejit. A fost singurul 
cuvânt pe care l-a putut găsi Anna pentru a-l descrie. Pielea 
curgea nestingherită de pe formele ei, atârnându-i agăţată de 
carne, ca şi cum ar fi fost grea de apă sau ca şi cum şi-ar fi 
pierdut pur şi simplu voinţa de a mai rămâne pe schelet. 

Anna îşi pironise privirea în pământ, dar doamna Sharpe o 
văzuse probabil cum se uita cu coada ochiului, pentru că i-a 
zâmbit cu tristeţe. 

— Pur şi simplu nu pot să apelez la cuţit, zise ea ridicând uşor 
din umeri, în timp ce Anna roşea, furioasă că fusese prinsă 
trăgând cu ochiul. E ridicol, ştiu, când totul s-ar putea rezolva 
dintr-o mişcare de bisturiu. Dar se întâmplă atât de des ca 
lucrurile să nu se desfăşoare cum trebuie pe masa de operaţie. 
Şi, deşi ştiu că voi trăi veşnic, sunt totuşi speriată de moarte. Nu 
e o prostie? 

Inainte de a fi împachetate, domnişoara Humphries controla 
rufele, toate cearşafurile, bluzele şi prosoapele, deoarece 
doamna Pincent spunea că fiecare articol trebuie să fie perfect 
călcat înainte de a fi returnat posesorului. 

În ultimele săptămâni, Anna se obişnuise să facă echipă la 
Spălătorie cu Peter, dar în ziua aceea domnişoara Humphries o 
pusese în echipă cu Sheila, ceea ce însemna că ea trebuia să 
facă aproape toată treaba, dacă voia să iasă totul bine. Se 
întreba cum va reuşi Sheila să facă faţă Afară, dacă se va dovedi 
vreodată suficient de Folositoare pentru a fî angajată. Anna 
alungă gândul din minte. „Sheila nu e responsabilitatea mea, îşi 
aminti apoi. Trebuie să-şi poarte singură de grijă.” 

In tăcere, se apucară să calce un cearşaf mare, împăturindu-l 
într-un dreptunghi perfect, bine netezit, aşa cum făceau 
întotdeauna. Apoi călcă altul, şi altul, apoi o cuvertură, apoi trei 

bluze şi o grămadă întreagă de lenjerie, până când toate lucrurile 
se transformară într-un teanc neted şi parfumat. 

— Ei bine, nu-i aşa că arată frumos? 

Anna ridică ochii şi o văzu pe Tania stând lângă Sheila, cu 
ochii la rufe. Işi îngustă privirea drept avertisment şi Tania îşi 
netezi părul. 

— E în ordine, zise aceasta zâmbind mieros. N-am chef de 
probleme. Dar Sheila, pariez că părinţii tăi ar fi mânari, nu crezi? 
Fiica lor, un Surplus murdar şi lipsit de valoare, învaţă să facă 
treburi menajere. 

Sheila îşi îndreptă spatele furioasă gata să o înfrunte pe Tania, 
dar, chiar şi aşa, creştetul capului ei de-abia ajungea la nasul 
adversarei. 

— Cel puţin părinţii mei n-au vrut să mă dea, şuieră Sheila. Eu 
sunt un Legal. Capturatorii m-au furat. Insă părinţii tăi nu te-au 
vrut, nu-i aşa, Tania? Te-au aruncat. Pun pariu că erai un prunc 
urât cu spume. Cred că părinţii tăi n-au îndrăznit nici să se uite la 
tine. Nici eu nu pot. 

Faţa Taniei se înroşise, şi Anna îşi îndreptă imediat spatele. 

— Destul! rosti furioasă. Tania, vezi-ţi de treburile tale. 

Domnişoara Humphries se îndrepta spre ele, şi Tania se 
întoarse în silă, trăgând-o pe Sheila de părul ei arămiu în timp ce 
se depărta şi făcând să-i apară acesteia în ochi lacrimi de durere. 

— De ce i-ai vorbit aşa, Sheila? întrebă Anna clătinând din cap. 
Trebuie să înveţi să le ignori, altfel te vor necăji tot timpul. 

Sheila zâmbi cu blândeţe. 

— Nu-mi pasă că mă necăjesc, zise ea. Şi am spus doar 
adevărul. Părinţii Taniei au adus-o ei înşişi aici, nu-i aşa? N-a fost 
dorită de nimeni, din toată lumea asta mare. Nu ca pe noi, Anna. 
Părinţii noştri ne doresc. Asta ne face deosebite. 

Anna o privi consternată, întrebându-se cum reuşea să 
deformeze cu atâta uşurinţă adevărul. Doamna Pincent spunea 
că părinţii care-şi abandonaseră Surpluşii erau demni de respect; 
însăşi Anna dorise întotdeauna ca părinţii ei să nu fi fost atât de 
egoişti şi să o ascundă în pod. 

— Niciun Surplus nu e deosebit! şopti ea furioasă, privind în jur 
pentru a se asigura că nu le auzea nimeni. Sheila, nu rosti astfel 
de blasfemii! 

Dar Sheila zâmbea misterios. 

Nu-şi mai adresară niciun cuvânt până la plecare, când Sheila 
se întoarse conspirativ spre Anna. 

— Uite, zise ea scoțând ceva din buzunar. 

Era un obiect roz şi mătăsos, şi Annei i se tăie răsuflarea când 
îi recunoscu. Erau nişte pantalonaşi, dar nu de felul celor purtaţi 
de Surpluşi. Erau din mătase fină, şi Anna îşi aminti cum îi 
admirase în timp ce-i călca. lar acum se aflau în buzunarul 
Sheilei. 

— Pune-i înapoi, şuieră Anna. Pune-i înapoi, ori te spun 
domnişoarei Humphries. Ai să fii bătută, Sheila. Repede, înainte 
ca ea să-şi dea seama... 

Dar Sheila dădu din cap sfidătoare. 

— Eu sunt un Legal, nu Surplus. Am dreptul să port astfel de 
lucruri, Anna. Şi-mi plac. Nu vreau să-i dau înapoi. 

Anna scutură din cap, nevenindu-i să creadă. 

— Sheila, rosti fermă. Pune-i înapoi chiar acum! 

— Dar ce, numai ţie ţi se permite să ai secrete? 

Anna o privi fix, ezitând. 

— Ce vrei să spui? întrebă ea. Despre ce vorbeşti? 

Sheila zâmbi. 

— M-am trezit azi-noapte, Anna, şi nu erai în pat. Unde ai fost? 

Anna simţi cum faţa i se goleşte de sânge. 

— Probabil că ţi-ai imaginat, zise hotărâtă. Cred că ai visat. 

Sheila ridică din umeri. 

— Poate că tu visezi acum, Anna. Poate că n-am nimic în 
buzunar. 

Anna o privi, dar înainte să apuce să mai spună ceva, 
domnişoara Humphries ajunse la ele şi le inspectă cu grijă 
munca. Anna deschise gura pentru a-i aduce la cunoştinţă 
infracţiunea Sheilei, dar îşi dădu seama că nu putea face asta. O 
privi fix pe Sheila, în timp ce broboane de transpiraţie i se iviră 
pe frunte. 

— Bun. Aţi făcut treabă bună. Acum puteţi pleca. 

Anna o privi nesigură. 

— Putem... putem pleca? întrebă ea ezitând. 

Domnişoara Humphries se încruntă. 

— Da, Anna, poţi pleca. 

83 


Sheila o trăgea de mânecă, însă Anna parcă încremenise, 
convinsă că dacă se va mişca, însăşi Mama Natură o va dobori la 
pământ. 

— Haide, Anna, zise Sheila schiţând un zâmbet. O să întârziem 
la cină. 

— Da, ai dreptate, răspunse vag Anna, aruncându-i 
domnişoarei Humphries o privire, pentru a se asigura că nu era 
doar o păcăleală, că aceasta nu va începe să râdă de ele pentru 
că-şi închipuiseră că puteau pleca după ce comiseseră o 
asemenea infracţiune. 

Anna se temea că domnişoara Humphries avea să ia un băț şi 
să le lovească peste mâini, pentru că fuseseră nişte hoaţe mici şi 
murdare. Primise o astfel de lecţie de la doamna Pincent, cu ani 
în urmă, când îşi însuşise un măr găsit în bucătărie pe când făcea 
curăţenie. 

Dar nu era o păcăleală. Domnişoara Humphries cerceta acum 
treaba făcută de următoarea pereche şi nimeni nu se mai uită la 
ele când ieşiră din cameră. 

In timp ce-şi croiau drumul spre Centrul Alimentar pentru cină, 
Sheila nici măcar nu părea îngrijorată sau supărată de ce făcuse, 
pe când Anna era îngrijorată cât pentru amândouă. Pe când îşi 
înghesuia pe furiş în buzunar un corn şi o bucată de brânză 
pentru Peter, se întreba dacă nu cumva era pe cale să alunece 
din ce în ce mai jos, spre iad. Se întreba dacă nu cumva doamna 
Pincent avea dreptate în privinţa Surpluşilor când susţinea că 
aceştia sunt răi din naştere, programaţi genetic să sugă 
omenirea ca nişte lipitori şi să-i aducă prejudicii. Şi chiar în acea 
clipă lângă ea apăru un Surplus Mijlociu. 

— Doamna Pincent vrea să te vadă în biroul ei, în seara asta, 
la 8.00, zise el aproape pe nerăsuflate. 

Anna îl privi aspru, cu inima zvâcnindu-i cu putere în piept. 

— A spus de ce? 

Băiatul Surplus ridică din umeri şi dădu din cap. Nu era 
surprinzător; la urma urmei, Surpluşii nu aveau nevoie de 
motive, doar de directive. Oricum, Anna îşi dădea seama de ce 
fusese chemată. Doamna Pincent ştia. Doamna Pincent ştia tot. 

Exact la ora 8 seara, Anna bătu la uşa doamnei Pincent şi, 
când auzi răspunsul, intră. Respiră adânc pentru a-şi linişti 

zvârcolirile stomacului şi pentru a încerca să ascundă vina pe 
care o purtase cu ea toată ziua. Intră şi se îndreptă spre biroul 
doamnei Pincent, unde rămase în picioare tăcută, aşteptând ca 
aceasta să vorbească. 

Biroul acela reprezenta pentru Anna o mulţime de lucruri - un 
confesional, o cameră de tortură, chiar o închisoare. Dar era o 
încăpere pe care o cunoştea, o cameră pe care o simţea 
familiară şi, în mod ciudat, reconfortantă. Doamna Pincent fusese 
întotdeauna promptă când era vorba de pedepse, dar după 
aceea întotdeauna îi explica motivul. In timp ce Anna stătea 
lungită pe pardoseală, sau acoperindu-şi faţa cu mâinile, doamna 
Pincent zâmbea şi îi împărtăşea speranţa ca pedeapsa să o 
transforme pe Anna într-un Surplus mai bun, să o ajute să 
înţeleagă cine e. Şi Anna dădea din cap şi reflecta adânc la ce 
făcuse, pentru a se asigura că nu va mai repeta niciodată acea 
greşeală. 

— Anna, i se adresă în cele din urmă doamna Pincent uitându- 
se la ea cu ochi pătrunzători, ochi pe care Anna îi cunoştea şi de 
care îi fusese frică încă de când ajunsese la Grange Hall. 
Vorbeşte-mi despre Peter! 

Anna ridică privirea alarmată şi imediat o cobori din nou, cu 
respect. În buzunar, pâinea şi brânza sustrase de la Centrul 
Alimentar păreau că o ard. 

— Despre Peter? întrebă ea ezitând. 

Apoi înghiţi în sec nervoasă, încercând să-şi formuleze 
cuvintele în minte, să-şi imagineze cum ar trebui să explice vizita 
ei la Solitudine. 

— Vreau să ştiu ce ţi-a spus. Vreau să ştiu de unde vine şi de 
ce e aici, zise doamna Pincent cu voce egală. 

— De ce e aici? întrebă Anna nervoasă. Era o întrebare 
încuietoare? Pentru că e un Surplus. Pentru că a fost găsit de 
Capturatori. Pentru că... 

— Asta ştiu, o întrerupse doamna Pincent dispreţuitoare. Ce 
vreau eu să ştiu este de ce a fost găsit. De ce acum? Şi mai 
vreau să ştiu ce ţi-a spus ţie, de când e aici. Anna privi în pământ 
îngrijorată. Oare doamna Pincent ştia că Peter voia să o ia de- 
acolo? Anna, continuă doamna Pincent cu vocea deodată blândă 
şi prietenoasă. Spune-mi tot ce ştii. E spre binele lui, fii sigură. 

Anna ridică repede ochii şi o văzu pe doamna Pincent privind-o 
cu bunăvoință. 

— EI... Anna îşi drese glasul. El... începu din nou, apoi se opri. 

— El, ce? întrebă doamna Pincent, articulațiile albindu-i-se 
vizibil în timp ce-şi încleşta pumnii pe birou. Ce? 

Anna înghiţi în sec disperată. Nu putea să-i spună. Pentru 
prima oară în viaţa ei, nu putea să-i spună doamnei Pincent ceea 
ce voia să ştie. 

— Mi-a spus că a fost prins în Essex, rosti până la urmă. A spus 
că părinţii lui i-au vorbit despre Declaraţie şi că el s-a săturat să 
stea mereu ascuns. 

Inima îi bubuia în piept, dar reuşi într-un fel să salveze 
aparențele, înfigându-şi unghiile în palmele devenite fierbinţi şi 
umede. 

— Ce altceva a mai spus? scuipă cuvintele doamna Pincent. 
Sigur ţi-a mai spus şi altceva! 

Anna dădu din cap şi simţi cum se scufundă adânc, parcă în 
nisipuri mişcătoare. j 

— I se pare greu să stea aici, răspunse ea. li e greu să înveţe 
regulile. Am încercat să-l învăţ. M-am străduit... Doamna Pincent 
dădu scurt din cap. A făcut ceva rău? Anna roşi punând 
întrebarea. Întrebările directe erau o încălcare a disciplinei, mai 
ales cele puse doamnei Pincent. Vreau să spun, oare a fost trimis 
la Solitudine? continuă repede. Am crezut că acolo e... 

Îşi putea simţi pieptul strângându-se de frică în timp ce vorbea 
- frică, nu pentru ea, ci pentru adevăr. In caz că avea să se 
întâmple ceva rău. În caz că Peter nu reuşea să evadeze. 

Dar, în loc să strige la ea că e insolentă, sau să-i spună că 
Peter merită să putrezească la Solitudine, doamna Pincent se 
încruntă, apoi se ridică în picioare. 

— Peter are nevoie de ceva timp pentru a reflecta care-i este 
rolul în lume, zise ea gânditoare. Anna dădu afirmativ din cap şi 
o privi ocolind biroul ei mare de mahon şi oprindu-se în faţa lui, 
lumina de deasupra capului creându-i un fel de halou prăfuit. 
Poate ţi se pare greu de înţeles, Anna, deoarece tu eşti un 
Surplus aşa de bun şi de conştiincios, continuă ea strângându-şi 
braţele cu putere în jurul trupului şi arătând „aproape fragilă”, 
după cum se trezi Anna că gândeşte. Statura subţire a doamnei 

Pincent şi palmele cuprinzându-i coatele dădeau deodată 
impresia unei femei nesigure pe ea, în locul imaginii de 
matroană agresivă cu care era obişnuită Anna, iar acest lucru o 
intimida şi pe ea. Tu îţi înţelegi locul în lume, tu înţelegi datoria 
pe care o ai faţă de Mama Natură, adăugă doamna Pincent. Dar 
Peter nu se crede Surplus. El se crede mai bun de atât, ca şi cum 
ar avea dreptul la un loc pe lumea asta. Doamna Pincent făcu o 
pauză şi Anna observă sclipirea familiară şi veninoasă din ochii 
ei. Intorcându-se la scaun, doamna Pincent izbi cu pumnul în 
birou. Peter e un pericol pentru ceilalţi Surpluşi, e un pericol pe 
acest pământ! reluă ea cu vocea devenită aspră. De aceea e la 
Solitudine. Nu voi mai permite nimănui să rostească numele 
acestui băiat, până ce nu-i voi scoate gărgăunii din cap. Până 
când nu sunt sigură că mi-am îndeplinit misiunea şi că înţelege 
care e adevărul, nu pot să risc să-l las să vă molipsească şi pe 
voi, ceilalţi. E un Surplus, Anna. Şi are norocul că i s-a dat şansa 
să ispăşească Păcatele Părinților lui. Dar are nevoie să înveţe 
asta. Chiar în cel mai crud mod, dacă e nevoie. Făcu o scurtă 
pauză, apoi dădu din cap. Asta e tot, Anna. Intoarce-te la 
treburile tale. Anna dădu la rândul ei din cap în tăcere şi se 
întoarse să plece. Aaa, Anna? o rechemă doamna Pincent. Se 
opri. Înţeleg că de la Spălătorie a dispărut o piesă în timpul orei 
de antrenament de azi. Află cine a furat-o şi trimite-l la mine. Il 
vreau pe vinovat până mâine seară. 

Anna îşi muşcă buzele. 

— Da, doamnă Pincent. 

Şi părăsi biroul închizând uşa, dar, în loc să se întoarcă în 
dormitorul ei, se rezemă de peretele de lângă uşă, uşurată că 
scăpase pe moment de pedeapsă, dar copleşită de gândul la ce 
urma să se întâmple. 

Inspiră adânc şi, în timp ce o auzi pe doamna Pincent începând 
să vorbească - probabil la telefon -, scutură din cap şi se întoarse 
să plece spre dormitor. Dar chiar atunci o auzi rostindu-i numele 
şi ridică ochii surprinsă. Doamna Pincent nu putea să o strige, 
deoarece nu avea cum să ştie că mai e încă lângă biroul ei. 
Curioasă, Anna se apropie mai mult de uşă. 

— Da, Anna! Prefectul. Nu, n-a putut să-mi spună niciun 
nenorocit de lucru. Proasta asta nu e în stare să gândească cu 

mintea ei, a fost aşa de bine îndoctrinată! Presupun că ar trebui 
să fiu răsplătită pentru asta... Ritmul inimii Annei se acceleră. 
Ascultă, nu mai contează - ceea ce contează într-adevăr este că 
eu vreau să scap de el, scuipă cuvintele doamna Pincent. Am 
crezut că am putea să căpătăm ceva informaţii folositoare de la 
el, dar n-a mers. Nu-l mai vreau aici... Nu, nu pot să-l trimit în 
altă parte. Autorităţile par să vadă în el un experiment folositor - 
să vadă cum un Promiţător nou poate să se descurce într-un 
cămin de Surpluşi. Dar nu vreau ca acest cămin al meu să fie 
folosit drept laborator de experienţe. Ei bine, oricum, nu de felul 
acesta. Nu, am nevoie de ajutorul tău... Da, exact. Şi trebuie să 
pară ceva natural. Poate un atac de cord provocat de stres. Dacă 
micul erou moare de o boală de Neoptant, Autorităţile n-ar putea 
să ne acuze, nu-i aşa? Interveni o pauză, şi ochii Annei se 
deschiseră mari de frică, când pricepu în sfârşit despre ce vorbea 
doamna Pincent. Câteva clipe mai târziu, Matroana Casei 
reîncepu să vorbească. Da, ştiu... îmi dau seama. Nu la noapte? 
Atunci când? Mâine? rosti mohorâtă. Cum adică ai treabă? Tu 
pentru mine lucrezi, aminteşte-ţi! Bine, atunci, dar va trebui să 
fie dimineaţa devreme, cam pe la 4... Da, vin să te iau. 

Picioarele i se păreau Annei grele ca plumbul, când încercă să 
se îndepărteze de uşă. Inima îi bătea violent şi avea impresia că 
e gata să leşine, pete negre începând să-i joace în faţa ochilor. 
„Trebuie să existe o explicaţie, îşi spuse disperată. Doamna 
Pincent n-ar spune niciodată aşa ceva. N-ar trebui. N-ar putea.” 

Dar adevărul era că tocmai asta făcuse. Anna auzise cu 
urechile ei. | se puse un nod în gât şi făcu tot ce putu să se 
abţină. Doamna Pincent voia să scape de Peter. Doamna Pincent 
voia să-l omoare! 

Inchise ochii o clipă, încercând să se gândească la ceva care 
să-i confirme că interpretase greşit cele spuse de doamna 
Pincent; ceva care să o asigure că e totul bine; ştia însă că e 
zadarnic. 

Şi cel mai rău, înţelese Anna, spre ruşinea ei, deoarece în mod 
cert nimic nu putea să fie mai rău decât faptul că doamna 
Pincent voia să-l omoare pe Peter, cel mai rău o răniseră 
cuvintele pe care doamna Pincent le folosise pentru a o descrie 
pe ea şi care îi pătrunseseră ca un cuţit în inimă. Folosise 

cuvântul „îndoctrinat” ca pe o otravă, ca şi cum era ceva rău 

— Ca şi cum faptul că era un Surplus bun, un Bun Preţios, cum 
se străduise Anna să fie atâţia ani, era ceva ce doamna Pincent 
dispreţuia. 

Inainte, Anna nu ştiuse niciodată ce înseamnă ura, dar acum 
acest sentiment îi cuprinse tot trupul ca un cancer, umplând-o de 
o emoție violentă necunoscută, pe care nu ştia nici să şi-o 
manifeste, nici să şi-o stăpânească. Simţind cum i se învârteşte 
capul, Anna se trezi îndreptându-se spre dormitorul ei. Apoi, 
zăpăcită, schimbă direcţia şi îşi croi drumul spre Scara 2. Urcă la 
început încet, până când începu să alerge, urmărită de privirile 
Surpluşilor Mijlocii, care se dădeau la o parte din calea ei, pentru 
ca cel mai înspăimântător dintre Prefecţi să nu observe că o 
privesc, şi fără să zărească faţa îngustă a Sheilei, care o urmărea 
din umbră. 

„Doamna Pincent nu poate scăpa nepedepsită, îşi repeta 
întruna Anna, în timp ce fugea. Nu se poate să-i meargă!” Anna, 
proasta care nu raţiona cu mintea ei, era hotărâtă să se asigure 
că aşa se va întâmpla, chiar dacă acesta ar fi fost ultimul lucru 
pe l-ar fi făcut. 

CAPITOLUL 11 


5martie 2140 


Doamna Pincent e diabolică. Peter avea dreptate - doamna 
Pincent e cel mai rău Legal care a existat vreodată. O urăsc. O 
urăsc cum nu mi-aş fi închipuit vreodată că aş putea să urăsc pe 
cineva. O urăsc atât de mult, încât nu ştiu ce să mă fac. Vrea să-l 
omoare pe Peter, iar eu nu l-am crezut. Trebuie să evadeze, să 
plece cât mai departe de aici. 

Nici eu nu cred că aş mai vrea să rămân. Dar unde să mă duc? 
Nu pot să fug cu Peter. 

Pur şi simplu nu pot. 

Aş putea oare? 


La ora 9.00, după ce se spălă bine pe faţă cu apă rece, aşa 
încât ochii ei înroşiţi de plâns se asortau acum cu nuanţa 
obrajilor, Anna părăsi Baia Fetelor Numărul 2. Când ieşi pe 
coridor, îi ignoră intenţionat pe Surpluşii care se adunaseră în 
faţa uşii, atraşi de hohotele de plâns înăbuşite dinăuntru, şi-şi 
croi drumul înapoi în dormitor. Pe când intra, observă că toate 
fetele erau aşezate pe două paturi, strângându-se unele într- 
altele. Dar când o văzură săriră în sus, chiar şi Tania, şi începură 
să facă ceea ce se presupunea că trebuiau să facă - adică să 
măture pardoseala şi să şteargă pervazurile ferestrelor, înainte 
de soneria de culcare şi de ultimul control al zilei. Anna, care de 
obicei îşi lătra ordinele sau le cerea să facă linişte, de-abia ridică 
privirea. Ce mai conta dacă făceau sau nu curat? Cui îi păsa dacă 
dormitorul era murdar? Tot aşa se simţea şi ea - murdară şi 
manipulată. 

— Anna? Anna, te simţi bine? 

Anna n-o observase pe Sheila strecurându-se spre patul ei, şi 
tresări uşor. 

Pentru o clipă îi întâlni privirea. 

— Mă simt bine, răspunse brusc, încercând să alunge emoția 

din vocea ei. Mi-a intrat ceva în ochi, asta e tot. 

Sheila dădu din cap. 

— Am crezut că ai uitat de Serviciul de Control, zise ea privind- 
o pe Anna curioasă. 

Anna tresări. Uitase cu desăvârşire. Serviciul de Control 
implica mersul prin dormitoare, după soneria de seară, pentru a 
se asigura că toate luminile erau stinse şi că toţi Surpluşii erau în 
pat. Mijlociii trebuiau să fie în pat între orele 21.00 şi 22.00, în 
funcţie de vârstă, iar Promiţătorii trebuiau să se culce până la ora 
23.00. După ora 23.00, niciun zgomot nu trebuia să se mai audă 
în Grange Hall - cu excepţia celor venite dinspre ultimul etaj, 
evident Micuţii încă nu înțelegeau ordinele şi nici nu respectau 
ora de culcare. „Nu sunt aici de suficient timp pentru a fi deja 
îndoctrinaţi”, gândi Anna cu amărăciune. 

— Nu, n-am uitat, rosti ea repede cu voce pierită. Sigur că nu 
am uitat. Şi sunt foarte bine. Ceea ce nu pot spune despre 
pervazurile alea - se vede de aici praful de pe ele. 

Sheila dădu din cap supusă şi se duse să şteargă praful. Anna 
respiră adânc şi se ridică de pe pat. „Intotdeauna e treabă de 
făcut, îşi spuse ea. Şi întotdeauna poţi fi sigur că Anna îşi va face 
treaba.” 

Nu considerase niciodată Serviciul de Control deosebit de 
dificil. Unii dintre Promiţători erau lipsiţi de autoritate şi nu 
reuşeau să le insufle celorlalţi Surpluşi suficientă teamă cât să-i 
determine să stingă luminile şi să facă linişte, dar nu Anna. 
Ceilalţi Surpluşi ştiau cât de importantă era pentru ea funcţia de 
Prefect, ştiau că făcea orice pentru a-i disciplina, când era 
necesar, şi mai ştiau şi că nu se puteau eschiva de la nimic, când 
era ea de serviciu. Ochii ei de vultur observau tot - jucăriile 
introduse ilicit de către Slujbaşi pentru Micuţii lor favoriţi, 
conversațiile şoptite, vizitele târzii la baie - şi mulţi spuneau că 
era mai apropiată de doamna Pincent decât oricare dintre 
Surpluşi. 

In noaptea aceea însă, dacă unul dintre ei s-ar fi uitat suficient 
de atent, ar fi observat la ea un fel de apatie; ar fi observat că 
ochii îi erau ezitanţi, nu concentrați, iar vocea avea o urmă de 
dezinteres. Totuşi, Anna intră în fiecare dormitor şi aplică legea, 
sunând din clopoțel şi mustrându-i pe Surpluşii care nu erau încă 

în pat, dar fără pic de energie şi fără prea mari insistenţe. Dacă 
cineva nu i se supunea sau o provoca, ridica din umeri şi pleca 
mai departe, în loc să-l pedepsească fără milă. Anna îşi pierduse 
motivaţia de a face un Control temeinic. Şi ce dacă erau 
încălcate regulile? Şi ce dacă nu era linişte deplină în 
dormitoare? De ce ar fi fost? 

Dar, spre norocul ei, niciunul dintre Surpluşi nu o studie atent 
şi toţi se supuseră, ca de obicei. In loc să fie în pat, mai multe 
fete stăteau lungite pe pardoseală, dar era un lucru normal şi 
acceptat. Când Surpluşii-femele erau la ciclu, trebuiau să-şi 
înfăşoare o pânză roşie în jurul gâtului, pentru a face cunoscut 
tuturor că nu erau curate, că trupurile le erau murdare, etalându- 
şi astfel perioada de fertilitate ca pe ceva ruşinos şi rău. De 
fiecare dată când un Surplus-femelă ajungea la pubertate şi 
descoperea prima picătură de sânge pe ceva, poate chiar pe 
pantalonaşi, era trimisă la doamna Pincent, care-i spunea că nu 
mai era o victimă a existenţei de Surplus, ci un potenţial 
criminal; că trupul ei era de-acum duşmanul Mamei Natură şi că 
durerea pe care o resimțea în fiecare lună era impusă de Natură, 
pentru a-i aminti de Păcate. lar fetele care îndrăzneau să-şi 
murdărească cearşafurile cu cea mai mică pată de sânge erau 
bătute şi frecate cu peria de sârmă. Astfel se spălau de Păcate şi 
îşi priveau trupurile ca pe nişte duşmani demni de dispreţ. Puţine 
scăpaseră de această pedeapsă şi foarte multe fete preferau să 
doarmă pe pardoseala tare şi rece în acele zile, pentru a fi sigure 
că cearşafurile le rămâneau nepătate. Doamna Pincent încuraja 
această practică, deoarece pardoseala era mai uşor de curăţat 
decât cearşafurile, şi câteva nopţi petrecute fără somn pe 
pardoseala rece şi tare nu erau nimic în comparaţie cu povara 
trupurilor lor murdare, pe care trebuia să o suporte omenirea. 

La ora 23.00, toată lumea se afla în pat, ca de obicei, şi în 
Grange Hall se lăsase liniştea, aşa că Anna se strecură în patul 
ei, aşteptând ca toţi ceilalţi să adoarmă. K 

Totuşi, somnul era ultimul lucru la care se gândea. In ciuda 
epuizării, se simțea în alertă şi la ora 1.00 noaptea, când fu 
sigură că toţi Instructorii şi doamna Pincent se culcaseră, se 
ridică şi privi în jur. Prin storurile subţiri putea să vadă că afară 
bătea vântul, silind copacii să se aplece, şi parcă executau un 

dans macabru, cu ramurile ca nişte degete noduroase care îi 
făceau semne. Dar prin ferestrele cu trei rânduri de geamuri 
niciun sunet nu răzbătea până în dormitor. Singurul zgomot era 
respiraţia uşoară a celorlalte fete Promiţători, ce adormiseră 
repede. 

Coborând din pat şi tremurând uşor de frig, Anna se înfăşură 
într-o pătură şi porni încet pe coridor. 

In timp ce mergea pe culoarul atât de familiar şi totuşi atât de 
diferit acum, aşa târziu în noapte şi cu nimeni în jur, îşi dădu 
seama că aceasta era cea mai desăvârşită senzaţie de libertate 
pe care o simţise vreodată la Grange Hall. Putea să fie frig şi 
întuneric, şi umbrele aruncate de razele subţiri ale lunii ce 
reuşeau să se strecoare prin găurile uşilor puteau să se mişte 
ameninţător de-a lungul coridorului, ea însă se simţea liberă, aşa 
singură cum era. Fusese hotărârea ei să coboare din pat, nu un 
ordin sau o îndatorire. Şi euforia pură de a face ceea ce voia ea 
însăşi, chiar dacă asta o ducea spre Solitudine, o facea să se 
simtă plutind. 

Tot înfricoşată era; ar fi fost o prostie să nu fie. Dar îşi dădea 
seama că o îngrozea mai tare faptul că era posibil să nu mai aibă 
niciodată ocazia de a umbla aşa pe holuri, fără să o vadă nimeni 
şi fară să dea socoteală nimănui. 

De fapt era atât de preocupată de aceste gânduri, încât nu 
auzi zgomotul de paşi din spatele ei, până ce nu se află cam la 
jumătatea drumului. Incremeni, de-abia îndrăznind să mişte un 
muşchi. 

Terorizată, se întoarse încet pentru a face faţă urmăritorului, 
mişcarea lentă contrastând puternic cu rapiditatea cu care 
gândurile i se perindau prin minte, în încercarea de a găsi 
scuzele pe care ar fi putut să le invoce, pentru că nu se afla în 
pat. Nu putea să doarmă. Avea nevoie de un pahar cu apă. Toate 
regulile acelea interzise, dar care păreau mult mai puţin grave 
decât adevărul. Trebuia să-şi continue cu orice preţ drumul spre 
Solitudine. De asta depindea viaţa lui Peter. 

Dar când privi în urmă, nu văzu nimic. Confuză, se uită în jur; 
nu era nimeni. Oare sunetul paşilor urmărind-o tiptil fusese doar 
în imaginaţia ei? Nu, era imposibil. Dar tot atât de imposibilă era 
şi ideea că urmăritorul putea să dispară în eter. 

Tulburată, Anna continuă să avanseze pe coridor, dar după 
câteva secunde paşii se auziră din nou. Se întoarse brusc şi, 
când văzu cine era, făcu ochii mari. 

— Sheila? rosti nevenindu-i să creadă şi cuprinsă de uşurare 
când descoperi că nu era un Instructor. Sheila, ce faci aici? 

Aceasta era atât de subţire şi de palidă, încât părea făcută din 
lumina razelor de lună ce pătrundeau pe coridor. 

O privea înfricoşată pe Anna. 

— Vreau să vin cu tine, zise ea timid, cu voce pierită. Oriunde 
mergi, vreau să vin şi eu. 

Anna se uită la ea ezitând. 

— Nu merg nicăieri, şopti răstit sperând să o intimideze. Du-te 
înapoi în pat. 

— Te duci să-l găseşti pe Peter, zise Sheila uşor obraznică, şi 
Anna zări pe chipul ei o umbră de sfidare, care făcea ca 
trăsăturile să-i pară mai puternice. Ştiu că asta faci! 

Inima Annei aproape că încetă să mai bată, dar reuşi totuşi să 
scuture din cap şi să pară surprinsă. 

— Nu ştiu despre ce vorbeşti, spuse fermă. Du-te înapoi în pat. 

— Dacă nu te duci să-l găseşti pe Peter, atunci unde te duci? 

Anna o privi fix, apoi se apropie de ea şi îi puse mâinile pe 
umeri. 

— Sheila, trebuie să te duci înapoi în pat chiar acum, ai auzit? 
Fiindcă, dacă n-o faci, o să mă asigur că mâine o să fii trimisă la 
Solitudine, ai înţeles? O privi fix în continuare îngustându-şi ochii. 
Ai înţeles? repetă ea. 

Sheila dădu din cap amărâtă. 

— Mă duc. Dar dacă tu şi Peter plecaţi undeva, trebuie să mă 
luaţi şi pe mine, zise ea cu vocea tremurând de emoție. Te rog, 
Anna. 

— În pat! ordonă Anna şi, vorbind, o zgâlţâi pe Sheila de 
umeri. Şi ai grijă să nu fii prinsă, şopti ea, după care se întoarse 
şi-şi continuă drumul, ascultând cum Sheila se întorcea 
deznădăjduită în dormitor. 

Când în sfârşit ajunse îngheţată în apropierea Solitudinii, Peter 
era treaz. Imediat ce zgârie la uşă şi-i şopti numele, îl auzi sărind 
în picioare şi apropiindu-se. 

— Anna! zise el cu o voce atât de emoţionată, încât ea simţi 

un val de fericire inundând-o. Nu cunoscuse niciodată pe cineva 
a cărui voce să o încânte atât de mult, pe nimeni care să-i 
rostească numele cu o astfel de exaltare. Am ştiut că o să vii, 
continuă Peter. Pur şi simplu am ştiut. 

Anna zâmbi şi-şi lipi mâinile de uşă. 

— Peter, ai avut dreptate, şopti ea plină de elan, după ce reuşi 
să se adune. In legătură cu doamna Pincent. E... Vrea să scape 
de tine. Nu eşti în siguranţă aici. Trebuie să evadezi. 

— Sigur că trebuie să evadez, rosti Peter imediat. Dar trebuie 
să vii şi tu cu mine. 

Anna îşi muşcă buzele. 

— Nu pot, rosti blând. Aparţin acestui loc. Nu sunt ca tine. 

— Eşti exact ca mine, zise Peter cu vocea uşor sugrumată. 
Anna, tu nu aparţii acestui loc. Tu aparţii părinţilor tăi. Vino cu 
mine. Trebuie să vii cu mine! 

— Nu-i cunosc pe părinţii mei, înghiţi ea în sec furioasă, în 
timp ce lacrimile începură să-i împăienjenească privirea. Cum pot 
să aparţin unor oameni pe care nu-i cunosc? Nici măcar nu am 
de unde să ştiu dacă ei mă vor înapoi... 

— Te vor înapoi mai mult decât orice pe lume, spuse Peter cu 
vocea brusc tristă şi serioasă. Lasă-mă să-ţi povestesc despre ei, 
Anna. Părinţii tăi sunt nişte oameni foarte buni. M-au luat la ei 
şi... Făcu o pauză. Vor să te vadă, Anna, continuă Peter blând. Te 
iubesc mai mult decât orice. 

— Nimeni nu mă iubeşte, zise Anna cu voce pierită. Nimeni. 
Sunt un Surplus. 

— Nu, rosti Peter cu violenţă, nu eşti! Şi când vom evada, ai 
să-ţi dai şi tu seama. Vei vedea toate lucrurile minunate de pe 
lume şi vei înţelege că Grange Hall nu e ceva normal. Nu asta e 
lumea, Anna. E o greşeală. Totul aici e greşit. Anna nu scotea o 
vorbă. Ai camera ta, Anna. O cameră plină de jucării, reluă Peter. 
Şi aşa de multe cărţi de citit... Anna simţi o lacrimă înceţoşându-i 
privirea şi o şterse. lar părinţii tăi cred că tu eşti cel mai minunat 
lucru din toată lumea asta mare. Au riscat totul ca să te aibă şi 
pentru a-ţi oferi tot ce-ţi doreşti. 

Făcu o nouă pauză, apoi începu să-i povestească Annei totul 
despre ei, despre aceşti oameni care păreau că o vor înapoi cu 
atâta disperare, despre viaţa care ar fi putut să fie a ei - care 

trebuia să fie a ei, sublinia el. Şi în timp ce vorbea, ea simţi cum 
gândurile o înălţau, ca şi cum toată durerea şi dezamăgirile zilei 
se evaporară. Înfăşurându-se în pătură, închise ochii şi îndrăzni 
să-şi imagineze lucrurile pe care el i le descria. Cu fiecare 
cuvânt, se simţea de parcă ar fi urcat pe un munte minunat 
alături de el; vedea locuri splendide şi, cu cât urcau mai sus, cu 
atât deveneau mai frumoase şi aerul mai proaspăt. La început îl 
urmă cu prudenţă, dar cu fiecare pas o cuprindea o spaimă din 
ce în ce mai mare. Frica de înălţime, frica de necunoscut, frica de 
a descoperi în vârf cât de minunat e totul. Dar şi frica de a sta pe 
vârful unei stânci povârnite unde nu va mai reuşi să se ţină şi va 
cădea. 

„Oare e atât de rău să cazi? se întrebă ea. Cum o fi mai bine, 
să vezi vârful muntelui măcar o clipă, apoi să cazi, sau să nu-l 
vezi niciodată? Sau, aşa cum ar spune doamna Pincent - cu cât 
îndrăzneşti să te caţeri mai sus, cu atât mai tare te vei zdrobi de 
pământ?” 

CAPITOLUL 12 


6 martie 2140 


O să plec de la Grange Hall. 

Eu şi Peter vom fugi de la Solitudine printr-un tunel. 

Are el un Plan. 

Totuşi, nu se poate evada de la Gange Hali. Capturatorii vor 
veni după noi şi doamna Pincent, de asemenea. Dar trebuie să 
plecăm. Am auzit-o pe doamna Pincent spunând că vrea să 
scape de Peter. lar despre mine a spus că sunt o proastă. 
Îndoctrinată. 


O urăsc pe doamna Pincent. Am crezut că-mi place de ea. Am 
crezut că ştie tot ce e bine. Am crezut că face nişte lucruri oribile 
doar spre binele nostru. Dar nu e adevărat. E crudă, rea şi fără 
suflet. Eu nu sunt Folositoare, chiar dacă îmi spunea că sunt, 
chiar dacă făceam tot ce îmi spunea că trebuie să fac. 


Totuşi, plecarea de la Grange Hall mă sperie. Nu ştiu nimic 
despre Lumea de Afară. Afară n-am să mai fiu Prefect. Nu voi 
apuca să mai fiu Bun Preţios. Nu ştiu ce voi fi Afară. Bănuiesc că 
doar un Ilegal. 

Mi-ar plăcea să alerg cu Peter pe câmp, pe câmpul despre 
care mi-a vorbit, unde obişnuia el să alerge şi să strige. Sau mi- 
ar plăcea să merg în deşert - nimeni nu ne-ar căuta acolo şi ar fi 
cald mereu. 

Dar Peter spune că trebuie să ne ducem la Londra. Zice că 
trebuie să mergem înapoi la părinții mei. Locuiesc în Bloomsbury, 
într-o casă cu trei etaje. Casa doamnei Sharpe avea doar două 
etaje. Voi avea haine noi, aşa zice Peter. Şi Mişcarea Subterană 
ne va proteja şi ne va ascunde, astfel încât Capturatorii să nu ne 
poată găsi. 

Peter spune că în Bloomsbury nu va trebui să frec şi să fac 
curat şi să fiu Supusă; că părinții mei îmi vor preda literatura şi 

muzica şi că pot să mă alătur Mişcării Subterane. 

Mie nu-mi plac subteranele. Solitudinea e în subteran. E 
întuneric, umed şi înfricoşător şi eşti lăsat acolo singur ore 
întregi, aşa încât ajungi să-ți imaginezi tot felul de lucruri — cum 
ar fi zgomote asemănătoare cu nişte ţipete şi plânsete, şi zgomot 
de paşi în toiul nopții, când toată lumea doarme şi holurile sunt 
pustii. Şi atunci te gândeşti că poate nu îţi joacă feste imaginația, 
că totul e real. 

Drumul spre Lumea de Afară începe la Solitudine. Peter îl 
cunoaşte, deoarece înainte Grange Hall a fost clădire 
guvernamentală şi părinții mei au obținut planul subsolului de la 
un vecin care este „simpatizant al cauzei”. Venirea lui Peter la 
Grange Hall a făcut parte din planul de a mă scoate Afară, zice 
el. La început nu l-am crezut - de ce ar intra cineva în atâtea 
belele pentru mine? Nici nu pot să-mi aduc aminte de părinții 
mei. Dar Peter spune că ei îşi amintesc de mine. 

Tunelul a fost construit în caz de atacuri teroriste. El conduce 
afară din sat, dincolo de camerele de supraveghere de la Grange 
Hall, aşa spune Peter. 

Nu vreau să merg la Solitudine. Dacă n-o să mai pot ieşi de 
acolo? Dacă rămân acolo pentru totdeauna? 


Totuşi, nu cred. Am încredere în Peter. El e prietenul meu. 


O să evadăm mâine-noapte. În noaptea aceasta, vreau să 
spun. Presupun că acum e dimineață, deşi e încă întuneric. Ar 
trebui să fiu în pat, dar nu pot să dorm. Trebuie să fac ceva rău, 
aşa încât să fiu trimisă la Solitudine, apoi în toiul nopţii evadăm. 
Peter spune că tunelul e mascat în spatele unor gratii din zid. Le- 
a slăbit, zice el, aşa că totul e pregătit. Spune că doamna Pincent 
o să-şi dea cu pumnii în cap când îşi va da seama că l-a trimis 
exact în locul unde voia el să fie. O spune ca şi cum i-ar plăcea 
să fie la Solitudine, dar eu nu cred că e chiar aşa. S-ar putea să 
fie un tunel spre Afară, dar tot frig şi întuneric e acolo. 

Peter e formidabil. Ştie tot, despre orice. 

I-am spus ce am simţit la Grange Hall —frig şi singurătate. El 
spune că şi el s-a simţit la fel uneori. Chiar şi când era Afară. A 
locuit cu părinţii mei până ce a fost prins. Dar numai o scurtă 

perioadă — de când avea zece ani, spune el. Înainte a locuit cu 
„un fel de părinţi” unii cu totul altfel. 

Peter a fost Adoptat, ceea ce înseamnă că nu a locuit 
niciodată cu părinţii lui adevărați. Nu ştie cine sunt. Părinţii îşi 
abandonează adesea pruncii Surpluşi, îi lasă undeva să moară, 
zice Peter. In felul acesta, ei nu mai intră la închisoare. 

EI spune că părinții lui nu l-au vrut, că el a fost o Greşeală, aşa 
că l-au lăsat în faţa unei case, unde l-a găsit cineva din Mişcarea 
Subterană. Nu avea nimic la el decât un inel de aur numit sigiliu 
pus pe un lanț şi prins în jurul gâtului; în interiorul inelului erau 
două litere: „AF” — probabil inițialele mamei sale sau ale tatălui 
său — iar pe el era gravată o floare. l-a fost luat când a fost 
prins. Capturatorii l-au găsit, deşi l-a ascuns în gură, şi i-au spus 
că Administratorii Centrali vor fi foarte interesați de el. I l-au dat 
unui om în uniformă, care se afla acolo unde l-au dus, înainte de 
a-l aduce la Grange Hall. Şi omul a continuat să-i pună întrebări, 
spunându-i că are nevoie de mai multe informații, pentru dosar. 
Peter nu i-a spus nimic, i-a tot cerut înapoi inelul, însă omul nu i 
I-a mai dat. Peter spune că după ce vom scăpa se va duce să şi-l 
recupereze. Spune că, odată ce-l va avea, nu şi-l va mai scoate 
de la gât niciodată. 

Oamenii care l-au luat când era copilaş şi toți ceilalţi care au 
avut grijă de el după aceea ar fi putut să fie băgați la închisoare 
sau spânzurați pentru că au avut grijă de el. Totuşi au făcut-o, 
deoarece spuneau despre copii că sunt importanți şi că „fiecare 
viață contează”. Şi l-au făcut pe Peter să se simtă special şi iubit, 
cât a stat la ei. 

Apoi, când el avea zece ani, oamenii care au avut grijă de el 
au fost arestați, dar Mişcarea Subterană l-a scos din casă înainte 
să fie găsit de Capturatori, şi părinții mei au spus că o să-l 
ascundă ei şi o să-l îngrijească. El zice că aşa a aflat că părinții 
mei erau cei mai buni şi mai minunati oameni, deoarece au 
„riscat totul” pentru el şi nici măcar nu era copilul lor. 
„Imaginează-ți ce ar face pentru tine”, mi-a mai spus el. 

Nu pot să-mi imaginez nimic. Nu pot nici să-mi imaginez că am 
părinți. 

Peter spune că mă va duce pe câmpul unde putem alerga 
când vom fi Afară. 

N-am văzut niciodată un câmp adevărat. 

Imi place totuşi cum sună. 

Peter spune că merge şi în deşert cu mine, dacă vreau. Spune 
că am putea trăi acolo. 

Spune că aparținem unul altuia, deoarece el a fost născut cu o 
floare şi eu am fost născută cu un fluture şi că florile şi fluturii au 
nevoie unii de alții pentru a supraviețui. 

Cred că mi-ar plăcea să trăiesc în deşert cu Peter. Cred că mi- 
ar plăcea... 


Anna se trezi tresărind şi îşi îndreptă spatele. Adormise în Baia 
Fetelor Numărul 2, pe pardoseală, cu capul pe frumosul ei jurnal 
din piele roz. Repede, se uită la ceas şi îi stătu inima când îşi 
dădu seama că era 5.30 dimineaţa - peste treizeci de minute 
trebuia să se declanşeze soneria care dădea scularea. Cum 
putuse să adoarmă? Dacă era descoperită acum, totul ar fi fost 
compromis. 

Sau nu? Se gândi o clipă cu nasul încreţit de concentrare. 
Astăzi trebuia să facă ceva destul de rău, pentru a putea fi 
trimisă la Solitudine. Oare să fii prinsă jos din pat la orele 5.30 n- 
ar fi exact ceea ce trebuia? Dar imediat respinse ideea; să fie 
prinsă jos din pat era o treabă, dar să fie prinsă cu un jurnal în 
care descria clar planurile lor de evadare era o idee de-a dreptul 
prostească. 

Nici n-ar fi trebuit să mai scrie în jurnal, dar nu se putuse 
abţine. Fusese şocată de ce-i povestise Peter şi scrisul o ajutase 
să-şi limpezească mintea. Şi făcuse ca totul să devină şi mai real. 
Acum, că scrisese tot, trebuie că era adevărat. 

Repede, se ridică în picioare, puse jurnalul înapoi în 
ascunzătoare, în siguranţă, şi ieşi tiptil din baie strecurându-se 
de-a lungul coridorului, apoi intră în dormitor. Toată lumea 
dormea, observă ea uşurată, chiar şi Sheila, ale cărei uşoare 
sforăieli puteau fi auzite clar din colţul dormitorului. f 

Privind în jurul ei prudentă, Anna se strecură în pat. Inchizând 
ochii, descoperi că încearcă să-şi imagineze cum ar fi Afară - deşi 
singurele imagini pe care putea să le evoce erau casa doamnei 
Sharpe. Totuşi, peste acestea se suprapunea ceea ce îi 
descrisese Peter. Dar chiar în timp ce îndrăznea să viseze la 

noua ei viaţă, îşi dădu seama ce neplăcut ar fi fost dacă până la 
urmă n-ar fi trăit-o cu adevărat. 

Chiar dacă ieşeau, erau nişte fugari. Surpluşi care nu-şi 
cunoşteau locul. Mama Natură n-avea să o ierte niciodată. 

intinsă în pat şi înfăşurată în pătură, Anna tremura. Nu ştia 
prea bine dacă de frig, de frică, de emoție sau de speranţă. Tot 
ce ştia, în timp ce se lăsa furată de somn, era că în acea zi viaţa 
ei urma să se schimbe. In acea zi, totu/ avea să se schimbe, fie 
spre bine, fie spre rău. 

Sheila deschise ochii şi o privi în linişte pe Anna dormind. O 
aşteptase pe coridor, mai mult de o oră. Şi apoi o văzuse urcând 
scările, dar fără să intre în dormitor. Aşa că se strecurase după 
ea, atât de silenţioasă, încât Anna nu auzise nimic. Şi privise cu 
fruntea încruntată de curiozitate cum Anna a deschis uşor uşa 
Băii Fetelor Numărul 2 şi a intrat înăuntru. 

lar acum, după câteva ore, se întorsese. „Anna are secrete”, 
îşi dădu seama Sheila şi vru să ştie care erau acelea. 

Işi roti privirea prin cameră şi văzu că toată lumea dormea. 
Dădu la o parte pătura şi cobori uşor din pat, apoi ieşi încet din 
dormitor şi merse mai departe pe coridor. Câteva minute mai 
târziu, ajunse la Baia Fetelor Numărul 2 şi intră, închizând uşa în 
urma ei. 

Apoi, strângând din buze, se încruntă uitându-se prin 
încăperea goală, neştiind exact ce caută, dar fiind sigură că se 
afla în locul cuvenit. Anna nu dispăruse pentru prima oară în baia 
aceea. Probabil că exista ceva acolo. Sheila căuta un indiciu. 

Făcu înconjurul căzilor bine curățate, se lăsă în jos pe mâini şi 
pe genunchi pentru a cerceta pardoseala şi, în final, se aşeză pe 
cadă oftând şi masându-şi braţele pentru a se încălzi. 

Şi atunci, observă ceva. Un spaţiu abia vizibil între cadă şi 
perete. Nu era ceva care să sară în ochii cuiva care nu cunoştea 
valoarea secretelor, dar Sheila îşi dădu seama imediat că era o 
ascunzătoare. Sări repede în cadă, având grijă să se şteargă întâi 
pe picioare, pentru a nu lăsa nicio urmă de praf înăuntru, şi-şi 
strecură braţul subţire şi palid pe lângă peretele căzii. Câteva 
secunde mai târziu trăgea afară jurnalul Annei, cel mai moale şi 
mai roz obiect pe care-l văzuse vreodată. _ 

Deschise caietul şi începu să citească. In timp ce descifra 

primele pagini, ochii ei se deschiseră mari de indignare. Dar nu 
putea să-l citească acum pe tot. Nu când soneria de dimineaţă 
era gata să sune în orice clipă. Cu grijă, Sheila îl puse înapoi în 
ascunzătoare şi, după ce se asigură că drumul era liber, se 
îndreptă în jos pe coridor spre dormitor şi se strecură în pat, 
exact cu câteva secunde înainte ca sunetul violent al soneriei să 
se audă anunțând începutul unei noi zile. 

CAPITOLUL 13 


Pentru a doua oară în acea săptămână, Anna descoperi că nu 
putea să-şi mănânce micul dejun. Dar, simțind privirea Sheilei 
îndreptată asupra ei peste masă, se forţă să înghită lingură după 
lingură din terciul gros şi insipid. „Nimeni nu trebuie să 
bănuiască nimic, continua ea să-şi spună. Mai ales Sheila.” 

Trecu prin cursurile de pregătire din dimineaţa aceea fără alte 
evenimente; se duse în Baia Fetelor Numărul 2 pentru a-şi 
recupera jurnalul, care acuma o ardea în buzunarul stâng al 
salopetei. La ora de gătit reuşise chiar să toace suficiente 
ingrediente pentru a face un pateu în plus, pe care-l împachetă 
şi-l ascunse în buzunarul drept, pentru Peter, minunându-se - în 
timp ce făcea toate astea - cât de tare ajunsese să încalce toate 
regulile. Doamna Pincent îi spusese odată că Surpluşii erau răi de 
la natură, şi Anna considerase asta o provocare - să-i 
dovedească doamnei Pincent că ea nu era rea. Acum însă ştia că 
doamna Pincent avusese dreptate. Şi nici măcar nu-i mai păsa. 

Când fusese Mijlociu, înainte de a fi făcută Prefect, Anna şi alte 
fete din dormitorul ei găseau uneori timp, chiar înainte să se dea 
stingerea, pentru a-şi spune poveşti şi fabule despre Surpluşii 
care încercaseră să evadeze. Poveştile, încropite din fragmente 
de conversații auzite, din avertismentele sumbre ale Slujbaşilor 
şi din propria imaginaţie febrilă a fetelor, erau una mai oribilă 
decât cealaltă. Existase Simon, Surplusul care credea că e Legal 
şi care escaladase zidul de la Grange Hall, ca apoi să fie ars de 
viu de o flacără trimisă de soarele furios. Exista povestea 
Phillippei, un Bun Preţios care muncea la o familie ca menajeră şi 
care începuse să uite că era Surplus. Aşa că se apucase să 
mănânce din mâncarea stăpânei, să se aşeze pe scaunul 
acesteia şi să refuze să primească ordine, iar într-o bună zi 
părăsise casa fără aprobare, ieşind singură în spaţiul interzis de 
Afară. Primul lucru pe care l-a făcut a fost să rupă o floare din 
curtea stăpânei, un trandafir roşu pe care îl admirase adesea de 
la fereastră. Şi-a dus trandafirul la nas, inspirându-i parfumul 

dulce şi simțind petalele catifelate atingându-i pielea. Dar pe 
când îl freca de obraji, a simţit o durere ascuţită şi a ţipat, însă 
era prea târziu. Trandafirul îşi întinsese spinii şi o atacase pe 
Phillippa, scoţându-i ochii şi sfâşiindu-i pielea, după care o lăsase 
neajutorată şi lipsită de valoare pe cărarea din curte, unde a fost 
găsită de Capturatori aproape fără suflare şi a fost trimisă înapoi 
la căminul de Surpluşi. Acolo a trăit toată viaţa la Solitudine, 
oarbă şi cerându-i iertare Mamei Natură. Acum toţi Surpluşii 
spuneau povestea ei celor ce uitau care le era locul. Apoi mai era 
povestea lui Mary şi a lui Joseph, care evadaseră împreună şi 
făcuseră la rândul lor un Surplus: copilul lor. Acesta se născuse 
cu două capete şi era în permanenţă flămând, cerând încontinuu 
din ce în ce mai multă mâncare, până când, în cele din urmă, 
incapabil să-şi controleze nevoile de Surplus rău, şi-a mâncat 
părinţii, pe fiecare cu alt cap, apoi a explodat, victimă a lăcomiei 
lui şi a Păcatelor Părinților. 

Anna nu mai auzise de mult aceste poveşti, dar le ştia foarte 
bine. Şi o mică parte din ea se întreba dacă nu cumva şi 
povestea ei le va îngrozi în curând pe fetele de la Grange Hall, 
noaptea târziu; povestea Annei care nu-şi cunoscuse locul şi care 
încercase să evadeze. „Oare care va fi sfârşitul poveştii?”, se 
întreba ea în timp ce-şi croia drum şovăitoare spre laboratorul de 
ştiinţă şi natură. Era hotărâtă să fie obraznică la ora domnului 
Sargent, deoarece acestuia îi plăcea să-i trimită pe Surpluşi la 
Solitudine, considerând că celulele umede, reci şi întunecoase de 
sub Grange Hall îi vor învăţa care le era locul pe acest pământ. 
„Obrăznicia mă va condamna oare la suferinţă eternă? se întrebă 
Anna. La orbire?” Sau poate chiar la moarte, singurul lucru la 
care Surpluşii aveau dreptul, spre deosebire de stăpânii Legali. 
Pentru un Surplus nenorocirea putea lua sfârşit; pentru un 
Surplus totul avea un final. 

Imediat ce Domnul Sargent intră la oră, Anna simţi în stomac 
un val de nelinişte şi abia reuşi să urmărească explicaţia 
Instructorului. 

— Surpluşii trebuie să ştie totul despre dozele medicamentelor 
pentru Longevitate, spuse el, pentru că vor trebui să le 
administreze stăpânilor lor. Pentru obţinerea Longevităţii e 
nevoie de un echilibru delicat de celule, aşa că e important ca 

Surpluşii să ştie să depisteze simptomele unei subdoze sau ale 
unei supradoze. 

Subdoza era uşor de descoperit - oamenii deveneau obosiţi şi 
rigizi şi le pierea cheful de viaţă. Bărbaţii puteau să slăbească şi 
femeile începeau să uite. Era important ca semnele să fie 
depistate din vreme, astfel încât să fie înlăturate înainte de a 
deveni ireversibile. 

— Longevitatea înseamnă să te menţii aşa cum eşti, spuse 
domnul Sargent, nu poate să te întinerească. Oricum, nu încă. 

Supradoza era mai greu de depistat, deoarece, deşi existau 
semne clare de febră, puteai să-ţi dai seama numai dacă te uitai 
de aproape la persoana în cauză. Medicamentele pentru 
Longevitate conţineau un hormon denumit thyroxină şi, dacă 
oamenii îl luau în cantitate prea mare, ochii li se bulbucau şi nu 
puteau să doarmă bine. Deveneau agitaţi, începeau să se 
enerveze din orice fleac. 

Apoi Instructorul scoase capsulele şi le arătă diferitele lor 
dimensiuni şi cum să reduci sau să măreşti dozajul, în unităţi de 
25 Mcg. 

Cam pe la jumătatea orei, Anna ridică mâna şi domnul 
Sargent, probabil aşteptându-se la o întrebare bine gândită, aşa 
cum punea ea de obicei, se întoarse spre ea. 

— Da, Anna? 

Ea zâmbi nervos şi se foi stângace pe scaun. 

— Ce s-ar întâmpla dacă un Surplus ar lua medicamentele 
astea, domnule Sargent? întrebă ea cu voce pierdută şi cu ochii 
grei de scuze. 

El se uită la ea nesigur şi se încruntă. 

— Surpluşii nu iau medicamente, Anna. Ştii asta. Nu iau niciun 
fel de medicament. In primul rând, Surpluşii abuzează de 
generozitatea Mamei Natură doar existând; aşa că e cât se poate 
de corect să trăiască nişte vieţi scurte, sfârşite în boală sau 
bătrâneţe. Ştii că ar fi ceva abominabil să prelungeşti viaţa unui 
Surplus mai mult decât e necesar. 

Vena de deasupra ochiului i se zbătea uşor, şi Anna trebui să- 
şi facă puţin curaj. 

Apoi ridică din nou mâna. 

Domnul Sargent se uită la ea iritat şi dădu din cap. 

— Dar de ce trebuie ca Legalii să ia medicamente, doar pentru 
că au fost aici primii? întrebă ea. Asta nu e puţin cam nedrept? 

Domnul Sargent se uită fix la ea, cu ochii uşor ieşiţi din orbite. 

— Nedrept? zbieră el. Nedrept? Nu, ceea ce e nedrept este că 
există oameni ca tine. Că părinţii tăi egoişti şi criminali nu s-au 
gândit deloc la planetă şi la concetăţenii lor şi ţi-au dat viaţă... 
parazitule, să ne mănânci mâncarea, să ne bei apa şi să ne 
foloseşti resursele de energie! 

Toată lumea se uita la Anna, şi ea îşi dădu seama, spre 
surpriza ei, că acum, când depăşise frica, aproape că se distra. 
Cuvintele şi argumentele pe care Peter le folosise atât de des 
când se contrazisese cu ea îi veniră acum în minte şi nu-i mai era 
teamă de faţa înroşită a domnului Sargent. „De aceea atât de 
mulţi Promiţători nu trec testul de îndemânare”, înţelese ea 
deodată. Aceasta era prima ei încercare de a se ridica împotriva 
doctrinei şi se simţea pur şi simplu minunat. 

— Dar Mamei Natură îi plac lucrurile noi, nu-i aşa? zise ea cu 
îndrăzneală, dorind ca doamna Pincent să o poată vedea acum, 
pe ea, pe Anna cea îndoctrinată. Vreau să spun că frunzele 
bătrâne cad din copaci, nu-i aşa? De ce ar trebui ca oamenii 
bătrâni să rămână, iar celor nou-veniţi să nu li se permită? Asta e 
ceea ce vrea Mama Natură cu adevărat? 

Domnul Sargent se ridică încet şi se îndreptă spre banca 
Annei, se uită la ea şi o plesni peste cap. Apoi o ureche. 

— Creatură ordinară ce eşti! zise el scuipând vorbele. Vei plăti 
pentru aceste cuvinte. Vei plăti pentru că mi-ai vorbit în felul 
acesta. Vei fi ciomăgită şi azvârlită la Solitudine, fato! Vei avea 
timp să reflectezi la ceea ce ai rostit acum, iată ce-ţi trebuie. 

In timp ce Anna asculta cuvintele pe care voia să le audă, 
descoperi ce uşurată se simte. Putea să suporte bătaia; acum, că 
ştia că se va duce la Solitudine, putea să suporte orice. 

Domnul Sargent o ridică în picioare şi începu să o târască de-a 
curmezişul camerei, izbind-o intenţionat de bănci. Când trecură 
pe lângă pupitrul Sheilei, Anna simţi privirea acesteia sfredelind- 
o şi, incapabilă să-i susţină privirea, cobori ochii. Simţi ceva 
atingându-i piciorul, poate o atingere prietenească, şi simţi un 
nod în stomac. „Sheila n-ar înţelege, îşi spuse ea pe când era 
târâtă mai departe. Sheila nu poate să înţeleagă. Numai Peter 

înţelege.” 

— Mulţumesc, domnule Sargent. De aici o preiau eu! 

Domnul Sargent se opri brusc, dându-i drumul Annei, care 
căzu grămadă. Ridicând privirea, fu şocată să o vadă pe doamna 
Pincent în uşă. Imediat îşi plecă ochii, dar furia, nu umilinţa o 
determină să facă astfel. 

— Marga... Doamnă Pincent, începu domnul Sargent furios. 
Fata asta a rostit numai blasfemii. Trebuie să fie pedepsită. 
Bătută şi aruncată la Solitudine. 

— Am văzut, dar, după părerea mea, Solitudinea nu-i e 
suficientă, rosti doamna Pincent tăios. E foarte multă treabă de 
făcut la curățirea pardoselei Micuţilor. Poate că Annei i-ar plăcea 
să petreacă câteva zile acolo, să... să se gândească la unele 
lucruri. 

Figura Annei se lungi. 

— Nu-mi pasă dacă mă duc la Solitudine, zise ea repede, 
vocea ei trădând o urmă de disperare. Pur şi simplu nu-mi pasă. 

— Eu hotărăsc pedeapsa, Anna, rosti doamna Pincent cu voce 
egală. Cred că, atunci când vei fi plină de excremente şi de 
urină, vei căpăta o altă perspectivă asupra valorii tale în fața 
Mamei Natură. Vei fi supravegheată în permanență, timp de 
patruzeci şi opt de ore, şi vei primi mâncare doar o dată pe zi. 
Când vei reveni, privilegiile tale de Prefect îți vor fi suspendate. 
Acum, urmează-mă. 

Vocea doamnei Pincent era joasă şi plină de furie, iar Anna ştia 
că n-ar avea niciun rost să i se opună. Simţind că-i vine rău de la 
stomac, în timp ce îşi dădea seama că ceea ce crezuse că va fi 
momentul ei de triumf se dovedise a fi un eşec total şi jalnic, se 
îndreptă spre uşă cu picioarele tremurând. Dispăruse atitudinea 
ei sfidătoare, dispăruse mândria că în sfârşit se împotrivise 
doctrinei de la Grange Hall şi revenise sentimentul familiar de 
supunere şi umilinţă. 

Indiferentă, Anna părăsi sala de curs şi o urmă pe doamna 
Pincent la etajul Micuţilor, unde un Slujbaş fu instruit să o ţină 
sub supraveghere permanentă. 

Era ca şi cum doamna Pincent i-ar fi cunoscut planurile - ca şi 
cum într-un fel ştia că aceasta era o pedeapsă mult mai mare 
decât o noapte la Solitudine. Anna constată cu disperare că era 

imposibil ca, după lăsarea nopţii, să se strecoare jos, la 
Solitudine. Niciun mod de a-i da de ştire lui Peter. Şi niciun mod 
de a deveni vreodată Anna Covey. 

Margaret Pincent se aşeză furioasă la birou. Ştia că acest Peter 
era cauza tuturor relelor. Nu le spusese ea Autorităţilor, când o 
anunţaseră că vine, că nu va provoca decât neplăceri? 

lar problema era că nu fusese coruptă una dintre fetele 
suspectate, ci tocmai Anna. Anna, pe care ea se baza atât de 
mult pentru a menţine ordinea şi a-i stăpâni pe ticăloşi. „Cum s-a 
întâmplat asta? se întrebă ea. Cum a putut Peter să o transforme 
aşa?” 

Apoi oftă şi scutură din cap. „Sunt adolescenţi, continuă ea 
raţionamentul. Poate că Anna s-a îndrăgostit de el - sau el de 
ea.” Ce neglijenţă din partea ei, să nu aibă asta în vedere şi să 
uite ce înseamnă să fii tânăr! 

Ei bine, are să scoată din Anna orice urmă de sentiment 
romantic. Şi apoi o va transfera, cât mai repede posibil. Fusese 
folositoare cât stătuse la Grange Hall. Dar, odată ce un Surplus 
începe să pună întrebări, nu se va mai opri niciodată, după câte 
ştia doamna Pincent. 

Era păcat că nu putea să o arunce la Solitudine timp de câteva 
zile, chiar că era păcat! Dar mai întâi trebuia să se ocupe de 
nişte treburi urgente. „Mâine de dimineaţă, la prima oră, trebuie 
să mă ocup de Peter, gândi ea uşurată. In două ore voi în drum 
spre Londra. Şi mă voi întoarce cu vechiul meu prieten, doctorul 
Cox, înainte să se lumineze de ziuă. După ce el îl va «trata» pe 
Peter, băiatul va înceta să mai fie o problemă. De fapt, va înceta 
să mai fie cu desăvârşire”, gândi ea cu un zâmbet relaxat. 

In raportul pe care trebuia să-l întocmească pentru Autorităţi 
era obligată să-i justifice moartea. Va trebui să le sugereze că la 
o anumită vârstă Surpluşii nu se mai pot integra - poate că limita 
ar fi de nouă ani. Stresul provocat de schimbare fusese prea 
mare pentru Peter, le va sugera ea Autorităţilor cu regret. N-a 
putut să se acomodeze; i-a tulburat şi pe ceilalţi Surpluşi şi, în 
final, a murit de atac de cord provocat de stres. Ce păcat! va 
spune ea. Dacă s-ar fi luat în consideraţie sfatul ei! 

lar apoi? Apoi era de presupus că lucrurile vor reveni la 
normal. Toată lumea va avea din nou frică de ea. Şi o vor iubi, 

desigur. Doamna Pincent avea nevoie să fie iubită, tot atât de 
mult cât voia să fie temută - pentru ea erau cele două fațete ale 
aceleiaşi monede. Ambele îi confereau un control total. Şi când 
conduci o instituţie cu peste cinci sute de monstruozităţi ale 
naturii, controlul e esenţial, pentru a-ţi încheia cu bine ziua. 

Anna privea deznădăjduită chiuveta din faţa ei plină de 
scutece din material de prosop, fiecare conţinând excrementele 
unui Micuţ dintr-o zi întreagă, pe care trebuia să le frece cu 
mâinile goale. Aceasta era cea de a treia chiuvetă plină cu care 
se confrunta în ultimele câteva ore şi, pe măsură ce trecea 
timpul, treaba nu devenea deloc mai uşoară. 

Era ceva foarte rar pentru ea să trebuiască să muncească pe 
etajul Micuţilor - în general doamna Pincent le interzisese să-i 
viziteze, ceea ce le convenea Surpluşilor; cine ar fi vrut să se 
învârtească printr-o hoardă de Micuţi urlători? Ultimul etaj de la 
Grange Hall, locul unde erau găzduiţi, era mult mai înghesuit 
decât celelalte. Erau o mulţime de dormitoare mici, în loc de 
zece mari, precum şi o cameră unde Micuţii mai mari erau duşi în 
timpul zilei, pentru a învăţa să meargă, să vorbească, să se 
supună ordinelor şi să-şi ţină ochii plecaţi. 

Aceasta era camera în care se afla acum Anna, în capătul 
căreia exista o chiuvetă mare plină de resturi şi de murdărie. De 
peste tot din jur se auzea gălăgie: unii prunci ţipau, unii 
plângeau înăbuşit, iar alţii încercau disperaţi să repete cuvintele 
care le erau zbierate. 

Erau şi copii mai puţin gălăgioşi, la care însă Anna nici nu se 
putea uita. Un copilaş de doi ani care îşi alina durerea 
rostogolindu-se tăcut pe saltea sau unul de trei ani care se izbea 
cu capul de pardoseală era ceva într-adevăr de nesuportat. 
„Eram ca şi cel de trei ani”, înţelese ea. Stătuse chiar în acel loc, 
încercând să înţeleagă ce vedea în jur, încercând să găsească un 
mod de a recăpăta controlul asupra vieţii ei. 

Şi acum, era exact acolo de unde plecase. Dacă lucrurile i se 
păruseră îngrozitoare când avea trei ani, acum păreau şi mai 
rele. 

De fapt, nu-i păsa că avea de făcut o muncă extrem de 
neplăcută şi nici nu simţea ce duhoare emana din chiuvetă. 

Nu se gândea decât la Peter, care o aştepta jos la Solitudine, 

întrebându-se unde e, întrebându-se de ce nu vine. 

In timp ce clătea mecanic scutecele murdare şi le freca, Anna 
începu să se întrebe cât va mai conta pentru ea viaţa ce-i mai 
rămăsese de trăit. Chiar dacă doamna Pincent avea să ierte mica 
ei izbucnire, nimic nu avea să mai fie ca înainte - Anna nu mai 
voia să fie Prefect, iar perspectiva de a fi Folositoare n-o mai 
încânta. Voia mai mult. Voia libertate. Voia... 

Işi dădu seama că-l voia pe Peter. Voia să mai simtă o dată 
acel sentiment minunat de a fi pe deplin acceptată pentru ceea 
ce era de fapt. Voia să simtă emoția care o străbătea de câte ori 
se gândea la el. 

— Cureţi scutecele alea sau ce faci? Doar pentru că doamna 
Pincent a plecat la Londra, nu înseamnă că poţi să stai şi să 
priveşti în gol, să ştii. 

Anna ridică repede ochii spre Maisie, tânăra Slujbaşă care o 
supraveghea şi care se arătase absolut încântată când primise 
sarcina de a o supraveghea pe Anna; Slujbaşii arareori puteau 
să-i vadă punând piciorul pe la etajul 3, pentru că de obicei 
Surpluşilor le era interzis etajul Micuţilor. Oare Anna auzise bine? 
Doamna Pincent plecase la Londra? 

In grabă, se apucă din nou de spălat, dar mintea îi lucra cu 
febrilitate. Dacă doamna Pincent nu era acolo, poate că mai avea 
o şansă să fie trimisă la Solitudine. Merita să încerce. 

Brusc, Anna se încruntă şi dădu drumul scutecului pe care-l 
ţinea în mână. 

Cu coada ochiului o văzuse pe Maisie stând acolo şi jupuindu- 
şi pielea uscată şi bătătorită de pe mâini şi îi veni o idee. 

Încet, dar metodic, îşi clăti mâinile la robinet şi se îndepărtă de 
lângă chiuvetă. Maisie ridică din sprâncene. 

— Nu, n-ai să faci asta, domnişoară. Ai să rămâi acolo până ce 
toate scutecele vor fi curate, zise ea cu un mic zâmbet afectat. 
Am ordine de la doamna Pincent. Când se va întoarce, voi plăti 
cu capul dacă nu faci întocmai. 

O umbră de speranţă începu să îi încolţească în minte. Deci 
doamna Pincent chiar era plecată. 

Imbărbătată, Anna îi zâmbi dulce lui Maisie. 

— Atunci vei putea să-i spui doamnei Pincent că am avut un 
comportament foarte urât! spuse ea ridicând vocea, aşa cum 

făcea cu Mijlociii neascultători. Refuz să mai curăâţ, continuă ea. 
Oricum, nu e treaba mea! Am crezut că Slujbaşii sunt angajaţi să 
curețe scutecele. 

Aşa cum Anna sperase, planul ei funcţionă. A fi Slujbaş la 
Grange Hall era, după câte spunea doamna Pincent, una dintre 
slujbele cele mai rele pe care le puteai oferi Legalilor. Anna o 
auzise spunându-i asta doamnei Larson. Ca un Surplus să-i 
vorbească astfel era pur şi simplu prea mult pentru Maisie şi, 
înainte ca Anna să fi terminat de vorbit, o lovi cu putere peste 
faţă. 

— Eşti Surplus! ţipă ea. Nu-mi vorbi mie în felul acesta! Eu 
sunt Legal! Legal, auzi tu? Ai putea să fii sclava mea dacă aş 
vrea... 

— Aşa? N-am crezut că Slujbaşii sunt atât de bine plătiţi încât 
să-şi permită să aibă sclavi, mai zise Anna înfiorându-se uşor de 
durere, din cauza palmei primite. 

Auzind o asemenea obrăznicie, Maisie se îndreptă de spate şi 
o îmbrânci pe Anna, făcând-o să cadă grămadă. Apoi privi 
nervoasă în jur. Doamna Pincent nu-i simpatiza în mod deosebit 
pe Slujbaşi şi categoric nu li se permitea să-i lovească pe 
Surpluşi. 

Auzind bufnitura, doamna Larson, care îi supraveghea din 
când în când pe Slujbaşi şi căreia i se dăduse să bea cupa 
otrăvită de a avea grijă de tot în lipsa doamnei Pincent, veni să 
vadă ce s-a întâmplat şi scoase un țipăt ducându-şi mâinile la 
gură. 

— Maisie, ce naiba ai făcut? întrebă ea îngrijorată. 

— M-a înfruntat, zise fermă Maisie. A meritat-o! 

— Dar ce-i vom spune doamnei Pincent? continuă doamna 
Larson apropiindu-se pentru a vedea dacă Anna era rănită. 

— Ar fi trebuit să fie la Solitudine, continuă Maisie sfidătoare. 
Nu merită mai mult. 

Doamna Larson scutură din cap cu neîncredere, apoi se uită 
nervoasă în jur, să vadă dacă nu mai era şi altcineva pe acolo. 

— Maisie, ajută-mă să o ridic. Cred că ai dreptate în legătură 
cu Solitudinea. Mai bine să o băgăm acolo, dacât să ne iasă 
vorbe. O noapte acolo ar trebui să o înveţe cum să se poarte. 

CAPITOLUL 14 


Obrazul drept al Annei era atât de umflat de la lovitura pe care 
i-o dăduse Maisie, încât nici nu putea să-şi deschidă ochiul. Părul 
îi era năclăit de sânge uscat, iar buza de jos îi sângera, deoarece 
şi-o muşcase fără să-şi dea seama în timpul căzăturii. Dar nu 
fusese niciodată mai fericită, de când se ştia. 

Lăsându-se încet pe patul tare de ciment, deschise ochii şi se 
aşeză mai bine pentru a se uita înjur, apoi zâmbi ignorând 
durerea provocată de mişcare. Reuşise. Se afla la Solitudine. 
Acest unic gând o făcea să se simtă mai vie decât îşi amintea că 
se simţise vreodată. Şi puternică. Se simţea ca şi cum ar fi fost în 
stare de orice. Cu Peter, era invincibilă. 

Privind în jur, pentru a se asigura că e singură, strigă 
emoţionată, mai întâi cu voce uşoară, apoi mai puternică. 

— Peter, sunt aici. Peter! 

— Anna! Ai reuşit! Am sperat să fii tu, când i-am auzit aducând 
pe cineva, dar n-am îndrăznit să spun nimic. Ce ai făcut? Cum de 
te-au trimis până la urmă aici? 

Vocea lui răzbătea de după peretele din spatele Annei, ceea 
ce însemna că Peter se afla în celula de lângă a ei, realiză ea 
spre marea ei uşurare. 

— L-am înfruntat pe domnul Sargent, zise Anna mândră, 
zâmbind la amintirea feţei roşii a Instructorului, pulsând de şocul 
provocat de cuvintele ei. Şi apoi am fost grosolană cu un Slujbaş. 
II auzi pe Peter râzând, şi asta o făcu să se aprindă la faţă de 
mândrie. Deci, când plecăm? mai întrebă ea nervoasă. 

— La noapte, răspunse Peter fără să ezite. Inspecţia Solitudinii 
se face cam pe la miezul nopţii, iar doamna Pincent a spus că la 
ora 4.00 va veni după mine, nu-i aşa? Anna scoase un sunet 
înăbuşit ce însemna aprobare. Niciunul din ei nu voia să se mai 
gândească la doamna Pincent, sau la ceea ce intenţiona ea să 
facă. Aşa că vom pleca de aici la ora două şi vom străbate 
tunelul, continuă Peter. La ora aia, toată lumea doarme. Tunelul 
ne scoate afară în sat şi trebuie să ajungem cât mai departe, 

înainte de a se face lumină, deoarece Capturatorii vor fi trimişi 
după noi imediat ce vor descoperi că am plecat. Apoi vom găsi 
un loc unde să ne ascundem şi mâine-noapte pornim spre 
Londra. 

Anna zâmbi, dar inima i se zbătea în piept. Nu-i venea să 
creadă că într-adevăr erau gata să evadeze de la Grange Hall. 
Toate ferestrele şi uşile erau conectate la alarmă şi existau 
reflectoare care măturau spaţiul, de la clădire până la zidurile 
înconjurătoare cu porţi. Camere de luat vederi erau fixate pe 
perimetrul zidurilor, ca o măsură suplimentară. Capturatorii te 
prind întotdeauna până la urmă, aşa zicea doamna Pincent. Şi 
când ajung să o facă, îţi vei urî şi mai mult părinţii pentru că te- 
au adus pe lume. 

— Va fi bine, Anna, îţi promit, zise Peter ca şi cum i-ar fi simţit 
frica. Nu fi îngrijorată. 

— Nu sunt îngrijorată, răspunse Anna repede, încercând în 
primul rând să se convingă pe ea însăşi. 

intunericul şi mirosul de mucegai al celulei începuseră să pună 
stăpânire pe ea, făcând-o să-şi amintească ultima ei vizită la 
Solitudine. Atunci îi fusese frică imaginându-şi fantomele şi 
vârcolacii care trăiau jos în pivniţă. Se temea că doamna Pincent 
şi ceilalţi ar putea uita de ea şi o vor lăsa acolo, să moară. Auzise 
şi zgomote, târziu în noapte, când nu reuşise să adoarmă. Paşi şi 
ceva care semăna cu nişte voci, dar mult mai sugrumate. Sunete 
care o umpluseră de atâta groază, încât ar fi făcut orice să iasă 
de acolo şi să nu se mai întoarcă niciodată. 

„Dar acum sunt aici cu un scop, îşi spuse ea. Acum sunt aici 
pentru că aşa am vrut.” 

Ridică ochii spre zidul care despărţea celula ei de a lui Peter. 
Sus de tot, ca în toate celelalte celule de la Solitudine, se afla o 
gaură de aproximativ un metru lăţime şi trei sferturi de metru 
înălţime. Găurile erau singurul mijloc de ventilaţie din tot 
subsolul - aşa le spusese domnul Sargent odată, când Patrick 
fusese trimis acolo pentru aproximativ a cincizecea oară. Domnul 
Sargent mai spusese şi că nu prea era aer la Solitudine. Spunea 
că dacă erau închişi acolo jos trei Surpluşi odată, probabil că ar fi 
epuizat aerul în câteva zile. Găurile acelea erau singurele care îi 
ţin în viaţă pe Surpluşi la Solitudine, le mai spusese domnul 

Sargent. lar gaura aceasta era singura cale prin care Anna putea 
ajunge în celula lui Peter. 

Se cocoţă pe patul de ciment, pentru a se uita mai de 
aproape, apoi înghiţi în sec neliniştită. Părea să fie o ideea 
grozavă, când i-o sugerase Peter, dar acum Anna nu mai era 
sigură de asta. Desigur, gaura era destul de mare cât să poată 
trece prin ea. Dar mai întâi trebuia să ajungă la ea. Stând în 
picioare pe pat descoperi că putea să ajungă de-abia la partea 
de jos a găurii, dacă se ridica în vârful picioarelor. Dar numai atât 
nu era suficient. Trebuia să poată trece prin ea. 

— Gaura, strigă ea într-o doară. Treaba e că nu sunt sigură că 
pot să ajung acolo sus, zise ea încercând să nu pară panicată. 
Chiar dacă stau în picioare pe pat, nu ajung. 

— Sigur că o să ajungi, zise imediat Peter. Dacă te poţi apuca 
de partea de jos a ei, poţi să te tragi în sus şi să treci prin ea. Am 
încercat şi eu. Uite... Anna privi în sus şi văzu în mod clar faţa lui 
Peter apărând în gaură. Chipul ei se lumină şi zâmbi. Arăţi 
îngrozitor, continuă el, şi Anna îşi întoarse imediat faţa, 
stânjenită din cauza ochiului şi a buzei umflate. Cine ţi-a făcut 
asta? mai întrebă Peter furios. Spune-mi cine a facut-o. 

Anna ridică din umeri. 

— Nimeni. Adică... nu mai contează. 

— Pentru mine contează. 

Anna îl privi curioasă. 

Nimeni nu încercase să o protejeze înainte. Când doamna 
Pincent o pedepsea, spunea că o face „pentru a o proteja de ea 
însăşi”, acum însă nu era acelaşi lucru. 

— Bine, am să reuşesc, zise ea hotărâtă şi se ridică din nou, 
întinzându-se cât de mult putu şi încercând să se caţere pe zid 
cu picioarele. Trebuia să se dovedească demnă de Peter. Trebuia 
să se caţere pe zidul ăla, chiar dacă asta presupunea să-şi 
consume orice urmă de putere din trup. 

Dar nu reuşi. Muşchii braţelor poate că erau suficient de 
puternici pentru a spăla, dar nu pentru a-i suporta greutatea, iar 
zidurile erau prea netede ca picioarele să se poată agăța de 
ceva. 

După câteva minute de efort susţinut, Anna căzu înapoi pe 
patul tare, cu faţa roşie. 

— Nu pot, Peter, zise ea cu năduf. 

Dar când privi în sus, Peter era deja pe zid şi zâmbea. Apoi se 
vâri prin gaură şi o secundă mai târziu era lângă ea, pe pat. Şi o 
ridică şi pe ea în picioare. 

— Pune-ţi piciorul aici, zise el împreunându-şi mâinile pentru a 
forma o treaptă. Ea îl privi fix. Haide, pune-ţi piciorul în mâinile 
mele şi eu te ridic, repetă el privind-o încurajator. 

Faţa Annei se lumină şi făcu ce i se spuse. Elo ridică până ce 
ajunse la gaură şi o susţinu până când ea reuşi să se ridice şi să 
se ghemuiască sus pe zid, deşi simţise că până la urmă el 
începuse să tremure. Apoi, ca o maimuţă, se căţără şi el pe zid, 
intră prin gaură şi o ajută şi pe ea să coboare de partea cealaltă. 

— Vezi? E uşor, zise el cu un zâmbet satisfăcut pe figură. Mai 
ai alte probleme de care ai vrea să scapi, înainte de a pleca? 

Anna scutură din cap şi roşi, jenată de cât de repede fusese 
gata să abandoneze. Poate că nu era chiar atât de invincibilă pe 
cât crezuse. 

— Nu mai am alte probleme, zise ea recunoscătoare. Şi 
mulţumesc, Peter. Eu... ei bine, mulţumesc. 

Peter ridică din umeri. 

— i-am spus că am să te scot de aici, nu-i aşa? Ai adus ceva 
de mâncare? 

Anna dădu din cap fericită şi scoase pateul pe care-l preparase 
în dimineaţa aceea. 

— E adevărat că ai venit aici doar ca să mă eliberezi pe mine? 
întrebă ea curioasă, în timp ce-l privea pe Peter mâncând. Vreau 
să spun... chiar te-ai lăsat prins doar pentru asta? 

Peter o privi în ochi şi ridică din nou din umeri. 

— Ei bine, în mod cert n-am venit aici pentru haleală, zise el şi 
ochii îi scăpărară. Apoi puse pateul jos. Am vrut... să-mi aduc 
contribuţia la Mişcarea Subterană. Să fac ceva pentru a-i ajuta pe 
părinţii tăi, continuă el serios. Apoi înghiţi şi o privi cu ochii aceia 
sfredelitori, pe care ea îi cunoştea atât de bine. Dar, totodată am 
vrut să te găsesc, pentru mine... Anna nu scoase niciun cuvânt şi 
el îşi muşcă buzele, apoi se uită în pământ. N-am avut niciodată 
prieteni, Anna, adăugă el câteva clipe mai târziu, cu cea mai 
blândă voce pe care o folosise vreodată. Niciodată n-am avut 
părinţi sau pe cineva care... ei bine, n-am avut niciodată pe 

nimeni. Şi părinţii tăi obişnuiau să vorbească despre tine şi 
despre cum am fi putut deveni prieteni, dacă aş fi ajuns şi eu la 
Grange Hall. Ştii tu. Incepusem să mă gândesc mult la asta, la 
posibilitatea de a te elibera şi de a fi împreună, Mă gândeam că 
aş putea să-ţi arăt multe locuri. De aceea am venit. Mă simţeam 
ca şi cum ne-am cunoaşte de când lumea. Chiar înainte de a ne 
întâlni, vreau să spun. 

Inghiţi din nou în sec şi Anna îşi dădu seama că nu-şi poate lua 
ochii de la el, de la prietenul ei Peter, care pentru prima oară nu 
părea sfidător sau furios, ci vulnerabil şi pierdut. 

— Şi acum? întrebă ea în şoaptă. Sunt aşa cum ai crezut că aş 
putea să fiu? 

— Cred că da, zise Peter dând din cap şi ochii lui îi întâlniră pe 
ai ei, iar Anna văzu că străluceau. 

— Şi mă placi? întrebă ea ezitând. Pe mine cea adevărată, 
vreau să spun. 

Peter dădu iar încet din cap. 

— Aşa cred, zise el blând, schiţând un mic zâmbet. Apoi trase 
adânc aer în piept şi privi sfios în pământ. De fapt, te plac mult 
de tot, şopti el cu o voce atât de fragilă, încât cu greu semăna cu 
Peter cel obişnuit. 

Şi imediat ce vorbele îi ieşiră de pe buze, se întoarse şi îşi 
concentră toată atenţia asupra unui fir care atârna de una din 
mânecile salopetei lui. 

Anna îl privi fix şi pentru o secundă simţi că în toată omenirea 
se făcuse linişte, iar ei i se făcuse pielea de găină. 

Apoi Peter ridică din umeri şi începu din nou să mănânce şi 
totul reveni la normal. Deşi nu chiar la normal, pentru că acum 
Anna ştia că, orice s-ar întâmpla, ea îl va urma pe Peter oriunde. 
Şi asta, îşi dădea ea seama, putea să fie salvarea ei - dar putea 
totodată să o bage într-o mulţime de belele. 

CAPITOLUL 15 


La ora 2.00 dimineaţa, Anna se trezi şi se ridică, surprinzându- 
| pe Peter, care tocmai era gata să o trezească. Se înapoiase în 
celula ei pentru inspecția de la miezul nopţii, dar imediat după 
aceea se întorsese la Peter şi de atunci rămăseseră amândoi pe 
lespedea de ciment ce ţinea loc de pat, înghesuindu-se unul într- 
altul pentru a se încălzi. Anna nu era sigură unde se terminase 
povestea lui Peter şi unde începuseră visele ei, după ce 
adormise. Fusese sigură că nu va fi niciodată în stare să doarmă 
într-un astfel de loc şi cu senzaţia aceea de aşteptare care-i 
clocotea în trup, dar era încântată că reuşise. Era somnoroasă, 
dar odihnită şi puţin mai calmă. 

Gaura de ieşire, în spatele căreia se afla viitorul lor, era la fel 
ca toate găurile de la Grange Hall - de formă dreptunghiulară şi 
exact atât de mare cât să te poţi strecura prin ea. Era în perete, 
la aproximativ doi metri şi jumătate de pământ, de partea opusă 
patului lui Peter. Annei nu-i veni să creadă că în spatele ei se află 
un tunel care îi va conduce afară din Grange Hall decât după ce 
i-l arătă Peter. 

— Tunelul e destul de jos, rosti el serios. Nu e suficient de înalt 
pentru a merge în picioare, va trebui să ne târâm unul în spatele 
celuilalt. Anna privi nesigură tunelul dezolant şi prăfuit, apoi se 
uită în jos la Peter. Acesta scosese din salopetă un cuţit bont, 
furat de la bucătărie, şi îi susţinu privirea rânjind. L-am luat acum 
câteva zile. Cred că era la prânz, continuă el clipind. Îl ridică, 
având fruntea încreţită de concentrare, şi începu să deşurubeze 
cu el plasa de sârmă care acoperea tunelul. Slujbaşul nici măcar 
n-a observat că nu se afla pe tavă, când i-am dat-o înapoi. Nu că 
mi-ar părea rău. 

Anna nu spuse nimic; aruncă o ultimă privire prin celulă. 

Ise păru destul de potrivit ca ultima imagine pe care o vede din 

Grange Hall să fie cea de la Solitudine, locul cel mai cenuşiu şi 

mai sumbru dintre toate. Părăsea acel loc pentru totdeauna. Nici 

nu voia să se gândească la faptul că se putea pierde în tunelul 

acesta îngust şi întortocheat şi că putea muri în pântecele acelei 
închisori. 

— Va trebui să te ridic, aşa încât să mergi tu prima, zise serios 
Peter. Dar o să fiu exact în spatele tău. E bine? 

O privea intens - chiar în întunericul celulei, Anna putea să-i 
vadă ochii sclipind, cercetând-o pentru a fi sigur că totul era în 
ordine. Ea îşi scoase bărbia înainte cu destul curaj şi dădu din 
cap. Apoi, în tăcere, îi permise lui Peter să o ridice, astfel încât să 
se poată strecura prin gaură. 


— Eşti bun să te grăbeşti?! îl îndemnă iritată doamna Pincent 
pe doctorul Cox. 

Era târziu, mai târziu decât programase ea să plece din 
Londra. Dacă nu ajungeau la Grange Hall până la ora patru, 
putea fi prea târziu. Primul control avea loc la ora şase 
dimineaţa, şi voia ca problema cu băiatul să fie rezolvată până 
atunci. 

— În regulă, tocmai am terminat, zise doctorul Cox, turnând 
ultimele picături pentru Longevitate într-o sticluţă. Colectarea de 
celule stem de la pacienţii care se împotriveau nu era uşor de 
făcut, dar efortul era recompensat. Băiatul! rosti el gânditor în 
timp ce-şi împacheta lucrurile. Presupun că voi putea să preiau 
de la el ce-mi trebuie, înainte de a-i administra injecţia? 

Doamna Pincent ridică din umeri. 

— Cum vrei, dar trebuie să te mişti repede. Suntem presaţi de 
timp. 

Anna se aşteptase ca mica deschidere de la începutul 
tunelului să se lărgească uşor, pe măsură ce înaintau, dar spre 
dezamăgirea ei nu fu aşa. Rămăsese tot de cincizeci de 
centimetri pătraţi, suficient pentru a se strecura prin ea, dar 
aerul umed şi întunericul o făceau să se simtă de parcă ar fi 
bâjbâit prin centrul pământului. 

Cu cât înainta în tunel, mirosul devenea din ce în ce mai greu 
şi orice urmă de lumină dispăruse. Il putea auzi pe Peter urmând- 
o, ceea ce o susţinu moral o vreme, dar nu dură mult înainte ca 
demonii care o chinuiau să iasă din nou la suprafaţă. „Ce ne 
facem dacă se înfundă? se întreba îngrijorată. Ce ne facem dacă 
suntem descoperiţi şi, în loc să fim scoşi din tunel, doamna 

Pincent va astupa ieşirea şi ne va lăsa să murim aici?” 

— Nu mai văd nimic, îi strigă ea lui Peter, fără să ştie dacă el o 
putea auzi şi nici dacă sunetul avea loc de propagare. 

— Continuă să mergi, auzi ea răspunsul înăbuşit. Nu sunt 
decât aproximativ cincizeci de metri. 

— Şi câţi metri crezi că am parcurs până acum? 

— Poate vreo zece. 

Annei îi sări inima, dar strânse din dinţi şi continuă să 
înainteze de-a lungul tunelului îngust, pe jumătate târându-se, 
pe jumătate zvârcolindu-se, ca un vierme supradimensionat. 

Le luă peste o oră să străbată scurtul tunel. Spre uşurarea ei, 
în timp ce înaintau, drumul începu să se lărgească uşor. Dar 
singura dovadă că ajunsese la capăt fu că deodată simţi în faţă 
un fel de perete de cărămidă. Se încălzise, transpirase şi era 
acoperită de o măzgă urât mirositoare. Cu fiecare mişcare 
devenea mai agitată. Intunericul era negru ca smoala şi dacă n- 
ar fi fost zgomotul scos de Peter în spatele ei şi glumele lui 
stupide, ar fi fost tentată să renunţe de mult. 

— Peter, cred că am ajuns, zise ea pipăind să găsească vreo 
cotitură, pentru a evita zidul apărut pe neaşteptate în faţă. Dar 
nu găsesc nicio ieşire, adăugă ea. 

— Aha! E în regulă, dar altceva poţi găsi, un grătar sau aşa 
ceva? 

Ana pipăi din nou. Nu era un spaţiu prea mare de manevră, 
dar încet şi metodic ajunse să simtă fiecare centimetru din zidul 
din faţă, sperând în ceva - orice - care putea să indice locul de 
ieşire. 

— Nu... nu găsesc nimic, spuse ea până la urmă. 

interveni o pauză, apoi Peter zise: 

— Bine, stai liniştită, vin eu acolo. 

Câteva clipe mai târziu, Anna se simţi strivită pe pământul plin 
de mâzgă, cu obrazul lipit de ciment, în timp ce Peter se târa 
peste ea. 

— Nu... nu pot... să respir, se plânse ea, însă Peter nu-i dădu 
atenţie. 

— Am să te scot de aici, nu-ţi fie teamă, mormăi el, şi Anna fu 
surprinsă să depisteze o undă de teamă în vocea lui. 

Apoi auzi un geamăt de groază şi strânse pleoapele. 

Următorul lucru pe care şi-l aminti era că peste ea cădea 
ţărână, care îi intră în urechi, în nas, în gură şi, când deschise 
ochii pentru a încerca să vadă ce se întâmplă, şi în ochi. 

„Acesta e sfârşitul, îşi spuse. Asta se întâmplă cu Surpluşii 
care cred că pot încălca regulile. Probabil că vom fi îngropaţi de 
vii.” 

Dar, o clipă mai târziu, Peter se târî mai departe, astfel că 
Anna simţi cum scapă de greutatea lui. In timp ce-şi ştergea 
noroiul de pe față, înțelese că geamătul nu fusese de groază, ci 
de bucurie. 

— Aproape am ajuns. De aici, tunelul urcă. E blocat doar de 
noroiul de Afară. 

Emoţionată, Anna întinse un braţ şi dădu de noroi. „Tocmai 
ating ceva de Afară”, îşi spuse ea în delir. Era aşa de aproape 
Lumea de Afară, că putea în sfârşit să o simtă. 

Peter se ridică prin deschiderea noroioasă de deasupra lor şi îi 
confirmă că tunelul urca. Anna îl urmă, simțindu-se mai bine 
acum, că Peter se afla în frunte. In timp ce se târa din ce în ce 
mai sus, simţi deodată o adiere rece binefăcătoare. Vânt, realiză 
ea. Putea să simtă vântul! 

Pe măsură ce continuau să urce, vântul deveni mai puternic, 
transformându-se dintr-o binevenită pală de aer proaspăt într-o 
furtună îngheţată, care şuiera de-a lungul tunelului, auzindu-se 
ca un fel de prevestire sinistră. Dar Anna nu observă frigul, nici 
vaietul vântului; de-abia mai observa mâzga sau juliturile de la 
genunchi, mâini şi coate. Sus, în faţa lor, dincolo de Peter, văzu 
ceva care o făcu să se simtă în stare să înfrunte orice. Putea să 
vadă cerul nopţii! Doar un petic; în faţa deschiderii tunelului era 
un zid care o împiedica să vadă mai mult. Dar chiar acolo sus, în 
colţul din dreapta, se vedea strălucind pe cerul negru o stea 
minusculă; niciun stor cenuşiu nu o mai ascundea vederii, ci era 
chiar acolo, în faţa Annei, care nu văzuse în viaţa ei ceva atât de 
minunat. 

Câteva clipe mai târziu, Peter dispăru şi, după alte câteva 
secunde, Anna îi văzu chipul zâmbitor la gura tunelului. 

— Am ajuns, Anna Covey! Dă-mi mâna. 

Cu ajutorul lui Peter, se căţără afară prin gaura îngustă şi 
pentru o clipă nu putu să rostească niciun cuvânt. Simţi frigul 

muşcător şi auzi zgomotul îndepărtat al maşinilor şi primul ciripit 
de păsări din zori, dar descoperi că nu reuşea să asimileze atâtea 
informaţii noi deodată. Crezuse că va putea face faţă. La urma 
urmei, mai fusese Afară când muncise pentru doamna Sharpe; îşi 
închipuise că era un Surplus cu experienţă. Acum însă era 
altceva. 

Intreaga omenire se afla deodată la dispoziţia ei, chiar acolo în 
faţă, aşteptând să fie simțită, auzită, mirosită. Desigur, mai 
văzuse şi înainte luna, luminoasă şi strălucitoare, dar numai pe 
furiş, în serile răcoroase când o privea tânjind prin cele trei 
rânduri de geam gros, imaginându-şi cum ar fi să dormi afară, 
sub razele ei. Acum simţea că ar fi în stare să o atingă, 
rotunjimea perfectă a astrului dezvăluindu-i Annei propria 
imperfecţiune şi umplând-o de venerație şi de un sentiment 
asemănător extazului. Privi în jur cu ochii mari şi nu îndrăzni să 
deschidă gura, de teamă că nu va face altceva decât să tipe, să 
plângă, să râdă, sau toate deodată, deoarece totul era atât de 
frumos şi de incredibil, iar în acea clipă toate erau ale ei, în 
sfârşit. 

— E bine, zise Peter aruncându-şi privirea în jur pentru a-şi da 
seama unde se află. Cred că suntem la est de sat. Ceea ce 
înseamnă... Se încruntă de concentrare... că trebuie să ne 
îndreptăm în direcţia aceea. 

Anna dădu tăcută din cap şi-l urmă pe Peter pe străduţa care 
se vedea. Privind silueta din faţa ei, numai piele şi os, îi trecu 
prin cap că arătau îngrozitor. Salopetele lor de la Grange Hall 
erau acoperite de mâzgă, feţele le erau pătate de noroi, mâinile 
şi gleznele însângerate. 

— Imbrăcaţi aşa, oricine îşi va da seama de unde venim, 
comentă ea. 

Peter se întoarse. 

— Oricum îşi vor da seama de unde venim, zise el. Anna, nu 
există nimeni de vârsta noastră pe Afară. Nu în libertate. Există 
unii Legali ciudaţi, dar nu-i prea vezi. Ochii lui sclipeau de furie şi 
Anna nu ştiu ce să zică. Apoi el ridică din umeri. Cred că ai 
dreptate. Trebuie să găsim un loc unde să ne ascundem, repede. 
Dar nu prea aproape de Grange Hall. Capturatorii ne vor căuta 
peste tot, imediat ce vor afla că am fugit. 

Anna dădu aprobator din cap şi îl urmă pe Peter în grabă, cu 
răsuflarea întretăiată, dorind să poată fi de mai mult ajutor, dar 
fiind conştientă în acelaşi timp de faptul că nu ştia nimic despre 
acele locuri, cu care nu era familiarizată. Apoi se opri. 

In faţă se ridica un zid acoperit cu afişe. Unul reprezenta ceva 
asemănător unui monitor de computer, pe care se vedea un om 
înarmat. Dedesubt scria „Rețelele răspândesc terorismul. Nu-ţi 
pune ţara în primejdie”. Pe altul se vedea într-o parte o casă cu 
toate luminile aprinse, iar în cealaltă parte o casă prăbuşită. 
Deasupra erau imprimate cu litere mari roşii cuvintele 
„Protejează energia - fa ca Marea Britanie să nu mai revină la 
Evul Mediu întunecat”. Dar afişul care îi atrăsese atenţia Annei fu 
cel care reprezenta un Micuţ. Era dolofan şi mânca băgând hrana 
în gură cu ambele mânuţe. De-a curmezişul fotografiei, cu litere 
mari şi negre stătea scris: „Surpluşii sunt hoţi. Fiţi vigilenţi! 
Pentru mai multe informaţii privind Problema Surpluşilor, 
accesaţi www.problemasurplusilor.guv.uk”. A 

— Uită-te, Peter, zise ea. Surpluşii sunt hoţi! Aştia suntem noi. 

Peter se încruntă şi făcu un pas înapoi ca să poată vedea mai 
bine afişul. Apoi o apucă pe Anna de mână. 

— Intr-o zi vor exista afişe şi despre Longevitate, zise el furios. 
Aceasta e adevărata hoţie. Să furi viaţa tuturor celorlalţi, pentru 
ca Legalii să poată trăi veşnic. 

O luă la goană în josul străzii, trăgând-o pe Anna după el şi 
pitindu-se în spatele zidurilor şi al tufişurilor, de câte ori se auzea 
zgomot de maşină sau de paşi. Anna, care tânjise să vadă Lumea 
de Afară, să atingă iarba şi să simtă aerul nopţii pe faţă, era 
acum foarte speriată de acest loc ciudat şi ostil. Şi Peter era 
iritat. 

— E târziu, repeta el întruna, la ora asta ar fi trebuit să fim 
departe. Mult mai departe. Capturatorii ar putea apărea în orice 
clipă. 

La menţionarea Capturatorilor, inima Annei se zbătu în piept. 
Fata grăbi pasul şi îl ajunse din urmă, impunându-şi să privească 
drept înainte şi să nu se mai uite curioasă la casele pe lângă care 
treceau. 

Apoi deodată se opri. 

— Acum ce mai e? întrebă Peter oftând. 

— Casa asta, rosti Anna încet. Cunosc casa asta. Aici locuieşte 
doamna Sharpe. 

Curtea din faţa casei era exact aşa cum şi-o amintea, de pe 
vremea când fusese menajeră; de câte ori avusese ocazia se 
furişase la fereastră şi privise afară, pentru a admira iarba verde 
şi straturile perfecte. Şi veranda din faţă era inconfundabilă, cu 
uşa ei de un roşu strălucitor şi cu nenumăraţii clopoței de vânt, 
care o salutau pe Anna cu un cor de sunete minunate, de fiecare 
dată când scotea afară sacii cu gunoi ai doamnei Sharpe. 

Peter o privi nesigur. 

— Doamna Sharpe? 

— lţi aminteşti? Ti-am vorbit despre ea. Am fost o vreme 
menajera ei. Timp de trei săptămâni. A fost foare amabilă. 

— Un Legal amabil? râse ironic Peter. 

— Da, aşa a fost, spuse Anna în defensivă. Era drăguță. 

— Bine. Hai, trebuie să ne vedem de drum. 

Continuară să meargă tiptil de-a lungul străzii, pitindu-se după 
tufişurile de pe marginea trotuarului, când auziră o sirenă şi 
văzură lumini în faţă. Peter o trase pe Anna în tufiş, unde se 
lungiră tăcuţi cu inimile gata să le spargă pieptul. Câteva clipe 
mai târziu, sirenele se pierdură în zare, iar ei se priviră unul pe 
altul cu teamă. 

— Haide, zise Peter grăbind-o. 

Se târî de-a buşilea şi o ridică pe Anna în picioare. leşi din tufiş 
zgâriindu-se şi tremurând. 

— Erau...? începu ea să spună, dar nu fu în stare să termine 
întrebarea. 

— Poate, răspunse Peter. Deşi Capturatorii nu-şi anunţă 
prezenţa în felul acesta. Era probabil poliţia. Nu ne căuta pe noi. 

Anna dădu din cap în tăcere şi-l urmă pe Peter, când acesta 
porni din nou la drum. Apoi se încruntă. 

— Ce ai la picior? întrebă ea. 

Peter ridică din umeri. 

— Nimic. Haide, trebuie să ne grăbim! 

Continuă să meargă, dar Anna îl văzu cum se clatină. De 
fiecare dată când punea piciorul stâng jos, trupul i se cutremura 
uşor. 

— Eşti rănit, zise ea hotărâtă. Peter, eşti rănit! 

— Şi ce dacă sunt? se repezi Peter. Haide! Trebuie să ieşim din 
sat. Putem să ne ascundem imediat, mai încolo pe câmp. E puţin 
mai departe. N 

Anna îl studie cu atenţie. Era palid şi transpirat. Il rugă să se 
oprească şi-i ridică cracul pantalonului. O tăietură adâncă se 
vedea exact deasupra gleznei, pe care sângele se închegase. 

— Peter! | se tăie respiraţia. Ce s-a întâmplat? 

El oftă. 

— In tunel, bolborosi el. Am dat peste ceva. 

Când se uită mai de aproape, ea îşi dădu seama că partea de 
jos a piciorului era umflată şi, când îi atinse pielea, îl simţi pe 
Peter tresărind. 

— Nu poţi să mai mergi nicăieri în felul acesta, şopti ea. Pur şi 
simplu nu poţi. 

— Trebuie, zise Peter scrâşnind din dinţi. Nu există alternativă. 

Anna îşi muşcă buzele. 

— Poate există... 

— Care? Să mă las prins? zise Peter forţându-se să mai facă 
doi paşi, dar în mod vizibil fâindu-i din ce în ce mai greu. 
Niciodată! Anna, nu mă duc înapoi şi nici tu. 

— Putem să mergem la doamna Sharpe. Şi să ne ascundem 
acolo, un timp. 

Peter o privi neîncrezător. 

— Să ne oprim la uşa unui Legal şi să-i cerem să ne ascundă? 
Ai înnebunit? 

Obrajii Annei păliră. 

— M-am gândit doar... 

— Ei bine, n-o mai face, e în regulă? Eu trebuie să gândesc, 
rosti Peter furios. Işi lăsă greutatea pe piciorul stâng şi scoase un 
țipăt. 

Ochii Annei se îngustară. Era obosită şi nervoasă. 

— Bine. Pentru că gândirea ta a funcţionat perfect până acum, 
zise ea sarcastică. Dar acum, dintr-o clipă în alta, Capturatorii 
vor fi pe urmele noastre. Nu poţi să mergi şi nici nu avem unde 
să mergem. Nu crezi că ne vor găsi, dacă ne vom ascunde 
undeva pe câmp? 

Işi încrucişă braţele în defensivă. Peter se întoarse pentru a o 
privi şi Anna descoperi teamă în ochii lui. 

— Anna, o să ne trădeze. E un Legal. Haide, trebuie să mai 
existe o alternativă. Şi trebuie să o găsim înainte de a se lumina. 

— Dar e deja lumină, zise Anna grăbită. Priveşte! 

Peter se uită la cer, care căpătase o nuanţă albastră din ce în 
ce mai deschisă. 

— Nu putem, rosti el mai puţin sigur. E prea riscant. 

Anna gândi repede. 

— Are o casă de vară în grădină, zise ea prudentă. 

— O casă de vară? Peter se opri. 

— Obişnuia să-mi vorbească despre ea, deoarece soţul ei o 
folosea drept magazie şi ea ar fi dorit să facem curăţenie 
înăuntru, dar n-am mai reuşit, continuă Anna. Intenţionam să o 
ajut, apoi a venit vremea să mă întorc la Grange Hall. 

Peter privi înjur pe furiş. 

— Crezi că ne-am putea ascunde acolo? Doar pentru astăzi, 
vreau să spun? rosti el cu glas serios. Eşti sigură că doamna 
Sharpe nu o foloseşte niciodată? 

Anna dădu din cap, apoi încuviinţă, după care dădu iar din 
cap. 

— Nu ştiu, zise ea în cele din urmă. Nu cred că o foloseşte, dar 
asta a fost acum un an. 

Peter oftă. 

— De aici, putem ajunge la casa de vară? 

Anna dădu afirmativ din cap nervoasă şi se înapoiară spre 
casa doamnei Sharpe. Apoi alergară amândoi la poarta înaltă din 
lemn, care despărţea curtea din faţă de grădina din spate, unde 
Anna ridică de pe pământ o piatră mică. 

— Doar nu intenţionezi să izbeşti cu piatra, nu-i aşa? 

Peter era îngrijorat, dar Anna clătină din cap. 

— Nu e o piatră, îi explică ea lui Peter. E acolo pentru a 
ascunde cheia sub ea. Doamna Sharpe mi-a arătat-o. Priveşte! 

Cu grijă, ridică piatra falsă şi scoase o cheie. Degetele îi 
tremurau prea tare pentru a reuşi să o introducă în broască, aşa 
că Peter o luă şi descuie poarta, pe care o încuie din nou, după 
ce trecură de ea. 

Alergară apoi repede peste pajiştea minunat tunsă, după care 
se afla grădina de zarzavat. Şi acolo, în fundul curţii, se afla casa 
de vară, încă plină de mobilier şi de cutii. Şi tot acolo, lângă uşă, 

mai era o piatră falsă. 

Două minute mai târziu, amândoi se aflau înăuntru, în 
siguranţă, ascunşi sub un pat mare dublu, lipit de cel mai 
îndepărtat perete. Se înfăşurară în nişte draperii grele de catifea 
ca să se apere de frig şi rămaseră liniştiţi aşteptând, singurul 
sunet fiind cel al respiraţiilor lor. 

CAPITOLUL 16 


Maisie Wingfield nu ştia ce să facă. Fusese greşeala ei 
prostească să se ducă să-i controleze pe cei doi mizerabili, îşi 
dădea seama de asta, dar n-avea de unde să ştie ce va găsi 
acolo. În timpul turei de noapte, hotărâse să-i dea Surplusului 
Anna un mic avertisment înainte ca doamna Pincent să se 
întoarcă, să o sfătuiască să-şi ţină gura în legătură cu lovitura 
primită, dacă nu avea de gând să primească mai multe. 

Şi acum... ei bine, acum trebuia să-i aducă la cunoştinţă 
situaţia doamnei Pincent. Să-i spună că ticăloşii aceia plecaseră. 
„Sunt nişte diavoli, asta sunt, îşi spuse Maisie prost dispusă. Să 
se caţere pe perete şi apoi în gaura aceea mică! Surpluşii ăştia n- 
au avut altceva de făcut decât să fugă aşa!” 

— Doar nu vrei să spui că au plecat, nu-i aşa? Susan, o altă 
Slujbaşă şi confidenta lui Maisie, o privea fix, cu gura căscată. 
Vrei să spui că au evadat? 

Maisie o privi neliniştită. 

— N-a fost vina mea, rosti fermă. Nu eu i-am băgat la 
Solitudine. Şi nici nu era treaba Surpluşilor să fie pe etajul 
Micuţilor. A fost ideea doamnei Pincent, asta a fost. Aşa că, în 
realitate, ea e de vină. Susan se uită la ea cu îndoială şi Maisie 
continuă sfidătoare. N-a spus doamna Pincent întotdeauna că 
Surpluşii nu trebuie să se plimbe pe la etajul 3 de capul lor, ca să 
nu îndrăgească vreun Micuţ sau să-şi facă griji pentru ei, când de 
fapt trebuie să fie preocupaţi de lucruri mai importante, cum ar fi 
să facă ceea ce li s-a spus să facă şi să se simtă prost pentru 
faptul că există? Nu trebuia să-i dea voie vacii ăleia mici de Anna 
să vină aici sus. Era clar că asta o să se întâmple. 

— Şi ai de gând să-i spui asta? întrebă Susan. 

Maisie se cutremură. Se gândise că doamna Pincent era încă 
departe. Voia să-i lase un bilet, strecurat pe sub uşa biroului, sau 
ceva de genul ăsta. Dar tocmai când fusese gata să facă asta, 
doamna Pincent intrase prin uşa din spate însoţită de un domn. 
Pătrunseseră în grabă în birou, ca şi cum ar fi fost miezul zilei şi 

nu ora patru dimineaţa şi Maisie se întorsese la bucătărie, unde 
se afla acum. 

— Am de gând să plec, zise ea ezitând. Poate ai vrea să-i spui 
tu? Pentru că au venit în tura ta. 

Susan dădu din cap neîncrezătoare. 

— Nici să nu-ţi treacă prin minte, zise ea imediat. Trebuie să 
pregătesc micul dejun, mulţumesc foarte mult. Du-te şi fă ce 
trebuie, ca să scapi de-o grijă. Apoi eu îţi pregătesc o ceaşcă cu 
ceai. 

Maisie se ridică în picioare. 

— Ai dreptate, zise tremurând uşor. Ar trebui să-i distrugă pe 
Surpluşi, bombăni ea furioasă. Şi în timp ce părăsea bucătăria, îi 
aruncă lui Susan o ultimă privire panicată, apoi îşi croi drum spre 
biroul doamnei Pincent. Să nu-i mai bage pe oamenii Legali, cum 
sunt eu, într-o belea ca asta. Nu e corect! Nu e corect deloc! îşi 
spuse ea. 

Inainte de a se apropia de uşă, ezită. Lui Maisie nu-i plăceau 
necazurile. Niciodată nu-i plăcuseră. După părerea ei, trebuia să- 
ţi faci treaba, să-ţi ţii capul plecat şi să te asiguri că primeşti 
leafa la sfârşitul fiecărei săptămâni. Atât timp cât cecul acela 
continua să alimenteze contul ei din bancă, oferindu-i suficiente 
fonduri pentru a-şi cumpără prăjituri cu frişcă, halbe de cidru de 
la cârciuma locală şi pantofi confortabili pentru picioarele ei 
îndurerate, era fericită. Grange Hall îi oferea toate aceste lucruri 
şi un acoperiş deasupra capului, şi dacă asta însemna că trebuia 
să se descurce cu Surpluşii aceia Micuţi, oribili şi urlători, ei bine, 
era un preţ pe care era dispusă să-l plătească. Nu ceruse 
niciodată altceva, nu-şi dorise niciodată mai mult. Nu fusese 
interesată de promovări şi de nimic altceva de genul acesta. 

Nu, ea era o fiinţă simplă, chiar asta era. Un Legal care 
muncea din greu, încercând să facă ceva din viaţa ei. Şi un 
Surplus să o bage în necaz - mai ales un Surplus care îi vorbise 
aşa cum o făcuse nemernica aia mică, de parcă ar fi fost, la 
rândul ei, un Legal, de parcă ar fi fost mai bună decât ea (Maisie 
se strâmbă la gândul acesta) - ei bine, va trebui să-i spună 
doamnei Pincent răspicat că nu suportă aşa ceva. Da, intenţiona 
să-i spună toate astea, să-i spună că nu fusese vina ei că 
doamna Pincent nu o putea ţine pe Anna sub control. 

Ajungând la uşă, Maisie trase adânc aer în piept şi bătu tare, 
după care aşteptă. 

— Intră! 

Maisie deschise uşa într-o doară şi păşi în biroul doamnei 
Pincent. „Ce cameră oribilă şi rece, gândi ea. Genul de cameră 
care îţi mănâncă sufletul. Trebuie că a mâncat şi sufletul 
doamnei Pincent, categoric, pentru că femeia asta nu are niciun 
pic de suflet.” Puteai să spui asta privindu-i ochii, dacă ai fi avut 
vreodată curajul. Erau negri, holbaţi şi fără viaţă în ei. Ar fi fost 
de ajuns o privire - n-ai fi vrut să continui să te uiţi în ochii aceea 
prea mult timp. 

Maisie observă cu teamă că doamna Pincent arăta chiar mai 
rău decât de obicei. Părea supărată şi fioroasă. Maisie presupuse 
că, indiferent ce făcea doamna Pincent la ora aceea din noapte, 
probabil că era ceva ce nu voia să ştie nimeni. 

— Ce e, Maisie? 

Femeia deschise gura, încercând să găsească cuvintele 
potrivite. Şi domnul acela se uita la ea, parcă i-ar fi prins făcând 
ceva ce se presupunea că nu trebuiau să facă. „Poate că e soţul 
doamnei Pincent, gândi Maisie. Lumea spune că nu mai are 
bărbat, dar poate că până la urmă are. Sau poate că nu e soțul ei 
- de aceea par atât de stânjeniţi.” 

II privi pe furiş, să vadă cum arată. Scund şi chel. Când Maisie 
îşi întoarse ochii de la doamna Pincent, tresări uşor. Omul punea 
ceva într-o cutie şi, dacă ea nu greşea, obiectul părea o seringă. 
Privi repede în lături. Dacă Maisie învățase ceva în viaţa ei era că 
avea cu atât mai puţine necazuri cu cât ştia mai puţin. Ar fi vrut 
să iasă din cameră cât mai repede şi chiar asta intenţiona să 
facă. 

— Ei bine... începu ea căutându-şi cuvintele. „Aşa ceva trebuie 
să spui cu multă delicateţe, reflectă ea. Nu poţi pur şi simplu să 
anunţi că doi Surpluşi au fugit, aşa cum ai anunţa că a sosit ora 
ceaiului, nu-i aşa?” E vorba despre Surpluşii aceia, continuă ea 
până la urmă. Cei de la Solitudine... 

Ochii doamnei Pincent se îngustară şi se îndreptară spre 
bărbat, care se încruntă la rândul lui. Maisie se retrase puţin. 

— Surplusul acela, o corectă doamna Pincent cu voce agitată. 
E numai un Surplus la Solitudine. Ce e cu el? 

Maisie trase adânc aer în piept. 

— Surpluşii aceia, repetă ea, şi mici broboane de sudoare 
începură să-i apară pe frunte, pentru că au fost doi. Vedeţi, ieri, 
în timp ce eraţi plecată, cealaltă mică jigodie - vreau să spun 
Surplus - ne-a supărat. Pe mine şi pe doamna Larson. Şi ea a 
spus că trebuie să fie dusă la Solitudine. A spus că asta îi trebuie, 
să se înveţe minte să mai fie obraznică... 

Maisie nu avea cum să nu observe că dispoziţia doamnei 
Pincent se agrava. Inima începu să-i bată mai tare. Era 
conştientă că se bâlbâie, dar nu se putea controla; abia era în 
stare să formuleze o propoziţie ca lumea. Şi ce era mai rău era 
că nici nu dăduse încă vestea cea mai proastă. 

— Şi oricum, doamnă Pincent, treaba e că nici nu ştiu cum s-a 
întâmplat şi nici n-am ştiut că acolo e o gaură în perete, dar m- 
am dus să-i verific acum câteva minute şi ei nu mai erau, 
înţelegeţi? Au... au plecat, doamnă Pincent. 

Ridică o privire rugătoare şi se mai retrase puţin, când ochii 
doamnei Pincent o pironiră. 

— Cum adică au plecat? întrebă doamna Pincent cu voce 
liniştită, dar chipul ei prevestind o furtună. 

— N-a fost vina mea, răspunse imediat Maisie. Nu aveam de 
unde să ştiu. li faceţi pe Surpluşi să aibă un comportament mai 
bun, asta vreţi să faceţi, nu-i aşa? De unde să ştiu eu că vor 
evada? Am crezut că e imposibil să iasă de aici. Am crezut... 

— Destul! Doamna Pincent făcu un pas înainte şi o apucă pe 
Maisie cu sălbăticie de umeri. Acum spune-mi exact, despre ce 
vorbeşti? întrebă amenințătoare, şi Maisie se cutremură. Ochii 
doamnei Pincent o sfredeleau şi unghiile i se înfipseseră în carne. 
Şi despre cine vorbeşti? 

— Băiatul şi fata, se smiorcăi Maisie. Anna şi băiatul acela care 
era deja acolo. Promiţătorul cel nou. Inţelegeţi? Au evadat. Azi- 
noapte, după câte îmi dau seama. 

— Imposibil, rosti doamna Pincent furioasă. Nu e posibil să 
scapi de la Grange Hall. Probabil te înşeli. 

Maisie era tentată să accepte părerea doamnei Pincent şi să 
plece, dar ştia că făcea şi mai rău dacă nu rămânea. 

— Se pare că era o gaură în perete despre care n-am ştiut, 
rosti ea cu ochii plecaţi. „Imi vorbeşte ca unui nenorocit de 

Surplus, îşi spuse supărată; n-ar trebui să-mi vorbească aşa, 
categoric nu!” Să vedeţi, am văzut-o când m-am dus să-i 
controlez, în dimineaţa asta, cam pe la patru fără un sfert, să 
ştiţi. Să văd dacă se poartă frumos. Dar nu i-am mai văzut deloc. 
Şi apoi am văzut gaura din zid. Şi m-am gândit, ei bine, că pe 
acolo trebuie că au plecat, apoi... 

Vocea lui Maisie se pierdu şi doamna Pincent o strânse şi mai 
tare de umeri. 

— La patru fară un sfert? întrebă cu vocea sugrumată. Maisie 
dădu din cap sfioasă. lar acum e patru şi un sfert! Maisie aprobă 
din nou. Atunci de ce ai aşteptat atât de mult până mi-ai spus? 

„Pentru că ştiam că aşa vei reacţiona”, gândi Maisie în 
defensivă, dar nu rosti niciun cuvânt. 

Faţa doamnei Pincent se albi, iar bărbatul se ridică în picioare, 
părând că nu poate ieşi de acolo atât de repede pe cât ar fi vrut. 

Spre uşurarea ei, doamna Pincent îi dădu drumul şi apoi apucă 
telefonul de pe birou, formând un număr din memorie. 

— Margaret Pincent la aparat! lătră ea în receptor. Am nevoie 
de voi, acum! Nu, imediat! A avut loc o evadare. N-au putut să 
ajungă prea departe. Trebuie prinşi imediat. Apoi se întoarse 
spre Maisie. Pleacă de aici, fiinţă inutilă! scuipă ea cuvintele. leşi 
imediat de aici! Spune-i domnului Sargent să vină la Solitudine şi 
doamnei Larson să-i aştepte pe Capturatori la recepţie. După 
aceea spune-le Surpluşilor că micul dejun de azi e anulat. 

Apoi o împinse pe Maisie afară şi, făcându-i semn bărbatului 
că era liber să plece, ieşi ca o furtună pe coridor. 


Julia Sharpe îşi privea indiferentă imaginea reflectată în 
oglindă. Categoric, ridurile i se mai adânciseră, decise ea. Tot 
statul acela la soare îşi lua tributul de pe tenul ei şi, dacă nu era 
atentă, avea să ajungă ca femeile acelea după care întorceau 
oamenii capul speriaţi pe stradă. „Moartea în vacanţă”, aşa li se 
spunea. Oameni care erau bătrâni deja când s-a descoperit 
Longevitatea. Fuseseră trataţi să nu moară, dar rămăseseră 
bătrâni şi aşa aveau să fie pentru veşnicie. 

Julia se oprise la vârsta de cincizeci de ani. Nu era o vârstă 
urâtă, categoric. Desigur, nu avusese de ales. Sigur că ar fi fost 
mult mai simpatic să aibă o faţă fară riduri, dar toată lumea avea 

aceeaşi problemă - chiar şi oamenii care luaseră medicamentele 
de la vârsta de şaisprezece ani tot mai aveau zbârcituri pe ici, pe 
colo, chiar dacă foloseau cele mai scumpe creme. Longevitatea 
te păstra tânăr pe dinăuntru, dar pe dinafară doar liftingurile 
faciale puteau să te menţină tânăr. lar chirurgii o speriau de 
moarte pe Julia. 

Oftă şi deşurubă sticluţa din faţa ei, scoțând două capsule şi 
înghiţindu-le cu o gură de apă. 

„Două pastiluţe o dată pe zi, şi o eternitate eu voi trăi”, îşi 
spuse şi schiţă un zâmbet. Dar era oare suficient să trăiască o 
eternitate, indiferent cum? Se zvonea că noul medicament 
pentru Longevitate era mult mai bun, că nu exista boală care să 
nu poată fi vindecată cu celulele stem corespunzătoare - şi în 
timp ce medicamentul aprobat de stat putea să-ţi ofere doar un 
minim ajutor, noul medicament îţi dădea toată gama - piele care 
se regenerează, nivel scăzut de grăsimi şi altele. Dar acesta se 
putea procura doar de pe piaţa neagră. Şi odată ce o luai pe 
drumul acesta, nu aveai de unde să ştii unde te va duce. 

Julia nu prea înţelegea cum funcționau medicamentele pentru 
Longevitate - şi nici nu se străduise să înţeleagă; la urma urmei, 
ceea ce era important era dacă acționau, nu cum. Insă prietenele 
ei de la clubul de bridge erau convinse că tenul lor proaspăt şi 
trăsăturile ferme se datorau medicamentului Longevitate*. Se 
pare că acesta era deja disponibil în clinicile selecte din Statele 
Unite, din China şi din Japonia şi era folosit mai ales de 
celebrităţi; Marea Britanie rămăsese în urmă, din cauza preţului. 
Dar oare să fi fost adevărat? se întrebă doamna Sharpe. 
Oamenilor le place să creadă cele mai fantastice lucruri. Şi apoi 
mai era şi problema provenienţei celulelor stem. Medicamentul 
tradiţional folosea cordoane ombilicale congelate, dar se zvonea 
că pentru noul medicament era nevoie de celule stem tinere şi 
proaspete. Şi cum erau obţinute astfel de celule, dacă nu prin 
metode dubioase? 

Poate că era ea prea cinică. Cu o noapte în urmă, juca bridge 
cu Barbara, Cindy şi Claire şi nu putuse să nu observe că pielea 
Barbarei arăta aproape... proaspătă. Da, acesta era cuvântul. 
Tinerească. 

Oftă şi hotărî că va aprofunda această problemă. Niciodată nu 

ştii ce pun ei în flacoanele alea, de care faci rost pe aleile 
întunecoase, contra unor sume uriaşe de bani. Nu ştii niciodată 
de unde provin. Dar dacă ar trata bărbia lăsată şi zbârciturile din 
jurul ochilor, poate că ar merita osteneala. 

Fu întreruptă din visare de un ciocănit puternic la uşă şi ridică 
ochii curioasă. Era doar şapte dimineaţa! Cine naiba putea fi la 
ora aia? 

Infăşurându-şi mai strâns halatul în jurul taliei, închise uşa de 
la baie şi aşteptă ca menajera să deschidă. Apoi auzi alt ciocănit 
şi îşi aminti că i-o împrumutase pe menajeră lui Cindy, pentru a o 
ajuta la mutare. Prin vizorul uşii de la intrare văzu nişte uniforme, 
şi asta o sperie puţin. Avusese loc vreun jaf pe strada ei? Sau 
ceva şi mai rău? Se cutremură la gândul acesta. Foarte rar se 
săvârşeau şi chiar şi infracțiunile mai mici erau foarte rare. Julia 
se întrebase adesea dacă nu cumva numărul crimelor scăzuse 
pentru că exista Longevitatea, şi nimeni nu mai erau satisfăcut 
de un câştig pe termen scurt - mai ales când termenul scurt era 
uneori chiar foarte scurt. Sau poate pentru că cei mai mulţi 
dintre infractori erau tineri, iar eradicarea tineretului avea drept 
consecinţă siguranţa străzilor. Soţul ei era adeptul celei de a 
doua variante, citând Declaraţia drept panaceu al tuturor relelor 
omenirii, dar Julia nu era prea convinsă. Mai degrabă credea că 
toată lumea era pur şi simplu prea îmbătrânită. Nimeni nu avea 
imaginaţia sau energia să-şi mai bată capul cu vreo crimă. 

Deschise încet uşa, apoi se încruntă, când îşi dădu seama ce 
fel de uniforme erau. Unul dintre oameni avea uniformă de 
poliţist, dar ceilalţi doi, dacă nu greşea prea tare, erau 
Capturatori. Ridicând din sprâncene de curiozitate, îi pofti 
înăuntru. 

CAPITOLUL 17 


Anna se înfăşură şi mai strâns în draperiile grele şi aruncă o 
privire spre Peter, care stătea lângă ea. De fapt, el găsise cea 
mai bună poziţie, un loc unde nu puteau să fie văzuţi, dar de 
unde ei - sau cel puţin el - aveau o vizibilitate perfectă asupra 
curţii, a uşii şi a casei. Odată ce fu sigur că Annei îi era suficient 
de cald, pur şi simplu se aşeză jos cu fruntea uşor încreţită de 
concentrare şi nu mai spuse nimic. 

Până acum. 

— Au intrat nişte oameni în casă. Par a fi Capturatori. Peter 
vorbi atât de încet, încât Anna aproape nu-l auzi, totuşi cuvintele 
îi străpunseră pieptul ca nişte gloanţe. Capturatori? De unde 
ştiau că se află aici? Acoperă-te cu draperia şi stai nemişcată, 
mai şopti Peter şi, tremurând, Anna îl ascultă. Putea să simtă 
încordarea din trupul lui Peter, parcă era un animal urmărit de 
vânători, aşa că ea încercă să-şi oprească tremurul provocat de 
frig şi de frică. 

Stătu întinsă sub draperii cam zece minute lungi cât o 
veşnicie, apoi îl simţi pe Peter strecurându-se alături de ea. 

— Au ieşit în curte, şopti el, şi Anna îi simţi căldura respirației 
pe frunte. 

Fără să mai gândească, întinse mâna, o găsi pe a lui şi o 
strânse uşor. Apoi Peter îi apăsă capul pe umărul lui şi, înainte ca 
ea să-şi dea seama, erau înfăşuraţi unul lângă altul, cu mâinile 
atât de strâns încleştate, încât se simțeau ca un singur trup. 

Apoi auziră pe cineva încercând uşa. Anna încremeni, convinsă 
că vor intra şi îi vor găsi, dar uşa rămase închisă. Peter o strânse 
şi mai aproape de el. 

— Ţii uşa asta încuiată în permanenţă? se auzi vocea unui 
bărbat, şi Anna îşi simţi toţi muşchii încordându-se. 

— Sigur că da. De fapt soţul meu o ţine aşa. Avem aici o 
mulţime de vechituri. Aparent valoroase, deşi mie nu mi-a păsat 
prea mult de ele niciodată. Fiecare cu ce-i al lui, aş zice. 

Anna simţi braţele lui Peter strângându-se mai tare în jurul ei, 

când auzi vocea familiară a doamnei Sharpe. 

— Am primit ordin să căutăm peste tot, rosti un alt bărbat. 
Chiar dacă e încuiat. 

— Foarte bine. Vocea doamnei Sharpe suna exasperată. Cred 
că e aici cheia. 

Anna îşi simţi inima zbătându-i-se în piept. Doamna Sharpe 
căuta cheia, care nu mai era la locul ei. Capturatorii aveau să-şi 
dea seama că ei o luaseră şi urmau să-i găsească. 

— Oho... o auzi ea pe doamna Sharpe spunând. Ei bine, e 
nostim... 

— A dispărut cheia? 

Interveni o lungă pauză. 

— Aaa, îmi amintesc, zise deodată doamna Sharpe. Soţul meu 
a luat-o. Pentru mai multă siguranţă. 

— Poate că ar trebui să spargem uşa, sugeră unul dintre 
oameni. 

— Puteţi încerca, dar nu cred că soţului meu i-ar plăcea, rosti 
doamna Sharpe imediat. Şi nu văd cum ar putea să fie cineva 
înăuntru, dacă uşa e încuiată. De fapt, probabil că-l cunoaşteţi pe 
soţul meu, Anthony Sharpe? Lucrează la Ministerul de Interne. 

Câteva secunde se aşternu tăcerea, timp în care Anna de-abia 
îndrăznea să respire. 

— Da, îl cunosc pe domnul Sharpe, rosti unul dintre bărbaţi. 
Nu mi-am dat seama că eraţi... că sunteţi... Ei bine, nu mai 
insistăm, nu-i aşa domnilor? Mulţumesc, doamnă Sharpe, 
pentru... ajutorul dumneavoastră. 

Apoi Anna auzi cel mai frumos sunet pe care-l auzise vreodată 
- sunetul făcut de paşii Capturatorilor, care plecau. 

Julia stătea în dreptul chiuvetei din bucătărie şi se gândea. 
Probabil rătăcise cheia. Era posibil. 

Totuşi, era ciudat. In gospodăria Sharpe, lucrurile nu prea se 
pierd. 

Incruntându-se uşor, hotărî să se întoarcă la computerul ei. 
Luna aceasta aveau destulă energie, datorită noului panou solar 
instalat pe acoperiş, şi acum simţea nevoia companiei cuiva, 
chiar dacă era virtuală. 

Când ecranul se lumină, apăru un crainic de la ştiri anunțând 
extrem de serios că ministrul energiei fusese răpit de către un 

grup terorist din Orientul Mijlociu, care pretindea că acordul 
global semnat recent, care restricționa folosirea petrolului, era 
un complot mascat, pentru destabilizarea economiei lor. In 
partea de jos a ecranului, apăru un mesaj personalizat, ce-i 
amintea Juliei că putea trece să-şi ridice de la farmacie 
medicamentele pentru Longevitate şi că avea încă patru 
cupoane de energie rămase pentru această lună; mai exista şi un 
alt mesaj, în partea de sus a ecranului, care îi cerea imperios să 
apese butonul roşu de pe telecomandă, pentru completarea 
activităţii creierului din acea zi. Ignorând mesajele, Julia mai 
urmări ştirile câteva minute, oftând şi clătinând din cap. Ţările 
sărace luau măsuri disperate pentru a convinge naţiunile mari să 
le dea mai multă energie. Ceea ce teroriştii nu păreau să 
înţeleagă era, se gândi ea, că toată omenirea suferea. Nu 
interziseseră China şi Statele Unite toate aparatele de aer 
condiţionat, determinând o migraţie în masă spre ţinuturi mai 
reci? Ţările din America de Sud nu fuseseră forţate să-şi 
oprească dezvoltarea economică, pentru a proteja jungla? 

işi aducea aminte de vremea când era tânără, când exista 
energie din plin şi oamenii credeau că reciclarea era suficientă. 
Inainte ca insulele să înceapă să fie înghiţite de oceane, înainte 
ca Gulf Stream-ul să transforme Europa într- un loc îngheţat şi 
cenuşiu cum era acum, cu veri scurte şi ierni lungi şi geroase. 
Inainte ca politicienii să ia măsuri, dându-şi seama că, fiind 
nemurirori, ei înşişi urmau să aibă de suferit, nu generaţiile 
viitoare, dacă clima mondială nu era protejată. 

Dar nu toate ţările considerau că fuseseră tratate în mod egal 
la summit-ul mondial convocat de urgenţă. Şi de ce ar fi fost? Nu 
era un secret că ţările bogate trişau. Sursele de energie interzise 
erau folosite în secret, pentru a asigura electricitate serviciilor lor 
importante. Noua energie era impusă doar ţărilor mai sărace, ca 
fiind singura sursă disponibilă, în timp ce ţările corupte făceau 
afaceri cu petrol şi cu cărbune. Chiar şi Marea Britanie cheltuise 
bani şi resurse, în cursa pentru crearea unei noi surse de energie 
pe care să o vândă altor ţări cu un profit uriaş. Departamentele 
de cercetare subvenţionate de stat, desfiinţate cu un secol în 
urmă, odată cu universităţile de care aparţineau, deoarece nu 
mai existau studenţi, fuseseră reînfiinţate. 

136 


Dar energia nu era o problemă pentru care Julia ar fi putut să 
facă ceva; era domeniul soţului ei, Anthony. Ea avea acum o 
problemă mult mai presantă de rezolvat. Nu apăruse nimic la 
ştiri despre Surpluşii evadați, dar asta nu era surprinzător - ştirile 
despre aşa ceva se transmiteau doar după ce Surpluşii erau 
prinşi. Nu era niciun motiv să îngrijoreze populaţia fară să fie 
nevoie, ar fi spus Anthony. 

julia bătea darabana cu degetele pe blatul mesei din 
bucătărie, încercând să hotărască ce avea de făcut, încercând 
să-şi dea seama de ce nu-i lăsase pe Capturatori să spargă uşa 
de la intrarea în casa de vară. Pentru a proteja mobilierul lui 
Anthony? Sau din alte motive? Poate pentru că bărbaţii aceia 
menţionaseră numele Annei? 

In timp ce se gândea la asta, telefonul sună şi ea ridică 
imediat receptorul. 

— Julia? Sunt Barbara. Ai auzit noutăţile? 

— Care noutăţi? 

— Evadarea Surpluşilor. Sigur Capturatorii au trecut şi pe la 
tine până la acum. Pe mine m-au trezit din somn. Teribil de 
eficienţi, nu-i aşa? 

Julia se aşeză. 

— Presupun că asta le e datoria, răspunse ea gânditoare. 

— Mi-au spus că sunt doi evadați. Aşa că am închis toate 
geamurile şi am încuiat toate uşile. Şi sper că şi tu ai făcut la fel. 
Cu ăştia nu prea poţi fi sigură, Julia. Vreau să spun, cine ştie ce 
rău ne-ar putea face dacă le oferim ocazia. Acum, probabil că 
oamenii vor trata cu mai multă seriozitate Problema Surpluşilor. 
Căminele de Surpluşi sunt o sursă de nenorociri. Să-i ţii acolo, 
unde consumă atâtea resurse! Nu sunt decât pepiniere de tineri 
criminali, Julia. Şi atât de aproape de sat! 

— Nu cred că sunt periculoşi, Barbara, comentă Julia 
încruntându-se uşor. Surpluşii sunt învăţaţi să se comporte 
civilizat. 

Se gândi imediat la menajera ei şi la Anna, cea care se pare că 
a evadase. Ele nu repezentau niciun fel de pericol. Păreau 
recunoscătoare chiar şi pentru un singur cuvânt amabil. 

— Ei bine, Surpluşii cărora /i se permite să iasă, într-adevăr, nu 
sunt periculoşi, zise Barbara mohorâtă, dar noi i-am cunoscut 

doar pe cei care pot fi angajaţi. Pe cei buni. Restul, pur şi simplu 
ne fură, Julia. Ne fură hrana, energia, aerul. Julia oftă. Probabil că 
Barbara avea dreptate. Poate că greşise când îi lăsase pe 
Capturatori să plece, fară să controleze casa de vară. Şi sunt 
geloşi, continuă Barbara. Indrăznesc să-şi dorească ceea ce 
avem noi. Fără să aibă niciun drept, Julia. Nici părinţii lor nu au 
avut dreptul. Asta încerc să-i explic tot timpul Surplusului meu, 
Mary. E o fată bună. Foarte muncitoare. Dar, de fapt, n-ar fi 
trebuit să existe, Julia. Pur şi simplu nu trebuia. Şi acum 
evadarea asta! îţi spun drept, de Problema Surpluşilor va trebui 
să se ocupe cineva. Dacă eşti prea blând cu ei, vor apărea alţii şi 
alţii. Tu ştii câte procente din taxele noastre se cheltuiesc cu 
Problema Surpluşilor? Ştii? 

— Nu, zise Julia. 

— Mult prea mult, răspunse Barbara amenințătoare. Interveni 
o pauză, timp în care Barbara îşi trase răsuflarea. Oricum, 
continuă ea până la urmă cu ton de afaceri, motivul pentru care 
te-am sunat este să-ţi spun că organizez o poteră. Trebuie să ne 
protejăm, Julia. Trebuie să-i găsim pe blasfemiatorii ăia şi să ne 
ocupăm de ei. Adunarea are loc acasă la mine, în după-amiaza 
asta. Sunt sigură că ai vrea să te implici şi tu. 

— Nu crezi că e mai bine să lăsăm asta în seama 
Capturatorilor? încercă Julia. 

— Julia, rosti Barbara cu asprime, nu putem sta deoparte şi să 
lăsăm doi Surpluşi să amenințe tot ce ne-a oferit Longevitatea. 
Pot fi oriunde şi trebuie să fim vigilente. Dacă lăsăm doi Surpluşi 
să evadeze, unde se va sfârşi totul, Julia? Nu există loc pentru ei. 
Trebuie să fie suprimaţi. 

— Suprimaţi? Julia nu-şi putu ascunde frustrarea din glas. 

— Să ne ocupăm de ei, cedă Barbara. Deşi eu cred că n-ar fi o 
idee prea rea să suprimăm câţiva. Ar fi un mesaj pentru toţi 
ceilalţi, nu crezi? 

Julia trase adânc aer în piept şi se rezemă de spătarul 
scaunului. 

— In după-amiaza asta, rosti ea în cele din urmă. Eu... ei bine, 
ne vedem la tine. 

Puse receptorul jos şi oftă. Oamenii erau aşa de speriaţi de 
Surpluşi! Şi de copiii Legali de fapt; rareori puteai vedea câte 

unul. Parcă toată lumea uitase cu desăvârşire ce înseamnă să fii 
tânăr, convinsă că oricine are douăzeci şi cinci de ani e periculos 
şi complotist. Mai bine zis, oricine are sub şaisprezece. Cam atât 
aveau acum cei mai tineri, în afară de Surpluşii şi de Legalii aceia 
ciudaţi, care după Declaraţie reuşiseră să se strecoare prin 
hăţişul de interdicții. „O lume plină de bătrâni, îşi spuse Julia 
încruntându-se. Bătrâni convinşi că ştiu tot şi că orice e nou sau 
diferit nu poate să fie bun - în afară de ceea ce e legat de 
medicamentele pentru Longevitate, desigur.” 

Ca o ironie, Surpluşii erau singurul subiect despre care se pare 
că mai existau dezbateri politice, chiar dacă la ele lua parte un 
număr foarte mic de oameni elocvenţi. Tabăra liberală apela la o 
abordare mai umană a problemei: în primul rând era nevoie de 
mai multe campanii de prevenire a naşterii Surpluşilor. In 
schimb, Barbara şi tovarăşele ei cititoare ale gazetei Daily 
Record considerau că părinţii Surpluşilor trebuie închişi pe viaţă, 
iar progeniturile lor suprimate. Desigur, nu şi Surpluşii din slujba 
lor, nu cei care le găteau mâncarea, le tundeau gazonul, 
munceau în construcţii sau preluau oricare dintre celelalte 
sarcini, de care nimeni altcineva nu mai voia să se ocupe. Nu, pe 
ei nu; doar pe „ceilalţi”, indiferent cine erau ei. 

Fără îndoială că Autorităţile aveau să organizeze un 
referendum pe acest subiect şi să înfiinţeze un nou grup de 
lucru. Vor da unuia, cum era soţul ei, misiunea să-i supravegheze 
activitatea timp de douăzeci de ani, până se ajungea la nişte 
concluzii. Şi apoi... Ei bine, apoi vor aplica aceste concluzii, 
presupuse Julia. Dacă îi mai păsa cuiva de asta. 

Problema era totuşi că Julia nu avea la dispoziţie douăzeci de 
ani pentru a-şi forma o opinie în Problema Surpluşilor. Nu avea la 
îndemână douăzeci de ani pentru a hotărî ce să facă. 

Desigur, nu era convinsă că evadaţii se aflau în casa de vară, 
dar conform experienţei ei, doi şi cu doi de obicei fac patru. 

Ridicându-se în picioare şi luând din bucătărie o dublură a 
cheii, îşi înfăşură halatul de casă în jurul ei şi îşi puse cizmele de 
cauciuc, apoi apucă câteva unelte de grădinărit, pentru mai 
multă siguranţă. În caz că vecinii s-ar fi uitat. În caz că oricine 
altcineva ar face-o. 

Adesea se întrebase cum reuşeau părinţii Surpluşilor să 

desfidă Declaraţia. Era oare aroganță convingerea că Declaraţia 
nu li se adresa? Nu-şi dădeau seama că nu vor scăpa 
nepedepsiţi? Auzise vorbindu-se despre o mişcare, o mişcare 
pro-viaţă-nouă, care considera că Declaraţia e greşită, că 
oamenii nu trebuie să trăiască etern, că tinereţea era mai bună 
decât bătrâneţea. Dar nimeni nu-i lua în serios. 

Odată îi sugerase lui Anthony că medicamentele pentru 
Longevitate ar trebui să conţină şi substanţe pentru controlul 
naşterilor, şi astfel n-ar mai exista problema Surpluşilor. | se 
părea o soluţie aşa de corectă, aşa de simplă! Dar Anthony i-a 
spus că asta nu era posibil, deoarece medicamentele acelea erau 
extrem de fin echilibrate şi nu puteai să încarci formula; mai 
bune erau implanturile pentru controlul naşterii, mai sigure, mai 
ieftine. Julia subliniase că, în mod evident, nu erau sută la sută 
eficiente. Anthony îi reproşase că nu înţelege; că astfel de lucruri 
nu sunt uşor de înţeles. Ei, totuşi, nu i se păreau complicate. 
Uneori avea impresia că Autorităţile complicau intenţionat 
lucrurile, doar pentru a se asigura că au suficient de lucru. 

Julia fusese una dintre femeile norocoase, desigur. Ea născuse 
pe vremea când nu apăruse ideea de Longevitate. Nu fusese 
nevoită să aleagă dacă să trăiască veşnic sau să aibă copii. 

De fapt nu copii, ci copil. Unul era suficient, aşa căzuseră de 
acord şi ea, şi Anthony. Şi Julia fusese încântată când aflase că 
va avea o fetiţă. Cineva cu care să meargă la cumpărături şi cu 
care să bârfească din când în când, aşa-şi imaginase. 

Dar nu se întâmplase chiar aşa. La vârsta de treizeci şi cinci de 
ani, Tracey se mutase în America. „Am o carieră, spusese, şi 
acolo e locul unde se întâmplă totul.” Asta se întâmplase în urmă 
cu şaptezeci de ani. Intr-un fel, parcă nici nu trecuse chiar atât 
de mult, totuşi uneori Julia simţea că trecuse de atunci o 
veşnicie. 

Din când în când Tracey o suna, ceea ce era frumos. Şi uneori, 
când cota de energie îi permitea, Julia lua avionul şi pleca să o 
vadă, dar fiica ei era foarte ocupată şi, de aproximativ zece ani, 
nu mai reuşiseră să găsească o dată convenabilă pentru 
amândouă. 

„Le am totuşi pe prietenele mele, îşi spuse Julia străduindu-se 
să zâmbească. Am clubul de bridge, nu-i aşa? Nu, una peste alta, 

140 


sunt foarte fericită.” Şi dacă uneori se întreba ce rost avea să 
trăieşti etern dacă nu aveai pe cineva pe care să-l iubeşti şi care 
să te iubească, nu insista prea mult asupra ideii. „Sunt una dintre 
norocoase, îşi reamintea ea. Sunt, într-adevăr, foarte fericită.” 

In timp ce se îndrepta spre casa de vară, Julia se întreba dacă 
era vorba despre aceeaşi Anna. Trebuia să fie, nu-i aşa? Dar oare 
ce intenţii aveau, ea şi Surplusul celălalt? Sperau să se bucure de 
câteva zile de libertate, înainte de a fi inevitabil recapturaţi? Sau 
erau mult mai ambiţioşi? Poate că de fapt se gândeau că vor 
reuşi să se ascundă pentru totdeauna?... Doar că ar fi imposibil 
să fie pentru totdeauna, se gândi Julia. Erau Surpluşi. Vieţile lor 
vor fi atât de disperat de scurte, încât nici nu merita efortul. 

În linişte, se apropie de micuța clădire din lemn şi bătu uşor la 
fereastră. 

— Anna! o strigă ea încet. Sunt eu, doamna Sharpe. Sunt 
sigură că eşti acolo, înăuntru. Capturatorii au plecat. Vrei să-mi 
spui ce faceţi aici, Anna? Dă-mi drumul înăuntru, te rog. 

— Nu răspunde, şopti Peter. Probabil e o cursă. Transpirase; 
Anna nu era sigură dacă de durere sau de frică. 

Dădu din cap, încercând să reziste tentaţiei de a alerga şi de 
a-i mulţumi doamnei Sharpe că îi expediase pe Capturatori. 

— Anna, ascultă-mă. Te rog să deschizi uşa. Trebuie să fim 
atenţi, nu se ştie niciodată când apare vreun vecin. Dar dacă mă 
laşi să intru nu o să mă vadă nimeni, decât dacă e cineva la mine 
în casă, şi te asigur că nu e. Oricum, nu în clipa aceasta. Dar 
Capturatorii se pot întoarce, aşa că ar trebui să ieşi de aici cât 
mai repede posibil. Nu crezi, Anna? Anna? 

Anna îl privi pe Peter. Sub draperii, tot ce putea să vadă erau 
ochii lui şi îşi dădea seama că erau plini de spaimă. 

— Am încredere în doamna Sharpe, rosti ea strângându-l la 
piept pentru a-l convinge. Nu le va permite Capturatori lor să ne 
găsească. 

Peter o privi îngrijorat şi, până la urmă, dădu aprobator din 
cap. leşiră încetişor de sub draperii. Peter se ridică şi se duse să 
descuie uşa, apoi se strânse din nou lângă Anna, căutând din 
priviri o altă cale de scăpare, în caz că lucrurile luau o întorsătură 
neplăcută. 

Doamna Sharpe ocoli mobila, apoi se apropie de patul aşezat 

la perete. O fixau două perechi de ochi întunecaţi larg deschişi, o 
pereche privind-o prudenţi, cealaltă uitându-se la ea ca un 
căţeluş recunoscător că n-a fost înecat. 

— Vai, Anna! zise ea văzându-i murdari, răniţi şi cu părul 
încâlcit. Vai, fata mea dragă, în ce te-ai băgat? 


Doamna Pincent îşi îngustă ochii privindu-l pe Frank, 
Capturatorul-Şef însărcinat cu prinderea evadaţilor de la Grange 
Hall. 

— O să-i găseşti, rosti ea. Era o afirmaţie, nu o întrebare. 

Frank zâmbi. 

— Întotdeauna îi găsesc, răspunse, sigur pe el. Desigur, de 
obicei îi vânăm pe Surpluşii care se ascund. Acţionăm în special 
preventiv. Evadaţi din căminele de Surpluşi n-am avut prea des 
ocazia să vânăm. Nu se întâmplă prea des să reuşească. 

li aruncă doamnei Pincent o privire semnificativă şi ea se uită 
la el urât. 

— Au reuşit s-o facă, replică ea furioasă, pentru că Autorităţile 
n-au considerat că e cazul să-mi spună că există un tunel care 
duce afară. Pot să te asigur că n-a mai existat nicio evadare de 
când sunt eu la Grange Hall, şi nici nu va mai exista. 

Frank ridică din umeri. _ 

— Oricum, nu mai contează. li vom aduce înapoi. N-au unde să 
se ducă, nu-i aşa? 

— Dar ce spui de organizaţia aia subterană? întrebă doamna 
Pincent cu faţa schimonosită de dezgust. Cred că băiatul ar 
putea avea legături cu ea. Era nou, înţelegi. Prea mare pentru a 
intra într-un cămin de Surpluşi, după părerea mea, dar asta a 
fost. 

Frank ridică din nou din umeri. 

— Organizaţia Subterană? întrebă el nepăsător. O şleahtă de 
liberali confuzi, asta sunt. Numai gura de ei. Incearcă să ascundă 
din când în când câte un Surplus, dar noi îl mirosim întotdeauna, 
fii fără grijă. 

Doamna Pincent dădu aprobator din cap. Ştia totul despre 
liberalii confuzi. li scriau din când în când, întrebând-o despre 
tratamentul Surpluşilor. Trimiteau petiţii, cerând ca părinţilor 
criminali să le fie permis să-şi vadă copiii Surpluşi, la ieşirea din 

închisoare. Doamna Pincent îi ura pe liberali. 

— Liberalii ăştia nu înţeleg, zise ea bănuind că ar putea să 
găsească în Frank pe cineva care-i împărtăşea vederile în 
legătură cu Surpluşii, că acesta e preţul pe care trebuie să-l 
plătim pentru Longevitate. Trăiesc veşnic într-o lume stabilă, 
prosperă şi sigură şi uită ce a făcut această lume pentru ei. 

Frank dădu din cap şi ochii i se luminară. 

— Sunt nişte ignoranţi, asta sunt, aprobă el din inimă. Bieţii 
Surpluşi? Mă fac să râd. Tu şi cu mine ne aflăm în primele 
rânduri, doamnă Pincent. Noi ştim adevărul. Dacă n-am fi noi, 
lumea ar fi un loc foarte diferit, să ştii. 

— Într-adevăr, răspunse doamna Pincent. Când ai să-i prinzi pe 
aceşti Surpluşi, vor fi aduşi din nou aici? 

Frank dădu din cap. 

— E procedura normală. Dacă mai sunt în viaţă, desigur. 
Uneori, înţelegi, apar... complicaţii. 

Doamna Pincent îl privi o clipă. 

— Incearcă să o prinzi pe fată vie, zise ea şi se ridică. Băiatul 
probabil că n-ar fi de mare folos, dacă ştii ce vreau să spun. 

Frank rânji. 

— Ştiu exact ce vrei să spui, zise el vesel. 

— Bine, rosti doamna Pincent cu ochii îngustaţi. Mi-a venit o 
idee. Anna a muncit la o femeie din sat, acum aproximativ un an. 
Poate ar fi bine să urmăreşti pista asta. Am numele ei undeva în 
dosar. 

Sheila se afla la cursul de bune maniere, uitându-se fix la 
doamna Larson şi prefacându-se că ascultă atentă. 

Locul Annei era gol şi nimeni altcineva nu se mai gândea la ea, 
deoarece fusese trimisă la Solitudine. Dar Sheila ştia. Sheila ştia 
ce se întâmplase în realitate. Ştia, deoarece citise în întregime 
jurnalul Annei, citise despre planurile ei. Şi ştia şi pentru că 
fusese trează în zori, când Maisie scosese ţipetele acelea 
stridente de furie. 

Sheila era furioasă că Anna n-o luase cu ea. Dintre toţi cei de 
la Grange Hall, ea era singura care merita să plece, îşi spusese 
adesea, nu Anna. Annei îi plăcea aici. Anna era un Surplus. În 
schimb, Sheila dispreţuise fiecare clipă petrecută în spatele 
acestor ziduri cenușii şi dorea, mai mult decât orice, să vadă din 

nou Lumea de Afară, să-şi vadă casa, părinţii. 

Totuşi, pe Sheila o încânta faptul că Anna nu fost chiar atât de 
inteligentă pe cât se credea. Annei îi plăcea să-şi închipuie că se 
gândea la tot, că era cel mai Valoros Surplus care existase 
vreodată. Dar un Surplus Valoros şi-ar fi abandonat jurnalul? Un 
Surplus Valoros i-ar fi permis Sheilei să-i sustragă delicat jurnalul 
din buzunar, în timp ce era târâtă prin clasă de către domnul 
Sargent, şi să-l ascundă în propriul buzunar, alături de frumoşii 
pantalonaşi roz pe care îi luase de la Spălătorie? 

Da, reflectă Sheila. Anna făcuse o greşeală uriaşă neluând-o 
cu ea. 

Strecurându-şi mâna în buzunar pentru a pipăi pielea moale a 
jurnalului, Sheila zâmbi şi ridică ochii spre doamna Larson. 

CAPITOLUL 18 


Julia privi de la Anna la Peter, apoi dădu din cap mulţumită. 
Erau îmbăiaţi, erau îmbrăcaţi, piciorul lui Peter fusese bandajat, 
şi acum mâncau, chiar dacă îi luase o veşnicie să-i facă să 
admită că le era foame. Ochii lor continuau să privească nervoși 
înjur, ca şi cum se aşteptau ca în orice clipă un Capturator să 
intre înăuntru. Arătau caraghioşi cu hainele ei şi ale lui Anthony 
atârnând pe ei, dar ce altceva ar fi avut de făcut? Să-i fi lăsat în 
salopetele alea oribile? 

— Voiaţi să vă ascundeţi într-un camion, aşa ai spus? întrebă 
ea, şi Peter dădu serios din cap. 

— Într-un camion care merge la Londra. Mişcarea Subterană 
m-a învăţat cum să pătrund cu forţa într-unul, zise el, şi Juliei i se 
păru că vede o urmă de mândrie în ochii lui. 

— Şi ce faceţi dacă nu găsiţi un camion care merge la Londra? 
mai întrebă ea. 

— Atunci vom merge pe jos, zise Anna. Nu-i aşa, Peter? 

Peter dădu din cap. i 

— Nu putem să-ți spunem mai mult, rosti el calm. In caz că 
eşti interogată, în caz că te torturează. 

— Să mă tortureze? Julia zâmbi. Peter, în această țară oamenii 
nu sunt torturati. 

Peter nu-i întoarse zâmbetul. 

Julia se uită la ei, la chipurile lor serioase, şi nu ştiu dacă să 
râdă sau să plângă. Ințelegea acum de ce spuseseră Capturatorii 
că băiatul le-ar putea provoca necazuri; ochii lui erau atât de 
provocatori, şi privirea pătrunzătoare! Erau nişte ochi care nu 
aveau încredere în nimic şi o făceau pe Julia să se simtă prost. 

Apoi văzu felul cum se uita la Anna - atent şi protector; cum se 
îndreptase de spate mândru, când Julia spusese lucruri drăguţe 
despre ea, cum veghea asupra ei, ca şi cum i-ar fi fost teamă că 
Anna ar putea să dispară în orice clipă sau să fie smulsă de lângă 
el. Văzu şi felul cum îl privea Anna pe el. Fata asta dădea mereu 
impresia că ar fi cărat de bunăvoie toată povara omenirii pe 

umerii ei şi tot nu i se părea o greutate suficientă. Julia nu ştia 
cum reuşise el - ea încercase destul de mult şi degeaba - dar se 
pare că Peter reuşise într-un fel să ia puţin din greutatea de pe 
umerii ei. Alături de Peter, undeva, în ochii lui întunecaţi şi mari, 
Anna zărise probabil o mică rază de speranţă. 

Anna se schimbase în dormitorul Juliei, cu draperiile bine 
trase, iar la început păruse fericită şi emoţionată. Dar imediat ce- 
şi scosese salopeta, ceva se schimbase în ea. Incepuse să 
scotocească cu frenezie prin buzunare, ca şi cum ar fi căutat 
ceva, cu toate că o asigurase pe Julia că nu asta făcea. Apoi se 
dusese în fugă în spatele casei şi se uitase afară pe fereastră, 
deşi Julia îi spusese că era periculos. Şi acum era lividă la faţă, ca 
o moartă, iar pe frunte îi apăruseră mici broboane de sudoare şi 
în ochii negri o umbră de îngrijorare. Probabil că era speriată că 
evadase, se gândi Julia. Poate că acum regreta ce făcuse. 

— O să vă umflaţi ca nişte gogoşi, comentă ea gânditoare 
rezemându-se de blatul bucătăriei. 

Dar înainte ca vreunul dintre ei să poată răspunde, telefonul 
începu să sune, făcând-o pe Julia să tresară, iar pe Anna şi pe 
Peter să se ridice în grabă, căutând un loc unde să se ascundă. 

Sperând să nu fie tot Barbara, ridică receptorul. 

— Julia? Nu era Barbara. 

— O, tu eşti, răspunse ea. 

— Am vrut mă asigur că eşti bine. Am auzit de evadare. 

Julia îşi roti privirea. 

— Anthony, sunt bine. Au scăpat doi Surpluşi, nu doi asasini. 

— Totuşi, nu-mi place gândul acesta. Capturatorii au trecut 
deja pe la noi? 

— Au venit în dimineaţa asta. Julia îi privi pe Anna şi pe Peter 
prudentă, implorându-i din ochi să nu facă zgomot. Pur şi simplu, 
Anthony n-ar fi înţeles de ce i-a ajutat pe Surpluşii evadați. Nici 
ea nu era sigură că înţelegea de ce făcuse asta. Şi acum ce crezi 
că o să se întâmple? îl întrebă ea. 

— Ce să se întâmple? Vor fi prinşi, desigur. Nu-i lasă 
Capturatorii să le scape, dacă asta te îngrijorează. 

Julia rămase tăcută pentru moment. 

— Şi după aia? Ce li se va întâmpla, după? 

— Să li se întâmple? Tonul lui Anthony era neîncrezător. Ei 

bine, vor fi pedepsiţi. Închişi. Dacă vor supravieţui, asta se va 
întâmpla. 

Julia se încruntă. 

— Să supravieţuiască? 

Anthony oftă. 

— Dacă mai sunt în viaţă, comentă el. Dacă se dovedesc 
periculoşi, se vor afla la dispoziţia Capturatorilor, deşi aceştia nu 
au o dispoziţie oficială de acest gen. Ştii cum stau lucrurile. Se 
pare că băiatul provoacă numai necazuri. 

— Dar... dar asta e îngrozitor, suspină Julia încercând să nu se 
uite la Peter în timp ce vorbea. Nu pot face asta. 

— N-ai spune asta dacă l-ai găsi ascuns în casă la tine, Julia, 
zise Anthony răspicat. Trebuie să-ţi aminteşti în primul rând că 
Surpluşii aceştia nu au dreptul la viaţă. N-au niciun drept. Fiecare 
persoană nouă pe acest pământ ne ameninţă existenţa, fură 
resursele de care au nevoie oamenii Legali pentru a supravieţui. 

— Totuşi, sunt aşa de tineri, zise Julia încet. Pare atât de... 
inuman. 

— Julia, vor fi prinşi şi vor fi pedepsiţi sau îngropaţi, şi, 
indiferent care din aceste două variante va fi, sper să se 
întâmple cât mai curând! rosti Anthony brusc. Nu-mi place să 
ştiu că soţia mea e în pericol şi nici ţie n-ar trebui să-ţi placă. 

— Crezi într-adevăr că sunt în pericol? întrebă Julia curioasă. 

— Sunt sigur că totul va fi bine, zise Anthony repede. Ţine 
uşile încuiate. De ce nu chemi pe una dintre prietenele tale să-ţi 
ţină companie? 

— Tu când te întorci acasă? 

Anthony suspină. 

— Am sperat să vin în acest weekend, dar mi-e teamă că a 
fost doar o presupunere. Nu te deranjează, nu-i aşa, Julia? 

— Nu, sigur că nu, zise ea liniştită. Ei bine, ţine-mă la curent. 

— Aşa o să fac. Pa, pa! 

— E în regulă, puteţi să ieşiţi, zise ea punând receptorul jos. 
Deşi trebuie să vă ascund din nou destul de curând. Anna? Anna, 
te simţi bine? 

Anna ridică ochii. „Arată îngrozitor”, îşi spuse îngrijorată Julia. 

— Eu... începu Anna, apoi îl privi îngrozită pe Peter. Cred că 
am pierdut... Vreau să spun, n-ai găsit nimic, nu-i aşa? 

Julia se încruntă. 

— Să fi găsit ceva? Ce vrei să spui? 

Anna îşi muşcă buzele şi cobori privirea. 

— Nimic. Eu... nimic. 

Peter se încruntă. 

— Eşti bine? o întrebă îngrijorat, dar întrebarea lui o făcu pe 
Anna să arate şi mai rău. Ai pierdut ceva? Ce era? 

Anna îl privi o clipă pe Peter şi Juliei i se păru că fata se 
pregătea să spună ceva important, parcă ar fi vrut să scape de 
un secret teribil. Dar, după o scurtă ezitare, Anna se mulţumi să 
dea din cap. 

— N-am nimic, zise ea cu glas slab. Mă simt bine. 

— Mă bucur! rosti serioasă doamna Sharpe. Ei bine, dacă aţi 
mâncat destul, nu e decât ora nouă, aşa că am impresia că 
trebuie să vă întoarceţi în casa de vară şi să aşteptaţi acolo până 
se întunecă. Am... Am câte ceva de făcut. 

Anna dădu tăcută din cap şi atât ea, cât şi Peter se ridicară. 

— Aşteptaţi doar o clipă, zise doamna Sharpe, să mă asigur că 
drumul e liber. Grădina nu se vede prea bine de la fereastră, aşa 
că nu poţi fi niciodată sigur. leşi afară pe uşa din spate şi se uită 
în jur. Cred că totul e în regulă, reveni ea. Totuşi, mergeţi pe 
lângă gard, nu peste pajişte. Şi repede. Ascultaţi, luaţi sticla asta 
cu apă şi nişte mâncare! 

Peter luă sticla, şi Anna zâmbi. 

— Mulţumim, doamnă Sharpe. Mulţumim foarte mult. Nu pot 
să vă spun cât de recunoscători vă suntem, zise ea cu blândeţe. 

Doamna Sharpe ridică din umeri. 

— Să staţi ascunşi. Altfel vom da cu toţii de necaz. 

Dând afirmativ din cap, Anna îl urmă pe Peter afară, prin uşa 
din spate. Apoi merseră pe furiş de-a lungul gardului care 
înconjura grădina, ţinându-se pe după tufişuri până ce ajunseră 
la casa de vară. Apoi, în tăcere, se strecurară înăuntru, încuind 
uşa în urma lor şi reluându-şi locul din ascunzătoarea de sub 
draperiile groase şi grele, pe care doamna Sharpe voise să le 
arunce cu cincizeci de ani în urmă. 

CAPITOLUL 19 


Julia Sharpe nu se alătură grupului de căutare, pretinzând că o 
doare capul. Totuşi, le aprovizionă pe prietenele ei cu biscuiţi şi 
umplu două termosuri cu ceai dulce şi cu lapte, pe care le 
înmână vinovată. Apoi îşi privi îngrijorată prietenele şi vecinele 
pornind. Barbara o informase că plănuiau să răscolească tot 
satul, să bată toate câmpurile şi să controleze toate clădirile 
scoase din uz. Cărau cu ele un amestec ciudat de puşti, spade, 
rachete de tenis şi bețe de cricket şi, desigur, Barbara se afla în 
frunte, vociferând tare despre nevoia de a pune capăt Problemei 
Surpluşilor şi de a arăta lumii ce înseamnă implicarea. Celelalte 
care o urmau vădeau un interes limitat faţă de strigătul de luptă 
al Barbarei, nu putu să nu observe Julia; cele mai multe discutau 
despre subiecte care le interesau mai mult, cum ar fi reţete noi 
de bucate, cine folosea Longevitate+ şi ce credeau ele despre 
ultimele tarife ale energiei. Vocile le erau ascuţite şi surescitate, 
după cum constată Julia cu amărăciune. Pentru cele mai multe 
dintre vecinele ei, căutarea evadaţilor nu era decât un prilej de a 
ieşi împreună, o ocazie de a se convinge că făceau şi ele ceva 
important. 

Şi Julia nu le putea învinui pentru asta. Ar fi făcut şi ea la fel, 
era sigură, dacă circumstanţele ar fi fost altele. Viaţa era 
frumoasă pentru locuitorii satului. Viaţa era confortabilă. Dar 
uneori toate îşi doreau puţin pericol, puţină emoție şi implicare, 
măcar numai pentru a sublinia cât de confortabil şi sigur le era 
traiul de zi cu zi. 

Încet, se întoarse acasă, privind tot timpul înjur. Ştia că era o 
prostie să fie îngrijorată. La urma urmei, nimeni n-ar fi suspectat 
pe cineva ca ea. Era respectată în comunitate, avea relaţii sus- 
puse şi, chiar dacă îi găseau pe Surpluşi, putea oricând să 
pretindă că ea nu ştiuse nimic despre prezenţa lor în casa de 
vară. Cu toate acestea, ochii ei scrutau strada şi inima îi bubuia 
în piept, iar adrenalina începu să-i curgă prin vene când descuie 
uşa de la intrare. Pentru că, fără să-şi dea seama, luase o 

hotărâre. Fără să insiste prea mult asupra implicaţiilor, fără să se 
întrebe dacă era bine ce făcea, hotărâse să-i ajute pe Anna şi pe 
Peter să ajungă la Londra. Ei n-ar fi putut să se descurce singuri 
şi, dacă aveau să fie prinşi, ei bine... Julia nu îndrăznea să 
gândească ce s-ar fi întâmplat mai departe. Aşa că voia să-i ajute 
şi nu avea decât o după-amiază la dispoziţie pentru a elabora un 
plan. 


Anna observă că Peter o privea cu ochii îngustaţi şi 
neîncrezători pe doamna Sharpe, din locul lui de sub draperiile 
din casa de vară. Era spre seară, începuse să se întunece şi fosta 
ei stăpână se uita la ei în aşteptare, după ce le explicase că voia 
să-i ajute să plece. 

— De ce? întrebă el. De ce faci asta? 

Doamna Sharpe îşi muşcă buzele. 

— Ca să-ţi spun drept, nici eu nu prea ştiu de ce, rosti ea 
blând. Tot ce ştiu este că nu e vina voastră că sunteţi Surpluşi. Şi 
că, imediat ce veţi face doar un pas în sat, cineva vă va vedea. 
Sunteţi aşa de... Se încruntă căutând cuvântul potrivit, apoi 
ridică din umeri... Aşa de tineri. Aşa de slabi. 

— Dar o să aveţi probleme, zise repede Anna îngrijorată. Nu-i 
aşa? 

— Nu vă faceţi griji pentru mine. Va trebui doar să fim atenţi. 
Nu vor controla fiecare maşină, nu-i aşa? Şi, în mod sigur, nu vor 
controla maşina doamnei Anthony Sharpe, e clar. 

Doamna Sharpe zâmbi, dar Anna putea să vadă, după ridurile 
din jurul ochilor şi din felul în care continua să-şi aranjeze 
îmbrăcămintea, că şi ea era speriată. 

Peter privea în pământ, încruntându-se de concentrare. Apoi 
se uită din nou la doamna Sharpe. 

— Mişcarea Subterană vă va fi foarte recunoscătoare, rosti el 
ceremonios. Dacă ne ajutaţi. 

Doamna Sharpe ridică din sprâncene. 

— Mişcarea Subterană? întrebă uşor ironică. Dacă aşa spui tu! 
Dar vreau să vă fie foarte clar că nu fac asta pentru nicio 
Mişcare. Fac asta deoarece sunteţi aşa de tineri, aşa... aşa... Se 
uită la Anna, apoi privi în altă parte. Ei bine, oricum, continuă ea 
cu energie, acum mă duc înapoi în casă, ca nu cumva să se 

hotărască cineva să arunce vreo privire înăuntru. Chiar acum... 
ei bine, chiar acum femeile din sat vă caută peste tot. Treaba 
cea mai grea va fi să vă urc în maşină, cu toţi Capturatorii 
adulmecând pretutindeni, dar nu departe de aici se află o 
benzinărie - puteţi să vă duceţi acolo, prin grădina din spate, 
imediat ce cade întunericul; să vă ascundeţi acolo, de unde am 
să vă iau eu cu maşina. Am o prietenă la Londra şi nu există 
niciun motiv care să mă împiedice să-i fac o vizită în seara asta. 
Cu câte se întâmplă aici în sat... 

Continuă să treacă în revistă împreună cu ei toate amănuntele 
planului, apoi părăsi casa de vară şi Anna se întoarse spre Peter. 

— Dacă răscolesc satul, crezi că vor reveni aici? întrebă ea 
speriată. 

Peter scutură din cap. 

— Nu, răspunse ferm, dar Anna observă că sprâncenele îi erau 
încruntate. 

— Eşti.... Eşti bine? întrebă Anna într-o doară. 

Habar n-avea cum să vorbească cu Peter în acea clipă; părea 
nepotrivit să spună chiar şi cel mai simplu lucru. 

— Da, răspunse el cu bruscheţe. Sunt bine. Doar că... Oftă. 
Nu-mi place să depind de alţii, zise el după o pauză. 

Anna dădu în tăcere din cap şi se ghemui la loc sub draperii. 

Plecară la ora 7 seara, imediat ce se făcuse suficient de 
întuneric şi după ce doamna Sharpe descoperise că femeile din 
sat abandonaseră căutările şi se strânseseră la Barbara, la un 
pahar de lichior. li căptuşi pe amândoi cu pulovere, astfel încât 
să nu mai arate atât de slabi şi le dădu câte o şapcă a soţului ei, 
să şi-o pună pe cap, trasă mult peste faţă. Se ţinură în umbră 
când trecură peste terenul din spatele grădinii şi Anna trebui să 
facă un efort ca să meargă în linişte lângă Peter, deoarece aerul 
proaspăt o ameţise şi scârţâitul paşilor pe terenul îngheţat îi 
făceau inima să tresalte de bucurie, chiar dacă era încă foarte 
speriată. 

In sfârşit, după ce se strecurară aplecaţi pe lângă nişte case 
părăsite, ascunzându-se de reflectoarele strălucitoare care le 
luminau, ajunseră la benzinărie şi se ghemuiră în spatele unui 
zid. 

Maşina doamnei Sharpe era deja acolo. 

— Stai aici, îi şopti Peter Annei şi scoase capul de după zid 
câţiva centimetri, apoi şi-l trase înapoi. Ne-a văzut, rosti el încet. 

Anna auzi un motor demarând şi câteva minute mai târziu auzi 
şi vocea doamnei Sharpe. 

— Nu, mulţumesc, se adresa ea cuiva. Am umflat doar puţin 
roţile. Anna aşteptă încă un minut agonizant şi apoi doamna 
Sharpe vorbi din nou, de data aceasta adresându-se lor. E în 
regulă, rosti ea blând. Nu ne priveşte nimeni. Am să deschid 
portiera din spate, iar voi urcați imediat şi vă acoperiţi cu 
păturile. Mi-e teamă că miros puţin a câine. Acum câteva zile am 
dus la veterinar cu maşina mea labradorul unei prietene. 

Anna observă că vocea doamnei Sharpe tremura, deşi ea se 
străduia să dea impresia că totul e sub control. 

Anna îl urmă în tăcere pe Peter spre partea din spate a 
maşinii, în timp ce doamna Sharpe se îndreptă spre magazinul 
benzinăriei. Câteva minute mai târziu, reveni. 

— Nimeni n-a scos o vorbă despre evadare, zise ea. Să staţi 
liniştiţi. 

Anna nu era sigură dacă le vorbea lor sau ei însăşi. Tensiunea 
şi teama pluteau în aer. Chiar şi motorul sună nesigur când 
porniră. 

— Poţi să-ţi pui capul pe umărul meu, dacă vrei, rosti Peter 
blând. 

Anna îşi muşcă buzele, neştiind ce să spună. Tânjea să-şi pună 
capul pe umărul lui, să simtă căldura şi siguranţa braţelor lui 
cuprinzând-o. Dar n-o făcea ca să se pedepsească. De când 
descoperise că jurnalul ei nu se mai afla în buzunarul salopetei, 
de-abia îndrăznea să se mai uite la Peter, temându-se de 
dezamăgirea şi de furia care aveau să-l cuprindă când urma să 
afle. 

Peter ridică din umeri. 

— Asta doar pentru că nu prea e loc, rosti el ca din întâmplare, 
şi evitându-i privirea. Aşa s-ar putea să fie mai uşor... 

Recunoscătoare pentru argumentul logic, Anna dădu din cap şi 
peste câteva secunde stătea cuibărită fericită la pieptul lui, 
întrebându-se totodată de ce oare se făcuse deodată atât de cald 
în maşină. Şi astfel, ascunşi sub pături, cu capul lui Peter 
odihnindu-se pe creştetul ei, îşi continuará călătoria spre Londra. 

152 


În cele din urmă, maşina se opri şi doamna Sharpe se întoarse 
spre ei. 

— Se întâmplă ceva în faţă, zise ea încruntându-se. Cred că e 
blocaj în trafic. 

Vocea îi era nesigură - nu se mai formau ambuteiaje, acum 
când cupoanele de energie permiteau doar călătoriile de strictă 
necesitate. Pe şosele rulau numai mijloace de transport în 
comun, şi doar bogaţii sau cei cu relaţii sus-puse îşi puteau 
permite să circule în mod obişnuit cu automobilul personal. Anna 
putea să audă inima lui Peter bătând violent şi asta pe de o parte 
o reconfortă, pe de alta o îngrijoră. Maşina rămase pe loc 
aproximativ zece minute şi până la urmă doamna Sharpe 
deschise portiera. 

— Mă duc să văd ce se întâmplă, spuse ea. Voi nu vă mişcaţi 
de aici. 

Niciunul nu îndrăzni să scoată o vorbă. Peter o strânse şi mai 
tare în braţe pe Anna şi ea îşi muşcă buzele, atât de rău încât îi 
dădu sângele, dar rămaseră liniştiţi, fără să mai facă altceva. 

În cele din urmă, doamna Sharpe se înapoie. 

— Controlează toate vehiculele, îi înştiinţă ea cu vocea 
tensionată. Mi-e teamă că asta a provocat blocajul. 

Peter ridică pătura. 

— Pe noi ne caută? întrebă el. 

Interveni o pauză. 

— Da, aşa cred. Sinceră să fiu nu înţeleg de ce fac asta, zise 
doamna Sharpe pe un ton neutru, dar Anna putea să sesizeze 
îngrijorarea din vocea ei. 

— Controlează şi automobilele personale? întrebă Peter. 

— Nu cred, zise doamna Sharpe. Cel puţin omul cu care am 
vorbit n-a spus nimic de asta. 

— Cred că ar trebui să ieşim de aici. Poate ar fi bine să 
mergem pe jos restul drumului. 

Ochii Annei se deschiseră mari. 

Doamna Sharpe oftă. 

— Dar e aşa de mult de mers! Cel puţin 18 km, zise ea, însă 
nu părea să se opună. 

— Pe jos va fi mai sigur, insistă Peter. Pentru toată lumea. 

Se lăsă din nou liniştea. 

— Da, da, presupun că ai dreptate, zise doamna Sharpe până 
la urmă. Vocea ei suna frântă, dezamăgită. Aici suntem la est de 
Londra, continuă ea. Şoseaua asta duce direct în centru. Nu vă 
sugerez să mergeţi de-a lungul ei, dar în general aceasta e 
direcţia bună. Sunteţi... sunteţi siguri că asta vreţi să faceţi? 

— Da, răspunse Peter tensionat. Totuşi, cum vom reuşi să 
coborâm din maşină? 

— les de pe şosea, zise doamna Sharpe. Exact în faţă e un 
refugiu. Vă las acolo şi apoi mă înapoiez pe drumul pe care am 
venit. 

Anna simţi maşina mişcându-se şi încleştă pumnii gândindu-se 
la orele de bune maniere, la cât de abilă şi concentrată trebuia 
să fie când avea ceva de făcut. 

Doamna Sharpe opri motorul, apoi se dădu jos şi deschise 
portiera din spate. Anna şi Peter coborâră cu greutate, picioarele 
fiindu-le amorţite din cauză că stătuseră atât de mult timp 
chirciţi. 

Apoi sosi momentul să-şi spună la revedere. Trebuiau să se 
grăbească, le spuse doamna Sharpe, trebuiau să se ascundă 
imediat. Aşa că Anna luă mâna doamnei Sharpe şi i-o strânse, 
descoperind că are lacrimi în ochi, deoarece doamna Sharpe nu 
avea obligaţia să-i ajute şi ea era sigură că nici nu merita atâta 
bunăvoință. Apoi Peter o trase în umbră şi doamna Sharpe se 
prefăcu că se apleacă să verifice presiunea din roţi. 

— Ai grijă de tine, Anna, şopti ea blând, părând concentrată 
asupra roţilor. 

Anna nu mai zise nimic şi rămase tăcută lângă Peter, privind-o 
pe doamna Sharpe cum se urcă în maşină şi se pierde încet în 
întuneric. 

— Ei bine, trebuie să mergem în direcţia asta, rosti Peter în 
final, îndreptându-se spre un teren cu iarbă, după ce se asigură 
că nu puteau fi văzuţi. Apoi se uită la Anna. Vrei... Vrei să mă iei 
de mână? o întrebă Peter, timid. 

— Mi-ar plăcea foarte mult, răspunse Anna şi, strecurându-şi 
mâna într-a lui, porniră la drum. 

CAPITOLUL 20 


Câteva ore mai târziu, intrând pe drumul de acces spre casa 
ei, Julia Sharpe asculta radioul. „Mă simt vie, îşi dădu ea seama, 
mai vie decât m-am simţit vreodată.” Desigur, nu ştia dacă 
Surpluşii vor reuşi, sau ce fel de viaţă îi aştepta mai departe. Dar, 
pentru prima oară de multă vreme, Julia nu se mai simţea doar 
spectator, nu se mai simţea neimplicată şi neputincioasă, privind 
viaţa de pe tuşă, fară să ia parte la ea cu adevărat. 

Totuşi, în timp ce oprea motorul, se încruntă. Ceva nu era în 
regulă. Lumina de la bucătărie - nu o lăsase aprinsă, nu-i aşa? 
Niciodată nu lăsa luminile aprinse; nimeni nu făcea asta. 

Scoţând cheia din contact, se întoarse să deschidă portiera, 
dar aceasta se deschise înainte să pună mâna pe ea. Surprinsă, 
Julia ridică privirea şi apoi păli când văzu cine era. 

— A, doamnă Sharpe, văd că v-aţi întors de la plimbare. 
Legitimaţia, vă rog! 

In linişte, Julia scotoci prin geantă după legitimaţie şi privi cum 
bărbatul o examina. 

Apoi acesta zâmbi rece. 

— Şi vă deranjează dacă îmi spuneţi unde aţi fost? 

XX 


Parcă ar fi mers toată noaptea! 

Totuşi, nu era chiar aşa, îşi dădu seama Anna privindu-şi 
încheietura mâinii şi descoperind că nu era decât douăsprezece 
şi un sfert. Crezuse că e mult mai târziu. Şi atât de multă 
adrenalină îi circula prin trup, încât se simţea plutind, parcă nu 
ea se ascundea unde era umbra mai adâncă, ci cu totul 
altcineva. 

De după fiecare colţ pe care-l ocoleau putea să apară un 
Capturator. De fiecare dată când cineva se uita în direcţia lor, 
era convinsă că totul s-a sfârşit. De câteva ori crezuseră că sunt 
urmăriţi şi se ghemuiseră pe nişte alei, apoi coborâseră spre 
nişte subsoluri, neştiind dacă nu cumva aveau să fie încolţiţi şi 

capturați chiar acolo. Dar până şi când se dovedea că nu era 
nimeni, Anna continua să-şi închipuie că este. 

Nu îndrăzneau să-şi vorbească, pentru că nu voiau să atragă 
atenţia asupra lor şi, oricum, nu aveau ce să-şi spună. Anna îl 
privea pe Peter cu admiraţie atunci când el alegea drumurile cele 
mai dosnice, care le permiteau să stea ascunşi, invizibili atât în 
ochii Legalilor care treceau pe lângă ei, cât şi în ochii Surpluşilor 
care se aflau probabil angajaţi în casele familiilor mai înstărite. 

Pe măsură ce înaintau, ochii lui Peter scrutau împrejurimile, 
amintindu-i Annei de ziua când îl văzuse prima oară, la Grange 
Hall, cu câteva săptămâni în urmă. Parcă trecuseră luni sau chiar 
ani de atunci. 

Din când în când, Peter se oprea şi studia câte un indicator de 
pe drum sau vreun semn, apoi se gândea o clipă, dădea din cap, 
ca şi cum s-ar fî convins pe el însuşi de ceva important, după 
care indica drumul pe care trebuiau să-l urmeze. Anna nu putea 
decât să se ia după el, abandonând orice dorinţă de control, de a 
cunoaşte, de a se asigura că totul era bine, încercând să ignore 
faptul că îi zvâcnea capul şi că o dureau picioarele. 

Ajunseră într-un cartier de la periferia Londrei. Când luminile 
oraşului deveniră mai strălucitoare şi străzile mai populate, 
găsiră un teren mic cu iarbă, tufe şi copaci şi se ascunseră cam 
două ore, până ce străzile deveniră din nou aproape pustii şi îşi 
reluară drumul, strecurându-se pe lângă ziduri, cu capetele 
plecate, ca nişte umbre, ca nişte morţi călători. 

Apoi, deodată, când Anna se oprise pentru a-şi masa 
picioarele ce păreau gata să se desprindă de trup, Peter se 
întoarse spre ea. 

— Am ajuns! 

Anna ridică şocată privirea. Fusese atât de cufundată în 
gânduri, încât de-abia băgase de seamă ultima oră de mers, nu 
remarcase că paşii lui Peter deveniseră mai vioi şi nici că nu mai 
mergea cu capul plecat de când realizase cât de aproape erau de 
casă. 

Repede, o trase pe Anna în umbră, şi ea îl privi cum ciocăne 
într-un geam aflat jos, la picioarele lor. Bătu o dată, de două ori, 
apoi aşteptă câteva secunde şi mai bătu o dată. Imediat la geam 
apăru o figură, apoi încă una, şi după aceea se deschise o uşă ce 

se afla la baza unui şir de trepte de piatră, asemănătoare cu cele 
pe lângă care se ghemuiseră de atâtea ori în acea zi. În câteva 
secunde, Anna se trezi trasă într-o bucătărie şi strânsă în braţe. 
Auzi nişte strigăte înăbuşite „Fetiţa mea! Fetiţa mea!”, apoi pe 
cineva suspinând. Nu mai putea să respire. Reuşi să-l strige pe 
Peter, dar înainte ca el să-i poată răspunde văzu negru în faţa 
ochilor şi se prăbuşi pe pardoseală. 


Julia încercă să zâmbească, dar îşi simţea mâinile tremurând. 
Deodată, încălcarea legii părea o acţiune mai puţin atractivă 
decât înainte. 

_ Omul care-i bloca drumul era domnul Roper, Capturatorul-Şef. 
Il văzuse de mai multe ori la ştiri, dar nu-l cunoscuse personal 
până atunci. 

„Fii calmă, îşi spuse. Nu are niciun fel de dovezi împotriva ta. 
Nu ştie absolut nimic.” 

— Am fost în vizită la o prietenă din Londra, rosti ea repede. E 
o noapte aşa rece, nu-i aşa? Şi n-am folosit maşina de atâta 
vreme... Cupoanele de energie, ştii probabil. M-am gândit că ar fi 
o idee bună să fac o escapadă. 

Vocea ei se pierdu, nesigură. 

— Foarte interesant. Am să-mi trimit oamenii să verifice. 

Vocea domnului Roper era alunecoasă ca mătasea şi Julia 
înghiţi în sec nervoasă. 

— Eu... până la urmă n-am reuşit, declară ea încercând să-şi 
controleze tremurul vocii. „La urma urmei, n-am de ce să fiu 
îngrijorată”, îşi spuse fermă. Traficul era aşa de aglomerat, reluă 
apoi, încât a trebuit să renunţ. 

— Da, rosti domnul Roper. Văd. Putem intra în casă? 

— Da, sigur, rosti ea veselă coborând din maşină şi încuind 
portiera. Imediat, un alt bărbat apăru de nicăieri şi îi luă cheile. 

Julia deschise gura să le ceară înapoi, dar hotărî că în acele 
momente nu era cazul să se certe cu ei. „O să mi le dea el”, 
reflectă ea. Nu avea niciun rost să îi repeadă, dacă nu era 
nevoie. Fără îndoială îi vor pune câteva întrebări, apoi vor pleca. 
Şi în caz că n-o vor face, pur şi simplu îl va suna pe Anthony şi va 
rezolva el cumva problema. 

— Imi imaginez că îl cunoaşteţi pe soţul meu, rosti ea 

încercând să pară degajată. Anthony Sharpe? 

Domnul Roper zâmbi. 

— Sigur că-l cunosc, răspunse mieros. Domnul Sharpe a fost 
foarte interesat de evadarea Surpluşilor de noaptea trecută. 
Foarte interesat, când a auzit că i-am vizitat locuinţa. Mi-a spus 
că soţia lui n-ar ascunde niciodată Surpluşi. 

— Să ascund Surpluşi? rosti Julia indignată. Ei bine, are 
perfectă dreptate în privinţa asta. Ce idee! Ştii, în după-amiaza 
asta s-a înfiinţat chiar şi o poteră. Evadaţii au de ce să se teamă! 

— Într-adevăr, doamnă Sharpe, sunt sigur că o să-i prindem. Şi 
mai sunt sigur şi că n-aţi vrut să ne minţiţi, de dimineaţă, când v- 
au vizitat colegii mei. 

Julia îl privi fix. 

— Nu-mi place tonul dumitale, domnule Roper. Nici 
comportamentul dumitale nu-mi prea place,  adăugă, 
încrucişându-şi braţele. Am unele drepturi şi aş prefera să 
reveniţi mâine. 

Domnul Roper scutură din cap. 

— Imposibil. Mi-e teamă, doamnă Sharpe, că trebuie să 
discutăm chiar acum. Mai ales despre telefoanele pe care le-am 
primit, prin care eram informaţi că tinerii aceia au fost văzuţi în 
grădina dumneavoastră. Inţeleg că fata a muncit o vreme aici. 
Pare foarte plauzibil să fi venit încoace, nu-i aşa? 

— Aşa să fie? întrebă Julia înţepată, urmându-l prin uşa din 
faţă, care fu închisă în urma ei de un bărbat înalt, în uniformă. In 
bucătărie, mai dădu peste alţi trei Capturatori. Ei bine, dacă a 
făcut asta, eu habar n-am. Domnul Roper o privi fix şi, fără un 
cuvânt, îi făcu semn să se aşeze. Sper că n-o să mă deranjaţi 
prea mult, continuă ea amabilă, în timp ce se aşeză la masa din 
bucătărie. 

Era un bărbat subţire, mai slab decât părea la televizor, cu 
ochi de un albastru deschis şi păr blond-închis. Ar fi fost chiar 
arătos în alte circumstanţe. Poate că o încercare de a-l fermeca 
era o idee bună, îşi spuse Julia. Dacă ar flutura puţin din gene...? 

Dar înainte de a lansa ofensiva farmecului ei personal, domnul 
Roper se aşeză în faţa ei şi o apucă de încheieturile mâinilor. 

— Oamenii pe care îi vedeţi aici, zise el arătându-i pe bărbaţii 
în uniformă care stăteau în dreptul chiuvetei, sunt Capturatori. 

Capturatorii, doamnă Sharpe, au un comportament foarte diferit 
de cel al poliţiei obişnuite. Ei au mai multe... mai multe la 
dispoziţie, aş spune. Dispun de mai multe metode. Sunteţi soţia 
unui oficial şi nu mi-ar face plăcere să vă dau pe mâna 
Capturatorilor, pentru că sunt un om civilizat şi prefer o abordare 
civilizată. Dar nici nu pot să-i ţin departe de dumneavoastră prea 
multă vreme. Ei îi vor pe aceşti Surpluşi şi îi vor găsi. Inţelegeţi? 

Se aplecase peste masă şi privea direct în ochii Juliei, facând-o 
să clipească nervoasă. 

— Dar eu sunt un Legal, rosti ea ezitantă. Nu puteţi să mă 
trataţi în felul acesta. 

Domnul Roper zâmbi. 

— Doamnă Sharpe, începu el lăsându-se pe speteaza 
scaunului, cu un ton devenit mult mai relaxat, ştiţi ce se 
întâmplă dacă vă arestăm pentru că i-aţi ascuns pe Surpluşi? 
Julia scutură din cap. Veţi fi băgată într-o carceră, continuă 
domnul Roper, şi veţi fi interogată. Putem să vă ţinem acolo şi 
trei luni, dacă vrem. 

— Trei luni? întrebă Julia cu ochii mari. Dar n-am făcut nimic 
rău. E... imoral. E inacceptabil! 

Ochii domnului Roper se îngustară. 

— Să ascunzi Surpluşi e imoral, doamnă Sharpe. Să desfizi 
Autorităţile şi Declaraţia e inacceptabil. Mi-e teamă că regulile şi 
procedeele normale ale sistemului judiciar nu se aplică în cazul 
adăpostirii de Surpluşi. Prea multe sunt în joc, doamnă Sharpe. 
Sunt sigur că înţelegeţi. 

O privi o clipă fix, apoi zâmbi. 

— Ştiţi, desigur, că în închisoare administrarea 
medicamentelor pentru Longevitate poate fi stopată. Pe toată 
durata şederii la noi, dacă noi considerăm necesar. 

Julia îl privea nevenindu-i să creadă. 

— Nu poţi face asta! zise repede. Vreau să-mi sun avocatul. 
Sincer, domnule Roper, am suportat destul până acum. 

— Şi sincer, doamnă Sharpe, noi de-abia am început, zise 
furios domnul Roper. Julia îşi muşcă buzele nervoasă. Şi ştiţi ce 
se întâmplă, continuă domnul Roper, când cineva de vârsta 
dumneavoastră întrerupe tratamentul? Doamna Sharpe ridică din 
umeri. „Nu-mi pasă, îşi spuse. Aceşti oameni nesuferiţi, cu 

tactica lor de intimidare, n-o să reuşească să mă sperie.” După o 
lună, toate semnele de îmbătrânire, pe care în mod atât de 
convenabil le-aţi ţinut departe până acum, încep să revină, 
adăugă domnul Roper cu un zâmbet fin pe buze. Dureri de spate, 
genunchi înţepeniţi la frig, inerție, apatie. După şase săptămâni, 
muşchii vor începe să se atrofieze şi organele vor începe să 
cedeze. Două luni şi părul se va subţia, vederea se va deteriora, 
la fel şi auzul, iar scheletul va începe să se curbeze. Până la şase 
săptămâni, situaţia e reversibilă. Dar după două luni, nu veţi mai 
reveni la starea de acum. lar după zece săptămâni, veţi fi deja cu 
un picior în groapă - trupul va fi expus la boli şi la descompunere, 
muşchii vor fi dispărut în totalitate. Douăsprezece săptămâni şi... 
ei, bine, nimeni n-a trecut de douăsprezece săptămâni. De obicei 
eşti fericit dacă mori la unsprezece, cinstit vorbind. Nu mai poţi 
să te mişti, nu mai poţi să gândeşti, nu mai poţi face nimic, decât 
să aştepţi ca moartea să te scape de durerile bătrâneţii. 

— N-o să-ndrăzniţi! zise Julia îngustându-şi privirea. Dumneata 
spui că o să mă laşi să mor numai pentru că mă suspectezi — e 
doar o suspiciune, să fim clari — că aş fi ascuns doi Surpluşi, doi 
tineri care au reuşit să scape din acel cămin oribil de Surpluşi? 

Domnul Roper o privi pe Julia drept în ochi. 

— Sunt aşa de încântat că aţi înţeles! rosti el. 

— Vreau să-l sun pe soţul meu! zise Julia hotărâtă. Vreau să-l 
sun chiar acum! 

Domnul Roper dădu din cap spre unul dintre Capturatori, care- 
i întinse Juliei telefonul. Aceasta formă numărul şi rămase 
ascultând, când telefonul soţului ei începu să sune. 

— Alo? 

— Anthony? Eu sunt. 

Părea obosit, extenuat. 

— Julia, slavă Domnului. Ce se întâmplă acolo? Am fost dat 
afară din biroul meu, am fost suspendat. Se pare că-şi închipuie 
că eşti implicată în evadarea Surpluşilor aceia. 

— Suspendat? Julia simţi cum păleşte. 

— Le-am spus că e ridicol. Dar mi-e teamă că, odată ce intrăm 
la bănuieli, regulile se schimbă. Pune lucrurile la punct, Julia, te 
rog. Aici nu pot obţine niciun răspuns, de la nimeni. Au îngheţat 
şi contul din bancă. Este... 

Unul dintre Capturatori întrerupse convorbirea. 

— Aşa cum am spus, zise domnul Roper cu glas egal, 
Administraţia Surpluşilor nu se joacă. Dacă veţi coopera, putem 
ajunge la o înţelegere. Nici nu e nevoie să afle soţul 
dumneavoastră care e adevărul. Dacă refuzaţi, mi-e teamă, 
doamnă Sharpe, că veţi fi reţinută pe timp nelimitat, conform 
Legii Surpluşilor 2098, iar cariera soţului dumneavoastră va lua 
sfârşit. Alegeţi. 

— Domnule, nu poţi face asta... nu poţi... 

In timp ce vorbea, un alt bărbat intră pe uşă. Ducea în mâini 
salopeta lui Anna şi pe cea a lui Peter, pe care Julia le ascunsese 
în casa de vară, neputându-se hotărî să le arunce. Ochii ei se 
deschiseră mari şi văzu un mic zâmbet apărând pe buzele 
domnului Roper. 

— Ce e asta? întrebă el. Cred că n-aveţi de ales, doamnă 
Sharpe. Nu, şi dacă vreţi să trăiţi. 

Julia se uită la el un timp ce i se păru o eternitate, apoi cobori 
ochii spre masa de bucătărie, cu umerii căzuţi, învinsă. 

„Am făcut tot ce am putut, îşi spuse ea, cu mâinile tremurând 
uşor. Nu am de ales. Pur şi simplu nu există altă alternativă 
decât să cooperez. lartă-mă, Anna, rosti în gând. Regret că nu 
sunt mai puternică. Dar nu sunt pregătită să mor - nu încă. Am 
atât de multe de pierdut. Pentru tine e mai uşor - eşti încă 
tânără.” 

Incet, ridică ochii spre domnul Roper. 

— Am să cooperez, zise ea cu glas egal. Spune-mi doar ce vrei 
să ştii. 


Când îşi reveni, Anna văzu chipul unei femei aplecate asupra 
ei şi nu ştiu ce să spună, aşa că nu rosti decât: 

— Îmi pare rău! 

Işi dăduse seama că probabil leşinase, iar un Promiţător nu 
făcea aşa ceva. 

Dar, în loc să spună ceva, femeia ridică mâna spre faţa Annei 
şi îi dădu la o parte câteva şuviţe de păr de pe frunte. Mâna era 
atât de moale şi gestul atât de blând, încât Anna descoperi că i 
se făcuse pielea de găină şi se cutremură. Femeia se aplecă şi o 
sărută pe frunte zicând: 

— Anna, scumpa mea, copilul meu scump, acum eşti în 
siguranţă. Eşti acasă. 

Anna văzu o lacrimă singuratică coborând pe obrazul ei şi 
deodată începu şi ea să plângă, iar femeia o trase la pieptul ei şi 
amândouă rămaseră aşa parcă de când lumea, suspinând şi 
ţinându-se strâns îmbrăţişate, până când Anna îşi dădu seama că 
nu-i mai rămăsese nici măcar o lacrimă, iar braţele îi tremurau. 
Şi atunci adormi din nou. 


O oră mai târziu, domnul Roper închise carnetul de notițe şi îi 
zâmbi Juliei. 

— Eşti sigură că au spus Bunting? 

Julia dădu nervoasă din cap. 

— l-am surprins vorbind, zise ea repede, aşa că nu sunt 
absolut sigură, dar el spunea că părinţii ei şi-au schimbat 
numele, când au ieşit din închisoare. Ea e Anna Covey, iar ei 
sunt... Bunting. Da, sunt sigură că aşa a spus. 

— Mulţumesc, zise domnul Roper. Şi transmiteţi-i cele mai 
bune salutări domnului Sharpe. 

— Crezi că o să-i prindeţi? întrebă ea ezitând. 

_ — Sigur că-i vom prinde, răspunse el. Întotdeauna îi prindem. 
Intotdeauna. 

Şi cu asta, el şi colegii lui o părăsiră pe doamna Sharpe, se 

urcară în maşină şi porniră spre autostradă. 

CAPITOLUL 21 


Sheila stătea tăcută în Centrul Alimentar, băgând metodic 
lingura în supa cenuşie din faţa ei, ducând-o la gură şi înghițind. 
încet-încet, zvonurile despre evadarea Annei şi a lui Peter 
începuseră să circule prin Grange Hall. Doamna Pincent spunea 
că fuseseră trimişi la un centru de detenţie, dar nimeni nu o 
credea. Acum nimeni nu-şi mai bătea joc de Sheila, pentru că 
ceilalţi Surpluşi bănuiau că ea ar putea şti cum evadaseră cei 
doi. Totuşi, Tania o mai chinuia câteodată: 

— Te-au lăsat aici, nu-i aşa? N-aş putea spune că mă 
surprinde. Anna probabil că a evadat doar pentru a scăpa de 
tine. 

Sheila îşi lăsă mâna stângă să alunece de-a lungul salopetei şi 
apoi în buzunar, acolo unde stăteau ascunşi pantalonaşii de 
mătase pe care-i furase şi pe care îi ţinea acolo, moi şi delicati, 
singura ei legătură cu Lumea de Afară, de unde fusese răpită. 
Lumea căreia ştia că îi aparţine. 

După ce termină supa din bol, se ridică. Avea o jumătate de 
oră la dispoziţie, înainte de a se duce la Spălătorie, şi plănuise să 
meargă în Baia Fetelor Numărul 2, noul ei refugiu din faţa lumii 
brutale de la Grange Hall. Pusese jurnalul Annei la loc în 
ascunzătoarea lui, la câteva ore după dispariţia ei. Dar acum, nu 
mai era jurnalul Annei. Era al ei. Se gândea să ascundă şi 
pantalonaşii în acelaşi loc, să-şi creeze astfel un mic tezaur de 
obiecte frumoase. 

Dar când tocmai se îndrepta spre uşa Centrului Alimentar, 
descoperi că Surplus Charlie îi blochează drumul. 

— Singurică, Sheila? întrebă el dulceag, dar cu o privire 
batjocoritoare în ochi. N-ai prieteni, acum că Anna a plecat fără 
tine! N-a fost o prietenă prea bună, nu-i aşa? 

Sheila îi aruncă o căutătură cruntă. 

— Pleacă din calea mea, zise cu voce egală. Lasă-mă în pace! 

Charlie aruncă o privire înjur, pentru a se asigura că niciun 
Instructor nu se afla prin apropiere, apoi zâmbi cu îngâmfare. 

— Biata mititică Sheila, scutură el din cap. Nicio Anna care să 
te apere, nu-i aşa? Nimeni care să te protejeze în vreun fel. 

intinse mâna şi o împunse ameninţător cu degetul. 

Sheila se simţi încordată de frică, dar îl privi dispreţuitoare. 

— Lasă-mă în pace! şuieră ea. Pleacă de aici. 

— Nu poţi să-mi vorbeşti mie aşa, zise Charlie cu ochii 
strălucind. Sunt Prefect şi trebuie să faci ce-ţi spun eu. 

Se apropie şi mai mult, aplecându-se şi ajungând atât de 
aproape de ea, încât era gata să o atingă, cu bărbia la nivelul 
nasului ei şi cu respiraţia grea pe frunte. Sheila îşi simţea 
picioarele tremurând. Îl văzuse pe Charlie ameninţându-i pe 
ceilalţi Surpluşi, îl văzuse chinuindu-i şi lovindu-i. Dar până 
atunci, pe ea nu păruse s-o observe. Nu înainte de plecarea 
Annei. Nu înainte de trădarea ei. 

— Charlie, Sheila, veniţi aici, vă rog. 

La sunetul vocii doamnei Larson, se întoarseră imediat 
amândoi şi se îndreptară spre ea, cu capetele plecate. 

— Despre ce vorbeaţi voi acolo, în aşa mare taină? întrebă 
doamna Larson supărată. Explicaţi-mi şi mie, vă rog. 

— Charlie... începu Sheila, apoi se opri. 

— O certam, rosti Charlie cu glas egal. Şi-a lăsat pâinea pe 
masă. l-am spus că asta e Risipă. Surpluşii au nevoie de energie, 
pentru a deveni Folositori. 

Doamna Larson ridică o sprânceană. 

— Adevărat, Sheila? Ţi-ai irosit pâinea? 

Sheila se simţi roşind. 

— Da, afirmă ea, urându-l pe Charlie din tot sufletul. Şi pe 
Anna şi mai mult, pentru că o părăsise. Da, mi-am lăsat pâinea 
acolo. 

Işi băgă mâna stângă în buzunarul salopetei şi simţi mătasea 
reconfortantă, care-i aminti că era prea bună pentru acel loc, mai 
bună decât oricare dintre Surpluşi. 

— Chiar dacă ai ştiut că e Risipă? continuă doamna Larson 
întrebările. 

Sheila îşi plecă încet capul. 

— Nu-mi e foame, afirmă liniştită. 

— Foarte bine, comentă doamna Larson cu un suspin. Dacă nu 
ţi-e foame, poţi să te duci la culcare diseară fără să iei cina. Ai 

164 


înţeles? 

Sheila dădu nefericită din cap şi îl văzu pe Charlie zâmbind 
afectat. li aruncă o privire încărcată de ură şi se întoarse să 
plece. 

— O clipă, zise doamna Larson când aproape ajunse la uşă. Ce 
ai acolo în buzunar, Sheila? 

Sheila simţi cum o străpunge ghimpele fricii. 

— Nimic, răspunse ea scoțând mâna şi arătându-i-o doamnei 
Larson. N-am nimic înăuntru. 

Charlie se întoarse şi o privi. 

— Ba da, are, zise el. Buzunarul e umflat. 

— Nu, zise Sheila disperată, nu e. 

Doamna Larson se încruntă şi se apropie. Apoi dădu la o parte 
mâna Sheilei şi îşi vâri mâna în buzunar, oftând când scoase 
afară pantalonaşii de mătase. 

— Vai, Sheila! zise ea dând din cap. Vai, Sheila, o să fii bătută 
pentru asta! Vai, draga mea! Doamna Larson se întoarse spre 
Charlie. Charlie, cheam-o pe doamna Pincent, te rog. Acum! 
Timp de o secundă, Charlie o privi pe Sheila curios, apoi plecă în 
linişte. Tu i-ai furat? continuă doamna Larson privind-o pe Sheila 
cu un amestec de indignare şi milă. Spune, chiar i-ai furat? 

Sheila îşi muşcă buzele. li sărise inima şi totul căpătase o 
uşoară aură ireală, acum, că frica îi circula prin vene. 

Dar înainte de a putea răspunde, reapăru Charlie. 

— Doamna Pincent a spus să o duceţi pe Sheila în biroul ei, 
rosti el cu răsuflarea tăiată. Imediat! 

Doamna Larson dădu scurt din cap şi o apucă pe Sheila de 
braţ. 

— Vino, zise ea trăgând-o cu duritate. Să vedem, Dânsa ce 
părere are despre asta? 

Sheila simţi cum o cuprinde senzaţia aceea familiară de leşin. 
Biroul doamnei Pincent reprezenta pentru Sheila iadul pe 
pământ, o cameră plină de durere şi de disperare. In biroul 
doamnei Pincent implorase să fie lăsată să plece acasă cu atât 
de mult timp în urmă, acolo strigase după mama ei, acolo 
plânsese lacrimi de disperare şi de remuşcare pentru a scăpa de 
pedepse. 

Şi tot în biroul doamnei Pincent învățase, încet, dar sigur, că 

nu există cale de scăpare. Că ceea ce i se întâmpla nu era o 
pedeapsă, ci o condamnare pe viaţă. 

Doamna Pincent închise uşa şi se înapoie la biroul ei. 

— Ştii, începu ea, că în timpurile străvechi celor care furau li 
se tăia mâna. Chiar şi mâna unui Legal. Ce crezi că ar fi 
considerat potrivit, pentru un Surplus care a furat? Sheila îşi 
simţi buza de jos tremurând şi se încordă. Să ştii că părinţii tăi s- 
au simţit deosebit de uşuraţi când Capturatorii te-au găsit până 
la urmă, continuă doamna Pincent. A fost ideea lor, desigur. Au 
înţeles ce copil rău şi oribil eşti. Au înţeles că nu poate să iasă 
nimic bun, dacă înveţi un Surplus să creadă că merită un loc pe 
lumea asta. 

— Nu! ţipă Sheila distrusă. Părinţii mei m-au iubit! Au spus că 
nu sunt Surplus! Nu au semnat Declaraţia. Ei... 

Doamna Pincent râse. 

— Au minţit, Sheila, şi cu asta am terminat. Te-au adus pe 
lume în mod ilegal şi trebuie să demonstrezi că eşti inferioară, 
aşa cum sunt toţi Surpluşii. Să furi e un Păcat, Sheila. Inţelegi 
asta, nu-i aşa? 

Sheila cobori ochii în pământ şi-şi încleştă pumnii, din cauza 
furiei şi a resentimentelor care o sufocau. 

Nu era corect. Nimic din ce i se întâmpla nu era corect. 

Apoi deodată, prin minte îi trecu un gând. Incet, îndrăzni să 
ridice privirea spre doamna Pincent, care se uita la ea cu ochii 
scoşi din orbite. 

— A fura e un Păcat tot atât de mare ca a evada? întrebă 
Sheila cu voce calmă. 

Ochii doamnei Pincent se îngustară. 

— Nimeni n-a evadat, Sheila. Nimeni nu evadează din Grange 
Hall. E imposibil. Ştii asta! 

Sheila o privi absentă. 

— Dar să ţii un jurnal? continuă ea. Şi acest lucru e un Păcat, 
nu-i aşa? Pentru un Surplus, vreau să spun. Să ţii un jurnal şi să 
scrii în el planul de evadare. Asta nu e un Păcat? 

Doamna Pincent se ridică. 

— Un jurnal? întrebă repede şi ochii i se luminară de 
curiozitate. Anna a ţinut un jurnal? 

Sheila se uită din nou în jos. 

— Eu nu sunt decât un Surplus rău, zise ea cu voce egală. Nu 
ştiu nimic. 

— Obraznico! zise furioasă doamna Pincent cu ochii aruncând 
scântei. Ocoli biroul astfel încât ajunse chiar în faţa Sheilei. Dacă 
ştii ceva, trebuie să-mi spui. Sheila ridică din umeri. Doamna 
Pincent o privi fix. Apoi se retrase şi se sprijini de birou. Ştii, 
Sheila, reluă ea gânditoare. S-ar putea să trec cu vederea furtul. 
Dacă mă ajuţi, înţelegi tu. De fapt, în lipsa Annei, care nu mai e 
cu noi, trebuie să numesc un nou Prefect. Un Prefect în care pot 
să am deplină încredere. Un Prefect care-mi spune lucrurile pe 
care am nevoie să le ştiu. 

Sheila se uită la ea şi zâmbi enigmatic. 

— Cred că aş putea să fiu un bun Prefect, zise ea moale. Mult 
mai bun decât Anna. Ea n-a fost un Prefect prea bun, doamnă 
Pincent. N-a fost bun deloc. Vedeţi, doamnă Pincent, ascundea 
unele lucruri. Dar eu ştiu totul despre ele. Eu observ totul, aşa să 
ştiţi. 

— Ştiu, Sheila, zise doamna Pincent încet. Acum, în calitate de 
Prefect, de ce nu-mi spui ceea ce ştii? 

Sheila dădu grav din cap. 

— Desigur, Matroană a Casei. Mi-ar face plăcere. 


Anna se trezi scăldată într-o transpiraţie rece. Se trezise de 
câteva ori în timpul nopţii, din cauza coşmarurilor, iar acum 
tremura. Dar se simţea de parcă plutea pe un nor, atât de moi 
erau salteaua şi păturile din jurul ei. Femeia era tot acolo, iar 
acum lângă ea era şi un bărbat. Era frumos, avea părul negru şi 
o privea ca şi cum ar fi fost foarte specială, aşa încât se simţi 
puţin stânjenită. 

— Am visat că doamna Pincent vine să mă ia, se adresă ea 
femeii. Şi Sheila striga după mine şi mă ruga să mă întorc. Şi 
apoi au venit Capturatorii şi... 

Omul se aplecă să o sărute, apoi o cuprinse în braţe şi o trase 
spre el. Mirosea ca Afară, atât de proaspăt şi de minunat, încât 
Anna se trezi încolăcindu-şi braţele în jurul lui, ca şi cum ar fi fost 
cel mai normal gest din lume. 

— Ştii cine suntem noi? întrebă el. 

Anna dădu din cap, pentru că nu voia să spună ceva greşit, 

pentru că dacă ei nu erau cine credea ea că sunt, avea să se 
simtă prost şi cumplit de dezamăgită. 

Apoi vorbi femeia. 

— Noi suntem părinţii tăi, Anna, scumpa mea, tu eşti acum 
acasă. Şi niciodată nu te vom mai părăsi. Niciodată. Aşa că să 
nu-ţi mai fie teamă de doamna Pincent şi de Capturatori, 
deoarece eşti în siguranţă. Nimeni nu ştie că te afli aici, şi noi 
vom avea grijă de tine, îţi promit! 

— Dar Peter? întrebă Anna plină de teamă. E şi el aici? 

— Doarme, răspunse tata şi însuşi faptul că era tatăl ei, şi că 
ea putea să-şi permită să se gândească la cuvintele „tatăl meu”, 
o făcea să-i vină să plângă iar. Dar n-o făcu, pentru că era un 
Promiţător şi să plângi era un semn de slăbiciune, chiar şi aici 
Afară, chiar şi când aveai părinţi. 

— Mai există cineva pe care am dori să-l cunoşti, dacă vrei, 
zise mama. Şi Anna se ridică, deoarece părea cel mai corect 
lucru, dădu din cap şi îşi netezi părul, să nu mai fie aşa de 
răvăşit. 

Mama se ridică de pe scaun şi ieşi din cameră, iar câteva 
secunde mai târziu se întoarse şi puse în braţele Annei un Micuţ. 
De obicei, Annei nu-i plăceau Micuţii, mai ales cei atât de mici ca 
acesta. Cei pe care-i zărise din când în când la Grange Hall erau 
murdari, miroseau urât şi nu făceau decât să plângă. Dar acesta 
nu era un Micuţ obişnuit. Era frumos, părul lui era ca un puf de 
culoare deschisă şi mirosea minunat, ca-n paradis. Şi când îl 
privi, el îi zâmbi, deschise gura şi gânguri ceva. Anna se uită la el 
amuzată, deoarece nu ştiuse niciodată că un Micuţ poate fi atât 
de dulce şi de scump. 

— E fratele tău, rosti tatăl. Şi dorea foarte mult să-şi cunoască 
sora mai mare. 

Anna îl strânse la piept drăgăstoasă. Nu-i venea să creadă că 
cineva atât de adorabil putea să aibă vreo legătură cu ea. 

— Cred că eşti flămândă, zise mama. Anna ridică din umeri 
pentru că - deşi era lihnită de foame - nu voia să-l lase din braţe 
pe Micuţ. 

— Fratele meu, rosti ea tare, bucurându-se de sonoritatea 
cuvintelor care-i veneau pe buze. Părinţii mei. Părinţii mei şi 
fratele meu. 

Apoi Micuţul începu să plângă şi sunetul acesta îi trecu Annei 
direct prin inimă. Ar fi făcut orice să-l facă din nou fericit şi era 
îngrijorată că fusese vina ei şi că părinţii lor vor fi furioşi pe ea. 

Plină de teamă, o privi pe femeie. 

— Imi pare rău, zise ea neliniştită. Ce am făcut rău? 

Dar femeia, mama ei, râse şi-l luă pe Micuţ în braţe. 

— Ei bine, lui îi este foame, chiar dacă ţie nu ţi-e. 

Faţa Annei se înroşi de uşurare şi zâmbi. 

— De fapt, şi mie îmi este. 

Apoi tata zâmbi şi se ridică spunând că se duce să-i aducă 
ceva de mâncare şi, în timp ce el părăsea camera, Anna îşi dădu 
seama că nu-şi închipuise vreodată că ar putea să existe pe lume 
un loc atât de minunat şi oameni atât de buni. Gândul ăsta chiar 
o speria puţin, deoarece era convinsă că nu merită, că nu-i 
merita nici pe fratele ei, nici pe părinţii ei, nici pe Peter. Şi mai 
ştia că undeva, în alt colţ din Lumea aceea, Capturatorii încercau 
să dea de urma ei şi a lui Peter. 


169 


CAPITOLUL 22 


— Astfel, ne-a adus cu maşina, cea mai mare parte a 
drumului. 

— Şi ai încredere în ea? 

— Da. Adică ne-ar fi putut da pe mâna Capturatorilor când au 
venit la ea acasă, nu-i aşa? Dacă ar fi vrut să fim prinşi. 

— Aşa cred şi eu. Şi restul drumului aţi venit pe jos? Şi nu v-a 
văzut nimeni? Absolut nimeni? 

Anna rămăsese ezitând în uşa bucătăriei, nesigură dacă să 
intre sau nu. Parcă trecuseră zile întregi de când stătea în pat. Se 
pare că avusese febră, ceea ce însemna că trebuia „să se 
odihnească serios”. Dar, din fericire, era cel mai confortabil pat 
în care dormise vreodată, mai confortabil chiar decât patul în 
care dormise în casa doamnei Sharpe când lucrase acolo. Avea 
pe el o pătură uriaşă moale şi două perne şi, de fiecare dată 
când încercase să se ridice, descoperea că se afundă din nou în 
ele, nefâind încă gata să facă faţă omenirii. 

Părinţii ei şi Peter discutau cât se poate de serios, la masa 
mare de lemn din bucătărie. 

Deodată mama ridică ochii, o văzu şi se îndreptă spre ea. 

— Anna, Peter tocmai ne povestea despre călătoria voastră, 
rosti ea blând. Nu vrei să iei micul dejun? 

Anna dădu din cap. Se simţea încă somnoroasă, ceea ce erao 
prostie, deoarece dormise mai mult decât ar fi avut cineva 
nevoie. Îşi înăbuşi un căscat şi încercă să pară mai trează. 

Mama ei îi făcu semn să se aşeze pe un scaun la masa mare 
de lemn şi îi puse în faţă nişte bucate, pe care nu le recunoscu, 
dar pe care le mâncă descoperind că erau cea mai delicioasă 
mâncare pe care o gustase vreodată. Şi nu rosti niciun cuvânt, 
deoarece voia să-i asculte pe ei vorbind despre riscurile care 
existau ca vreun Legal să-i fi zărit pe drumul spre Londra. Şi, 
dacă exista vreo informaţie care să o facă să se simtă mai în 
siguranţă, voia să o audă. lar dacă nu era în siguranţă, şi acest 
lucru voia să-l ştie. 

— Avem timp, aşa cred, rosti tatăl serios turnându-i o ceaşcă 
de ceai, cum văzuse ea că beau Legalii, dar ea nu gustase 
niciodată. Aproape că se fripse, dar era delicios şi dulce, aşa că 
nu-şi luă cana de la gură, cu toate că băutura era foarte 
fierbinte. Ar trebui să rămânem aici câteva zile, continuă tata. 
Ultimul lucru pe care-l dorim este să umblăm pe străzi, când 
Capturatorii caută peste tot. Pip e de părere că aici suntem mai 
în siguranţă decât oriunde. 

— Barney spune că mişună peste tot, zise mama, cu o umbră 
de teamă în glas. 

— Capturatorii întotdeauna mişună pe la Barney. Nimic nou. 

Anna îi asculta fără un cuvânt, cu ochii plecaţi. Ar fi vrut să 
ştie cine erau Pip şi Barney, ar fi vrut să afle de ce mişunau 
Capturatorii pe la Barney, dar nu era sigură dacă Afară era 
politicos să pui întrebări şi nu voia să pară grosolană. 

Peter îi surprinse privirea şi zâmbi. 

— Te simţi bine? o întrebă el. Ai dormit destul? 

Işi dădu seama că Peter o lua peste picior, şi asta o făcu să 
zâmbească. 

— Aşa cred, răspunse, încântată să vadă că nu arăta deloc 
îngrijorat în legătură cu Capturatorii. 

Poate că, la urma urmei, aici erau într-adevăr în siguranţă. 
Peter se ridică, pentru a-şi mai pune o porţie de mâncare. Anna 
se întoarse spre mama ei. lşi dădu seama că trebuia să afle ceva 
important. 

— Voi... veţi merge la închisoare? Dacă ne găsesc 
Capturatorii? ŞI-I vor lua şi pe Micuţ? 

Mama o privi confuză. 

— Pe Micuţ? 

Peter reveni la masă. 

— Pe Ben. E vorba despre Ben. 

Mama dădu din cap. 

— A, aşa e! Apoi o privi pe Anna şi îi luă mâna. Nimeni nu va 
merge la închisoare, Anna, zise ea oftând. Nu ştiu ce se va 
întâmpla, continuă blând, dar un lucru vreau să ţii minte. Am 
ştiut ce facem când te-am avut pe tine şi suntem dispuşi să 
acceptăm consecinţele. Cel mai important lucru este ca tu să fii 
în siguranţă, la fel şi Ben şi Peter. Asta e tot ce contează. Aici 

suntem protejaţi - există oameni în toată Londra, în toată ţara, 
care consideră că am făcut ceea ce trebuia să facem, care au şi 
ei copii şi care ne vor ajuta. Ne-au ajutat şi înainte, când am ieşit 
din închisoare. Aşa că nu vreau să fii îngrijorată. Şi nu vreau să te 
gândeşti că ne-ai pus viaţa în pericol. Ne-am pus-o noi înşine în 
primejdie şi din cauza noastră tu ai petrecut o mulţime de ani la 
Grange Hall, lucru pe care nu ni-l vom ierta niciodată. Dar acum 
eşti în siguranţă. Datorită lui Peter, eşti din nou acasă. Şi acesta 
e locul unde vei rămâne. 

Anna dădu tăcută din cap. Avea atât de multe întrebări, 
despre medicamentele pentru Longevitate, despre Neoptanţi, 
despre Barney, despre Pip, despre Capturatori, despre Grange 
Hall şi despre Peter. Dar nu voia să le pună pe toate o dată, aşa 
cum făceau Promiţătorii cărora domnul Sargent le permitea să 
pună o singură întrebare, iar ei întrebau de fapt zece lucruri în 
acelaşi timp. Aşa că nu mai întrebă nimic şi continuă să 
mănânce, uitându-se la Peter şi simțind că o inundă un imens val 
de fericire când el îi întoarse privirea şi zâmbi, apoi o înconjură 
cu braţul şi o strânse la piept. 

— Aceasta e casa noastră, Anna Covey, şopti el. Ti-am spus că 
o meriţi, nu-i aşa? 

Anna îi zâmbi şi dădu din cap. Dar chiar în acea clipă sună 
telefonul şi părinţii ei se priviră cu chipuri încordate. 

Tatăl ridică receptorul, zâmbi şi rosti: 

— Pip! Apoi expresia i se schimbă şi o cută adâncă îi brăzdă 
fruntea. După care aprobă dând de câteva ori din cap, şi adăugă: 
Mulţumesc. Puse telefonul în furcă. Vin în Bloomsbury, continuă 
cu voce scăzută. Au fost informaţi. Se pare că de Matroana 
Casei. Dar cum a putut ea să afle? Nimeni nu ştia. Absolut 
nimeni. 

Se aşeză şi o privi pe mama Annei, care ridică din umeri 
neajutorată. 

— Peter, tu n-ai spus nimănui nimic, nu-i aşa? 

— Sigur că nu, răspunse Peter. Nu fi absurd! 

— Ei bine, atunci pur şi simplu nu-mi dau seama, rosti 
bărbatul, privind fix peretele din spatele Annei. Habar n-am de 
unde a ştiut ea. 

Anna îl privi, teroarea scurgându-i-se prin vene când auzi 

menţionându-se numele doamnei Pincent şi al Capturatorilor. 
Apoi, deodată, îşi dădu seama cum aflaseră. Ştiu că Primul ei 
Păcat o ajunsese din urmă; destinul i se hotărâse atunci când 
încălcase pentru prima oară regulile de la Gran- ge Hali. 
Infracţiunea pe care o comisese n-o distrugea doar pe ea, ci pe 
toţi cei din jur. 

— E vina mea. Am ţinut un jurnal, zise cu voce pierită. Despre 
tot ce se întâmpla. Tot ce îmi spunea Peter. Era ascuns în Baia 
Fetelor Numărul 2, apoi l-am pus în buzunar înainte de a evada, 
însă când am ajuns la doamna Sharpe nu l-am mai găsit. Înghiţi 
în sec stânjenită. Probabil că a căzut în tunel. Sau în altă parte. 
Nu... nu sunt sigură. 

Peter o privea fix, şi Anna îşi simţi inima bătând mai iute, când 
văzu expresia părinţilor ei schimbându-se, când le văzu muşchii 
din jurul ochilor şi a gurilor încordaţi. Apoi descoperi că propriii ei 
muşchi erau încordaţi şi îşi strânse braţele în jurul trupului, 
aşteptând să fie bătută. 

CAPITOLUL 23 


Margaret Pincent stătea la biroul ei, ţinând în mână jurnalul 
roz al Annei şi zâmbind cu superioritate. Fata asta era 
extraordinară, îşi spuse. Acţionase ca şi cum ar fi vrut să fie 
prinsă. 

Ei bine, indiferent dacă voise sau nu, în curând avea să fie din 
nou la Grange Hall. Capturatorii primiseră bucuroşi sugestia ei de 
a se duce val-vârtej în Bloomsbury. O asiguraseră că Surpluşii 
aveau să fie aduşi înapoi în cel mult douăzeci şi patru de ore. 
Totuşi, băiatul era cel pe care dorea ea cu adevărat să pună 
mâna. Şi pe părinţi. Cum de îndrăzniseră? Cum îndrăzniseră să 
creadă că pot avea ceea ce nimeni altcineva nu poate? 

Desigur, greşeala adevărată se afla dincolo de Grange Hall, 
gândi Margaret iritată. Cum de n-a ştiut că există un tunel care 
porneşte din subsol - locul unde îi trimitea pe Surpluşi tocmai 
pentru a fi în siguranţă şi a nu-i sta în drum? De ce nu i se 
spusese nimic despre tunel? Era ceva atât de tipic pentru 
Autorităţi să-şi închipuie că nu era nevoie să-i spună, 
considerând că ea nu e suficient de importantă. 

Ei bine, avea să le arate ea. Se va asigura că cei doi Surpluşi 
sunt prinşi şi aduşi înapoi la Grange Hall, apoi vor vedea ei. Ea 
fusese singura care putuse să le dea de urmă 

— Capturatorii pot părea înspăimântători în uniformele lor 
negre şi cu aparatele lor de tortură, dar nu ştiu cum gândesc 
Surpluşii. De fapt, nici ea nu ştiuse. Se gândiseră să meargă 
acasă la Julia Sharpe? Nu, sigur că nu se gândiseră. 

Şi când vor fi prinşi, cu condiţia să mai fie încă în viaţă, va 
insista să-i pedepsească ea însăşi. Ştia că răutatea ei putea să o 
depăşească cu mult pe cea a Capturatorilor, uneori destul de 
stângaci. Şi, când va termina cu ei, Surpluşii nu-şi vor mai aminti 
nici cum îi cheamă. Şi nici n-ar fi dorit asta. N-ar mai fî vrut să-şi 
aducă aminte de nimic. 

„Nimeni nu o înşală pe Margaret Pincent”, îşi spuse. Nimeni 
nu-şi bătea joc de ea. Şi în niciun caz doi Surpluşi, care ar fi 

trebuit să fie suprimaţi la naştere, care nu aveau dreptul nici 
măcar să pună piciorul pe acest pământ. 

Spre deosebire de copilul ei. 

Copilul ei, care avusese tot dreptul să trăiască. 

Se aşeză din nou pe scaun şi-şi îngădui, doar pentru o clipă, 
să-şi aducă aminte. Să-şi amintească de fiul ei: speranţa, bucuria 
şi suferinţa ei. 

Fusese singurul lucru pe care şi-l dorise cu adevărat în viaţă - 
să aibă un fiu, să-l facă pe tatăl ei mândru de ea, să-i câştige 
până la urmă dragostea. Imposibil, desigur. Fiica preşedintelui 
celei mai mari corporaţii producătoare de medicamente pentru 
Longevitate nu putea fi Neoptantă, nici într-un milion de ani. Dar 
nu-şi pierduse speranţa. Atunci, de mult, sperase, în ciuda 
realităţii. 

Intrase la universitate, dar nu cu prea multă tragere de inimă, 
apoi lucrase în administraţia civilă. Petrecuse ani întregi 
completând fişe şi semnând hârtii, dar tot timpul fiind 
preocupată să găsească ceva anume. Tot ce făcea, făcea cu un 
singur scop: să descopere un mod de a avea copil. Un copil 
Legal, un copil al ei. 

Şi toată osteneala ei dăduse roade. Descoperise că exista o 
mână de oameni care, datorită poziţiei lor de seniori, căpătaseră 
nişte privilegii speciale. Privilegiile care o interesau pe Margaret 
erau că li se permitea să semneze Declaraţia, să ia 
medicamentele pentru Longevitate şi totuşi să aibă un copil 
Legal. Doar cinci oficiali din toată ţara se bucurau de aceste 
privilegii, care reflectau contribuţia lor la bunul mers al serviciilor 
publice. Apoi descoperise că Stephen Fitz-Patrick, directorul 
general al departamentului unde lucra ea, era unul dintre ei, aşa 
că ştiu exact ce are de făcut. 

Era un tip odios, îşi aduse ea aminte cu amărăciune, şi sărac 
lipit; moştenise o mulţime de bani, dar cheltuise mai mult decât 
îşi putea permite şi bea atât de mult, încât medicul lui fusese 
nevoit să-i mărească doza de Longevitate, doar pentru a le 
permite ficatului şi inimii să facă faţă situaţiei. Dar avea dreptul 
la un copil. Un copil! Copilul ei. 

Şi Margaret Pincent făcuse totul pentru a-l avea: nu ieşise din 
cuvântul domnului Stephen şi îi organizase viaţa, până când el 

175 


descoperise că nu mai putea trăi fără ea. Atunci, ea îl asigurase 
că nu avea niciun motiv să o piardă, atât timp cât o lua de 
nevastă. Şi, spre marea ei încântare, bărbatul fusese de acord. 

Nedorind să piardă nicio clipă, la o lună după nuntă, doamna 
Pincent rămăsese însărcinată. Şi când prima ecografie revelase 
că fătul era băiat, aproape plânsese de fericire. Un băieţel al ei, 
care să o iubească. Un băiat care să recâştige dragostea tatălui 
ei. Acesta fusese îngrozitor de dezamăgit când soţia îi născuse o 
fată, o femelă nefolositoare. Şi fusese şi mai dezamăgit când 
Margaret se dovedise a fi o elevă mediocră, atât la studii, cât şi 
la sport. În plus, după părerea lui, fetiţa era şi urâţică. Ochii îi 
erau prea bulbucaţi, fruntea prea îngustă, părul prea subţire şi 
drept. Şi, în câţiva ani, tatăl ei îşi pierduse complet interesul faţă 
de ea. 

Până în ziua în care ea îi dăduse vestea că era însărcinată. 
Atunci el îi zâmbise, poate pentru prima oară. li strânsese lui 
Stephen mâna şi îi urase bun venit în familie - lucru care nu se 
întâmplase când cei doi făcuseră nunta. Şi, ca un fel de cireaşă 
pe tort, Stephen fusese chiar de acord ca băiatul să poarte 
numele familiei, când tatăl ei acceptase să-i plătească datoriile. 

Timp de câteva luni, Margaret plutise în al nouălea cer. Nu 
mânca decât cele mai proaspete bucate, făcea exerciţii fizice 
uşoare şi nu bea niciun strop de alcool. Copilul ei trebuia să fie 
perfect! Avea să fie cel mai fericit, cel mai iubit copil care a trăit 
vreodată. Avea să-l educe, să aibă grijă de el, şi toată lumea 
urma să o privească plină de invidie, când va merge pe stradă 
alături de el. „Poate că nu sunt drăguță şi deşteaptă ca voi, îşi va 
spune trecând pe lângă alte femei, dar eu am şi medicamentul 
pentru Longevitate, şi un copil. Şi asta voi nu veţi avea 
niciodată.” 

Şi apoi? Apoi... 

Margaret simţi în gât un gust amar, aşa cum se întâmpla ori 
de câte ori îşi amintea ziua aceea fatidică, când era însărcinată 
în şapte luni şi când descoperise oribilul adevăr. Adevărul care o 
făcuse să urle iar şi iar: „Nu! Nu, poate fi adevărat!”, incapabilă 
să asimileze realitatea, să o înţeleagă. Adevărul care o făcuse 
dornică să ucidă. De fapt atât de dornică, încât îşi cumpărase un 
revolver pentru orice eventualitate, dar nu fusese capabilă să-l 

folosească, nici măcar împotriva ei însăşi, deoarece soţul ei o 
pusese sub strictă supraveghere. Pentru a fi mai bine îngrijită, 
pretinsese el, dar ea îşi dădea seama care era realitatea. li era 
frică de ce ar putea să facă. Şi avea dreptate să-i fie frică. 

Cumplitul adevăr era că el avusese o legătură amoroasă. O 
legătură care începuse cu câteva luni înainte de nunta lor şi care 
continuase încă un an. Cealaltă femeie rămăsese însărcinată cu 
două luni înaintea ei, şi deci urma să dea naştere primului copil 
al lui Stephen, singurul Legal, cel care, venind pe lume înaintea 
fiului lui Margaret, îl transforma pe acesta într-un Surplus. 
Legalitatea căsătoriei ei nu-i proteja copilul, descoperise mai 
târziu. Soţului ei îi era permis un singur copil, nu mai mulţi. 

Era prea târziu pentru a scăpa de sarcină. In unele părţi ale 
lumii, niciodată nu era considerat prea târziu - ace lungi erau 
introduse în pântecele gravidei, care înţepau copilul nenăscut, 
forțând mama să nască pruncul mort, după câteva ore - însă nu 
şi acolo. Nu în acel colţ civilizat de lume. Nu. Acolo pruncul ei 
trebuia să se nască, pentru a fi apoi expediat la un Cămin de 
Surpluşi, unde să trăiască o viaţă de sclav. 

Margaret îşi jurase că nu va permite să se întâmple aşa ceva 
cu fiul ei. Fiul ei nu putea fî Surplus. La doar câteva minute după 
ce născuse, îi luaseră fiul. Margaret începuse atunci să strige 
disperată după ajutor. Nu-şi putea condamna copilul la sclavie. 

Aşa că soţului ei i se făcuse milă de ea şi fusese de acord să o 
ajute. Poate că se simţea vinovat, sau poate îi împărtăşea 
convingerea că moartea e mai bună decât o viaţă de Surplus. 
Băiatul era totuşi fiul lui, aşa că era dispus să-i ofere o moarte 
onorabilă, în locul unei vieţi dezonorante şi ruşinoase. O lăsase 
pe Margaret să-şi ia adio, să-şi strângă pruncul la piept un ultim 
minut şi să-i simtă căldura trupului, înainte de a i-l lua pentru 
totdeauna, lăsând-o rece, pustiită şi disperată. 

Acum, Margaret nu mai simţea nimic faţă de Surpluşi decât 
ură. Fiecare nou Surplus îi amintea de fiul ei pierdut, îi amintea 
că fusese silită să-l sacrifice, din cauza amantei soţului ei, femeia 
pe care o ura din tot sufletul. Aceşti Surpluşi nu aveau dreptul la 
niciun moment de bucurie, când fiul ei zăcea undeva într-un 
mormânt! Ce drept aveau mamele lor să dea naştere unui copil? 
Niciun drept, gândea plină de furie Margaret. Surpluşii nu aveau 

dreptul la nimic, decât la ruşine, din cauza Păcatelor Părinților. 
Din cauza Păcatelor tuturor. Şi menirea ei în viaţă era să răzbune 
soarta crudă a fiului ei, asigurându-se că toţi Surpluşii de la 
Grange Hall duceau o viaţă de chin, o viaţă pe care oricum nici 
nu aveau dreptul să o trăiască. Nu voia să-i permită nici unui 
Surplus să se bucure de ceva ce semăna cu o viaţa normală, 
când copilaşului ei îi fusese interzisă această bucurie. 

Se gândi că făcuse o treabă bună cu Anna. Fata asta simţise 
într-adevăr ruşine faţă de crimele părinţilor ei. Asta până la 
venirea lui Peter. 

Ochii lui Margaret se îngustară. Ce băiat dificil! Dar avea să 
plătească cu vârf şi îndesat. Amândoi aveau să plătească. 

Incet se întoarse cu gândurile în prezent, străduindu-se să-şi 
scoată din minte totul despre copilul ei sacrificat, şi se înapoie la 
paginile din jurnalul Annei, tremurând de indignare în faţa 
gândurilor blasfemitoare pe care acest Surplus îndrăznise să le 
pună pe hârtie. 


„Afară nu voi mai fi Prefect. Nu mă voi mai prăgăti să devin un 
Bun Preţios. Nu ştiu ce voi fi Afară. Presupun că numai un Ilegal.” 


Cu pulsul accelerat, doamna Pincent continuă să citească 
paragraf după paragraf, zbârlindu-se de furie când ajunse la 
rândurile despre injecţiile pe care i le făcuse lui Peter şi la cele 
despre conversaţia telefonică pe care Anna o auzise. Doamna 
Pincent trebuia să se asigure că jurnalul nu va încăpea niciodată 
pe mâini străine. Autorităţile n-ar înţelege că nu plănuise să-l 
suprime, decât spre binele lui - spre binele tuturor. Chiar dacă 
evadarea dovedea că avusese dreptate. 

Continuă să citească, descoperind că Peter primise informaţii 
preţioase de la un vecin, care-i dăduse planul subsolului de la 
Grange Hall. Ei bine, vecinul acela avea să regrete. Nu era greu 
de aflat cine era, iar atunci bărbatul va vedea cum arată carcera 
unei închisori, în realitate, nu pe hartă. 

Apoi doamna Pincent strânse din buze de furie, când citi 
despre admirația pe care Anna o resimțea faţă de Peter. 

— Peter e un Surplus, bolborosi ea. Un Surplus murdar, 
dezgustător. E... 

Apoi se încruntă. Peter fusese adoptat - asta nu ştiuse. Era de- 
a dreptul ciudat. Cine ar fi vrut să adopte un Surplus? Dar nu 
acesta era fragmentul din jurnal care îi atrase în mod special 
atenţia. Ci acolo unde era vorba despre inel. Inelul care se 
presupune că fusese găsit la el, când era copil. Un inel de aur 
denumit sigiliu... 

Ochii lui Margaret se deschiseră mari, iar femeia se înfioră. Era 
imposibil! 

Dar se afla acolo, scris negru pe alb: fusese găsit cu un inel 
asupra lui. Şi literele „AF” în interiorul inelului. Și o floare gravată 
pe el. 

Incet, puse jurnalul deoparte şi se întoarse spre computerul ei, 
singurul computer din tot căminul. Il porni şi aşteptă ca acesta să 
capete viaţă. Trecu prin procesul laborios al parolelor, al 
sistemului şi, în final, dădu de numele lui Peter în reţeaua 
Surpluşilor. Dar, spre neplăcerea ei, lângă numele lui apărea un 
steguleţ roşu. Accesul interzis. 

Doamna Pincent se încruntă. Omnipotentă la Grange Hall, 
controlând totul, de la rațiile Surpluşilor şi tratamente, până la 
orele de curs şi pedepse, nu putea suporta dovada că puterea nu 
i se extindea şi în afara zidurilor lui; semn că Autorităţile nu o 
tratau cu respectul pe care îl avea ea însăşi pentru ea. 

lritată, închise computerul şi ridică receptorul. 

— Administraţia Centrală, auzi ea glasul unei femei. Rog, 
spuneţi ce doriţi. 

— Sunt Margaret Pincent de la Grange Hall, rosti ea energică. 
Am nevoie de dosarul Surplusului Peter. Cel care a evadat. 

Doamna Pincent o auzi pe femeia de la celălalt capăt al firului 
tastând ceva la calculator. 

— Imi pare rău, zise aceasta după câteva secunde. Dosarul 
acesta e clasificat. Vă pot fi de folos cu altceva? 

Doamna Pincent se încruntă furioasă. 

— Nu, nu poţi! o repezi ea. Şi nu-mi pasă dacă e clasificat - am 
nevoie de el. iți dai seama cu cine vorbeşti? Sunt Margaret 
Pincent. Sunt Matroana Casei de la Grange Hall şi vreau să ştiu 
de unde provine Surplusul. Vreau să... 

— Doamnă, îmi pare rău, zise din nou femeia. Dosarul e 
clasificat şi nu aveţi acces la el. Dacă există nişte circumstanţe 

speciale, care pot fi luate în consideraţie, avem o procedură de 
apel, care însă durează paisprezece zile lucrătoare de la primirea 
cererii 4331b. Doriţi să vă trimit un formular? 

Doamna Pincent strânse din buze. 

— Nu, nu, e în regulă, mulţumesc. 

Margaret puse receptorul jos. Nu îi va spune nimeni nimic? 
Trebuia să ştie de unde venea lepădătura aia de Surplus. Cum 
ajunsese el să aibă inelul-sigiliu de aur. Dacă băiatul se dovedea 
a fi un hoţ ordinar, avea să-l ucidă cu mâna ei. Avea să-l 
tortureze până îşi va dori moartea, iar ea se va bucura de fiecare 
clipă. 

Apoi îi veni ideea. Nu era prea plăcută, dar spera să 
funcţioneze. Încet, ridică din nou receptorul şi formă numărul din 
memorie. 

— Stephen, eu sunt, zise ea încercând să pară calmă. Da, 
mulţumesc, sunt bine. Sper că şi tu de asemenea. Stephen, amo 
informaţie importantă pentru tine... Nu, nu pot să ţi-o spun la 
telefon. Ai putea veni la Grange Hall, chiar acum? Bine. Foarte 
bine. Mulţumesc, Stephen... 


— Asta e tot ce au - Bloomsbury? Ştiu oare cât e de mare 
Bloomsbury? 

Frank ridică din umeri. 

— Asta e tot ce am obţinut. Trebuie să controlăm fiecare casă! 

— Şi ăştia sunt bufonii care-şi închipuie că ştiu totul? Credeam 
că li se spune Agenţi Secreţi Inteligenţi... Mie nu mi se par prea 
inteligenţi. 

Frank oftă. 

— Ascultă, hai să continuăm în direcţia asta, bine? zise el 
întorcându-şi privirea spre colegul lui, Bill. Dacă ai fi fost 
Capturator atâta timp cât am fost eu, nu te-ar mai fi preocupat 
inteligenţa Agenţilor Secreţi. Imediat ce vom începe să le arătăm 
vecinilor că vorbim serios, pe loc îi scoatem din ascunzătoare. Ai 
uneltele? 

Bill ridică din sprâncene. 

— Când plec eu fără mica mea trusă cu trucuri? Zâmbi 
maliţios. 

— Atunci e în regulă, să trecem la treabă! zise Frank. Ce 

frumoase case sunt pe aici! S-ar putea să punem mâna şi pe un 
bănuţ sau doi, ca şi pe Surpluşi. Oamenii din casele frumoase îşi 
dau drumul repede, când se confruntă cu puţină durere. 
Socotesc că totul se va termina până la asfinţit. 


Părinţii n-o bătură. Nici nu-i reproşară că era proastă şi 
nefolositoare. Adevărul era însă că Anna ar fi dorit s-o facă. Ştia 
cum să suporte bătăile şi vorbele grele, atunci când era 
conştientă că le merită. Le simţea aproape ca pe o uşurare, ca 
pe o penitenţă care-i permitea să continue să trăiască. 

Odată, doamna Pincent îi spusese unuia dintre Instructori, 
când nu ştia că Anna trage cu urechea: Ai putea să-i omori şi cu 
amabilitatea, să ştii! 

Anna nu înţelesese la vremea aceea ce voia să spună, dar 
acum Ştia. Nu-şi dăduse seama niciodată că bunătatea poate fi 
atât de dureroasă, nu ştiuse ce agonizant era să fii iubit. 

In loc să ţipe la ea sau să o pedepsească din cauza jurnalului, 
părinţii ei tăcură brusc. Apoi o întrebară ce scrisese în el. După 
care mama îi zâmbise cu blândeţe şi spusese că nu mai conta ce 
scrisese: nu trebuia să fie îngrijorată. Dar Anna ştia că totuşi 
conta. Totul conta. 

Şi acum, ea şi Peter se aflau în pivniţă. Părinţii ei spuseseră că 
era mai confortabil acolo jos şi că totul va fi bine. Dar Anna ştia 
că de fapt în pivniţă se ascundeau, deoarece înainte de a afla că 
exista un jurnal, tot părinţii ei îi spuseseră că atât timp cât 
draperiile erau trase, putea sta în camera ei şi că, oricum, nimeni 
nu-i va căuta acolo pe Surpluşii evadați. Şi mai ştia că părinţii ei 
erau îngrijoraţi, deoarece tatăl ei avea o venă ca a domnului 
Sargent, exact deasupra ochiului drept, şi aceasta se zbătea. Şi 
acum, după ce le spusese de jurnal, trebuiau să plece la ţară 
chiar în acea seară, cu toate că iniţial avuseseră de gând să mai 
rămână în Londra câteva zile. Şi cu toate că tatăl ei spusese mai 
devreme că erau în siguranţă. 

In pivniţă ajungeai printr-un chepeng din bucătărie, ascuns de 
un covoraş de sub masă. Peter îi spusese că fusese de fapt o 
pivniţă pentru cărbuni, pe vremea când oamenii se încălzeau cu 
foc în sobe, dar acum nu mai existau cărbuni. 

Se aflau acolo o sofa, care se transforma în pat, şi un fotoliu 


181 


mare tot extensibil, dar ocupa prea mult loc şi nu era aşa de 
confortabil. Când intrară, Peter îi arătă încăperea şi aceasta îi 
aminti Annei de primele lui zile la Grange Hall, doar că atunci ea 
îl iniţiase în toate rosturile. Peter spunea că a mai stat ascuns şi 
înainte în pivniţă şi păru aproape emoţionat amintindu-şi asta, ca 
şi cum totul acum era doar o aventură, nu un coşmar de care era 
în întregime vinovată. 

O bună bucată de timp nu scoase nicio vorbă, deoarece nu 
ştia ce să spună, aşa că îl lăsă pe Peter să vorbească despre ce 
mâncase, despre găleata din spatele perdelei pe care puteai să o 
foloseşti drept toaletă şi despre deschizătura din peretele 
dinspre stradă, pe unde obişnuiau pe vremuri să arunce înăuntru 
cărbunele, şi pe unde ei puteau să iasă, dacă intrau Capturatorii 
în casă. 

Şi atunci Anna începu să tremure. 

— Ce se va întâmpla cu noi dacă ne prind? întrebă ea cu voce 
pierită. Ce i se va întâmpla Micuţului? Dar părinţilor mei? 

Peter îi evită privirea. 

— N-o să ne prindă, rosti el ferm, dar Anna putea să-şi dea 
seama cât de speriat era. i 

— Trebuia să mă laşi acolo, zise ea repede. In felul acesta toţi 
ați fi fost în siguranță, iar Capturatorii n-ar fi venit niciodată aici. 
E vina mea! 

Peter se întoarse spre ea, şi Anna îi văzu ochii strălucind. 

— Nu e vina ta, spuse el. Vinovatul sunt eu. A fost planul meu 
de evadare, aşa că ar fi trebuit să mă gândesc la tot. Se întoarse 
apoi cu spatele la ea, după care o privi din nou, ochii lui 
căutându-i cu disperare privirea. Tu eşti cea care contează, 
Anna, nu eu. Ei sunt părinţii tăi, nu ai mei. Eu am fost doar 
norocos că m-au luat la ei. Tu poate eşti Surplus, dar eu sunt de 
două ori Surplus, deoarece părinţi mei nu m-au vrut. Le datorez 
totul părinţilor tăi, trebuie să ţii minte asta. Dacă ceva nu va 
merge bine, e din vina mea. 

Anna îl urmărea cu atenţie, aşa că Peter îşi plecă stânjenit 
privirea în pământ. 

Anna se încruntă, cufundată în gânduri, şi îl prinse de mână. EI 
era băiatul care venise să o salveze, băiatul orfan care îşi 
imaginase că vor fi prieteni, chiar înainte de a se întâlni. Işi 

aminti felul cum îl înfruntase pe Charlie, cum îi înfruntase pe 
Instructori, cum se luptase cu toţi şi cu toate pentru ea, pentru 
părinţii ei, pentru şansa de a fi iubit, sau plăcut, sau doar pentru 
şansa de a exista. Apoi se gândi la tot timpul petrecut de ea la 
Grange Hall, încercând să se facă plăcută doamnei Pincent, 
încercând să fie cel mai bun Surplus, cel mai Preţios Bun, doar 
pentru ca doamna Pincent să o placă şi să-i spună că, la urma 
urmei, nu e total nedorită. Şi îşi dădu seama că în realitate ea şi 
Peter erau o singură fiinţă. Că, dacă nu-şi aparţineau unul altuia, 
ar fi fost îngrozitor de singuri, şi asta era dureros. Că aveau 
nevoie unul de altul, cum aveau nevoie florile de soare. Şi ştia că 
îl va urma oriunde, că acum poveştile cu trandafiri furioşi şi copii 
cu două capete nu o mai speriau, dar să-l piardă pe Peter ar 
speria-o mai mult decât orice. 

— Peter, tu nu ştiai de jurnal, zise ea cu vocea aproape frântă. 
De fapt, eu îţi datorez ț/e totul. În realitate, mai mult decât totul. 
Işi drese cu greutate glasul şi ridică ochii spre el. Dacă n-ai fi fost 
tu, continuă ea, aş fi rămas Surplus Anna. Aş fi fost un nimic. 
Dacă n-ai fi fost tu, n-aş fi ştiut niciodată ce înseamnă să ai un 
prieten... 

Se depărtă de el, incapabilă să exprime ceea ce simţea cu 
atâta putere în suflet, incapabilă să explice că sentimentele ei 
pentru Peter o făcuseră să urască lumea, deoarece aceasta îl 
făcuse pe el să crească fără iubire şi o făcuseră să urască 
medicamentele pentru Longevitate, deoarece nimeni nu merita 
să trăiască mai mult decât el. 

II privi fără să clipească şi le permise ochilor lui să-i ardă pe ai 
ei descoperindu-i gândurile, temerile, speranţele. 

Se uitară îndelung unul la altul, secunde tăcute, până ce Anna 
aproape ameţi, deoarece niciodată înainte nu se uitase la nimeni 
în felul acesta, nu descoperise niciodată sufletul cuiva. Şi în timp 
ce îl privea, Anna înţelese de ce erau învăţaţi Surpluşii să-şi ţină 
tot timpul ochii plecaţi: pentru că în momente ca acestea simţea 
că ştie tot ce era de ştiut. 

Apoi, când era gata să-şi întoarcă privirea, Peter începu să 
vorbească. 

— Te iubesc, Anna Covey, zise el cu o voce care de-abia se 
auzea. 

Şi încet, stângaci, se aplecă, şi buzele lui le găsiră pe ale ei, iar 
când Anna îl simţi sărutând-o neîndemânatic, ştiu că ea nu mai 
era un Surplus. Şi nici Peter. 

Surplus însemna să fii nefolositor. Cineva de care nu avea 
nimeni nevoie. 

Nu puteai să fii Surplus, dacă cineva avea nevoie de tine. Nu 
puteai să fii Surplus, dacă erai iubit. 

CAPITOLUL 24 


Stephen arată la fel de îngrozitor ca întotdeauna, observă 
Margaret Pincent cu un fel de satisfacţie. Cămaşa aproape 
plesnea pe cărnurile lui, iar cureaua i se îngropa dureros în burtă. 
Pielea îi era roşie şi pătată, iar ochii erau apoşi, parcă înotau în 
cantităţile copioase de alcool pe care le consuma zilnic. Se 
cutremură gândindu-se că fusese cândva măritată cu el. 

— Deci, ai nişte informaţii pentru mine? întrebă el pe un ton 
aspru. Să ştii că nu mi-a convenit deloc să fac tot drumul ăsta, 
până aici. Nu puteai veni tu la Londra? 

Doamna Pincent îl privi fix. 

— Stai jos, Stephen, rosti calmă, închizând uşa în urma lui şi 
încuind-o, pentru mai multă siguranţă. Nu voia să fie întreruptă. 
Nu în acele momente. 

— Văd că biroul tău arată tot ca o cocină, spuse el. Nu poţi să-i 
pui pe Surpluşii ăştia să-ţi facă puţină curăţenie, poate să dea 
chiar cu un strat de vopsea? 

— Imi place aşa cum e, zise doamna Pincent, continuând să-l 
privească fix şi aşezându-se la birou, locul puterii ei. Induce o 
senzaţie de frică. O vopsea proaspătă poate fi prea... 
îngăduitoare. 

Stephen ridică din umeri. 

— Deci care e informaţia? reluă el. Presupun că e ceva în 
legătură cu Surpluşii fugiţi. Doamna Pincent dădu afirmativ din 
cap. Şi n-ai putut să o comunici Capturatorilor? Margaret, conduc 
un departament mare, să ştii. De obicei nu sunt implicat în 
amănunte de la acest nivel. 

— Nu? întrebă doamna Pincent cu un ton sarcastic, şi Stephen 
o privi curios. 

— Ştii bine că nu. Conduc poliţia, Capturatorii, imigrația, 
închisorile... Nu am timp pentru nimic altceva. 

— Adevărat? Ochii doamnei Pincent se îngustară, şi Stephen 
se uită la ea absent. Vai, ce interesant!!! 

— Margaret, indiferent despre ce e vorba, spune-mi odată, ca 

să pot pleca. Şi poate că şi tu ar trebui să pleci într-o vacanţă - 
arăţi groaznic. Pe aici nu se dau concedii? 

Zâmbi cu bunăvoință, dar doamna Pincent nu-i întoarse 
zâmbetul. Incet, se ridică în picioare. 

— Stephen, ce ştii tu despre băiat? întrebă ea. Despre 
Promiţătorul care a evadat. Peter. 

Stephen se răsuci pe loc. 

— Nimic. Absolut nimic. De ce? 

Doamna Pincent îi studie figura, apoi se îndreptă spre 
fereastra din spatele biroului, acoperită cu un stor subţire 
cenuşiu, ca toate celelalte ferestre de la Grange Hall. Era ceva ce 
nu-i spunea, simţea asta. 

— Cunoşti mediul de unde provine? mai întrebă ea. 

— Categoric nu. Crezi că am timp să mă ocup de biografiile 
Surpluşilor? 

— Nu, doar de a acestuia. Dosarul lui e clasificat. 

Se întoarse şi văzu că Stephen o privea iritat. Dar vedea şi că 
ochii lui erau plini de spaimă. Deci pusese o întrebare la care lui 
îi era frică să răspundă. 

El clătină din cap. A 

— Dosarul băiatului nu are nicio legătură cu mine. Imi pare 
rău, Margaret, dar acum trebuie să plec. Poate discutăm despre 
asta altă dată. 

— Se pare că, atunci când a fost găsit, avea asupra lui un inel, 
reluă doamna Pincent cu ochii cufundaţi în cei ai lui Stephen, 
care se măreau vizibil în timp ce ea vorbea. Un inel-sigiliu de aur, 
cu o floare gravată pe el şi „AF” gravat în interior. |ţi aminteşti de 
un astfel de inel, Stephen? 

Figura lui era palidă. 

— In lume există o mulţime de inele, Margaret, zise el repede 
şi se ridică. Pur şi simplu, e timpul să plec. 

Doamna Pincent trase adânc aer în piept. 

— Stephen, n-ai să pleci nicăieri, până nu aflu adevărul. 

— Adevărul? întrebă Stephen cu faţa devenită roşie de furie. 
Nu-mi vorbi mie în felul acesta. De ce are nevoie cineva ca tine 
de adevăr? 

— Iniţialele bunicului meu au fost AF, spuse doamna Pincent 
încordată. Le gravase într-un inel-sigiliu cu o floare pe el. Un inel 

pe care mi l-a dat mie, Stephen. 

Acesta rămase tăcut. 

Doamna Pincent se întoarse din nou spre fereastră, dând puţin 
la o parte storul, pentru a vedea peisajul cenuşiu de afară. Când 
sosise prima oară la Grange Hall i se păruse un loc potrivit 
pentru ea. Un loc potrivit pentru a trăi o jumătate de viaţă ca a 
ei, trecând nenorocirea ei asupra creaturilor acelora, pe care le 
ura mai mult ca orice. 

— Stephen, vreau să ştiu adevărul! 

Stephen se ridică. 

— Nu e nimic de ştiut. Acum plec. Se îndreptă spre uşă şi 
încercă să apese clanţa. Apoi se răsuci furios. Margaret, descuie 
uşa! adăugă el. Descui-o chiar acum! 

Doamna Pincent nu-l băgă în seamă. 

— Stai jos, Stephen, rosti calmă. Discuţia noastră nu s-a 
terminat încă. 

— O, ba da, zise Stephen furios îndreptându-se spre doamna 
Pincent şi apucând-o de braţe. Discuţia noastră s-a terminat de 
mult. Dă-mi cheia, sau voi fi nevoit să sparg uşa! 

— Nu! scuipă vorba Margaret. Nu. Nu-ţi dau nicio cheie. De ce 
ar trebui să-ţi dau eu ceva, Stephen? De ce ar trebui, când tu mi- 
ai luat singurul lucru care conta pentru mine în toată lumea asta 
mare? Când amanta ta nenorocită mi-a ucis copilul! 

Stephen scutură din cap. 

— Termină, Margaret. Destul. Astea erau regulile, ştii doar. Nu 
puteam să fac nimic. Acum, dă-mi cheia, te rog! 

— Nu puteai să faci nimic? şuieră Margaret simțind din nou un 
gust amar în gât. Tu şi târfa ta aţi luat viaţa copilului meu! 

Stephen dădu drumul braţelor doamnei Pincent şi o plesni 
peste faţă. 

— N-am să mai ascult aşa ceva, strigă el. Nu voi tolera astfel 
de cuvinte. O să-mi dai cheia, sau... sau... 

— Sau ce? întrebă doamna Pincent. Ai să mă ucizi cum l-ai ucis 
pe fiul nostru? Stephen păli şi se sprijini de birou, pentru a 
rămâne în picioare. Stai jos, Stephen, îl sfătui doamna Pincent. 
Vreau să ştiu adevărul. Am acest drept. Aşa că, spune-mi 
biografia acestui Surplus Peter, sau mă duc la Londra şi 
povestesc Autorităţilor despre copilul nostru, cel pe care l-ai 

omorât. Ce ai prefera? 

Faţa lui Stephen era albă şi trasă. 

— Mă şantajezi? întrebă el nevenindu-i să creadă. Ai de 
pierdut tot atât de mult ca şi mine. 

— Nu am nimic de pierdut, zise doamna Pincent cu voce 
scăzută. Am pierdut totul cu mulţi ani în urmă. 

— N-ai nicio şansă. Ştii bine că totul e fără speranţă, zise 
Stephen ştergându-şi transpiraţia de pe frunte. De ce nu laşi 
totul baltă? 

— Spune-mi de ce a fost găsit inelul meu la Surplusul acesta. 
Spune-mi cum se poate ca un Surplus murdar să aibă inelul 
Pincent la el. Mi-au dezgropat copilul? Au jefuit mormântul fiului 
meu? Spune-mi, Stephen. Cine sunt părinţii lui? Vreau să fie 
ucişi. Vreau să-i găsesc şi... Fiul meu, Stephen. Fiul... începu să 
plângă. El a ştiut, Stephen. Fiul nostru şi-a cunoscut soarta, chiar 
înainte de a se naşte. A refuzat să vină, a refuzat să lase o semi- 
soţie să-l nască. N-a vrut să se nască, Stephen. Şi de ce ar fi vrut, 
când nici omenirea nu-l voia pe el. Când tu... 

— Revino-ţi, Margaret, rosti el furios. Asta s-a întâmplat cu ani 
în urmă. Totul s-a terminat. 

Simţind cum i se strânge pieptul şi cum i se scurtează 
respiraţia, doamna Pincent îşi înconjură trupul cu braţele, ochii ei 
căutând adevărul pe chipul fostului ei bărbat. 

— Dacă cineva a profanat mormântul fiului meu, îl voi căuta şi 
îl voi ucide. Fiului meu i-a fost refuzată legalitatea şi apoi viaţa, 
dar nu-i va fi refuzată bijuteria familiei. Privi în ochii lui Stephen. 
Surplusul acela, Stephen. De ce avea inelul meu la el? Şi unde e 
acum? Ce s-a întâmplat cu el? 

— Margaret, eşti isterică! zise Stephen cu voce tensionată. ŞI 
eu n-am idee unde e inelul. De-abia îmi mai amintesc de el. 

— Băiatul a fost găsit cu un inel. Inelul meu. Dosarul lui e 
clasificat. Vreau să ştiu de ce, Stephen. Doamna Pincent trecuse 
în faţa biroului şi se aplecă amenințătoare. 

— N-am să mai ascult aşa ceva, zise Stephen ridicându-se în 
grabă. N-am să suport asta tocmai din partea ta. Eşti un nimic, 
Margaret. Nu îmi poţi vorbi mie aşa. Ceea ce am făcut cu copilul 
nostru, sau cu inelul tău, nu mai e treaba ta. Şi dacă sufli o vorbă 
te internez într-o instituţie de boli mintale. Acum, descuie uşa, ori 

o sparg eu însumi! 

— Spune-mi unde mi-e inelul, repetă doamna Pincent. 

— N-am să-ţi spun nimic, zise el cu amărăciune şi se îndreptă 
spre ea. Acum, dă-mi cheia! 

Brusc, ca un reflex, doamna Pincent trase sertarul biroului şi 
luă ceva din el. 

— Spune-mi, Stephen, ţipă ea. Trebuie să-mi spui! 

Ochii lui se deschiseră mari şi pe chipul lui groaza luă locul 
iritării. 

— Ce faci, Margaret? întrebă neîncrezător, cu broboane de 
sudoare apărute pe frunte. Ce naiba faci cu ăla? 

— Spune-mi! Vocea doamnei Pincent era plină de cruzime. 
Ţinea în mână un revolver îndreptat spre Stephen. Un revolver 
pe care îl ţinuse în sertar încă din prima zi la Grange Hall. In caz 
că într-o zi ar fi fost depăşită de situaţie. 

— Eşti nebună, se bâlbâi el, dar se aşeză din nou. 

— Spune-mi ce s-a întâmplat, zise doamna Pincent, sau jur că 
apăs pe trăgaci! 


Anna era singură în pivniţă şi întocmea un plan. Peter fusese 
chemat sus ca să ajute la scrierea unor mesaje cifrate pentru 
prietenii părinţilor lor din cadrul Mişcării Subterane. l-I lăsaseră ei 
pe Micuţ - pe Ben - să aibă grijă de el, până ce vor fi gata de 
plecare. 

Protectoare, îl ţinea strâns lipit de ea şi îi zâmbea, simțindu-se 
copleşită de dragoste şi de bucurie, când el îi întoarse zâmbetul. 
| se părea „cel mai perfect” lucru din lume. Cum ar fi putut să fie 
Surplus? De ce ar fi făcut Mama Natură ceva atât de minunat, 
dacă nu avea nevoie de el şi nu-l voia? N-avea nicio rațiune. 

Acum, că avea un plan, se simţea mai bine, ca şi cum ar fi 
avut din nou o răspundere. Planul Annei era să se lase prinsă şi 
dusă înapoi la Grange Hall. Dacă o prindeau pe ea, Capturatorii 
nu-şi mai băteau capul să-i urmărească pe ceilalţi, aşa credea 
Anna. Autorităţile îl ţinuseră pe Peter la Grange Hall doar câteva 
săptămâni, aşa că acesta nu le-ar lipsi, în timp ce ea era pe 
punctul de a deveni Bun Preţios. Deci, dacă ea se ducea înapoi, 
Peter era în siguranţă. Ben era în siguranţă. 

Mai bine murea, decât să le permită Capturatorilor să-i ia 


189 


fratele. Nu-şi închipuise că poţi simţi şi altceva faţă de un Micuţ 
decât silă, dar acum tot ce voia era ca Ben să crească înconjurat 
de dragoste şi de afecţiune, nu de zidurile cenuşii şi de teroarea 
de la Grange Hall. 

In timp ce îl mângâia cu tandreţe pe cap, auzi chepengul 
deschizându-se şi văzu apărând chipul lui Peter. Acesta cobori în 
pivniţă, urmat de mama ei. 

— Asta e pentru tine, zise el mândru, oferindu-i o floare 
galbenă. E o narcisă, continuă el, apoi se aplecă şi-i şopti la 
ureche: Când vom fi la ţară, vom vedea flori peste tot. Flori 
pentru fluturaşul meu. 

Anna luă floarea şi o privi extaziată - era aşa de strălucitoare, 
aşa de parfumată! Apoi inspiră adânc. 

— De fapt, zise ea, m-am gândit să nu merg la ţară. 

Peter se încruntă. 

— Nu fi caraghioasă! Trebuie. 

— Nu, nu merg, zise Anna serioasă ridicându-se şi privindu-i 
rugătoare pe mama ei şi pe Peter. Trebuie să mă lăsaţi aici. Aşa, 
voi aţi putea scăpa, Capturatorii nu vor mai veni după voi şi veţi 
fi în siguranţă. Pe mine nu vor înceta nicio clipă să mă caute, 
deoarece aproape devenisem Bun Preţios. Şi dacă mă găsesc, vă 
vor găsi şi pe voi şi pe Ben... 

— Nu mă duc nicăieri fără tine, afirmă Peter cu căldură, 
încetează să mai spui prostii. Dacă cineva trebuie să rămână aici, 
acela sunt eu. Aceasta e familia ta, nu a mea. 

— Nu vorbesc prostii, replică Anna. Şi e vina mea că vin 
Capturatorii, nu a voastră. E logic, nu? Sunt... 

— Anna, stai o clipă jos, te rog. 

Mama ei, care până atunci îi privise cu tristeţe, se îndreptă 
spre sofa şi se aşeză lângă Peter şi lângă Anna, după care îi luă 
mâinile în ale sale. 

— Lăsaţi-mă să vă spun o poveste, începu ea cu voce scăzută 
şi blândă. E povestea unui bărbat şi a unei femei, care s-au iubit 
foarte mult şi care au vrut să aibă copii, deoarece - spre 
deosebire de ceea ce te-au învăţat la Grange Hall, Anna - Natura 
nu e făcută să păstreze ceea ce e vechi, ci să creeze noul. Viaţă 
nouă. Idei noi. Ca narcisa ta. Până la urmă va muri, dar vor 
apărea alte narcise. Acesta e felul în care trebuie să se 

desfăşoare lucrurile. 

Deci, cei doi, bărbatul şi femeia, s-au adresat Autorităţilor şi 
le-au comunicat că ar dori să Nu Opteze pentru Longevitate şi în 
felul acesta să poată avea un copil. Dar Autorităţile le-au spus că 
nu se poate, deoarece nu poţi să te declari Neoptant decât când 
ai şaisprezece ani şi dacă n-au făcut asta la vârsta potrivită, 
Statul a considerat că sunt de acord cu Declaraţia. Bărbatul şi 
femeia le-au spus că nu au ştiut că trebuiau să Nu Opteze când 
aveau şaisprezece ani, că atunci erau prea tineri. Dar Autorităţile 
le-au comunicat că acum era imposibil să devină Neoptanţi, deci 
nu puteau avea copil. 

Cei doi au fost foarte trişti, dar apoi au început să întâlnească 
şi alţi oameni cărora nu li se permitea să aibă copii. Şi au 
descoperit că, la urma urmei, nu toţi considerau medicamentele 
pentru Longevitate un lucru bun, dar companiile farmaceutice 
erau atât de puternice, că nimănui nu se permitea să pună în 
discuţie medicamentul, iar cei care făceau asta intrau la 
închisoare. Astfel, au aderat şi ei la ceea ce se numeşte Mişcarea 
Subterană şi au hotărât să aibă un copil, chiar dacă ştiau că nu le 
este permis. S-au gândit că dacă faceau copii, Autorităţile ieşeau 
învingătoare din lupta asta dacă nu se mai năşteau copii, 
oamenii urmau să uite tot ce era legat de ei şi toţi aveau să 
semneze Declaraţia, aşa că niciodată nu avea să mai existe pe 
pământ niciun copil. 

Deci, au avut un copil, o fetiţă minunată, care i-a făcut fericiţi 
cum nu credeau că ar putea fi vreodată, cu toate că trebuiau să 
o ţină ascunsă. Au iubit-o pe fetiţă mai mult decât orice pe lume, 
dar au făcut o greşeală. Au întâlnit o femeie care le-a spus că 
vrea să se alăture Mişcării Subterane şi că ea şi soţul ei vor să 
aibă şi ei un copil. Au avut încredere în ea şi i-au povestit despre 
micuța lor şi, o săptămână mai târziu, au venit Capturatorii, le-au 
luat copila, iar pe bărbat şi pe femeie i-au băgat la închisoare. 
Aceştia au plâns şi au tot plâns după fetiţa lor, dar degeaba. 

Câţiva ani mai târziu, au fost eliberaţi din închisoare, şi-au 
schimbat numele şi au intrat iar în Mişcarea Subterană, care le-a 
oferit o casă nouă în care să stea, aici în Bloomsbury. Apoi, într-o 
zi, au avut norocul să întâlnească un băiat cu numele Peter, pe 
care l-au iubit foarte mult şi care a fost de acord să locuiască cu 

ei. După aceea au devenit şi mai fericiţi, când au mai avut un 
bebeluş, de data aceasta un băieţel. Dar tot timpul se gândeau 
cu tristeţe la fetiţa lor. Nu o protejaseră. Şi acum ea plătea 
pentru asta, închisă la Grange Hall. 

Peter era un băiat foarte curajos şi minunat, şi a hotărât să se 
ducă să salveze fetiţa. Bărbatul şi femeia erau îngrijoraţi, dar el 
nu a acceptat un refuz, astfel că i-au descris-o pe fetiţa lor, i-au 
spus că o cheamă Anna şi că are un fluture pe abdomen, o mică 
emblemă din partea Mamei Natură, care demonstra lumii că 
trebuia să fie liberă... 

Mama Annei o strânse de mână. 

Vezi, draga mea, continuă ea cu vocea uşor nesigură, nimic 
din toate acestea n-a fost din vina ta. Şi dacă te întorci la Grange 
Hall, înseamnă că totul a fost în zadar. Tu, Peter şi Ben contaţi. 
Tu eşti viitorul. Tu eşti obiectivul pentru care luptă toţi cei din 
Mişcarea Subterană - tinereţea, sângele nou, ideile noi. Asta este 
ceea ce trebuie să facă Reînnoirea, nu să-i păstreze vii pe 
bătrâni. 

Autorităţile nu vor ca oamenii să devină Neoptanţi, nu vor alţi 
copii, deoarece asta ar putea schimba balanţa puterii. Le plac 
lucrurile aşa cum sunt şi le e teamă de schimbări, aşa că le 
interzic. Le ucid din faşă. Tu eşti revoluţia, Anna. Tu, Peter şi 
acum Ben. Şi trebuie să rămâi în siguranţă, deoarece ai datoria 
să trăieşti, de dragul tuturor. 

Anna dădu din cap serioasă şi-l privi pe Peter, ai cărui ochi 
fermi străluceau. 

— Vezi? zise el cu voce sugrumată. Acum îţi dai seama? 

— Da, şopti Anna, apoi se întoarse spre mama ei. 

— Mai iei medicamente pentru Longevitate? o întrebă ea. 

Mama dădu afirmativ din cap. 

— Luăm medicamentele pentru că n-am vrut să cedăm. ŞI 
pentru că n-am vrut să ne îmbolnăvim, cât timp tu erai închisă la 
Grange Hall. Dar acum... ei bine, acum lucrurile stau altfel. Nu 
mai avem nevoie de medicamente. Nu atâta timp cât eşti în 
siguranţă, alături de noi. 

Anna îşi muşcă buzele. 

— Doamna Pincent mi-a spus că părinţii mei au fost egoişti, 
rosti ea simțind un nod în gât. Spunea că trebuie să vă urăsc. ŞI 

asta am făcut... înghiţi furioasă. Dar acum, continuă ea, acum 
sunt mândră că sunt fiica voastră. Sunt aşa de mândră! Şi n-am 
să vă dezamăgesc. Promit. 

Mama ei zâmbi şi Anna putu să vadă lacrimi în ochii ei. 

— Tu n-ai putea să ne dezamăgeşti niciodată, şopti ea. 
Niciunul dintre voi n-ar putea. Acum să n-aveţi grijă, dragii mei. 
Vom fugi de aici, foarte departe, şi totul va fi bine. Aşteptaţi şi 
veţi vedea! 

CAPITOLUL 25 


Frank zâmbi, în timp ce Bill ţinea cuțitul apăsat pe degetele 
doamnei Parkinson. 

— Ei bine, Christopher, se adresă el soţului ei. Nu te 
deranjează că-ţi spun Christopher, nu-i aşa? Christopher, ştiu că 
nu vrei să-ţi rănim nevasta. Nu vrei să o mutilăm. De degete ai 
nevoie, Christopher, ştim asta. Dar avem o treabă de rezolvat, ca 
oricine, şi nu suntem siguri că ne-ai spus cu adevărat ce aveam 
noi nevoie să ştim. Priveşte totul din punctul nostru de vedere. 
Suntem aici, încercând să dăm de urma unor Surpluşi, de fapt 
nişte Surpluşi evadați, şi ştim că se ascund la unul dintre vecinii 
voştri. Undeva foarte aproape, asta e tot ce ştim. lar tu spui că 
voi nu ştiţi nimic. Şi nouă ni se pare de necrezut, Christopher. 
înţelegi ce vreau să spun? E ciudat că n-ai auzit nici măcar un 
zgomot, că nu ţi s-a părut nimic suspect... 

Încet, Bill apăsă cuțitul pe degetul mic al doamnei Parkinson şi 
aceasta ţipă. 

— Nu! Te rog, Dumnezeule, nu! Cred că s-ar putea să 
locuiască la numărul 53. Sau 55. Unul dintre ele. Asta e tot ce 
ştiu - doar zvonuri, asta e tot. Te rog, Doamne, ce ai făcut? 

— Vezi, n-a fost prea greu, nu-i aşa? rosti Frank vesel, în timp 
ce Bill îşi punea cuțitul înapoi în mica lui trusă de piele. A fost o 
plăcere să fac afaceri cu tine, Christopher. Acum vom pleca, ne 
daţi voie? 

Alergând la soţia lui, pentru a opri sângele care-i curgea din 
deget, domnul Parkinson îi văzu cu coada ochiului plecând. 


— N-am putut să-l omor. N-am putut să omor băiatul! 

Doamna Pincent pipăi în spate după scaun, ţinând tot timpul 
pistolul îndreptat spre Stephen. Mâna îi era neclintită în direcţia 
bărbatului, dar restul trupului tremura violent. 

— N-ai putut să-l ucizi? întrebă ea răguşită. 

Era concluzia la care refuza să ajungă, adevărul căruia era 
incapabilă să-i facă faţă. Acum, că fusese dezvăluit, se simţea de 

parcă primise un pumn în stomac. Fiul ei era viu. Fiul ei era... 

Doamnei Pincent i se tăie răsuflarea când o izbi oribilul 
adevăr. Fiul ei era în viaţă. Fiul ei era un Surplus, băiatul cu ochii 
care o sfredeliseră cu ură. Băiatul pe care... Nu, nu, nu putea fi 
adevărat. Era imposibil! 

— N-am fost niciodată de acord cu tine că trebuie să-l ucidem. 
O viaţă e o viaţă, Margaret, indiferent cum e trăită, spuse 
Stephen. Dar nici n-am putut să-l condamn să ajungă Surplus. 
Aşa că l-am abandonat în faţa unei case, despre care se ştia că 
găzduieşte simpatizanți ai Mişcării Subterane. Am înscenat 
înmormântarea, Margaret, n-am putut să-mi omor băiatul... 

Suspina, cu trupul lui mare zguduit de hohote şi cu ochii 
căutându-i pe ai ei, pentru ce anume - pentru îndurare? Pentru 
simpatie? Nu se putea aştepta la aşa ceva din partea ei. 

— Şi inelul? Reuşise într-un fel să-şi menţină vocea fermă, la 
fel şi mintea. Îşi impuse asta. Pentru fiul ei. Pentru tot ce îi 
promisese şi nu fusese în stare să-i dea. Stephen o privi, apoi 
continuă să plângă. l-ai lăsat şi inelul? mai întrebă ea o dată. 
Trebuia să înlăture orice îndoială. Da sau nu? 

— Da. Vocea lui era jalnică. Da, i l-am lăsat lui! 

— Şi acum? Acum unde e? 

— Când l-au arestat pe băiat, inelul a fost trimis tatălui tău, 
pentru a fi păstrat în siguranţă. 

— Tatălui meu? Şi el ştie? Ştiaţi amândoi? Capul lui Margaret 
vuia şi trupul se convulsiona din cauza şocului şi a suferinţei, dar 
mintea îi era limpede. Mai limpede decât fusese de mulţi ani 
încoace. Ai transformat copilul meu într-un Surplus, continuă ea 
liniştită, cu ochii plini de ură când poposiră pe fostul ei soţ. Apoi 
l-ai luat şi l-ai dat unor criminali să-l crească. Fiul meu... 

— Nu m-am gândit... 

— Taci! ţipă doamna Pincent. Nu vorbi dacă nu te-am întrebat. 
Nu meriţi să vorbeşti cu mine. Tu... începu să hohotească domol, 
dar imediat se stăpâni. Stephen era viclean şi puternic şi, dacă îi 
vedea slăbiciunea, ar fi putut să profite, ştia asta. In clipa în care 
pistolul n-ar mai fi fost îndreptat spre capul lui, totul era 
terminat. Mi-ai răpit orice speranţă, adăugă ea. Tot ce am dorit 
vreodată a fost investit în acel băiat, fiul nostru. Timp de peste 
cincisprezece ani nu am trăit, am fost doar o fantomă. Timp de 

peste cincisprezece ani am implorat pământul rece să se 
deschidă şi să mă înghită, dar şi asta mi-a fost refuzat. Am trăit 
un simulacru de viaţă, şi asta numai din cauza ta. lar acum 
descopăr că băiatul meu e viu. Un Surplus. Un Surplus care va fi 
adus la Grange Hall şi pe care aproape că l-am suprimat. 
Stephen, aproape că mi-am ucis propriul copil... Simţi cum i se 
strânge iar stomacul, dar se strădui să rămână în picioare, fără 
să geamă. Ştia că trebuie să rămână puternică. Ştia că nu 
trebuie să cedeze, altfel totul era pierdut. Ce zice Declaraţia aia? 
întrebă ea clipind pentru a-şi usca lacrimile, lacrimi ce nu 
apăruseră de cincisprezece ani şi care acum amenințau să 
ţâşnească din ochi ca o avalanşă. 

Stephen, care acum transpira din belşug, scutură din cap. 

— Declaraţia? întrebă el prosteşte. Eu, hm, ei bine, ştii... 

— O viaţă pentru o viaţă. Corect? 

Stephen se încruntă. 

— Vrei să spui pentru Neoptanţi. Da, cam aşa e formulat, cred. 

— Pentru Neoptanţi, zise doamna Pincent cu ochii strălucind. 
O viaţă pentru o viaţă. Un Surplus nu va mai fi Surplus dacă unul 
din părinţi moare. Nu asta spune? 

Stephen dădu din cap şi păli, când Margaret îndreptă pistolul 
spre ea. 

— Doar n-ai de gând să te sinucizi? întrebă el fără să-i vină să 
creadă. Margaret, aşteaptă. Nu aici. Nu... 

Apoi faţa lui păli şi mai mult, când ea îndreptă din nou pistolul 
spre el. 

— Asta nu se va întâmpla niciodată, desigur, rosti ea 
gânditoare. O viaţă pentru o viaţă, vreau să spun. Cine vrea să 
dea naştere unui copil, pentru ca apoi să nu fie lângă el să-l 
crească? Dar copilul nostru nu are nevoie să avem grijă de el, nu- 
i aşa Stephen? Copilul nostru s-a dovedit capabil să-şi poarte 
singur de grijă, nu crezi? 

— Margaret, te rog, pune pistolul ăla jos, imploră Stephen. 
Tremura violent, cu gura larg deschisă şi ochii plini de teamă. 

_ — M-aş sinucide într-o clipă pentru a-mi salva fiul, continuă ea. 

Intr-o clipă. Viaţa mea e terminată de mulţi ani - ar fi o uşurare 

să mor. Dar în felul acesta nu voi şti niciodată dacă el e în 

siguranţă, nu-i aşa? Vezi tu, Stephen, nu pot avea încredere în 

tine. Nu pot avea încredere nici că vei distruge documentele, 
pentru a acoperi toată treaba. Nu pot avea încredere în tine că 
nu-l vei trăda pe copilul nostru pentru a doua oară. 

Inconjură biroul. 

— Margaret, nu, nu poţi face asta. Margaret, o să intri la 
închisoare. Nu poţi să... Margaret, te rog. Te rog, nu... 

— Mort, poţi să-i dai băiatului ceea ce n-ai fost în stare să-i dai 
cât ai fost viu, şopti doamna Pincent. lar închisoarea nu mă 
sperie. Şi acum mă aflu tot la închisoare. 

Şi chiar în acea clipă apăsă pe trăgaci, privind glonţul cum 
pătrunde în capul fostului ei soţ, cum îl azvârle înapoi, cum se 
răstoarnă scaunul şi-l rostogoleşte pe duşumea într-o baltă de 
sânge. Exact acolo unde, câteva ore mai devreme, stătuse 
întinsă Surplus Sheila pentru a fi pedepsită, constată doamna 
Pincent. 

Apoi, încet, ridică receptorul şi formă un număr. 

— Tati? rosti cu voce calmă. Am să-ţi dau o informaţie 
importată. Te rog, ascultă cu atenţie. 

CAPITOLUL 26 


— Vrei o gură? îi oferi Frank lui Bill sticluţa plată de la şold. 
Acesta dădu din cap. Frank ridică din umeri şi goli sticla. Apoi se 
uită la ceas: 18.30. Eşti gata? 

Bill dădu iar din cap şi, după ce traseră adânc aer în piept, 
izbiră cu putere în uşa de la intrare şi o doborâră. 

La zgomotul uşii sparte, Kate Covey se uită alarmată la soţul 
ei Alan. 

Nu îndrăzni să scoată niciun cuvânt, nu îndrăznise niciodată 
să-i destăinuie soţului ei că era mai îngrozită de Capturatori 
decât oricare altă fiinţă din lume. Se întreba disperată cum de 
reuşiseră să sosească atât de repede. De ce tocmai atunci, când 
erau gata de plecare? Aşteptaseră doar să se lase întunericul, iar 
acum era prea târziu. 

— Pot să vă ajut cu ceva? Alan se repezi pe hol să-i întâmpine, 
dându-i astfel ei timp să se pregătească sufleteşte. Hei, oameni 
buni, nu ştiţi să bateţi la uşă? 

Părea plictisit, dar Kate ştia că era doar o mască împotriva 
terorii care îl cuprinsese. Capturatorii puteau să intre în casa 
oricui şi nu era cazul să le dai satisfacţie părând îngrijorat. 

Kate însă era mai mult decât îngrijorată. Asta putea fi sfârşitul! 
N-aveau decât să-i închidă din nou pe ei doi, dar nu şi pe copii. 
Le promiseseră că vor fî în siguranţă. Nu puteau rata din nou. Nu 
trebuiau să dea iar greş. 

Căuta cu disperare o soluţie. Oare putea Alan să le distragă 
Capturatorilor atenţia, în timp ce îi scotea pe copii de acolo? 
Imposibil! Chiar în acel moment unul dintre Capturatori intră în 
bucătărie şi o văzu. Dacă se uita sub masă, observa chepengul. 
In cazul ăsta, copiii ar fi fost descoperiţi şi capturați din nou, iar 
ea nu putea - nu voia să-i lase să-i ia. 

— Doamna Bunting, presupun, i se adresă Capturatorul, şi ea 
dădu din cap. Deci, sigur Bunting, nu Covey, nu-i aşa? Kate păli 
şi, când ridică ochii, văzu cum Alan e împins în bucătărie de cel 
de-al doilea Capturator, cu braţele legate la spate. Am aflat de la 

superiorii noştri că s-ar putea să vă fi schimbat numele, continuă 
Capturatorul. Numele adevărat e Covey, aşa ne-au spus ei. 
Desigur, şi superiorii noştri s-ar putea să greşească din când în 
când! Işi închipuie că ştiu totul, pentru că au computere 
sofisticate şi birouri nostime, în timp ce eu şi Bill, pe care îl 
vedeţi aici, avem doar uniforme. Cu toate astea, de cele mai 
multe ori ştim mai multe decât ei. E nostim, nu-i aşa? Deci, cum 
e mai bine - Bunting sau Covey? Nu mă deranjează, indiferent 
care din ele. 

Kate întâlni ochii lui Alan şi descoperi în ei semnul, mesajul 
disperării. Şi, în timp ce trecea pe lângă ea, soţul ei o atinse cu 
mâna şi îi strecură ceva în palmă, ceva mic şi roz, ceva care se 
poate dizolva sub limbă, care putea să aducă sfârşitul, dar şi un 
nou început. Şi imediat Kate ştiu ce trebuia să facă. Dădu din 
cap, cu o mişcare uşoară, aproape imperceptibilă. Dar el o văzu. 
Şi ea îşi dădu seama că o văzuse. 

— Bunting, rosti el calm. Numele nostru e Bunting. 

— Ei bine, atunci aşa să fie, zise Capturatorul schiţând un 
zâmbet. Deci, domnule Bunting, dă-mi voie să-ţi spun ce se va 
întâmpla, îmi dai? Voi ne veţi spune unde sunt Surpluşii, noi îi 
vom lua şi asta va fi tot. Cu excepţia faptului că voi veţi merge la 
închisoare, desigur. Mi-e teamă că nu puteţi scăpa mai uşor! E o 
treabă serioasă să ascunzi Surpluşi. Dar ştiaţi asta, nu-i aşa? Aţi 
mai fost prinşi o dată, ce spuneţi? Kate de-abia putea să respire. 
Nici nu îndrăznea să se gândească la copiii ascunşi în pivniţă. 
Deci cam asta ne-ar plăcea să se întâmple, continuă Capturatorul 
cu voce veselă. Doar dacă nu vrei ca totul să fie puţin mai 
complicat. Prietenul meu Bill are o trusă cu jucării, cu care îi 
place grozav să se joace. Deci, dacă nu vrei să ne spui imediat 
unde sunt Surpluşii, dacă, să spunem, ai uitat, el va fi mai mult 
decât încântat să o ia pe soţia ta aici de faţă şi să taie puţin din 
ea, până îţi vei aminti. 

In timp ce vorbea, cel de-al doilea Capturator deschisese trusa 
de piele neagră din faţa lui şi scosese un cuţit. 


În pivniţă, Anna şi Peter se priveau fix. Auziseră uşa 
spărgându-se şi Anna reuşi să-l oprească pe Ben din plâns, dar 
erau imobilizaţi pe loc, prea speriaţi pentru a se mişca. 

Să scape era imposibil. Să iasă însemna să se târască afară 
prin gaura dinspre stradă, unde ar fi fost văzuţi şi auziţi. Singura 
alternativă era să rămână unde erau, tăcuţi. Să nu facă niciun 
zgomot şi să aştepte să vadă ce se întâmplă. 

Anna îl ţinea pe Ben la piept legănându-l încet. 

— Tu nu eşti Surplus, şopti ea mângâindu-l şi sărutându-l pe 
frunte. Nu vei fi niciodată Surplus. Niciodată! 

Uşor, ea şi Peter se aşezară din nou pe sofa, de unde, cu 
câteva minute înainte, la zgomotul uşii sparte, săriseră în 
picioare. 

— Ţi-e frică? întrebă Peter liniştit, dar cu faţa încordată. Anna 
dădu din cap, incapabilă să vorbească. Dacă ne prind, vom 
evada din nou, mai şopti el strângând-o de mână atât de tare, 
încât ea aproape ţipă de durere. 

— Sigur că da, şopti la rândul ei, încercând să-şi păstreze 
încrederea. Vom evada împreună cu Ben, ne vom întâlni cu 
părinţii mei şi vom merge cu toţii la ţară. Şi apoi ne vom duce în 
deşert şi va fi cald şi soare şi vom avea o casă mare şi drăguță şi 
o curte la fel de mare. 

— Pe nisip? întrebă Peter zâmbind, în ciuda fricii care i se citea 
în ochi. 

— Da, pe nisip, şopti Anna, sigură pe ea. Şi acolo nu vom mai 
fî Surpluşi, vom fi doar oameni şi vom fi aşa de fericiţi! 

— Vor fi şi flori, fu de acord Peter. Multe flori şi cărţi. Dar 
Capturatori, nu! 

— Da, Capturatori categoric nu, zise Anna încet. Se uită la Ben 
şi simţi o undă de mulţumire, pentru că el nu ştia ce se întâmplă 
sus. 

„Te rog, nu-l lăsa să ştie vreodată, se rugă ea în tăcere. Te rog 
nu-l lăsa să fie nevoit să ştie!” 

Şi în timp ce-l privea, el deschise ochii şi zâmbi, cu faţa lui 
angelică perfectă scăldată de un zâmbet ştirb. 

Apoi, fară niciun avertisment, începu să ţipe. Nu un țipăt timid, 
nesigur, ci un urlet puternic, cu gura larg deschisă şi cu 
trăsăturile de heruvim transformate într-o grimasă roşie şi 
strălucitoare de suferinţă. 

Anna şi Peter se priviră alarmaţi. Asta era. Acum vor fi 
descoperiţi. Nimic nu-i mai putea salva. 

Disperată, Anna încercă să-l liniştească, să-l facă să tacă, 
dându-i un deget să-l sugă. Dar Ben îl respinse cu dezgust şi 
continuă să urle. Peter o înlănţui cu braţele. Apoi lucrurile se 
desfăşurară ca într-un film cu încetinitorul. Anna auzi cum sus 
era trasă masa, şi chepengul fu deschis. In deschizătură apăru 
figura unui Capturator, iar părinţii ei fură împinşi în jos pe scară 
cu ajutorul unui cuţit. 

Unul dintre Capturatori întinse mâna după Ben şi Anna ţipă: 

— Nu! 

Capturatorul scoase un cuţit şi spuse că putea face treaba 
asta în două feluri, mai uşor sau mai greu. Anna strigă că nu va 
putea să o facă în niciun fel, că nu-l vor lua niciodată pe Ben din 
casa părintească. Şi apoi, deodată, tatăl ţipă: 

— Acum! 

Anna se încruntă nedându-şi seama ce însemna asta. Cei doi 
părinţi duseseră mâna la gură şi păreau că mestecă ceva, apoi 
mama zâmbi, încercând chiar să râdă, de parcă tocmai făcuse 
ceva ce-şi dorise o viaţă întreagă. 

Se întoarse spre Capturatori: 

— Acum nu vă mai puteţi atinge de ei, spuse, apoi se încruntă, 
se împletici uşor şi căzu la pământ, urmată de tatăl ei. Insă 
amândoi zâmbeau şi mâinile li se împreunară. 

— Anna, i se adresă tata. Anna, eşti liberă! Tu şi Ben sunteţi 
liberi. O viaţă pentru o viaţă. Aşa scrie în Declaraţie. Am aşteptat 
îndelung această clipă. Am dorit să vină. Am vrut să-ţi dăm din 
nou viaţă. O viaţă adevărată. Un viitor adevărat. lartă-ne, Anna, 
lartă-ne... 

Se uită apoi la mama şi Anna îl văzu strângând-o pe mama ei 
de mână. In ochii mamei străluceau lacrimi şi aceasta îi şopti 
stins: 

— Te iubesc. Apoi o privi pe Anna şi zâmbi tristă. Anna mea. 
Micuța mea Anna... 

Anna îşi privea părinţii şi îşi dădea seama că putea vedea cum 
se scurge viaţa din ei, fiecare respiraţie ducându-i din ce în ce 
mai departe. Capturatorii se uitau furioşi şi zăpăciţi, pentru că nu 
erau siguri ce trebuiau să facă. Apoi îşi văzu tatăl privindu-l pe 
Peter şi clătinând din cap cu disperare, dar nu ştia de ce, ca apoi 
deodată să-şi dea seama. Pentru că era o viaţă pentru o viaţă, ea 

şi Ben erau în siguranţă. Dar Peter nu. Peter, care o salvase, 
Peter, care o scosese din închisoare, avea să fie luat de lângă ea. 
Anna simţi cum i se scurgea şi ei din trup viaţa, întocmai ca 
părinţilor ei. 

Mama se uita şi ea la Peter şi Anna o auzi şoptind: „Fugi Peter, 
fugi!” însă acesta dădu din cap. Anna vru să ţipe, vru să se 
arunce asupra lui ca un scut uman, o barieră care să-l protejeze, 
să-l lase să rămână cu ea. In schimb, îl strânse pe Ben mai tare 
la piept văzând cum cei care o iubeau atât de mult, şi pe care 
fusese învățată să-i urască mai mult decât orice, mureau pentru 
a-i salva pe ea şi pe Ben. Privea, incapabilă să se mişte, cum se 
scurge viaţa din părinţii ei ca apa, până când nu mai rămase 
nimic, decât plânsetul fratelui ei. 

Frank studie pivniţa. Apoi se întoarse spre Peter. 

— Se pare că numai tu vei veni cu noi, zise el cu un oftat. Aşa 
că poate vrei să-ţi iei la revedere de la mica ta prietenă. 

Anna se ridică în picioare. 

— Nu-l luaţi! le strigă ea. Luaţi-mă pe mine în locul lui. Sunt 
mai de Folos. 

Peter o dădu deoparte furios. 

— Pe mine mă vor, rosti cu amărăciune. 

— O să te omoare, zise Anna disperată. Putea să vadă 
strălucirea lacrimilor din ochii lui. N-am să-i las. Am nevoie de 
tine viu, Peter. Am nevoie de tine! 

Capturatorii începură să râdă. 

— Emoţionantă această mică scenă, Bill, nu-i aşa? Numai că 
mi-e teamă că nu fetiţa hotărăşte cine pleacă. Nu-i aşa, Peter? 
Cred că acum putem să-ţi spunem Surplus, dacă vrei. Dacă nu, 
tot Surplus îţi vom spune. Du-te, urmează-l pe Bill, sus pe scară. 

insă, înainte ca Bill să înceapă să urce, în deschizătura 
chepengului apăru un bărbat. O siluetă necunoscută, într-un 
costum în dungi. 

Incet, cobori scara în pivniţă şi ochii i se deschiseră mari când 
descoperi cadavrele părinţilor Annei pe pământ, în faţa lui. 

— Peter? îl strigă el. Peter dădu din cap prudent. Peter! Eu 
sunt bunicul tău. Omul îi privi pe Capturatori şi le înmână o foaie 
de hârtie. El vine cu mine, continuă, măsurându-l pe Peter din 
priviri, ca şi cum ar fi căutat ceva. Peter, tatăl tău... a murit 

astăzi. Ceea ce înseamnă că acum eşti Legal. Mă numesc 
Richard Pincent. Facem parte... din aceeaşi familie, Peter, şi aş 
vrea să te duc acasă. 

Anna se uita cu ochii larg deschişi la Peter. Acesta îl studie 
preţ de câteva secunde pe bărbat, după care se uită la 
Capturatori, care priveau furioşi foaia de hârtie primită. Apoi îi 
aruncă o privire Annei. 

— Nu eşti bunicul meu, zise el suspicios. Am fost adoptat. Nu 
am bunic. 

Omul dădu din cap cu tristeţe. 

— Am ceva de la tine, zise el întinzând mâna spre Peter. 

Şi când deschise palma, îi arătă un inel-sigiliu de aur. 

Ochii lui Peter sclipiră. 

Anna se uita fix la inel, încercând să vadă dacă avea gravată 
pe el o floare. Spera din tot sufletul că era într-adevăr inelul lui 
Peter, dar în acelaşi timp îi era teamă că băiatul avea să fie luat 
de lângă ea. 

„Nu poţi să pleci, ar fi vrut ea să ţipe. Locul tău e aici, lângă 
mine. Tu eşti Peter al meu.” Dar nu scoase nicio vorbă. Era prea 
slăbită pentru o nouă bătălie. Prea speriată că el s-ar putea să 
dorească să plece. 

Atunci Peter o privi, o privire care-i pătrunse adânc în suflet. Şi 
el părea speriat. Speriat şi neajutorat. Şi bărbatul acela stătea 
acolo, aşteptând cu mâna întinsă. Anna îl strânse pe Ben la piept 
continuând să-l privească pe Peter, dorind cu disperare să-şi dea 
seama ce trebuia să spună, ce trebuia să facă. 

Apoi Peter se uită la omul cu costum în dungi, care zâmbea 
larg şi începuse să urce scările. Peter o privi din nou pe Anna 
pentru ultima oară, apoi ochii i se îndreptară spre cadavrele 
părinţilor ei. După câteva secunde mai aruncă o privire prin 
pivniţa în care stătuse atâta vreme, apoi se întoarse şi, în linişte, 
îl urmă pe bărbat, sus pe scări. 

CAPITOLUL 27 


21 aprilie 2140 
Numele meu este Anna. Anna Covey. 
Sunt un Legal. Asta înseamnă că mi se permite să exist. 


Am certificatul chiar aici, în fata mea. Nu mai sunt o Povară 
pentru Mama Natură. 


Pot să iau şi medicamentele pentru Longevitate, dacă vreau. 
Reprezentantul Autorităţilor, care vine o dată pe săptămână să 
vadă cum ne adaptăm, spune că e foarte important să le luăm. 
Că altfel ne vom îmbolnăvi şi vom suferi de Bătrâneţe şi de 
Moarte. 


Dar eu nu vreau să le iau. Nu mi-e frică de moarte. Nu-mi mai 
este frică de nimic. 


Acum locuim într-o casă din Bloomsbury - cea în care au locuit 
părinții mei. Casa e luminată toată ziua, pentru că soarele 
pătrunde prin ferestrele din faţă dimineaţa şi prin cele din spate 
după-amiaza, deoarece acum e primăvară, chiar dacă este încă 
foarte frig. Toţi pereții sunt zugrăviți în culori calde, pe care le- 
am ales chiar eu, pentru a-mi aminti de casa doamnei Sharpe. 
Unii sunt roşii, alții portocalii, alţii galbeni şi avem covoare 
groase pe podele şi sofale mari şi moi, acoperite cu perne- 
fantezie. 


Avem şi o fotografie cu părinţii noştri deasupra căminului, 
pentru a ne aduce aminte de ei. Ei ne-au salvat. Au murit pentru 
noi. 


Înainte credeam că părinţii mei au fost egoişti, că nu le-a 
păsat de mine. Dar le-a păsat - şi de mine, şi de Ben. Le-a păsat 

atât de mult, că s-au sacrificat, pentru ca noi să devenim Legali. 
Ne-au lăsat o scrisoare în care au scris că au murit deoarece ne 
erau datori cu o viață şi au vrut să ne-o dea. Au mai scris că 
acesta a fost planul lor dintotdeauna, că au sperat să petreacă 
mai mult timp împreună cu noi, dar că nu poți întotdeauna să 
prevezi ce se va întâmpla şi că cel puţin ştiu că de acum înainte 
vom fi în siguranță. Şi au mai spus că trebuie să-l căutăm pe 
Peter şi să încercăm să-l salvăm. Că ar fi dorit să-l poată salva ei. 
Scrisoarea spune că pilulele roz au fost întotdeauna ultimul lor 
refugiu, la care să recurgă dacă n-au alternativă, dacă orice altă 
speranţă e pierdută. 


Aş vrea ca şi ei să fi ştiut de bunicul lui Peter. Cred că asta i-ar 
fi făcut mult mai fericiți... 


— Anna? Unde eşti? 

Anna îşi ridică ochii şi-l văzu pe Peter intrând în sufragerie 
zâmbind. 

— Cum a fost la serviciu? 

Peter se strâmbă. Lucra într-un laborator local, iar Annei i se 
părea de-a dreptul comic, având în vedere lipsa lui de entuziasm 
de la lecţiile de ştiinţă şi natură. Dar el spunea că era mai bine 
aşa decât să muncească pentru bunicul lui, care producea 
medicamentele pentru Longevitate. Peter îl ura, chiar mai mult 
decât urâse Autorităţile. Şi aproape tot atât de mult cât o urâse 
pe doamna Pincent. Imediat ce aflase cu ce se ocupa bunicul lui 
refuzase orice legătură cu el. 

— Bine, cred. Se aplecă să-l ia în braţe pe Ben, apoi se uită la 
Ana şi se încruntă. Ce e asta? 

Ochii lui se opriseră pe un obiect din piele moale şi roz, pe 
care Anna îl ţinea în mână, şi ea roşi. Era ceva ilicit să-ţi notezi 
gândurile, pe care oricine putea să le citească. 

— Am primit înapoi jurnalul, răspunse Anna cu greutate. Mi l- 
au trimis. Există şi o scrisoare pentru tine de la doamna Pincent, 
din închisoare. De la mama ta, vreau să spun... 

Luă o foaie de hârtie crem şi i-o întinse lui Peter, care se 
încruntă şi o respinse. 

— Nu mă interesează, zise el dând-o la o parte, apoi o privi 

curios pe Anna. Tot mai scrii în jurnal? întrebă el cu ochii la pixul 
pe care-l ţinea în mână. 

Anna îl privi în defensivă. 

— Scriam doar despre casă, zise ea, şi despre Ben şi despre 
viaţa de Afară. 

Peter scutură din cap. 

— Anna, trebuie să trăieşti viaţa de Afară, nu să scrii despre 
ea. Haide, vreau să merg la plimbare şi vreau să veniţi şi voi cu 
mine. 

Anna îl privi ezitând. l-ar fî plăcut să meargă - îşi petrecea mai 
tot timpul în mica lor curte, minunându-se de culoarea ierbii, de 
florile care creşteau, de cât de maiestuoasă era Natura şi cât de 
norocoasă era ea că putea privi nestânjenită cerul. Se simţea ca 
şi cum ar fi putut să inhaleze tot aerul din jur. li plăcea să-i arate 
lui Ben tot felul de lucruri, cum erau păsările şi norii, ştiind că nu- 
i vor fi niciodată interzise. Apoi, curtea era un teritoriu sigur 
pentru Anna; zidurile şi gardurile o protejau. Lăsase cu adevărat 
Grange Hall în urmă, dar tot se simţea mai în siguranţă 
înconjurată de aceste stavile, pe care şi le impusese ea însăşi. 

— Lumea se uită mereu la noi, rosti liniştită. 

— Lasă-i să se uite, răspunse Peter ridicând din umeri. De fapt, 
îmi place că se uită. Sper să-i speriem puţin. Oameni tineri! 
Adolescenţi înspăimântători! 

Mimă o figură cât mai urâtă şi pe Anna o pufni râsul. 

— Nu ţi-e frică de nimeni, nu-i aşa? zise ea privindu-l plină de 
admiraţie. Nu-ţi pasă că lumea şuşoteşte în spatele nostru? Nu-ţi 
pasă că nimeni nu ne place? 

Peter ridică din sprâncene. 

— Nici eu nu-i plac. Nu am timp pentru oamenii care cred că 
merită să trăiască o veşnicie. Oricum, există totuşi oameni care 
ne plac. Cei din Mişcarea Subterană, ca noi. 

Anna aprobă din cap stângace. Peter se alăturase deja Mişcării 
Subterane. In ciuda pericolului, petrecea cea mai mare parte din 
timpul lui liber îndeplinind sarcini secrete şi participând la 
adunări tainice, ţinute în diverse locuri din jurul Londrei, care 
erau dezvăluite doar cu o jumătate de oră înainte. Lui Peter îi 
surâdea ideea unei revoluţii şi, când erau singuri, vorbea 
entuziasmat despre lupta ce-i aştepta, dar asta speria o pe Anna. 

Întotdeauna în luptă mureau oameni, iar ea nu voia să piardă pe 
nimeni. In special pe Peter. 

— Atunci, hai! zise nerăbdător acesta cu ochii străfulgerând 
înjur, în felul acela obişnuit, dar acum cu exaltare, nu cu 
îngrijorare. Hai să ne plimbăm. Hai să-i speriem pe bătrâni! Rânji 
încurajator, şi Anna, care nu putea niciodată să-i refuze ceva, 
puse jurnalul jos zâmbind. la-i hăinuţa lui Ben, o sfătui Peter în 
timp ce se aplecă să o sărute, apoi ea începu să se încalţe. 

Dar după ce Peter ieşi din cameră, ridică din nou jurnalul. 
Poate că era într-adevăr timpul să se oprească din scris, se 
gândea în timp ce răsfoia paginile. Poate că era timpul să 
înceapă să trăiască. Dar nu înainte ca jurnalul se se încheie aşa 
cum se cuvine. Noua poveste a Annei şi a lui Peter de-abia 
începuse, ea ştia asta, dar jurnalul ei putea avea propriul sfârşit. 

Gânditoare, apucă pixul şi întoarse ultima pagină, apoi începu 
să scrie. 


Viața Afară este foarte diferită de cea de la Grange Hall. 
Diferită, în bine. Minunat de diferită. 


Nu există Reguli şi nu există Instructori. Nu există bătăi sau 
pedepse şi am învățat să gătesc cu alimentele de la supermarket 
şi să cultiv zarzavaturi. 


Avem în casă un computer şi de la el aflăm ştiri şi putem vorbi 
cu oamenii, cu ajutorul lui. Peter mă învaţă să tastez şi spune că 
pot deveni foarte Preţioasă pentru Mişcarea Subterană, datorită 
„cunoştinţelor mele interne”, din căminele de Surpluşi. Mişcarea 
spune despre noi toți că suntem Preţioşi, pentru că suntem 
„tineri, şi tineretul e viitorul”. 


Totuşi, a fi Preţios e cu totul diferit de un Bun Preţios. Nu mai 
am stăpâni. Pot să fac ce vreau cu viața mea. Toţi putem. 


Nu ştiu încă ce vreau să fac cu viaţa mea. Peter vrea să lupte 
pentru Mişcarea Subterană — vorbeşte mereu despre „război şi 
revoluţie” şi spune că are de gând să-i convingă pe oameni să nu 
mai ia medicamente pentru Longevitate şi că, după aceea, nu 
vor mai exista Surpluşi. 

Eu îmi fac multe griji pentru Surpluşi. Pentru Sheila şi Tania, şi 
Charlotte, şi chiar pentru Charlie. Ei sunt încă la Grange Hall, în 
închisoarea aceea rece şi cenuşie, muncind să plătească pentru 
Păcatele Părinților lor, muncind să fie Preţioşi, doar pentru că 
oamenii Legali au apărut primii. 


Nu ştiu ce se va întâmpla cu ei. Şi când îl întreb pe Peter, el se 
încruntă şi vorbeşte despre „o imagine mai cuprinzătoare” şi 
despre nevoia de a ne concentra asupra cauzei, nu doar a 
efectului. 

Nu ştiu ce înseamnă asta. Dar ştiu că lumea va fi un loc mult 
mai bun şi că suntem foarte norocoşi că ne aflăm aici. Ştiu că 
trebuie să trăim fiecare clipă, pentru că nu vom fi aici pentru 
totdeauna şi nici n-aş vrea asta. Când ştii că un lucru se va 
termina, apreciezi şi mai mult acel lucru. Aşa e şi cu viața: vrei 
să guşti fiecare clipă. 


Și mai ştiu şi că n-am să semnez Declaraţia, chiar dacă asta 
mă face să fiu altfel, chiar dacă asta face din mine un suspect. 
Pentru că nimeni nu are nevoie să trăiască o veşnicie. 


Cred că nu trebuie să abuzezi de ospitalitatea cuiva. 
De asemenea, ştiu că nu mai sunt Surplus Anna. 


Sunt Anna Covey: un Neoptant. 

